
Millaista oli harkahyppy? Miten olympialaiset saivat alkunsa? 
Kuinka surkeasti päättyi legendaarisen painija Milonin ura? Entä 


käytettiinkö antiikin aikana dopingia? 


Lennokkaasti kirjoitettu ja runsaasti kuvitettu tietökirja avaa nä- 
kymän menneisyyden atleettien maailmaan. Painijat, nyrkkeilijät, 
kiekonheittäjät ja hevosvaljakkojen ajajat olivat aikansa tähtiä, 
joita ikuistettiin ruukkuihin ja runojen säkeisiin ja joita ihailivat 


suuret kansanjoukot. 


Antiikin urheilu -teos palaa urheilun alkujuurille kertoen niin 
olympialaisten kuin urheilulajienkin syntyhistoriaa. Lisäksi teos 
valottaa urheilun tärkeää tehtävää Kreikan ja Rooman yhteiskun- 
nissa. Kun Spartassa urheileminen kasvatti pojista miehiä ja tytöis- 
tä naisia, niin Roomassa gladiaattorien veriset taistelut pitivät 


kansan tyytyväisenä. 


Kirjoittajat ovat latinan, historian ja muinaiskreikan opettajia. He 


ovat myös innokkaita urheilumiehiä. 

»Onnellinen ja viisaiden ylistämä on se mies, 

joka voittaa muut käsillään tai jalkojensa kunnolla, 

vieden rohkeuden ja voimiensa turvin suurimman palkinnon. 
Ja joka vielä elinaikanaan saa onnen nähdä 

nuoren poikansa voittavan ansiosta pytholaisen seppeleen. 
Vaskiseen taivaaseen hän ei voi kohota, 

mutta kunniassa, joka kuolevaisille suodaan, 

hän saavuttaa kauimman määränpään.» 


(Pindaros: Pytholaisoodi 10) 


Urheilukenttä näyttäytyy oivana pienoismallina kreikkalaisesta yhteiskunnasta. Aatteet ovat ylevät, 
mieli hurskas, mutta kilpailu kovaa. Säännöt ovat kaikille samat, joskin toiset onnistuvat venyttä- 
mään niiden rajoja muita paremmin. Oveluutta ihaillaan, niin kuin myös voimaa tai nopeutta. 
Voittajista tulee sankareita, ylistettyjä yksilöitä yhteisöllisen kulttuurin keskellä. Heidät ikuistetaan 
patsaiksi ja runonsäkeiksi, ja heidän maineensa säilyy läpi vuosituhansien. 

Uskonto on vahvasti läsnä antiikin urheilussakin. Jumalat eivät malta olla puuttumatta ihmisten 
asioihin. Heidän suosikkiaan ei voita kukaan, ja jumalattomien kisa päättyy lyhyeen. Yleisö rakastaa 
odottamattomia juonenkäänteitä. Mutta jos Olympon jumalat ja jumalattaret kisoja seuraavatkin, 
ei naisia ja orjia kentällä tai sen laidalla näy. 

Stadionit, joilla helleenit kisasivat, antavat nykyihmiselle käsityksen urheilun merkityksestä 
antiikin maailmassa. Hiljaisuus tekee urheilupyhätöistä vaikuttavia. Hiekka ei kerro muistojaan, 
katsomoiden kivipenkit eivät puhu. Mutta paljaina ja tyhjinäkin niillä voi tuntea hengen, joka toi 
ihmiset seuraamaan kisoja vuosi vuoden jälkeen. Mielikuvituksen varaan jää pohtia, mikä tunnelma 
onkaan ollut loiston päivinä 2 500 vuotta sitten, kun tuhatpäinen katsomo on huudoillaan kirittänyt 
aikansa parhaita atleetteja. 

Dokumentteja antiikin urheilusta on säilynyt monumentaalisten suorituspaikkojen ohella arke- 
ologisessa esineistössä ja kirjallisuudessa. Ihaillut urheilijat olivat suosittu aihe taiteessa. Arkeologit 
ovat löytäneet sadoittain eri lajeja kuvaavia ruukkumaalauksia. Varakkaat kreikkalaiset ja roomalai- 
set saattoivat teettää talonsa koristeeksi urheiluaiheisen veistoksen tai mosaiikin. Antiikin veistos- 
taiteen helmiin kuuluvia Myronin, Polykleitoksen ja Lysippoksen atleettiveistoksia kopioitiin 
innokkaasti vuosisatoja myöhemminkin. 

Kreikan ja Rooman kirjallisuudessa urheilu tulee vastaan yllättävissäkin asiayhteyksissä. Ateenan 
suuret filosofit näyttävät viettäneen suuren osan ajastaan urheilukenttien liepeillä. Lyriikassa 
urheilijoiden ylistyshymnejä pidettiin luontevana osana korkeakirjallisuutta. Maantieteellisissä 
opaskirjoissa kunkin kaupungin stadionille ja kisahistorialle suodaan paljon huomiota. Lukijan on 
kuitenkin hyvä pitää mielessä, että antiikin urheiluhistoria koostuu paikoitellen myös myyteistä ja 
suusta suuhun kulkeutuneista tarinoista. Tapahtumat ovat värittyneet kertojiensa mukaan, eikä 
kaikkea kirjoitettua voi pitää ehdottoman totena. 

Kielimuuri klassisen kreikan ja latinan sekä nykykielten välillä on hankaloittanut tutustumista 
antiikin urheiluun. Olympialaisten historia tunnetaan kohtalaisesti; muusta urheilusta suomeksi 
saatava tieto on hyvin hajanaista. Suomeksi antiikin urheilusta on aiemmin ilmestynyt yleisesityksiä 
osana laajempia urheiluhistorioita. Antiikkia käsittelevä osuus Klaus U. Suomelan kirjasta Voimis- 
telun ja urheilun historia (1923, WSOY, s. 73-191) löytyy muuttamattomana myös saman kirjoit- 
tajan uudemmassa teoksessa Urheilun maailmanhistoria (1953, WSOY). Niin ikään Lauri Pihkalalla 





on satasivuinen, varsin mielenkiintoinen katsaus antiikkiin kirjassa Olympialaiskisat, osa 1 (1924, 
WSOY). Uudempia lyhyitä katsauksia antiikin urheiluun ovat tehneet Keijo K. Kulha (Urheilun 
kulttuurihistoria, 1970, Liikuntatieteellisen seuran julkaisuja n:o 11), Markku Siukkonen (»Antii- 
kin olympiakisat» teoksissa Suuri olympiateos, osa 1 ja Urheilutieto, osa 3, 1978, Scandia Kirjat) sekä 
Timo Metsä-Tokila (» Urheilua, sotilaskoulutusta ja opintoja antiikin Kreikassa» teoksessa Kynäniek- 
koja, kivinyrkkejä, mäki-matteja, 2003, Atena.) Pelkästään antiikin urheiluun keskittyvää teosta ei 
ennen tätä kirjaa ole Suomessa julkaistu. 

Ajallisesti antiikki ulottuu kreikkalaisten kaupunkivaltioiden synnystä toiselta vuosituhannelta 
eKr. aina Länsi-Rooman valtakunnan luhistumiseen 476 jKr. Alueellisesti antiikin kulttuuri käsittää 
Välimerta ympäröivien maiden lisäksi puolet Euroopasta. Tarkoituksenamme ei ole yksien kansien 
välissä tarjota kaikenkattavaa esitystä antiikin urheilusta. Tässä teoksessa keskitymme perusasioihin: 
Mistä urheilu sai alkunsa? Miksi urheiltiin? Miten urheilun luonne muuttui vuosisatojen aikana? 
Millaisia lajeja ja kisoja antiikin aikana oli? Millaisen perustan antiikki on luonut nykyajan 
urheilulle? 

Urheilussa ei ole kyse ainoastaan senteistä ja sekunneista. Erityisesti antiikin aikana urheilu oli 
kiinteä osa ajan yleiskulttuuria. Pelkät voittajaluettelot tai lajikuvaukset ovat vain ulospäin näkyvää 
pintaa. Käsitys urheilusta syvenee olennaisesti, kun sitä tarkastellaan osana yhteiskuntaa. Yhtymä- 
kohtia löytyy antiikin valtiolliseen historiaan sekä sosiaali-, talous- ja kulttuurihistoriaan ja huomat- 
tavaan määrään taruja, myyttejä, uskomuksia ja uskontoja. 

Kulttuurisidonnaisuuden ohella toinen kirjamme kantavista ajatuksista on alkuperäislähteiden 
mahdollisimman laaja käyttö. Aikalaiskäsitys urheilusta välittyy lukijalle autenttisimmillaan kuvista 
ja tekstikatkelmista, joista suuri osa on aiemmin suomentamattomia. (Ellei toisin mainita, olemme 
suomentaneet katkelmat itse.) On kuitenkin syytä muistaa, että säilynyt kirjallisuus heijastelee vain 
miehistä koostuvan yläluokan näkemystä. Naisten, lasten ja orjien urheilua tai heidän käsityksiään 
urheilusta tunnemme hyvin rajallisesti. 

Teoksemme on jaettu kolmeen osaan: Ensimmäisessä osassa tarkastelemme urheilua osana 
Kreikan ja Rooman yhteiskuntaa. Toisessa osassa kerromme eri lajeista ja harjoittelusta. Kolmas osa 
esittelee urheilutapahtumia perinteisistä kisoista aina spektaakkelimaisiin hevosajoihin. Mukana on 
myös katsaus antiikin urheiluperinteen jatkumoon. Lisätietoa janoaville apua tuonee lopun kirjal- 
lisuusluettelo. 


Toivotamme elämyksellistä matkaa Olympian kentiltä Rooman areenoille! 


5.3.2004 
Tekijät 


Olympian 
Apollo. 

URHEILU OSANA 
YHTEISKUNTAA 


Antiikin kreikkalaisille urheilu oli itsestäänselvyys, jota käytännössä jokainen terve vapaa 
mies — ja Spartassa myös nainen — harjoitti ainakin nuorena. Kreikkalaisten kauneusihan- 
teeseen kuului sopusuhtainen, harjoitusten kiinteyttämä lihaksisto, jota verhosi tuulen ja 
auringon karaisema iho. Vapaan kansalaisen kasvatus tähtäsikin paitsi riittäväksi katsotun 
yleissivistyksen myös hyvän fyysisen suorituskyvyn hankkimiseen. 

Kreikkalaisten urheiluharrastus ei johtunut pelkästään esteettisistä tai kasvatuksellisista 
syistä. Hellaan pienet kaupunkivaltiot sotivat alituisesti joko keskenään tai yhteisiä vihol- 
lisia vastaan. Polis-yhteisön menestys, jopa olemassaolo, riippui sen asevelvollisten asukkai- 
den fyysisestä suorituskyvystä. Urheilulla oli myös uskonnollinen ulottuvuus. Kreikkalai- 
nen palveli jumaliaan pitämällä itsensä hyvässä kunnossa ja olemalla valmis esittelemään 
itseään ja kykyjään jumalien kunniaksi vietetyissä juhlissa. 

Koska urheilu oli kreikkalaisen kaupunkivaltion vapaalle kansalaiselle tavanomaista 
toimintaa, oli myös urheiluun liittyvä sanasto ja käsitteistö vakiintunutta ja kaikille tuttua. 
Platon sijoitti keskustelijansa usein urheilukentän laidalle pohtimaan syvällisiä kysymyksiä, 


ja Raamatussakin apostoli Paavali kirjoitti juoksukilpailusta elämän vertauskuvana. 


Urheilun synty 


Varhaishistoria 


Useimpien antiikin lähteiden mukaan ensim- 
mäiset olympialaiset pidettiin vuonna 776 eKr. 
Mikään ei kuitenkaan todista, ettei kisoja olisi 
ollut jo aiemmin. Onkin todennäköistä, että 
monenlaisia kisoja oli järjestetty jo pitkään. Nii- 
den järjestelmällisyydestä ei ole varmuutta, mutta 
maalausten ja kertomusten perusteella Kreikassa 
urheiltiin jo vuosisatoja ennen ensimmäisiä olym- 
pialaisia. Täytyy myös muistaa, ettei urheilu 
ollut kreikkalainen keksintö. Todisteita eri ur- 
heilulajeista löytyy muualtakin. 

Yksi ensimmäisistä urheilumuodoista on ollut 
metsästys, joka oli myös elinkeino. Ruokaa han- 
kittiin metsästämällä villieläimiä. Maasto saat- 
toi olla vaativaa ja metsästettävät eläimet nopei- 


ta ja vahvoja, joten metsälle lähtijöiden oli olta- 
va fyysisesti hyvässä kunnossa. Metsästäjän piti 
muiden taitojen ohella osata käyttää keihästä ja 
sittemmin myös jousta. Kun ihminen asettautui 
aloilleen viljelemään maata, väheni metsästyk- 
sen merkitys elämän ylläpitäjänä. Taitoja kui- 
tenkin pidettiin yllä ja metsästystä harjoitettiin 
edelleen. Kilpaileminen fyysisen kunnon mit- 
taamiseksi muodostui tärkeäksi ajanvietteeksi ja 
jonkinlaiseksi tavaksi muodostaa yksilöiden vä- 
listä arvoasteikkoa. 

Ensimmäisiä todisteita urheilun harrastami- 
sesta huvin tai uskonnon vuoksi on etsittävä 
muualta kuin Kreikan tai Rooman alueelta. Jo 
kolmannella ja toisella vuosituhannella eKr. eri- 
laiset urheilumuodot olivat suosittuja Egyptissä. 
Seinämaalaukset ja reliefit kertovat egyptiläis- 

Kaksi poikaa nyrkkeilee 
freskossa 1500-luvulta eKr. 

ten, niin rahvaan kuin ylimystenkin, harjoitta- 
neen kehoaan. Suosittuja harrastuksia olivat paini 
ja painonnosto. Lisäksi pelattiin pallopelejä, 
ammuttiin jousella, ratsastettiin ja purjehdit- 
tiin. Erityisen suurta suosiota nauttivat voimis- 
teluesitykset. Kaikesta päätellen jo tuolloin ar- 
vostettiin ruumiinkuntoa ihmisen kauneuden 
perustana. 

Ensimmäiset todisteet urheilusta nykyisen Eu- 
roopan alueelta löytyvät Kreetalta. Saarelle nous- 
sut ns. minolainen korkeakulttuuri synnytti niin 
kehittyneen kaupunkijärjestyksen, arkkitehtuu- 
rin kuin ruumiinkulttuurinkin. Tarunomaisen 
kuningas Minoksen mukaan nimetty kansa kävi 
kauppaa laajalla alueella ja sai siten vaikutteita 
myös idästä ja Egyptistä. Ruumiinkulttuurin 
vaalimisessa eivät minolaiset juuri poikenneet- 
kaan egyptiläisistä. Minolaisten arvellaan kui- 
tenkin kehittäneen urheilua enemmän kilpai- 
luksi ja sääntöjenmukaiseksi mittelöksi toisia 
vastaan. 

Egyptiläisen esimerkin mukaan voimistelu oli 
suosittu laji. Monista koristeellisista sinettiki- 
vistä, joita on löydetty Kreetalta, voidaan havai- 
ta voimistelijoiden koristeellinen pukeutumi- 
nen ja akrobaattiset temput. Voimistelijat saat- 
toivat seistä käsillään ja tehdä erilaisia liikkeitä. 
He saattoivat myös taiteilla pystyyn asetettujen 
miekanterien keskellä. Toinen kuva-aiheissa suo- 
sittu mutta sittemmin kadonnut laji oli härkä- 
hyppy. Ketteryyttä vaativa laji oli tekijälle vaa- 
rallinen, mutta ilmeisen suosittu katsojien kes- 
kuudessa. Hyppääjän tarkoituksena oli ottaa 
hyökkäävää härkää sarvista. Kun härkä sitten 
luontaisena reaktiona heilautti päätään ylöspäin, 
hyppäsi voimistelija härän selkään ja siitä edel- 
leen maahan härän taakse. Laji kuulostaa vaaral- 
liselta — ja sitä se varmaan olikin — eikä onnetto- 
muuksilta aina vältytty. Kuvien perusteella hyp- 
pääjien tiedetään olleen sekä miehiä että naisia. 
Näiden voimistelijoiden pukeutuminen oli yleen- 
sä hyvin koristeellista, minkä perusteella hyp- 
pääjien on oletettu olleen aristokraatteja. Koris- 
teellinen pukeutuminen voi myös kertoa lajin 
uskonnollisesta merkityksestä ja rituaalisuudes- 
ta. Mahdollista on, että tällaisen näytöksen jäl- 
keen härkä uhrattiin. 

Voimistelulajien lisäksi minolaiset harrastivat 
ainakin nyrkkeilyä ja painia, joiden harrastunei- 
suus ja muoto ovat säilyneet miltei muuttumat- 
tomina Kreikan klassiselle kaudelle ja edelleen 
meidän aikoihimme asti. 

Toisen esikristillisen vuosituhannen jälkim- 
mäistä puoliskoa hallitsi minolaista kulttuuria 
sotaisampi mykeneläinen kulttuuri. Manner- 
Kreikasta nousseelle ja sittemmin myös Välime- 
ren saarille levittäytyneelle kulttuurille olivat 
ominaisia sotakuntoa ylläpitävät harrasteet, ku- 
ten minolaisilta omaksutut nyrkkeily ja paini. 





Voimistelusta kertovat todisteet ovat sitä vastoin 
harvinaisia, ja uusina lajeina mykeneläiset har- 
rastivat juoksua ja hevosajoja. Ensimmäinen to- 
diste juoksukilpailusta on Kyprokselta löydetty 
mykeneläisen ajan vaasimaalaus 1200-luvulta 
eKr. 

Vuodet 1100-800 eKr. olivat Kreikassa ns. 
pimeää aikaa. Arkeologisia löytöjä on vähän, 
eikä kirjallinen kulttuuri ollut vielä syntynyt. 
Todennäköisesti urheiluharrastukset kuitenkin 
pitivät pintansa ja kehittyivät läpi tuonkin ajan, 
sillä vuonna 776 eKr. järjestettiin ensimmäiset 
tunnetut olympialaiset. Tästä alkoi urheilun uusi 
nousukausi. 


Urheilusta ryhdytään kirjoittamaan 


Vaikka kuvat niin maljakoissa kuin seinissäkin 
kertovat urheilun harrastamisesta jo vuositu- 
hansia sitten, tutkijoiden kannalta tärkeitä ovat 
myös kirjalliset todisteet. 

Ensimmäiset kirjalliset maininnat urheilusta 
länsimaisen kulttuurin piirissä löytyvät Home- 
roksen eepoksista I/ias ja Odysseia. Nämä 700- 
luvulla eKr. muistiinkirjoitetut eeppiset tarinat 
kertovat paljon aiemmasta aikakaudesta, myke- 
neläisestä ajasta. On kuitenkin eri asia, missä 
määrin runoissa todella puhutaan mykeneläises- 


tä ajasta ja missä määrin kertomukset ovat värit- 
tyneet runonlausujien oman aikakauden elä- 
mästä. 

Sekä Ilias että Odysseia kertovat myyttisen 
Troijan sodan vaiheista, joka perimätiedon mu- 
kaan käytiin vuosien 1194-1184 eKr. välisenä 
aikana. Ilias on kertomus tapahtumista, jotka 
sattuivat kreikkalaisten piirittäessä kymmenettä 
vuotta Troijan kaupunkia, sekä tuolloin käy- 
dyistä taisteluista ja sankariteoista. Odysseia taas 
kertoo kreikkalaisen sankarin Odysseuksen vai- 
herikkaasta ja pitkään kestäneestä paluusta koti- 
saarelleen Ithakaan, kun sota vihdoin oli loppu- 
nut. Molemmissa teoksissa myös urheillaan. Ili- 
aan yhtenä huippukohtana ovat Akhilleuksen 
parhaan ystävän Patrokloksen hautajaiset, joi- 
hin liittyy myös vainajan kunniaksi järjestetyt 
kisat. Peitettyään hautakummulla roviolla pol- 
tetun Patrokloksen luut Akhilleus käskee mies- 
tensä noutaa laivoista palkinnoiksi kolmijalkoja 
ja muita astioita, hevosia, muuleja, sonneja, rau- 
taa ja jopa naisia, »vyósoreoita». 

Patrokloksen hautajaisten yhteydessä järjeste- 
tyissä kisoissa voimia koetellaan kahdeksassa eri 
lajissa: hevosvaljakkoajoissa, nyrkkeilyssä, pai- 
nissa, juoksussa, asetaistelussa, kiekonheitossa, 
jousiammunnassa ja keihäänheitossa. Vain seit- 
semässä niistä kuitenkin järjestetään kilpailu, 


Härkähyppy oli sekä 


vauhdikkuudesta. 

näyttävä että vaaralli- 
nen laji. Kreetalta 
löydetty kultainen 
sormus kertoo lajin 

Homeroksen eepos- 
ten tapahtumat ja 
sankarit olivat suo- 
sittu aihe maljakko- 
maalauksissa. 600- 
luvulta eKr. peráisin 
olevassa ruukussa 
ajetaan kilpaa valja- 
koilla Patrokloksen 
hautajaisissa. 


a 


sillä keihäänheitossa palkinnot jaetaan ilman 
heittoja: kaikki paikallaolijat tietävät Agamem- 
nonin, kreikkalaisten ylipäällikön, tässä lajissa 
voittamattomaksi. Lisäksi paini päättyy ratkai- 
semattomaan tasapeliin Odysseuksen ja Aiaan 
kesken. Samoin asetaistelussa muut päättävät 
keskeyttää kilpailun, ennen kuin jompikumpi 
sotureista, Aias tai Diomedes, loukkaantuisi va- 
kavasti. 

Nyrkkeilyssä päädyttiin kuitenkin tyrmäys- 
voittoon: 


Atleetti vai urho? 


Melkein kaikissa Euroopan kielissä tavattava ur- 
heilua merkitsevä sana sport tulee myöhäislati- 
nan verbistä disportare, 'hajottaa', viedä eril- 
leen'. Sport on siis ollut sellaista vapaa-ajan toi- 
mintaa, joka on »hajottanut» ajatukset eli vie- 
nyt ne pois jokapäiväisestä leipätyöstä mielui- 
saan harrastukseen. Englannin kielessä sanan 
sport alle kuuluvat yhä paitsi urheilukenttien ja 
kilparatojen toimet, myös sellaiset harrasteet 
kuin metsästys, kalastus ja eräretkeily. 
Suomessa, joka ei ole indoeurooppalainen 
kieli ja jonka kosketukset latinaan ovat pinnalli- 
sempia kuin aikoinaan Rooman valtaan kuulu- 
neiden maiden kielissä, ei tällaiselle ajatukset 
arjen harmaudesta mieluisaan harrastukseen 
vievälle sport-sanalle ole selvää ja yksiselitteistä 
vastinetta. Suomen verbi urheilla on alun perin 
tarkoittanut ‘olla uhkarohkea", 'antautua vaa- 

»Kaamea leukojen karskuna soi, hiki virtana vieri 
ottelijain jäsenistä. Mut äkkiä iski Epeios 

poskeen vaanivan Euryalon väkevästi. Ja silloin 

heitti hän seisomisen, jalat lysmyi, herposi polvet. 
Kuin kala rantaan poukkoo veest’ ajohaurojen keskeen 
pohjoisen puhuessa, mut taas iso aalto sen ahmaa, 
poukkosi noin mies lyöty, mut kaatuvan aimo Epeios 
sai käsin kannatetuksi, ja kumppanit rientäen luokse 
pois hänet kantoivat; jalat veltot laahasi jälkeen, 
riipuksiss’ oli pää, veri pursui paksuna suusta.» 
(suom. Otto Manninen) 


raan' ja ‘koetella rajojaan'. Ylöjärvellä moitittiin 
vuonna 1890 syysjäihin pudonneita pikkupoi- 
kia: »mitä te sinne menitte urheileen», ja Sorta- 
valassa ojennettiin 1930 uskaliaita nuoria: »ei 
piä urheilla». Samaa kantaa verbin kanssa ovat 
rohkeaa ja voimakasta miestä merkitsevä urho 
sekä adjektiivi urhea. Vuoden 1900 tienoilla on 
suomessa urheilu vakiintunut merkitsemään sa- 
maa kuin englannin sport ja athlethics. 
Suomeenkin on lainautunut sana atleetti mer- 
kitsemään rotevaa ja lihaksikasta miestä. Klassi- 
sen kreikan athlesis tarkoitti ‘kilpaa’ ja kiistä- 
mistä ja athletes oli itsensä kilpailukuntoon har- 
joittanut yhden tai useamman lajin taitaja. Lati- 
naksi tällainen trimmattu urheilija oli ath/eta. 
Atletiikka, kreikan athletike, merkitsee kaikkea 
sitä harjoitusta, jonka tuloksena on atleetti. 
"Kilpailu" oli kreikaksi myös ath/os tai athlon, ja 
samat sanat merkitsivät myös ‘lajia’. Lisäksi ath- 
lon on merkinnyt kilpailun kohteena ollutta pal- 
kintoa. Kun viisi on kreikaksi pente, oli viisiotte- 
lu pentathlon, alun perin pente-athlon. Samalla 
tavoin on uudella ajalla muodostettu myös de- 
kathlon, 'kymmenottelu', deka, 'kymmenen', 
sekä triathlon kreikan lukusanasta tria, ‘kolme’. 


Myós Odysseiassa on monia urheilukohtauksia. 
Niistä tunnetuin on tarinan loppuhuipennus, 
jossa valeasuinen Odysseus voittaa jousikilpai- 
lun ja paljastaa kilpakosijoilleen todellisen mi- 
nänsä. Varsinaisesta kilpailusta ei kuitenkaan ole 
kysymys, sillä yksikään kosijoista ei onnistu vi- 
rittämään jännettä jouseen. Odysseus on siis 
ainoa, joka pystyy edes yrittämään tarkkuutta 
vaativaa ammuntaa. Nuoli on ammuttava kah- 
dentoista peräkkäin asetetun kirveenterän reiän 
läpi, mistä Odysseus suoriutuukin vaivatta. 

Ensimmäisen kerran Odysseiassa urheillaan 
kuitenkin jo aiemmin, kun Odysseus on vielä 
pitkällä ja vaivalloisella kotimatkallaan. Purjeh- 
dittuaan 17 päivää lautalla Odysseus heittäytyy 
myrskyssä mereen, ja uituaan kaksi vuorokautta 
hän huuhtoutuu rantaan faiaakkien maahan. 
Uupunut Odysseus nukahtaa rantakasvillisuu- 
den suojiin ja herää seuraavana päivänä pallope- 
liä pelaavien tyttöjen huutoihin. Homeroksen 
kuvaama peli on yksinkertainen: palloa kopitel- 
laan ringissä pelaajalta toiselle. Yksi pelaajista on 
faiaakkien kuninkaan Alkinoksen tytär Nausi- 
kaa, joka vie Odysseuksen isänsä hoviin. 


Termi agonistiikka, kreikan agonistike, merkit- 
si nimenomaan sellaista kilpailutoimintaa, jossa 
useampi kilpailija samanaikaisesti kilpailee sa- 
masta palkinnosta, siis esimerkiksi juoksukilpai- 
lua. Perustana on kreikan sana agon, ‘kilpailu’, 
‘ottelu’, ‘kamppailu’. Keski- ja uudella ajalla 
agon tuli lääketieteen sanastossa merkitsemään 
mm. kylmän aiheuttamaa kouristusta sekä kuo- 
linkamppailua. 

Kreikkalaiset urheilivat riisuutuneinena, ja 
heidän urheilupaikkansa oli gymnasion. Verbi 
gymnazein merkitsee ‘riisuutua’, ‘olla alasti’, jo- 
ten gymnasion oli paikka, jossa urheiltiin ilman 
vaatteita ja harjoitettiin gymnisiä lajeja. (Oppi- 
tunneilla ja muussa kanssakäymisessä vaatteita 
toki pidettiin yllä.) Gymnastiikka, gymnastike, 
oli yleisnimitys kaikelle ruumista karaisevalle ja 
vahvistavalle harjoitukselle. Kansalaisen tietoi- 
hin ja taitoihin kuului toki paljon muutakin kuin 
voimistelu ja urheilu, ja gymnasion oli myös 
koulu, jossa tiedot ja taidot opittiin. Gymnasio- 
nin piha-alueella sijaitsi palestra, painin ja mui- 
den kamppailulajien (nyrkkeily ja pankration) 
suorituspaikka. Lajeja, joissa oteltiin pareittain 
mies miestä vastaan, nimitettiin suorituspaik- 


Myöhemmin hovissa järjestetään urheilukil- 
pailut Odysseuksen kunniaksi. Lajeina ovat juok- 
su, paini, pituushyppy ja kiekonheitto. Myös 
vierasta pyydetään mukaan, mutta koti-ikävää 
poteva ja meriseikkailustaan väsynyt sankari kiel- 
täytyy. Yksi faiaakeista alkaa pilkata Odysseusta 
epäillen hänen olevan ruumiiltaan muita hei- 
kompi. Loukkauksesta ärsyyntyneenä Odysseus 
nappaa maasta kiekon, joka on paljon muiden 
heittämää painavampi. Hän viskaisee sen kaik- 
kien muiden heittomerkkien ohi. Uhmakas 
Odysseus lupautuu nyt mittelemään voimiaan 
missä tahansa lajissa, mutta faiaakit uskovat ki- 
saamattakin Odysseuksen olevan heitä parempi. 
Tunnelma leppyy ja kisojen päätteeksi katsel- 
laan tanssia sekä rytmistä voimisteluesitystä, jossa 
kaksi nuorukaista ilmaan loikkien heittelee pal- 
loa ja ottaa sitä kiinni muiden iskiessä piirissä 
tahtia. 


kansa mukaan palestrisiksi. 

Useimpiin Euroopan kieliin tulee gymnasio- 
nista lukiota merkitsevä sana. Esimerkiksi ruot- 
sissa lukio on gymnasium, ja gymnastik tar- 
koittaa voimistelua. Ateenan kuuluisimmat 
gymnasionit olivat Platonin (427-347 eKr.) 
Akademeia ja hänen tähtioppilaansa Aristote- 
leen (384-322 eKr.) isännöimä Lykeion. Plato- 
nin koulu sijaitsi Akademos-nimiselle sankarille 
pyhitetyssä puistossa, ja sen nimestä juontuu 
uusien kielten korkeakoulua merkitsevä sana 
akatemia. Kreikan lykos merkitsee ‘sutta’, ja 
lykeion, josta olemme saaneet sanan lyseo, tar- 
koittaa ‘sutelaa’. Nimi selittyy sillä, että eräs 
jumala Apollon lisänimistä oli muinaisten lam- 
maspaimenten antama Lykaios, 'sudenkarkoit- 
taja”, ja Aristoteleen tunnetuksi tekemä koulu 
sijaitsi Apollo Lykaioksen temppelin naapurina. 

Antiikin Kreikka ja Rooma 


Kreikka — helleenien maa 


Kreikkalaisia, helleenejá, asui Balkanin niemi- 
maan eteläosassa manner-Kreikassa, Aigeian me- 
ren saarilla sekä Vähä-Aasian länsiosissa ja Väli- 
meren rannikolle perustetuissa siirtokunnissa. 
Manner-Kreikka on vuorinen maa, jossa rinteet 
ovat jyrkkiä ja rotkot syviä, mutta vuoret eivät sil- 
ti nouse huimaaviin korkeuksiin; korkein huippu 
on Olympos, 2917 metriä. Meri on Kreikassa aina 
lähellä, ja mantereella on vain harvoja paikkoja, 
joista merelle olisi yli neljäkymmentä kilometriä. 

Vuorisen maan tieolot ja meren läheisyys teki- 
vät kreikkalaisista jo varhain purjehtijoita. Mante- 
reen rannasta näkee lähimmille saarille, ja niille 
päästyä siintävät jo seuraavat saaret horisontissa. 
Koko Aigeian meren yli voi purjehtia aina yksi 
kiintopiste perän takana ja toinen keulan edessä. 
Toisaalta sateen, myrskyn tai pimeän yllättämä 
purjehtija voi päätyä ties mihin. Kreikkalaisten 
maailman voisi sanoa olleen ihmisen mittojen 
mukainen. 

Kreikkalaisia yhdistivät kieli ja kulttuuri. Paikal- 
lisista erikoisuuksista huolimatta tavat, tottumuk- 
set, oikeuskäsitykset ja jumalat olivat suurin piir- 
tein samat, ja murre-eroista huolimatta kaikki 
helleenit puhuivat ja kirjoittivat yhteistä kreikan 
kieltä, jolla tulivat toimeen keskenään. 

Valtiollisesti helleenien maailma ei ollut yhte- 
näinen, vaan jakautunut suureen määrään enem- 
män tai vähemmän itsenäisiä pikkuvaltioita. Täl- 
lainen valtio, polis, käsitti tavallisesti keskustaaja- 
man, viljelysmaat sen ympärillä ja kenties muuta- 
mia kyliä ympäröivällä maaseudulla. Alun perin 
useimmat pikkuvaltioista olivat kuningaskuntia. 
Kehitys johti perinnöllisestä monarkiasta ja yli- 
mysvallasta tyrannien — puolueiden ja kansanko- 
kouksen suosioon nojanneiden yksinvaltiaiden — 
kautta harvainvaltaan ja lopulta demokratiaan. 

Perinteisen kreikkalaiskulttuurin ja kaupunki- 
valtioiden loistoajalla 400-luvulla eKr. useimmat 
Kreikan valtiot olivat jo demokratioita, joissa ää- 
nivaltaisia olivat täysi-ikäiset, vapaat miespuoliset 
kansalaiset. Seuraavalla vuosisadalla ryhtyi make- 
donialaissyntyinen Aleksanteri Suuri valloitta- 
maan tuntemaansa maailmaa ja ulotti sotaret- 

kensä aina Intian rajoille asti. Valloitusten tulok- 
sena syntynyt hellenistinen kulttuuri levitti krei- 
kan kielen ja kreikkalaiset tavat käytäntöön koko 
itäisen Välimeren piirissä, mutta Kreikan yksittäis- 
ten kaupunkivaltioiden merkitys oli oleellisesti vä- 
häisempi kuin ennen. 

Roomalaiset valloittivat Kreikan 146 eKr. ja te- 
kivät siitä Akhaia-nimisen maakunnan (Provincia 
Achaia). Roomalaisajalla Kreikan kaupungit säilyt- 
tivät perinteisen hallintomallinsa, mutta valtiolli- 
nen itsenäisyys oli enää muisto vain. 


Rooma — aikansa suurvalta 


Tarun mukaan Rooman perustivat kaksoisveljet 
Romulus ja Remus 21. huhtikuuta 753 eKr., ja 
Romuluksesta tuli uuden valtion ensimmäinen 
kuningas. Rooman varhaishistoria, kuningasaika, 
peittyy tarujen hämärään. Melko luotettavasti do- 
kumentoitu Rooman historia alkaa vuodesta 509 
eKr., jolloin viimeinen kuningas Targuinius Super- 
bus karkotettiin ja Roomasta tuli tasavalta. Muo- 
dollisesti valta kuului kansalle, joka ilmaisi tah- 
tonsa kansankokouksissa. Tosiasiallista valtaa 
käyttivät senaatti ja virkamiehet. 

Senaattia ei valittu vaaleilla, vaan sen itseoi- 
keutettuja elinikäisiä jäseniä olivat vanhojen aate- 
lissukujen johtavat miehet. Senaattorin paikan 
vapautuessa luonnollisen poistuman myötä täy- 
dennyksestä huolehti kyseinen suku senaatin hil- 
jaisella suostumuksella. Rooman järjestelmässä 
senaatti edusti perinteistä ylimysvaltaa sekä huo- 
mattavaa poliittista kokemusta. Tasavallan johta- 
vat virkamiehet taas valittiin kansankokouksissa 
vuodeksi kerrallaan. Ylimpiä virkamiehiä olivat 
valtionpäämiehen tehtäviä hoitaneet konsulit, joi- 
ta valittiin vuodeksi kaksi kerrallaan. Kaksi sen 
vuoksi, että roomalaiset olivat saaneet tarpeek- 
seen kuninkaista ja ajattelivat virkaveljien keski- 
näisen valvonnan estävän toisen yksinvaltaiset 
pyrkimykset. 

Jo varhain 400-luvulla eKr., jolloin Ateena eli 
Kreikassa suuruutensa aikaa, alkoivat roomalaiset 
järjestelmällisesti valloittaa naapurikansojen mai- 
ta ja liittää niitä valtakuntaansa. Alusta alkaen oli 
Rooman valtakunta tiukasti keskusjohtoinen. Vä- 

Kreikkalaisten 
asuinalueen raja 


hänkin merkittävämmät asiat vietiin pääkaupun- 
gin senaatin käsiteltäviksi. 

Viimeisellä vuosisadalla eKr. Roomassa esiintyi 
pyrkimyksiä yksinvaltaan ja suoranaisia vallan- 
kaappausyrityksiä. Gaius Julius Caesar onnistui 
nimityttämään itsensä elinikäiseksi diktaattoriksi 
40-luvulla eKr., mutta joutui pian salamurhan uh- 
riksi. Viitisentoista vuotta myöhemmin Caesarin 
sukulainen ja ottopoika Octavianus, joka parem- 
min tunnetaan nimellä Augustus, nousi yksinval- 
tiaaksi. Hänestä katsotaan alkavan Rooman kei- 
sariaika, jolloin valtakuntaa johti yksinvaltias, eikä 
senaatilla ja virkamiehillä enää ollut mainittavaa 
valtaa. Rooman valtakunta oli suurimmillaan kei- 

sari Trajanuksen ja hänen seuraajansa Hadrianuk- 
sen aikoina noin 100-130 jKr., jolloin valtakunta 
ulottui Skotlannin rajoilta Saharaan ja Atlantilta 
Arabian aavikoille. Manner-Euroopassa Rooman 
raja kulki suunnilleen Reiniä ja Tonavaa pitkin. 

Rooman valtakunta jakautui Itä- ja Länsi-Roo- 
maksi vuonna 395 jKr. Itäinen osa, joka kreikka- 
laistui entistä enemmän, jatkoi Bysantin valtakun- 
tana vuoteen 1453 asti. Länsi-Rooma hävisi histo- 
riasta elokuussa 476, jolloin germaanipäällikkö 
Odovakar syrjäytti viimeisen keisarin, Romulus 
Augustuluksen. 

Kreikan kaupunki- 
valtiot sotivat tuon 
tuostakin keske- 
nään. Kaupunkien 
puolustus perustui 
jykeviin suojamuu- 
reihin. Kuvassa 
Mykenen muuria 
ja kuuluisa Leijona- 
portti. 


Kreikkalainen ihmiskuva 





Keskenään kilpailevat kaupunkivaltiot 


Kreikan pinnanmuodot määrittivät hyvin pit- 
källe myös maan yhteiskunnallista järjestymistä. 
Korkeat vuoret erottivat asuinkelpoiset tasangot 
toisistaan. Samalla vuoristot toimivat luonnolli- 
sina rajoina valtapiirien kesken. Jo hyvin var- 
hain kreikkalaisen yhteisön perusyksiköksi va- 
kiintui polis, kaupunkivaltio. Yhteisön keskuk- 
sena oli varhaisimpina aikoina linnavuori, jyrk- 
kärinteisen kukkulan laelle rakennettu puolus- 
tus- ja asuinlinnoitus. Tunnetuin esimerkki lin- 
navuoresta lienee Ateenan Akropolis, josta myö- 
hemmin tehtiin temppelialue. Vähitellen, kun 
tehostunut maanviljely mahdollisti kaupunki- 
väestön kasvun, linnavuorten ympärille alkoi 
rakentua varsinaisia kaupunkeja. Keskuspaikan 
ohella kaupunkivaltioon kuului ympäröivää 
maaseutua, jonka tuotteista se oli riippuvainen. 

Antiikin Kreikka oli jakautunut noin 400 po- 
likseen. Kaupunkivaltioiden välillä oli monen- 
tasoista diplomatiaa, ja ne muodostivat keske- 
nään kauppaan, kulttuuriin tai sodankäyntiin 
perustuvia liittoja. Tiivis yhteydenpito loi myös 
keskinäistä kilpailua, mikä on tyypillinen piirre 
koko kreikkalaiselle kulttuurille. Kuuluisin ja 
tuhoisin esimerkki kilpailusta on 400-luvun jäl- 
kipuoliskolla eKr. Ateenan ja Spartan välille 
syntynyt hegemoniakamppailu. Kahden aikansa 
suurvallan välisen kilpalaulannan seurauksena 
lähes koko Kreikka ajautui vuosikymmeniä kes- 
täneeseen sotien sarjaan, jota kutsutaan pelo- 
ponnesolaissodiksi. 

Kilpailun ei tarvinnut välttämättä olla aseel- 
lista. Kreikkalaiset rakastivat kaikenlaisia kisai- 
luja. Näytelmät saivat ensi-iltansa poikkeukset- 
ta näytelmäkilpailuissa. Kirjallisuudesta tunne- 
taan mainintoja myös tanssijoiden, kuvanveistä- 
jien, maalaajien, ruukuntekijöiden ja villankeh- 
rääjien välisistä kisoista. Jopa kirurgeille järjes- 
tettiin tilaisuuksia kilpailla leikkaustaidossa. 
Kilpailijat olivat yksilöitä, mutta taustalla oli 
aina myös oman kaupunkivaltion edustaminen. 

Osoittaakseen mahtia ja sivistystään kaupun- 
kivaltio saattoi suosia runoutta ja filosofiaa sekä 
rakentaa toinen toistaan upeampia temppeleitä. 
Myös urheilukilpailujen suosiossa oli osaltaan 
kysymys samasta ilmiöstä. Menestyvä yksilö, oli 
hän sitten taiteilija, atleetti tai sotapäällikkö, toi 
aina kunniaa myös kotikaupungilleen. Esimer- 
kiksi olympiakisojen voittajaluetteloissa maini- 
taan aina urheilijan nimen ohella hänen edusta- 
mansa polis. 


Tarusankarit olivat 
ruumiinkulttuurin esikuvia 


Poliittisen jakautuneisuuden vastapainona kreik- 
kalaisia yhdistivät kieli, kulttuuri ja uskonto. 
Kreikkalaisten uskonto perustui olympolaisiin 
jumaliin. Jumalat asuivat Pohjois-Kreikan Olym- 
pos-vuorella, olivat ihmisen näköisiä ja toimivat 
yli-inhimillisistä taidoistaan huolimatta kovin 
ihmismäisesti. Edes ylijumala Zeus ei ollut ereh- 
tymätön, vaan hänelläkin oli heikkoutensa: lii- 
allinen kiivaus ja ihastuminen maallisiin naisiin. 

Uskonto ei Kreikassa ollut pyhä, vaiettu ja 
mysteereihin perustuva asia. Jumalia oli toki 
kunnioitettava, mutta kansalla oli lupa kertoa 
jumalten vaiheista tarinoissaan. Kreikkalaisten 
ihmismäinen jumalkäsitys mahdollistikin rik- 
kaan mytologian synnyn. Tarustossa kerrotaan 
jumalten keskinäisestä vihanpidosta, juonitte- 
lusta ja voimainkoitoksista. Kreikkalainen 100- 
luvulla jKr. elänyt maantieteilijä Pausanias ku- 
vaa, miten jo jumalat kilpailivat Olympian laak- 
sossa: 


» Toiset sanovat, että Zeus kävi täällä Kronoksen 
kanssa painiottelun valtaistuimesta. Toiset taas 
kertovat hänen pitäneen juhlakisat Kronoksesta 
saamansa voiton muistoksi: Apollon tiedetään 
voittaneen Hermeen juoksussa ja Areen nyrk- 
keilyssä. Tämän vuoksi pytholaista huilua soite- 
taan silloin, kun viisiottelijat hyppäävät pituut- 
ta. Huilunsoitto on nimittäin pyhitetty Apollol- 
le, ja Apollo taas oli olympiavoittaja.» 


Useimmilla jumalilla oli puolisonaan toinen ju- 
mala, mutta toisinaan kiusaus käydä vieraissa 
osoittautui liian suureksi olympolaisellekin mie- 
lelle. Jumalten ja jumalattarien suhteet kuole- 
vaisiin johtivat puolijumalten syntyyn. Jumalai- 
nen perimä antoi heille ominaisuuksia, joita 
tavalliselta ihmisiltä puuttui. Maallinen perimä 
sitoi kuitenkin puolijumalat maahan. He olivat 
kuolevaisia. Useimmat taruissa kuvatuista puo- 
lijumalista olivat miespuolisia. Yhteistä heille 
oli lihaksikas ruumiinrakenne ja taito taistella 
muita etevämmin. Jumalallisia älynlahjoja oli 
saanut vain harva. Monien kohtalona oli joutua 
virheittensä vuoksi asemaan, josta poispääsy vaati 
sankaritekoja. Juuri näistä, lapsensa surmannees- 
ta Herakleesta tai sotapäällikkönsä vihastutta- 
neesta Akhilleuksesta, kansa lauloi sankariru- 
noelmia. 

Herakles, ylijumala Zeun ja Teeban kuninga- 
tar Alkmenen poika, ihastui eräällä retkellään 
Ioleen, joka oli Oikhalian kuningas Eurytoksen 
tytär. Kuningas katsoi kovin tarkkaan ainoan 
tyttärensä perään. Hän suostui luovuttamaan 
Tolen vain sellaiselle kosijalle, joka voittaisi tule- 
van appensa jousiammunnassa. Yrittäjiä oli tul- 
lut ja mennyt, Eurytoksen maine tarkkana am- 
pujana ei ollut turha. Herakles kuitenkin saavut- 
ti sen, missä kymmenet muut olivat joutuneet 
pettymään. Hän voitti Eurytoksen ja pyysi tytär- 
tä vaimokseen. Iole itse oli onnensa kukkuloilla. 
Tappiostaan kiukustunut kuningas kuitenkin 
pyörsi lupauksensa ja tarjosi puolijumalalle ruk- 








kasia. Kertomuksen loppu toistaa surullisesti 
Herakleen vaiheita. Atleetti kiukustuu ja tappaa 
kuninkaan siltä seisomalta. Iolen rakkautta tämä 
ei kuitenkaan sammuta. Hän saa Herakleensa, ja 
he elävät onnellisina yhdessä, kunnes kuolema 
pian vie Herakleen isiensä seuraan. 

Taruissa puolijumalat polkivat jaloillaan Krei- 
kan maaperää Troijan sotaa edeltäneenä aikana, 
noin 1200-luvulla eKr. Kreikkalaiset olivat var- 
sin yksimielisiä siitä, ettei suuria tarusankareita, 
heeroksia, tuon ajan jälkeen heidän keskuudes- 
saan kulkenut. Lienevätkö jumalat viisastuneet 


Kreikan korkein vuori 
Olympos (2917 metriä) 
oli mytologian mukaan 
jumalten asuinsija. 
Urheilukilpailuistaan 
kuulu Olympian laakso 
(kuvassa) taas sijaitsee 
300 km etelämpänä. 


Kreikan taruston 
tunnetuin atleetti, 
Herakles (vas.), 
painimassa 
Antaios-jättiläisen 
kanssa. 

lemmenseikkailuittensa tulosten seuraamisesta 
vai käyneet vanhoiksi moiseen kisailuun? 

Puutteistaan huolimatta, tai ehkä jopa niiden 
inhimillistäminä, puolijumalat saavat kreikka- 
laisessa tarustossa osakseen valtavan ihailun, ja 
tarujen älykkäämmät sankarit jäävät suosiossa 
kauas jälkeen. Orfeusta ylistivät soittajat, Pro- 
metheusta käsityöläiset ja niin edelleen. Lihas- 
voimiinsa luottaneita heeroksia taas arvostettiin 
yli ammatti- ja luokkarajojen. Näiden tarusan- 
karien seuraajaksi oli helppo nimetä stadionien 
tai painikenttien pölyssä kisaavat öljytyt urheili- 
jat. 


Kauneus oli järjestystä 


Kreikkalaisen mytologian mukaan maailman 
alussa vallitsi haos, sekasorto. Maailmankaik- 
keuden ainekset olivat sekoittuneita keskenään. 
Luojajumalan, luonnonlain tai jonkin muun 
voiman vaikutuksesta kaaos kuitenkin alkoi jär- 
jestäytyä: alkuaineet erosivat toisistaan, taivas 
maasta, syntyi elämä. Lopputulosta kuvattiin 
monimerkityksisellä sanalla kosmos. Paitsi maa- 
ilmankaikkeutta tai järjestystä, se tarkoittaa myös 
kauniiksi tehtyä (vrt. kosmeettinen, kosmetiik- 
ka). 

Syntymyytistäkin käy ilmi kreikkalaisen kult- 
tuurin mieltymys kauneuteen. Kauneus katsot- 
tiin jumalten aikaansaannokseksi, joten kaunis 
ihminen oli jumalten suosikki. Filosofi Platon 
nimesi kauneuden, kalon, yhdeksi perusarvoista 
totuuden ja hyvyyden ohella. Platonin mukaan 
näistä kolmesta tekijästä muodostuu kosmos, täy- 
dellinen tila, jota kaikki olevainen tavoittelee. 

Helleeneiltä puuttui täysin kristinuskon levit- 
tämä näkemys kauneuden syntisyydestä. Päin- 
vastoin, sopusuhtainen ruumiinrakenne nähtiin 
kansalaisen hyveenä siinä missä rehellisyys tai 
hyväsydämisyys. Naapurin atleettivartalo ei 
myöskään ollut kateuden aihe, ainakaan julki- 
sesti. Kaunis ulkomuotohan oli sekä todiste ju- 
malten suosiosta koko polikselle että tuotti sil- 
mäniloa sen asukkaille. 

Ian tuomat fyysiset muutokset hyväksyttiin 
osana luonnon järjestystä, mutta nuorilta mie- 
hiltä vaadittiin edes jonkinasteista ruumiinhar- 
joitusta. Teoksessaan Lait Platon toteaa: »Oi- 
keaa on kasvatus, joka osoittaa pystyvänsä kehit- 


Ruumiin sopusuhtaisuus oli 
kreikkalaisille todiste jumalten 
suosiosta. Ihannekansalainen 
oli kalos kai agathos, "kaunis 
ja etevä”. Olympiasta löytynyt 
Praksiteleen Hermes-patsas, 
n. 340 eKr. 





Alastomat urheilijat 


Antiikin maljakkomaalauksissa ja patsaissa urheili- 
jat kisaavat ilkialasti. Vain juoksijat näyttävät jos- 
kus käyttäneen päälaen peittävää hattua suojau- 
tuakseen paahtavalta auringolta. Kyse ei ole pel- 
kästään taiteilijoiden mieltymyksestä kuvata ih- 
miskehoa mieluummin vaatteettomana. Kirjalliset 
lähteetkin vahvistavat alastomuuden olleen osa 
kreikkalaista urheilua. 

Kreikkalaiset eivät aina olleet urheilleet alasti. 
Vielä Homeroksen eepoksissa kuvataan, miten 
miehet olivat kisoissa pukeutuneet lannevaattee- 
seen. Kirjoitusten perusteella voidaan varsin tark- 
kaan päätellä, milloin ja miten lannevaate muut- 
tui urheillessa tarpeettomaksi. Megaran kaupun- 
gista löytynyt hautakivi kertoo ensimmäisen alas- 
toman urheilijan nimen: 


» Delfoin oraakkelin käskyä seuraten pystyttivät 
megaralaiset tämän kiven urhean Orsippoksen 
kunniakkaalle muistolle. (...) Hän oli myös kaikis- 
ta kreikkalaisista ensimmäinen, joka esiintyi Olym- 
piassa alastomana. Ennen häntä kaikki olivat kil- 
pailleet stadionilla lannevaatteessa.» 


Niin yksimielisiä kuin kreikkalaiset olivatkin ensim- 
mäisen alastoman urheilijan nimestä, antoivat he 
alastomuudelle monia erilaisia selityksiä. Useim- 
mat kirjailijat pitivät alastomuutta tietoisena va- 
lintana. Orsippos oli harjoitellessaan huomannut 
juoksevansa nopeammin ilman epäkäytännöllistä 
lannevaatetta. 

Toisten mielestä alastomana esiintyminen ta- 
pahtui vahingossa. Heidän mukaansa Orsippos 
aloitti juoksunsa muiden tapaan pukeutuneena. 
Kesken kisan lannevaate valahti pois juoksijan 


Perinteiset lannevaat- 
teet jäivät pois Kreikan 
stadioneilta 600-luvun 
eKr. aikana, minkä jäl- 
keen kaikkien kaupun- 
kivaltioiden edustajat 
urheilivat alastomina. 


IN X 

yltä. Tämä ei Orsippoksen vauhtia hidastanut, 
vaan jopa kiihdytti. 

Tarinan kolmas versio kertoo miespolon kom- 
pastuneen olympialaisissa omaan lannevaattee- 
seensa ja saaneen kuolettavan haavan otsaansa. 
Juoksijan kohtaloa kauhistellen tuomaristo olisi 
tämän jälkeen kieltänyt lannevaatteen vaaraa ai- 
heuttavana. Kun voimme toisaalta lukea monia 
todistuksia Olympian juoksuradan hienojakoises- 
ta, jopa upottavasta hiekasta, selitys urheilutapa- 
turmasta vaikuttaa sepitetyltä. 

Voittajaluetteloista Orsippoksen nimi löytyy 
vuonna 720 eKr. käytyjen 15. Olympian kisojen 
stadionin juoksun kohdalta. Samoissa kisoissa 
muutkin omaksuivat vaatteettomuuden edut. 
Myöhemmässä 24 stadionin kilpailussa Spartan 
edustajat juoksivat alastomina. Heidän joukos- 
taan tuli myös juoksun voittanut Akanthos. 

Alastomuus ei kuitenkaan näyttänyt tulleen 
yleiseksi käytännöksi kisamenestyksestä huoli- 
matta. Historioitsijat kertovat, että pitkään alasti 
urheilivat vain spartalaiset, joidenkin lähteiden 
mukaan myös kreetalaiset. Vasta 600-luvun eKr. 
aikana muissakin kaupunkivaltioissa mielipide 
muuttui alastomuudelle suopeaksi. Kolmisen- 
sataa vuotta Orsippoksen jälkeen kreikkalaiset jo 
pilkkasivat avoimesti barbaareja, joiden mielestä 
alastomuus oli urheillessakin hävettävää. 

On huomattava, että alastomuus oli suotavaa 
vain miesten keskuudessa. Naisilta oli pääsy kiel- 
letty urheilukisojen katsomoon, eivätkä naiset 
myöskään saaneet tulla urheilukouluihin, gymna- 
sioneihin, joissa vaatteet riisuttiin harjoittelun 
ajaksi. Yleisillä paikoilla alastomuutta ei hyväksyt- 
ty. Niinpä esimerkiksi orjat ja naiset, joilla ei yksi- 
tyisiä urheilutiloja ollut, pitivät vaatteet yllään ur- 
heillessaankin. 

Varsinaisia koulu- 
rakennuksia ei 
Kreikassa ollut. 
Yleisiá opetustiloja 
olivat katetut pyl- 
väskäytävät, stoat. 
Restauroitu Atta- 
loksen stoa Atee- 
nassa on rakennet- 
tu 100-luvulla eKr. 





te 


tämään ruumiin ja hengen niin kauniiksi ja 
hyviksi kuin mahdollista.» Eräs urheilun kasva- 
tuksellisista puolista oli tuoda kauneus esiin 
nuorukaisen kehosta, kun tiedollinen opetus oli 
tie totuuteen, ja hyvyyttä taas harjoitettiin kes- 
kustelun ja itsetuntemuksen kautta. 


Kansalaiskuntoon urheilemalla 


Kreikkalainen näkemys ihmisestä kiteytyi Plato- 
nin ihmiskuvassa. Ihmiseen kuului ruumis ja 
sielu, jotka olivat keskenään vuorovaikutukses- 
sa. Ruumiin elinkaareen kuului varttuminen, 
raihnastuminen sekä lopussa odottava kuolema. 
Sielu taas katsottiin ajattomaksi, ylevämmäksi 
osaksi ihmisyyttä. Oppineet korostivat, miten 
tärkeää henkisen puolen kehittäminen on, mut- 
ta muistuttivat myös ruumiinharjoitusten mer- 
kityksestä. Sielu tarvitsee asunnokseen terveen 
ja hyväkuntoisen ruumiin voidakseen hyvin. Ur- 
heilu vaikuttaa kasvavaan ihmissieluun myös 
suoraan. Eri urheilulajit kehittävät erilaisia hen- 
kisiä ominaisuuksia. Painin ja muiden kamppai- 
lulajien katsottiin lisäävän harrastajiensa lujuut- 
ta ja urheutta. Tanssilla harjaannutettiin nuori- 
soa lempeyteen ja maltillisuuteen. 

Kreikan poliittisesta hajanaisuudesta seurasi 
myös eri kasvatusmuotojen rikkaus. Useimpien 
polisten suhtautumisesta urheiluun osana kas- 
vatusta ei ole jäänyt tietoa. Erittäin suuri osa 
nykypäiviin saakka säilyneestä kirjallisuudesta 
on ateenalaista. Voimmekin varsin tarkkaan ku- 
vata, miten Ateenassa ajateltiin urheilun merki- 
tyksestä 500—300-luvuilla eKr. 

Varhaisimmat lasten kasvatusta koskevat oh- 
jeet ovat peräisin aivan 500-luvun eKr. ensim- 
mäisiltä vuosilta. Valtiomies Solon totesi tuol- 

loin, ettei kasvatusjärjestelmän ainoana tavoit- 
teena ollut taata kaupungille mahdollisimman 
tehokasta sotavoimaa. Hänen mielestään koulu- 
tuksen piti jalostaa ihmisestä henkisesti ja ruu- 
miillisesti sopusuhtainen: parantaa entisestään 
hyviä taipumuksia ja kitkeä pois huonoja. Run- 
saat 200 vuotta myöhemmin elänyt Platon myö- 
täili Solonin ajatuksia: 


»Kuuden vuoden ikäisinä erotetaan pojat ja ty- 
töt sukupuolen mukaan omiin ryhmiinsä; pojat 
viettävät aikansa poikien, tytöt tyttöjen kanssa. 
Molempien ryhmien on saatava opetusta. Pojat 
opetelkoot ratsastusta, jousiammuntaa, keihään- 
heittoa ja linkoamista. Myös tytöt, jos ovat ha- 
lukkaita, olkoot niissä mukana.» (Suom. A. M. 
Anttila) 


Ateenan rinnalle maineessa voidaan Kreikan 
kaupunkivaltioista nostaa ainoastaan Sparta. 
Kaupungin asukkaat pitivät kuitenkin sodan- 
käyntiä kirjoittamista tärkeämpänä, joten tie- 
tomme kaupungin oloista tulevat pääosin atee- 
nalaisilta kirjailijoilta. On siis syytä pitää mieles- 
sä, että Spartan karu maine perustuu hyvin pit- 
kälti ulkopuolisten kuvauksiin. 

Spartassa pojat otettiin seitsenvuotiaina koto- 
aan kasarmeihin, joissa he saivat pitkälle aikui- 
sikään jatkuneen, täydellisen sotilaskoulutuk- 
sen. Liikunnalla ja urheilulla oli tässä suuri osuus. 
Spartalaiset ajattelivat ateenalaisten tavoin tans- 
sin ja kamppailulajien jalostavan sielua. Pehme- 
yttä ei katsottu hyvällä, joten tanssitkin painot- 
tuivat sotaisampiin. Suosituin oli asetanssi pyrr- 
hikhe. Ihmismielen kokonaisvaltaisen kehittä- 
misen sijaan Spartassa vannottiin urhean sielun 
ja voimakkaan ruumiin nimeen. 

Spartalaisten urheilu ei perustunut harrastuk- 
seen samassa määrin kuin muualla Kreikassa. 
Tosin urheilun vapaaehtoisuudesta voidaan olla 
monta mieltä, sillä kaikkialla helleenien maail- 
massa kuului nuorten ja varsinkin asevelvollis- 
ten koulutukseen liikuntakasvatus, ja kaikkialla 
katsottiin oudoksuen vapaata miestä, joka ei 
harrastanut urheilua. Sparta oli kuitenkin omaa 
luokkaansa siinä, että suuri osa varsinkin alle 
kolmikymmenvuotiaiden miesten harjoituksis- 
ta toteutettiin sotilaskurin alaisina esimiesten 
johdolla. 

Spartassa urheilivat ennen naimisiinmenoaan 
myös naiset. Eivät tasa-arvon vuoksi, vaan siksi, 
että spartalaiset katsoivat voimakkaiden äitien 
pystyvän synnyttämään voimakkaita lapsia. Tämä 
taas oli tarpeen, jotta sotaväen taso pysyisi riittä- 
vän korkeana. Nuoret tytöt harjoittelivat sa- 
moilla kentillä ja samoilla välineillä kuin mie- 
het, ja myös varustus oli heillä sama: voideltu ja 


äärimmäisen huolellisesti hoidettu ja voideltu 


iho. 


Naimisiin mentyään spartattaret keskittyivät 
perheenäidin tehtäviin. Lastenhoitajina he oli- 
vat kuuluisia. He näet edistivät ja rohkaisivat 
kaikin tavoin lasten fyysistä kehittymistä. Pik- 
kuvauvojakaan ei Spartassa kapaloitu kääröiksi, 
vaan pidettiin tärkeänä, että lapsi sai ensimmäi- 
sistä elinpäivistään lähtien harjaantua liikuttele- 
maan käsiään ja jalkojaan. 


Vapaa-aikaa harrastuksille 


Kreikkalaiset polikset olivat perinteisesti luok- 
kayhteiskuntia. Vallan huipulla olevia kutsut- 
tiin nimellä o/igoi, *harvat’. Heidän joukostaan 
valittiin valtion johtoon kuningas tai sitten ylä- 
luokka hallitsi yhteisöllisenä harvainvaltana. It- 
senäisesti toimeentuleva, työtätekevä keskiluok- 
ka oli demos. Talouden moottorina olivat orjat, 
joiden asema vaihteli hyvinkin paljon työtehtä- 
vien ja poliksen mukaan. 

Yhteiskuntaluokka ei ollut periaatteessa este 
urheilun harrastamiselle. Järjestäytyneelle ur- 
heiluelämälle vapaa-aika oli kuitenkin ensiar- 
voisen tärkeää. Kun tavallinen kansa vaurastui 
600-luvulla eKr. siinä määrin, että se saattoi 
hankkia toimeentulonsa orjien työpanoksella, 
olivat puitteet urheilun kasvavalle suosiolle val- 
miit. Suuri joukko ihmisiä vapautui jokapäiväi- 
sen leivän hankkimisen rasituksista. Vaurastu- 
misen tuoma vapaa-aika oli sysäys Kreikan filo- 


sofian, näytelmäkirjallisuuden ja kuvataiteiden 
kehitykselle. Urheilustakin tuli osa kunnon ih- 
misen elämää. 

Kreikan kielen vapaa-aikaa kuvaava sana skho- 
le on sittemmin alkanut tarkoittaa tiedollista 
sivistystä jakavia oppilaitoksia. Kreikkalaisille 
skhole merkitsi mahdollisuutta omistaa aikaa it- 
selleen. Kun valoisaa aikaa ei tarvinnut käyttää 
täysin työntekoon, saattoi itsestään kehittää 
mallikelpoista kansalaista. Tai, kuten usein käy, 
vanhemmat siirsivät toivonsa seuraavaan suku- 
polveen ja antoivat lastensa vapaa-ajan opetta- 
jan käsiin. 


Liikuntaa ja sivistystä 


Ateenalaisnuorukainen vapautui opettajansa 
määräysvallasta noin 15 vuoden iässä. Kulttuu- 
rin normina oli kuitenkin jatkaa itsensä kehittä- 
mistä henkisesti ja ruumiillisesti, jos se vain oli 
taloudellisesti mahdollista. Täysi-ikäisyyttä lä- 
hestyttäessä urheilun osuus ajanvietteenä koros- 
tui entisestään. Kreikkalainen ideaali oli olla 
kalos kai agathos, ”kaunis ja etevä’. Kauneuden ja 
etevyyden, kalokagatheian, hengessä sielua ja 
ruumista jalostettiin gymnasioneissa. Sellainen 
oli jokaisessa kaupunkivaltioissa, suurimmissa 
useampiakin. Gymnasion oli kaupungin laidalle 
rakennettu alue, jossa oli mahdollista urheilla ja 
opiskella monipuolisesti. Perusvarustukseen 

Olympiassakin oli 
oma 200-luvulla 
eKr. rakennettu 
gymnasion urheili- 
joiden harjoittelua 
varten. Etualalla 
juoksuun käytetty 
pylväskäytävä. 


kuuluivat painiareenat, juoksuradat ja yleisur- 
heilukenttä. Avointa tilaa ympäröivät pylväs- 
käytävät ja luokkahuoneet, joissa opiskelu ta- 
pahtui. Jos tila ja luonnonolot antoivat myöten, 
gymnasionin rakennusten ympärillä levisivät 
vehmaat puistot, joissa saattoi kävellä vaikkapa 
luonnonkauneuden olemusta pohtien. 

Gymnasionit olivat nuorille miehille johdan- 
to kreikkalaiseen yhteiskuntaan. Painin, juok- 
sun ja filosofian pienoismaailmassa opittiin yh- 
teisön perusarvot ja testattiin yksilön mahdolli- 
suuksia toteuttaa itseään. Gymnasionissa vietet- 
tyjen nuoruusvuosien jälkeen kukin lähti elä- 
mänjuoksussa omaan suuntaansa. Esimerkiksi 
Platon kunnostautui nuoruudessaan taitavana 
painijana, mutta viehtyi myöhemmin enemmän 
viisauden harrastamiseen. Aikuisiällä hän palasi 
opettamaan erääseen Ateenan gymnasioneista, 
Akademeiaan. 


Roomalaisten suhde ruumiiseen 


Vertailun vuoksi on syytä valottaa lyhyesti myös 
antiikin toisen valtakulttuurin ihmiskuvaa: kun 
kreikkalaiset iloitsivat kauneudesta ja esittelivät 
osakseen tullutta jumalien siunausta, oli rooma- 
laisten suhde ruumiiseen rationaalisempi, jopa 
etäisempi. Urheilu oli keino hankkia hyvä kun- 
to, sillä karaistunut ruumis kesti rasituksia. Kunto 
ei ollut itseisarvo vaan keino, jonka avulla roo- 
malainen kesti ne rasitukset, joita velvollisuuk- 
sien täyttäminen kansalaiselle tuotti. 

Siinä missä kreikkalainen oli kokonaisuudes- 
saan kaunis ja etevä, oli roomalaisella taipumus- 
ta suoranaiseen dualismiin. Ihmisen kokonai- 
suus jakautui erikseen ruumiiseen ja sieluun. 
Roomalainen runoilija Juvenalis kirjoitti 1. vuo- 
sisadalla jKr. tunnetussa säkeessään mens sana in 
corpore sano, terve sielu terveessä ruumiissa. 
Näitä sanoja ovat ruumiinkulttuurin ystävät 
mielellään lainanneet kautta vuosisatojen, vaik- 
ka ne alkuperäisessä yhteydessään eivät olleet- 
kaan kannanotto urheilun puolesta. 

Roomalainen filosofi, kirjailija ja valtiomies 
Marcus Tullius Cicero määritteli viimeisellä vuo- 
sisadalla eKr. ihmisruumiin myönteiset ja mer- 
kittävät ominaisuudet: kauneus (pulchritudo), 
voima (vires), terveys (valetudo), kestävyys (fir- 
mitas) ja nopeus (velocitas). Vaikka näiden keski- 
näinen järjestys vaihteleekin, esiintyvät ne aina 

samoina kautta Ciceron tuotannon. Cicero oli 
stoalaisten filosofien tapaan myös sitä mieltä, 
että ruumis kuvastaa ihmisen sielua, ja hoita- 
malla ruumistaan ihminen hoitaa myös sielu- 
aan. 

Terveys, voima ja kauneus olivat fyysisen ih- 
misen tärkeimmät ominaisuudet, ja ne liittyivät 
kiinteästi toisiinsa. Roomalaisen korkein ihanne 
oli horjumaton ruumiillinen terveys. Tällainen 
ihanne näkyi ja kuului myös kielessä: kun kreik- 
kalainen tervehti sanomalla khaire, sanatarkasti 
iloitse”, kuului roomalaisen tervehdys salve, ’ol- 
los terve", tai vale, ”pysyös voimakkaana. 

Voimalla eivät roomalaiset tarkoittaneet vain 
lihasvoimaa, vaan ihmisen koko suorituskykyä 
ja valmiutta käyttää sitä. Kauneus taas koostui 
terveen ja voimakkaan ihmisen sopusuhtaisuu- 
desta, kaikkien osien ja ominaisuuksien täydel- 
lisestä yhteensopivuudesta. Ciceroa hieman myö- 
häisemmät filosofi Seneca ja runoilija Horatius 
korostivat, ettei kauneus synny yksittäisistä osis- 
ta tai ominaisuuksista, vaan niiden kaikkien, 
sielu mukaan luettuna, muodostamasta koko- 
naisuudesta. 

Roomalaisista ajattelijoista Seneca oli tässä 
asiassa selvimmin dualistinen. Hän pohti paljon 
kysymystä sielusta ja ruumiista. Asiaan epäile- 
mättä vaikutti hänen oma heikko terveytensä. 
Seneca oli sangen valmis osoittamaan ruumiin 
arvottomuuden sieluun verrattuna. Toisaalta hän 
kannatti ajatusta sielun ja ruumiin yhteydestä ja 
suoranaista riippuvuutta toisistaan; hän hyväk- 
syi vanhan ajatuksen, että ruumiilliset rangais- 
tukset — ruoska, kahleet ja vankila — itse asiassa 
kohdistuivat rangaistavan sieluun ja Ciceron lailla 
hän käsitti ruumiin hoidon olevan myös sielun 
hoitoa. Eihän ihminen vailla ruumista voinut 
elää maailmassa. Koska ihminen näin oli riippu- 
vainen ruumiistaan, oli hän myös velvollinen 
huolehtimaan siitä. Huolenpito ei kuitenkaan 
saanut johtaa ruumiin tarpeiden orjaksi j joutu- 
miseen. Ei siis tullut elää ruumistaan varten, 
vaan oivaltaen ettei ilman sitä tullut toimeen. 
Senecan mukaan jokainen, joka liiaksi omistau- 
tui ruumiinsa hyvinvoinnille, oli arvoton. Kiin- 
tyminen ruumiiseen toi tullessaan pelkoja ja 
levottomuutta. Ruumiinhoidon tuli palvella sitä 
tavoitetta, että sielun vaatimukset tulivat ruu- 
miin avulla täytetyiksi; ruumiin oli loppujen 
lopuksi palveltava sielua. 


a 


Sosiaalinen ilmiö 


Urheilu yhdisti kreikkalaiset 


Valtiollisesta hajanaisuudestaan huolimatta 
kreikkalaiset pitivät huolta kulttuurisesta yh- 
teenkuuluvuudesta. Ne, jotka puhuivat kreik- 
kaa, olivat omaa väkeä, he/leenejä, ja muut vie- 
raskielisiä, barbaareja. Kreikkalaiset puhuivat 
mielestään oikeaa kieltä; muiden kansojen he 
käsittivät puhuvan bar-bar-bar-bar. Helleeni- 
barbaari-jako oli perustavanlaatuinen. Maan- 
miestä kohtaan tunnettiin yleensä jonkinasteis- 
ta sympatiaa tämän kotikaupungista ja murtees- 
ta riippumatta. Barbaari taas pysyi valtakulttuu- 
rin ulkopuolella aina Aleksanteri Suuren valloi- 
tusten aloittamaan monikulttuuriseen hellenis- 
min aikakauteen saakka. 

Kielen lisäksi eräät kreikkalaisen kulttuurin 
tavat, erityisesti urheilu, muodostivat jyrkän ra- 
jan helleenien ja ei-helleenien välille. Välimeren 
piirin kulttuureissa urheiltiin muuallakin, mut- 
ta kyse oli marginaaliryhmistä. Kreikassa urhei- 
luun sen sijaan panostettiin. Kaupunkivaltiossa 
oli sekä stadion että gymnasion. Nuoren miehen 
omakohtaista liikuntaharrastusta pidettiin kult- 
tuurin normina. 

Kreikkalaiset kirjailijat kuvaavat laveasti, kuin- 
ka barbaarit oudoksuivat kansan urheiluharras- 
tusta. Senkin jälkeen, kun ei-helleeni oli tottu- 
nut urheilun keskeiseen merkitykseen kreikka- 
laisessa kulttuurissa, jaksoivat jotkut tavat kum- 
mastuttaa. Platon kertoo barbaarien hämmäste- 
levän kreikkalaisurheilijoiden alastomuutta. 
Herodotoksen ja Lukianoksen mukaan ulko- 
maalaiset kyseenalaistavat senkin, oliko miele- 
kästä kisata pelkistä seppelepalkinnoista. Rivien 
välistä on nähtävissä kirjoittajien ylpeys Kreikan 
vuosisataisista ruumiinkulttuurin perinteistä. 
Urheilun, kuten muunkin kulttuurinsa, suhteen 
kreikkalaiset olivat varsin omanarvontuntoisia. 
Vaikka stadionilla kilpailtiinkin hampaat irvessä 
mies miestä ja kaupunkivaltio toista vastaan, oli 
urheilu laajemmassa kulttuurisessa mielessä voi- 
makkaasti kreikkalaisia yhdistävä, panhelleeni- 
nen, ilmiö. 


Sotakunnon perusta 


Alun perin kreikkalaisten urheilu on ollut lähei- 
sessä kytköksessä sotataitoon. Historiallisena ai- 
kana käytännössä jokainen kreikkalainen noin 
18—45-vuotias vapaa mies kuului nykyajan ter- 
mein ilmaistuna reserviläisenä sotaväenyksik- 
köön. Nämä yksiköt harjoittelivat jatkuvasti, ja 
erittäin toimiva harjoitusmuoto oli urheilu. Luja 





Vaikka kreikkalaisten sotiminen perustui joukko- 
osastoihin, falangeihin, keskittyi urheilu yksilölajei- 
hin. Huippu-urheilijat olivat arvostettuja yksilöitä 
yhteisöllisen kulttuurin keskellä, niin kuin tarusanka- 
rit aikoinaan. Ruukkumaalaus 540-luvulta eKr.: 
Akhilleus (vas.) surmaa Troijan sodassa amatsoniku- 
ningatar Penthesileian. 


kunto ja peräänantamaton taistelutahto oli usein 
hankittu gymnasionista, stadionilta ja palestral- 
ta. 

Varhaiset tarut kertovat sankareista, suurista 
yksittäistaistelijoista. Kokonaisia sotia ratkais- 
tiin kertomusten mukaan siten, että kumpikin 
osapuoli lähetti etevimmän soturinsa käymään 
kaksintaistelun sotajoukkojen asettuessa yleisöksi 
ja valvoessa suorituksen rehellisyyttä. Luotetta- 
vasti tunnetun historian aikana kreikkalaisten 
sodankäynti oli kuitenkin joukkuepeliä. Perus- 

muodostelmana oli falangi eli kolmirivi, jossa 
eturivin jokainen mies suojasi itseáán ja osin 
vierusmiestään kilvellä. Kilpien lomasta työn- 
tyivät rivistön eteen raskaat työntökeihäät, kil- 
pien alta vilkkuivat metallivahvisteiset kengät 
sekä säärivarsien panssarisuojukset ja kilpien ylle 
kohosivat töyhdöin koristetut kypärät. Taaem- 
mat rivit antoivat falangin hyökkäykselle pai- 
noa, ja niistä voitiin nopeasti täydentää eturiviin 
syntyneet aukot. Kreikkalaisten suuri oivallus 
oli yhtenäinen komentosanasto: koko falangia 
voitiin ohjata kaikkiaan parillakymmenellä ko- 
mennolla, jotka jokainen mies vuosien harjoit- 
telun tuloksena osasi ulkoa. Falangin voima tais- 
telussa oli järkkymätön rivistö, joka kirjaimelli- 
sesti marssi vihollisen kumoon. Kahden falangin 
iskiessä yhteen voitti yleensä se, joka paremmin 
pystyi pitämään rivinsä koossa. 

Varsinkin persialaisia vastaan taisteltaessa näyt- 
ti falangi voimansa. Nykyaikaisten panssarijouk- 
kojen tavoin päälle vyöryvä rivistö, jonka pans- 
sarointiin eivät jousien yhteislaukaukset juuri 
tehonneet, jonka tuloa päälliköt ohjasivat yksin- 
kertaisilla komennoilla, ja joka pitkillä keihäil- 
lään tavoitti miekkaa käyttäneet persialaiset en- 
nen kuin nämä itse edes ulottuivat kreikkalai- 
siin, oli idän suurvallalle yksinkertaisesti liikaa. 
Falangin keihäiden edestä väistyivät persialais- 
ten ratsuväki ja sotavaunutkin. 

Loistaviin yksilösuorituksiin ei falangimuo- 
dostelma tarjonnut mainittavia mahdollisuuk- 


Nainen Olympian katsomossa 


Naimattomilla tytöillä ja Demeterin papittarilla oli 
ainoina naisina lupa seurata olympialaisia. Muita 
katsomosta tavattuja naisia odotti ankara ran- 
gaistus: heidät heitettäisiin alas Typaion-vuoren 
jyrkänteeltä. Näin tapahtuneita surmia eivät his- 
toriankirjat kuitenkaan tunne. Sen sijaan kreikka- 
laiset tiesivät tapauksen, jossa katsomosta tavat- 
tu nainen armahdettiin. Hyvällä tarinalla on tai- 
pumus levitä ja muuntua. Tästäkin anekdootista 
tunnetaan useita versioita. Yksityiskohtien paik- 
kaansapitävyyden perusteella alla kerrottua tari- 
naa Kallipateirasta pidetään alkuperäisenä. To- 
denpitävyyden pohtiminen jääköön lukijan vas- 
tuulle. 

Kallipateiran isä, Pythokles, oli voittanut Olym- 
pian viisiottelun vuonna 452 eKr. Kallipateiran 
veljet Kharmides, Pantakles ja Lykinos olivat ku- 
kin vuorollaan olleet parhaita poikien painissa. 

sia, semminkin kun raskasaseisen jalkamiehen, 
hopliitin, täysi varustus (kypärä, rintapanssari, 
kyynärsuojat, säärisuojukset, metallivahvistei- 
set kengät, kilpi ja keihäs) painoi toistakym- 
mentä kiloa. Falangin sivustoja suojasivat ke- 
vytaseiset peltastit. Heidän varustuksenaan oli- 
vat heittokeihäät, jouset, nuolet ja lingot, joilla 
vihollista voitiin varsin tehokkaasti tulittaa yli 
sadan askelen päästä. Nopean liikkuvuuden tur- 
vaamiseksi oli peltastien panssarointi paljon ke- 
vyempi kuin hopliittien. 

Kreikkalainen sotajoukko kävi taisteluun yh- 
tenäisen johdon alaisena, noudattaen etukäteen 
laadittua taistelusuunnitelmaa, ja usein vielä hui- 
lumusiikin tahdissa. Onkin mielenkiintoista, et- 
teivät tiukkaan komentoon ja joukkuehenkeen 
tottuneet kreikkalaiset juurikaan harrastaneet 
joukkuelajeja. Heillä oli monenlaisia pallopele- 
jä, mutta ne katsottiin lähinnä leikeiksi ja ajan- 
vietteeksi, eivätkä ne kuuluneet arvokisojen oh- 
jelmiin. 


Katsomo kohtauspaikkana 


Urheilijoiden ja valmentajien lisäksi Kreikan 
kisoihin kokoontuivat myös aikansa silmääteke- 
vät. Filosofi Sokrateskin (470-399 eKr.) mainit- 
see, ettei hänellä ollut ollut tarvetta lähteä Atee- 
nasta kuin kerran: käydäkseen Isthmian urheilu- 
kisoissa. Vaikka stadionin tapahtumat eivät olisi 
liiemmin kiinnostaneetkaan, tultiin kisoihin 


Myös Kallipateiran oma poika Peisirhodos oli 
lahjakas painija, joka isänsä valmentamana 
suuntasi vuoden 404 eKr. olympialaisiin. Kiso- 
jen tapahtumat kuuluvat Pausaniaan kuvaami- 
na seuraavasti: 


»Kun Kallipateiran aviomies kuoli, pukeutui 
hän itse valmentajaksi ja toi poikansa Olympi- 
an kisoihin. Poika voitti, jolloin äiti hyppäsi val- 
mentajia rajoittavan aidan yli paljastaen itsen- 
sä. Vaikka tuomarit näkivät Kallipateiran ole- 
van nainen, he päästivät tämän poistumaan 
rangaistuksetta. He ajattelivat, että rangaistus 
olisi väärin Kallipateiran isää, veljiä ja poikaa 
kohtaan, jotka kaikki olivat olympiavoittajia. 
Säädettiin kuitenkin laki, jonka mukaan val- 
mentajien tulisi jatkossa tulla kisapaikalle alas- 
tomina.» 


tapaamaan ihmisiä. Katsomoissa ja kisatapahtu- 
mien ulkopuolella luotiin suhteita, neuvoteltiin 
kaupunkivaltioiden välisistä asioista tai oltiin 
äänestäjien nähtävillä. 

Suuret panhelleeniset urheilukilpailut Olym- 
pia, Pytho, Isthmia ja Nemea olivat keskenään 
kilpailevia kreikkalaiskaupunkeja yhdistäviä ta- 
pahtumia. Vähänkin merkittävämmät kaupun- 
kivaltiot lähettivät kisoihin edustajansa. Plato- 
nin mielestä etenkin pienen kaupungin täytyi 
lähettää kisoihin mahdollisimman korkean ta- 
son edustajat. Katsomossa oli tärkeää näkyä. 

Valtioiden ohella yksittäiset poliitikot pitivät 
huolen läsnäolostaan. Ateenan laivastomahdin 
luoja Themistokles vaali kansanmiehen mainet- 
taan vuoden 480 eKr. Olympian kisoissa. Elä- 
mäkertakirjailija Plutarkhos kuvaa: 


»Kerrotaan, että kun olympialaisia seuraavan 
kerran vietettiin ja Themistokles astui sisään 
stadionille, yleisö jätti kisatapahtumat huomiotta 
koko päivän ajaksi häntä seuratessaan. Yleisö 
osoitti suosiotaan ihaillen, kun Themistokles 
kävi juttelemassa hänelle ennalta tuntemattomi- 
en katsojien kanssa.» 


Koska panhelleenisten kisojen alkuperä oli us- 
konnollinen, olivat kisa-alueetkin jumalille omis- 
tettuja pyhäkköjä. Ne olivat neutraalia maape- 
rää, jossa sotivat osapuolet saattoivat neuvotella 
rauhasta tai aselevosta. Thukydides kertoo Atee- 
nan solmineen vuoden 420 eKr. olympialaisten 
aikaan rauhan Argoksen, Mantineian ja Eliksen 
kanssa: 


»Sopimukset rauhasta, valoista ja liitosta kirjoi- 
tetaan Ateenassa kivitauluun Akropoliilla, Ar- 
goksessa torilla sijaitsevan Apollonin pyhäkön ja 
Mantineiassa torilla olevan Zeun pyhäkön luo. 
Kaikki liittoutuneet asettavat vaskitaulut nähtä- 
ville Olympiassa nyt vietettävässä Olympian juh- 
lassa. Jos mainitut kaupungit katsovat hyväksi 
lisätä jotain näihin sopimuksiin, olkoon pätevää 
se, mitä nämä kaupungit yhdessä neuvoteltuaan 
päättävät.» (suom. J. A. Hollo) 


Ylijumala Zeun pyhässä lehdossa vahvistettu rau- 
hansopimus merkitsi osapuolille myös uskon- 
nollista velvoitetta. Rikkuria uhkasi salamoiden 
valtiaan viha. Maallisempaa merkitystä kisoilla 
oli mainiona tiedonvälityskanavana. Kisavierai- 
den mukana tieto valtioiden välisistä sopimuk- 
sista levisi nopeasti kaikkialle Kreikkaan. 


Urheilu ja demokratia 
Kreikankielen demos merkitsee "kansaa ja sen 


lisäksi ”kylää' ja ”*kaupunginosaa sekä sellaisen 
muodostamaa yhteisöä. Kreikkalainen valtio kä- 


sitti yleensä keskustaajaman ja demoksia, kyliä 
sen ympärillä. Myös itse kaupunki voi jakautua 
demoksiin, joista puhuttaessa selvin käännös on 
kaupunginosa. Verbin kratein perusmerkitys on 
sanakirjoissa “olla voimakas ja myös kyetä’, 
"pystyä" ja hallita. Perinteisesti on demokratial- 
la tarkoitettu ainakin jonkinasteista tasa-arvoa 
ja kansanvaltaa. 

Alkuperäinen kreikkalainen valtiollinen de- 
mokratia, jonka ilmenemismuotoja olivat oike- 
us puhua kansankokouksessa, äänioikeus ja vaa- 
likelpoisuus, kuului vain täysi-ikäisille vapaille 
miehille, joilla oli kotivaltionsa kansalaisoikeu- 
det. Naiset, vaikka he olivatkin kansalaisia, oli 
rajattu kaiken tällaisen ulkopuolelle, eikä mis- 
sään antiikin valtiossa kaikilla sen vapailla asuk- 
kailla ollut asuinvaltionsa kansalaisoikeuksia. 
Kun Kreikan kokoisessa maassa oli nelisensataa 
kaupunkivaltiota, kävi valtiosta toiseen muut- 
taminen helposti. Osa muuttajista oli pakolai- 
sia. Maanpakoon ajaminen seurasi varsinkin 
vallanpitäjien arvostelusta, ja moni vallanpitä- 
jistä pilaa tehnyt ymmärsi itse muuttaa naapuri- 
kaupunkiin hyvissä ajoin. Maahanmuuttajat 
yleensä pysyivät synnyinkaupunkiensa kansalai- 
sina, sillä kaupunkivaltiot myönsivät kansalais- 
oikeuksia varsin kitsaasti. Mm. Ateenan laki 
edellytti kansalaisen molempien vanhempien 
olevan Ateenan kansalaisia. Kaupunkeja ympä- 
röivien maalaisdemosten sekä itse kaupunkien 
varattomien väestönosien kansalaisoikeudet oli- 
vat joskus sangen rajoitettuja. 

Siinä Ateenassa, joka pystytti Akropoliin ra- 
kennusmuistomerkit, oli kaupungin kansalaisia 
alle puolet koko väestöstä. Samaisessa Ateenassa 
oli väestö jaettu neljään varallisuusluokkaan, ja 
vaalikelpoisia eli kelvollisia pääsemään vaaleilla 
täytettäviin virkoihin olivat vain kolmeen ylim- 
pään varallisuusluokkaan kuuluneet kansalaiset. 
Neljänteen ja suurimpaan luokkaan kuuluivat 
palkansaajat eli ne, joilla ei ollut perittyä varal- 
lisuutta ja joiden toimeentulo riippui työstä ja 
siitä saadusta palkasta. 

Vapaa mies oli antiikin maailmassa ennen kaik- 
kea vapaa työnteon kirouksesta. Tilanomistaja, 
joka viljelytti maitaan voudilla ja orjilla, oli 
vapaa, samoin pajan omistaja, joka sai tulonsa 
myymällä seppiensä tuotteita. Sen sijaan seppä, 
jolla ei palkkansa lisäksi ollut muita tuloja, sa- 
moin kuin pienyrittäjä, jonka oli toimeentulon- 
sa vuoksi joka päivä harjoitettava ammattiaan, 
olivat vapauteen nähden jo epäselvempiä tapa- 
uksia. Työ rajoitti heidän vapauttaan. 

Kansalaisten jako varallisuusluokkiin ei ollut 
pelkkä verotekninen yksityiskohta, vaan synty- 
perään ja varallisuuteen perustuvat säätyerot oli- 
vat antiikin aikana suuret. Hyvin merkittävää 
oli, että palkallisilla ja pienyrittäjillä oli usein 
varsin vähän vapaata aikaa. Kansankokouksessa 

Kreikkalaisessa 
luokkayhteiskun- 
nassa gymnasion 
tarjosi vapaille mie- 
hille mahdollisuu- 
den tasa-arvoiseen 
kanssakáymiseen. 
Urheillessa ei ollut 
valid, miten rikas 
tai vaikutusvaltai- 
nen kilpakumppani 
oli. 


he perin usein joutuivat tyytymään siihen, että 
heille esitettiin valmiiksi pohdittu asia muodos- 
sa, josta äänestettiin »kyllä» tai »ei». 

Suhtautuminen rahaylimystöön, joka oli työl- 
lä tai kaupankäynnillä itse hankkinut varallisuu- 
tensa ja edelleen kartutti sitä, oli antiikin maail- 
massa hieman kaksijakoinen. Toisaalta oli hie- 
noa että ihmisellä oli rahaa, toisaalta ei kokopäi- 
väinen työnteko rahasta, ei edes yritystoiminta, 
oikein käynyt vapaan miehen tyyliin. Paljon 
hienompaa oli vähin äänin ylläpitää ja lisätä 
perittyä varallisuutta, ja kaikkein hienoimmat 
käyttivät omaisuudenhoidossaan ja liiketoimis- 
saan luotettavia bulvaaneja. 

Vapaalle miehelle kuului ennen kaikkea skho- 
le, 'joutilaisuus' eli vapaa-aika, jolloin hän oli 
vapaa kehittämään itseään, kartuttamaan tieto- 
jaan ja taitojaan ja vaaleilla valittuna virkamie- 
henä hoitamaan yhteisiä asioita. Vaikka virkoi- 
hin olivat kelvollisia vain varakkaat, raha ei vält- 
tämättä ollut vapauden ainoa mitta. Tärkeintä 
oli kaikinpuolinen riippumattomuus. Rutiköy- 
hä filosofi Sokrates oli vapain kaikista. Paljon 
myöhemmin roomalaiset tiivistivät aiheesta mie- 

telmän Dives est cui satis est, guod habet, Rikas 
on se, jolle on kylliksi se mitä hän omistaa. 

Julkiset, määräaikaiset virat Ateenan arkont- 
teja ja Rooman konsuleita myöten katsottiin 
suosion, luottamuksen ja kunnian osoituksiksi 
eikä niistä maksettu palkkaa. Päinvastoin edel- 
lytettiin virkaan valitun vastaavan itse kaikista 
sen kuluista ja kustannuksista sekä kaunistavan 
kaupunkiaan virkansa ja arvonsa mukaisilla 
muistomerkeillä. Myös demokraattisesti halli- 
tuissa valtioissa pysyivät näin hallintovirat tah- 
dikkaasti ja vähin äänin varakkaimman väes- 
tönosan hallussa. Kanssakäyminen eri yhteis- 
kuntaluokkien välillä jäi vähäiseksi. Vaikka hy- 
vää tahtoa ja tasa-arvoista mieltä olisi ollutkin, 
ei suutarin ja tilanomistajan ollut aina helppo 
päästä puheisiin toistensa kanssa. 


Tasa-arvoa gymnasionissa 


Gymnasion ei ollut pelkkä poikien koulu ja 
miesten urheilupaikka, vaan monipuolinen mies- 
ten sosiaalisen elämän keskus. Jos Kreikan kult- 
tuuri oli muutenkin miesten kulttuuria, oli gym- 


nasion miesten kaikkein omin paikka. 

Kreikkalaiset olivat hyvin sosiaalista väkeä, ja 
jättäytymistä yhteisten rientojen ulkopuolelle 
pidettiin vähintään kummallisena. Kreikan sana 
idios merkitsee omaa, ominaista, itselle kuulu- 
vaa ja erillistä. Idiotes oli se, joka eli erillään 
toisista, hoiti itse omat asiansa ja harrasti itse 
omat harrastuksensa, eikä kaivannut seuraa. Sama 
sana tarkoittaa myös vähämielistä. 

Gymnasionin luokkatiloissa kuunneltiin niin 
koti- kuin ulkopaikkakuntalaisiakin luennoitsi- 
joita. Luennoilla ja niitä seuranneissa keskuste- 
luissa oli aivan eri tavalla kuin kadulla ja kansan- 
kokouksessa tilaisuus tutustua toisiin ja kuulla 
heidän näkemyksiään. 

Kreikkalaiset olivat suuria ihmiskauneuden, 
varsinkin sopusuhtaisen, lihaksikkaan miesvar- 
talon ihailijoita. Vaatteet, jotka kaduilla ja to- 
reilla kertoivat kantajansa yhteiskunnallisesta 
asemasta, jätettiin urheilemaan lähdettäessä gym- 
nasionin pukuhuoneen lokerikkoon. Urheilles- 
saan olivat sepät, suutarit, Apollon papit ja tilan- 
omistajat vartaloita ja lihaksistoja. Stadionin 
juoksussa ei kysytty varallisuusluokkaa vaan 
nopeutta, eikä painissa syntyperää vaan lihas- 
kuntoa ja taitoa. Ksystos-käytävillä ja pyriatherio- 
nin kuumilla lauteilla keskustelivat miehet ei- 
vätkä varallisuusluokat. 

Gymnasionin muurien sisällä oli urheilevilla 
vapailla miehillä mahdollisuus kohdata toisensa 
vailla yhteiskuntaluokkien tunnuksia ja merk- 
kejä tilanteissa, joissa merkitystä oli vain ruu- 
miinkunnolla ja mielipiteiden järkevyydellä. 
Gymnasion urheiluineen ja keskusteluineen ei 
välttämättä ollut demokratian huippu, mutta 
väistämättä jotain siellä vallinneesta miesten tasa- 
arvosta ja keskinäisestä solidaarisuudesta heijas- 
tui myös muuhun yhteiskuntaan. 


Opposition puheenvuoro 


Kaikkina aikoina on ollut ihmisiä, jotka eivät ole 
innokkaita urheilun ystäviä. On sellaisia, joita 
aihe ei kiinnosta, ja niitä, joita eivät innosta 
suurelle yleisölle tarkoitetut tapahtumat. On 
niitäkin, joiden mielestä urheilijat ovat henki- 
sesti hieman kapea-alaisia. Vanhassa Kreikassa 
näytelmäkirjailijat usein esittivät Herakleen, 
kaikkien atleettien perikuvan, hölmönpuoleise- 
na lihaskimppuna. Nykyisinkin löytää melko 
helposti ihmisiä, joiden mielestä kelpo urheili- 
jan maailmaan mahtuu vain oma laji, siinä saa- 
vutettavat tulokset ja niiden parantaminen. 
Vanha karski perusroomalainen Cato vanhem- 
pi näki kaikessa kreikkalaisessa vakavan uhkan 
roomalaisten perinteiselle hyveelle ja kunnolle. 
Vaikkei hänellä muuten ollut mitään sitä vas- 
taan, että kansalaiset kohensivat fyysistä kunto- 
aan, hän vieroksui myös Kreikasta tullutta ur- 


heiluharrastusta. Erityisesti hän paheksui kreik- 
kalaisten tapaa urheilla vailla vaatteita ja teroitti 
aikalaistensa mieliin, miten Roomassa oli aina 
pidetty alastomuutta säädyttömänä. 


Ainutlaatuista ja pysyvää? 


Oli aika, jolloin purjelaivojen kapteeneilla oli 
ongelmana määrittää aluksensa sijainti avome- 
rellä. Oli vaikea laskea tarkka paikka pyörivän 
maapallon pinnalla suuntimalla taivaankappa- 
leista kuten kuusta ja auringosta. Napierin 1600- 
luvulla keksimät logaritmit olivat suuri edistys- 
askel tällaisessa laskennassa. Pian saatiin käytän- 
nön merenkulkijoita varten valmiiksi lasketut 
logaritmitaulut, ja tekniikan kehitys toi käyt- 
töön tarkkakäyntiset kellot, joiden varassa pi- 
tuusaste voitiin laskea tarkasti. Seuraava edistys- 
askel olivat mm. Englannin amiraliteetin palk- 
kaamien matemaatikkojen laskemat merenkul- 
kualmanakkojen taulukot, joissa taivaankappa- 
leiden liikkeet ja sijainnit, Jupiterin kuita myö- 
ten, oli laskettu valmiiksi suhteessa Greenwichin 
normaaliaikaan. Paikanmäärityksen suorittaja voi 
nyt havaintonsa tehtyään käyttää oman laskent- 
ansa apuna valmiiksi laskettuja taulukoita. 

Paavo Nurmen ja Lasse Virenin ainutlaatuiset 
suoritukset kymmenellätuhannella metrillä ovat 
ikuisesti heidän ja jäävät urheilun historiaan 
heidän suorituksinaan. Se, joka nyt vuosia myö- 
hemmin ryhtyy harjoittamaan kymmenentuhan- 
nen metrin juoksua, ottaa jokaisen askeleensa 
yhtä itse ja yhtä yksin kuin menneiden vuosien 
mestarit. 

Hengenviljelyn tuloksilla on taipumusta ku- 
muloitua, mutta ruumiinkulttuuri on henkilö- 
kohtaista. Edeltäjien valmiiksi juoksemia mat- 
koja ei ole. 

Jos yksi tässä ja nyt juoksee nopeammin kuin 
muut, saavutetaanko sillä jotain ainutlaatuista ja 
pysyvää? Perin tavallista on ollut urheilun ja 
»henkisemmän» kulttuurin vastakkainasettelu. 
Keisari Augustuksen aikalainen oli roomalainen 
Vitruvius, kuuluisa arkkitehti, joka suunnitteli 
myös urheilukenttiä ja muita liikuntapaikkoja, 
jajonka kymmenosainen teos De Architectura on 
yksi tärkeimmistä antiikin rakennustaidon tie- 
tolähteistä. Kun Vitruvius näki, miten voittoisia 
urheilijoita juhlittiin ja miten heitä myös palkit- 
tiin mm. öljyllä, viljalla ja oikeudella aterioida 
kotikaupungin laskuun, johtui hän kysymään, 
miksei esimerkiksi hyvän näytelmän kirjoitta- 
nutta kirjailijaa kohdeltu samoin. Antiikin maa- 
ilmassa ei näet tunnettu tekijänoikeuksia eikä 
-palkkioita; kun kirjailija oli teoksensa käsistään 
päästänyt, teettivät kirjakauppiaat ja lukeva yleisö 
siitä kirjuriorjillaan mielin määrin kopioita. Kir- 
jailijan palkka oli tunnettuus, joskus jopa kuu- 
luisuus. Elämän aineelliset mukavuudet hän oli 

vapaa hankkimaan mistä ja miten parhaaksi näki. 
Jos kirjallisesti lahjakkaalla ei ollut varallisuutta 
tai rikasta suosijaa, jäi kirjailijanura yleensä ly- 
hyeksi. Sama päti myös tutkijoihin ja tiedemie- 
hiin. Varattoman matemaatikon tulevaisuuden- 
näkymä oli yleensä yhtä synkkä kuin köyhän 
urheilijan, joka ei yrityksistään huolimatta on- 
nistunut saavuttamaan voittoa. 


Seneca urheilun kriitikkona 


Roomalainen filosofi Lucius Annaeus Seneca ei 
ilmeisesti ollut helposti innostuva tyyppi, ja 
häntä inhotti urheilukentiltä kantautuva meteli. 
Mielellään hän vetosi siihen, mistä vastustajat 
ovat aina urheilua ja sen harjoittajia moittineet: 
miten vaatimattomiksi hengen kyvyiltään jää- 
vätkään ne, jotka keskittyvät vain ruumiinsa 
harjoittamiseen. Filosofina Senecaa kiinnostivat 
ihmisen sielu ja ruumis. Ne olivat toisaalta eril- 
liset ja toisaalta jakamaton ykseys. Vaikka ihmi- 
nen harjoitti ruumiinsa kestämään nyrkiniskuja 
ja potkuja, oli tärkeämpää vahvistaa sielu kestä- 
mään vastoinkäymiset ja muut kohtalon iskut. 
Ruumiin kehittämiseen myös tarvittiin paljon 
materiaalia, runsaista aterioista ja voiteluöljystä 
suoritusvälineisiin ja urheilukenttiin asti, kun 
taas sielu kasvoi ja kehittyi lukemisessa, mietis- 
kelyssä ja keskustelussa aivan kuin itsestään saa- 
vuttaen sen, mistä roomalaiset käyttivät nimeä 
virtus, hyve. 

Urheilijoita Seneca kritisoi ruumiin harjoit- 
tamisesta sielun kustannuksella. Paitsi urheili- 
joita, hän arvosteli myös niitä, jotka yleisönä 
seurasivat kilpailuja ja näytöksiä. Massatapahtu- 
mat vedonlyönteineen ja muine huvituksineen 
passivoivat ihmisen ja vieroittivat hänet yhä kau- 
emmaksi perinteisestä roomalaisesta hyveestä. 

Piireissä, joissa parisataa vuotta varhaisem- 
man Cato vanhemman hengessä katsottiin »vel- 
ton ja moraalittoman» kreikkalaisuuden vaaran- 
tavan perinteisen roomalaishengen, tällaiset pu- 
heet otettiin tietenkin ilolla vastaan. Keisariajan 
Roomassa oli huomattava ja äänekäs urheiluun 
ja kilpailutapahtumiin kielteisesti suhtautuva 
oppositio. Käytännössä näiden urheilun vastus- 
tajien toimet jäivät sanalliselle tasolle, esitelmik- 
si ja kirjoitelmiksi urheilun kelvottomuudesta. 


»Painiminen on paholaisen hommaa» 


Apostoli Paavali vertasi tunnetussa kielikuvas- 
saan kristityn elämää kilparadalla juoksemiseen. 

Käytännössä varhaiset kristityt joutuivat kui- 
tenkin hankalaan tilanteeseen suhtautumises- 
saan urheiluun ja ruumiinharjoituksiin. Luojan 
antama ruumis oli hengen temppeli, ja sellaisena 
tietenkin parhaan mahdollisen huollon ja hoi- 
don arvoinen. Perinteinen urheilu oli aina ta- 
pahtunut pakanallisten jumalien kunniaksi. 
Reipas juoksulenkki oli miltei kuin tunnustau- 
tuisi Olympon jumalien palvojaksi, puhumatta- 
kaan astumisesta gymnasioniin. 

Aivan kristinuskon alkuajoilta ei ole säilynyt 
varmaa tietoa, miten uuden opin tunnustajat 
suhtautuivat ruumiinkulttuuriin, mutta jo 100- 
luvulla rintamalinja oli selvä: urheilu, sirkus ja 
kylpylä kuuluivat maailmaan, jonka kanssa kris- 
titty ei voinut elää leppoisassa yhteisymmärryk- 
sessä. On hyvä huomata, että kristityt, alun 
perin pieni ja hajanainen vähemmistö, perivät 
melkoisen osan moraalikäsityksiään juutalaisil- 
ta, jotka eivät arvostaneet ruumiinkulttuuria ja 
joille Mooseksen lain mukaan kaikenlainen alas- 
ti esiintyminen oli kauhistus. 

Avoimen vainon kohteeksi joutuminen ei teh- 
nyt kristittyjä ainakaan sopuisammiksi ympä- 
röivää pakanamaailmaa kohtaan. Siinä missä 
pakanat huolsivat ja hoitivat ruumistaan urhei- 
lemalla, valikoimalla kuhunkin tilanteeseen so- 
pivia ruokia ja nauttimalla kylpylöistä, irtautui- 
vat kristityt yhä selvemmin heidän perinnöstään 
ja olivat kohta valmiit torjumaan lähes kaiken 
huolenpidon ruumiista, koska se vieroitti ihmi- 
sen ajatukset kuolemattoman sielun pelastuk- 
sesta. Näkemyksissään yksi jyrkimmistä oli 200- 
luvulla kirkkoisä Tertullianus, joka julisti erit- 
täin selvästi kaiken urheilun synniksi ja inhosi 
erittäinkin painia: palaestrica diaboli negotium 
est — 'painiminen on paholaisen hommaa”, hän 
kirjoitti. 

Rooman valtakunnan asukkaat ymmärsivät 
uuden, hengen valtakuntaan ja iankaikkisuu- 
teen suuntautuvan opin tunnustajien suhtautu- 
van urheiluun vähintään yhtä pidättyvästi kuin 
perinteinen oppineisto. Pakanallisten oppinei- 
den näkemykset olivat itse asiassa päinvastaisia 
kuin varhaisten kristittyjen. Cicero oli sanonut 
ihmisten hoitavan myös sieluaan hoitamalla ruu- 
mistaan, ja Seneca oli todennut ihmisen velvol- 
liseksi huolehtimaan ruumiistaan, jota ilman 
hän ei voinut elää. Monet kristityt käsittivät 
juuri ruumiin ja siihen kohdistuvan huolenpi- 
don sitovan heidät arvottomaan ajalliseen maa- 
ilmaan ja pitivät syntisen lihan rankaisemista 
paastolla ja katumusharjoituksilla tärkeänä. 


Hartaudesta viihteeksi 


Vainajan muistoksi ja 
jumalten kunniaksi 


Uskonnolla oli alkujaan tärkeä merkitys urhei- 
lussa. Voidaan sanoa, että uskonto jopa synnytti 
järjestäytyneen urheilun ja kilpailemisen. My- 
keneläisen kulttuurin Kreikassa urheilukilpailu- 
ja järjestettiin aluksi uskonnollisten juhlien yh- 
teydessä. Lisäksi hautajaisten yhteydessä urheil- 
tiin vainajien kunniaksi. Vasta paljon myöhem- 
min kilpailuja järjestettiin muutenkin, mutta 
silloinkin yleensä pyhillä paikoilla ja jonkin ju- 
malan kunniaksi. Myös gladiaattoritaisteluilla 
oli uskonnollinen alkuperä, kun etruskiylimyk- 
sen hautajaisissa toimeenpantiin hänen orjiensa 
välisiä kaksintaisteluita. Tältä Pohjois-Italiassa 
eläneeltä etruskien kansalta tapa siirtyi rooma- 
laisille. 

Kaikki suuret kisat ovat alkujaan olleet vain 
osa suurempaa juhlakokonaisuutta. Zeun kun- 
niaksi järjestetyt olympialaiset olivat aluksi en- 
nen kaikkea pääjumaluuden uhrijuhlat. Samoin 
muut yleiskreikkalaiset suuret juhlakisat oli py- 
hitetty omalle jumalalleen. Myös pienemmillä 

kisoilla kunnioitettiin usein jotain jumaluutta. 
Jumalten kunniaksi uhrattiin teuraseläimiä, ar- 
vokkaita lahjoja ja myös urheilijoita voidaan 
pitää jonkinlaisena uhrina. Antoivathan urheili- 
jat kaikkensa harjoittelussa ja varsinkin itse ki- 
soissa, jotta voisivat todistaa olevansa kelvollisia 
saamaan jumalilta kunniaa ja saadakseen itse 
kunnioittaa jumalia kisojen seremonioissa. Ur- 
heilun osuus kaikissa juhlissa olikin aluksi hyvin 
vähäinen. Useita päiviä kestäneissä juhlissa saa- 
tettiin urheilla vain yhtenä päivänä, kun muut 
päivät oli pyhitetty kulkueille ja uhrimenoille. 
Pikkuhiljaa urheilu sai kuitenkin enemmän ja- 
lansijaa, ja kisoista alkoi kehittyä yhä tärkeämpi 
osa jumalien palvontaa. Urheilukisojen vuosisa- 
toja kestäneessä historiassa muutos tapahtui hi- 
taasti ja huomaamatta. Lopulta pääpaino kaikis- 
sa yleiskreikkalaisissa kisoissa oli urheilussa. 
Urheilun merkityksen kasvaminen ja kisapäi- 
vien lisääntyminen ei kuitenkaan tarkoittanut 
uskonnollisuuden hylkäämistä. Vaikka esimer- 
kiksi Olympian kisoissa urheilutapahtumat oli- 
vat paisuneet viisipäiväisiksi, palvottiin yhä sa- 
maa jumalaa, jonka kunniaksi kisat oli alun 





Olympian alue oli 
rakennettu ennen 
kaikkea jumalien 
palvontapaikaksi. 
Pienoismallin keskel- 
lä näkyy Zeun temp- 
peli ja sen ympärillä 
lukuisa joukko mui- 
ta temppeleitä ja 
aarrekammioita. 

Maineikkaimmat 
suoritukset jäivät elä- 
mään tarinoina, mut- 
ta niitä ikuistettiin 
myös kiveen. Varhai- 
sessa kreikankielises- 
sä piirtokirjoituksessa 
kerrotaan Aristis-ni- 
misen miehen voitta- 
neen neljä palkintoa 
Nemean kisoissa. 


Kreikkalaisnuorukais- 
ten voittoisa soutu- 
kilpailu ikuistettiin 
kiveen toisella vuosi- 
sadalla eKr. 


Korinttilainen Publius 
Asklepiades lahjoitti 
pronssikiekon Zeulle 
voitettuaan viisiotte- 
lun vuoden 241 jKr. 
olympialaisissa. Täl- 
laiset näytillä olleet 
votiivilahjat toimivat 
viestintävälineinä ai- 
emmista olympialai- 
sista. 

perinkin järjestetty. Vain kunnioituksen muoto 
oli muuttunut. Antiikin olympialaisten lopet- 
tamisenkin syynä vuonna 393 jKr. oli lopulta nii- 
den pakanallinen perinne. Vasta nykyaikana voi- 
daan todeta, että uskonto on kadonnut urheilusta. 
Tilalle on astunut maallinen kunnia. Ja raha. 
Vahvasta uskonnollisesta leimasta huolimatta 
kisat alkoivat viihteellistyä. Varsinkin rooma- 
laisaikana suuri yleisö oli jo etääntynyt kisojen 
uskonnollisuudesta. Vaikka järjestäjät ja kilpai- 
lijat vannoivatkin valoja jumalille ja uhrasivat 
voittojensa kunniaksi, yleisö oli paikalla ennen 


kaikkea viihtyäkseen. 
Antiikin »urheilujournalismi» 


Tärkeä osa urheilua on aina ollut journalismi. 
Nykyisin suoria tv- ja radiolähetyksiä tärkeistä 
kisoista seuraavat parhaimmillaan miljoonat 
ihmiset, ja seuraavien päivien lehdet kertaavat 
tapahtumia ja valottavat taustoja. Mutta myös 
antiikin kisojen tapahtumat ja niissä syntyneet 
legendat saavuttivat oman aikansa ihmiset, vaik- 
ka kisoja oli katsomassa vain pieni osa väestös- 
tä. 

Tarinat kulkeutuivat tietysti suusta suuhun. 
Paikalla olleet ihmiset kertoivat näkemästään ja 
tarinan kuulleet kertoivat sen eteenpäin. Epávi- 
rallisten huhujen lisäksi oli olemassa virallisem- 
piakin tiedotuskanavia — taiteilijat. Runoilijat ja 
kuvataiteilijat ylistivät teoksissaan voittajia, jot- 
ka saivat heidän käsissään kuolemattoman mai- 
neen. Oli myös olemassa tarkkoja listoja, joita 
päivitettiin kisa kisalta. Tästä hyvänä esimerkki- 
nä on olympiavoittajien luettelo, jonka kokoa- 
misen aloitti elisläinen sofisti Hippias noin vuon- 
na 440 eKr. Tarinoiden perusteella hän pystyi 
nimeämään voittajia jopa vuodesta 776 eKr. 
eteenpäin. Tästä vuodesta arveltiinkin yleisesti 
olympialaisten alkaneen. Muut jatkoivat Hip- 
piaan työtä aina olympialaisten lopettamiseen 
saakka. 

Runoilijat kirjoittivat ylistyssäkeitä voittajista 
— ja joskus hävinneistäkin. Usein runoja esitet- 
tiin heti kisojen päätösjuhlallisuuksissa suoraan 
urheilijoille. Ylistysrunoja arvostettiin aivan yhtä 
lailla kuin mitä tahansa runoutta. Urheilun ku- 
vailu oli korkeakulttuuria. Kuuluisin urheilijoi- 
ta ylistänyt runoilija oli Pindaros (n. 520-438 
eKr.). Häneltä on säilynyt melko mittava koko- 
elma ylistysrunoja kaikkien neljän suurimman 
yleiskreikkalaisen kisan voittajista. Monet tässä- 
kin kirjassa esiintyvät tarinat ja urheilukuvauk- 
set ovat Pindaroksen käsialaa. 

Myös erilaiset uhrilahjoina annetut esineet 
piirtokirjoituksineen toimivat eräänlaisina kir- 
jallisina viesteinä urheilusuorituksista. Olym- 
piasta on löydetty 143 kiloa painava kivenmu- 
rikka, joka kertoo muutamalla sanalla tarinan 


uroteosta, johon runoilijat eivät ole kiinnittä- 
neet huomiota. Kiveä koristaa kirjoitus: »Bybon 
heitti minut päänsä yli yhdellä kädellä.» 

Runouden lisäksi myös muut taiteilijat, ku- 
ten kuvanveistäjät, maalarit sekä mosaiikkitai- 
teilijat, omistivat töitään atleeteille ja urheilu- 
sankareille. Huomattava osa antiikin veistok- 
sista kuvaa atleettia suorittamassa lajiaan tai 
poseeraamassa. Syynä urheilijoiden suosimi- 
seen veistosaiheena oli tietysti kreikkalaisen ja 
roomalaisen ihmiskäsityksen mukaan täydelli- 
syyttä hipovat ihmisvartalot. Vaikka aiheena 
olisi ollut joku muukin kuin urheilija, esimer- 
kiksi keisari, käytettiin mallina useimmiten 
atleetin vartaloa. 

Maalaustaiteen puolella merkittävimmät ur- 
heilujournalismin foorumit olivat ruukkumaa- 
laukset ja talojen seinämaalaukset. Mytologis- 
ten aiheiden jälkeen urheilusuoritukset liene- 
vätkin suosituimpia kuva-aiheita niin ruukuissa 
kuin seinissäkin. Urheilua kuvaavien ruukku- 
maalausten suuri määrä ja pikkutarkka työn 
jälki ovat olleet suurena apuna urheilun koko- 
naiskuvaa hahmoteltaessa. Urheiluvälineistön 
tarkka kuvaaminen on auttanut arkeologeja saa- 
maan tietoa mm. sellaisista esineistä, joita ei ole 
säilynyt. Esimerkiksi puisten keihäiden (jotka 
materiaalinsa vuoksi ovat hävinneet vuosisato- 
jen kuluessa) nahkahihnan käyttö selviää vain 
kuvista. 

Kuuluisimpia ruukkuja olivat Panathenaia- 
kisojen oliiviöljyllä täytetyt loisteliaat palkinto- 
amforat. Amforaan kuvattiin aina Ateenan suo- 
jelusjumalatar Athene ja yleensä myös vauhdi- 
kas kuvaus voitetusta lajista. Palkintoruukut oli- 
vat arvokasta keräilytavaraa, joita jopa väären- 
nettiin. 


Ammattilaisia vai amatöörejä? 


Nykyaikaisen olympialiikkeen ensimmäinen 
vuosisata oli amatööriyden aikaa. Olympialai- 
sissa kilpailtiin urheilun riemusta, ei rahapal- 
kinnoista. Osallistujat eivät saaneet hankkia elan- 
toaan urheilemalla kisojen ulkopuolellakaan, 
ainakaan nimellisesti. Amatöörihenki ja tosielä- 
män ammattilaisuus törmäsivät yhteen useaan 
kertaan: Tukholmassa 1912 kaksinkertainen 
olympiavoittaja James Thorpe diskattiin jälki- 
käteen. Yhdeksän olympiavoiton Paavo Nur- 
melta taas evättiin osallistumisoikeus neljänsiin 
kisoihin, Los Angelesiin 1932. 

Kansainvälisen Olympiakomitean president- 
tind 1896-1925 toiminut Pierre de Coubertin 
omaksui amatööriyden ihanteen Kreikasta. An- 
tiikin olympialaiset otettiin nykyaikaisenkin 
urheilun esikuvaksi: kilpailun piti olla rehellistä 
ja tapahtua itse urheilun vuoksi, ei rahan. Mui- 
naisten Olympian kisojen saama huomio jätti 


1900-luvun alkupuolella pitkäksi aikaa unoh- 
duksiin kreikkalaisurheilun koko kasvot. Olym- 
pialaiset olivat itse asiassa niitä harvoja antiikin 
kisoja, joissa palkinnot olivat vain symbolisia. 
Seppelepalkintoja jaettiin neljässä panhelleeni- 
sessä kisassa, jotka olivat Kreikan arvostetuim- 
pia. Huomattavasti yleisempää kuitenkin oli, 
että voittajalle annettiin seppeleen sijaan arvok- 
kaita tavarapalkintoja tai rahaa. 

Menestyvä urheilija ansaitsi antiikin Kreikas- 
sa elantonsa kisojen palkinnoilla. Tosin, Sarma- 
tia opettaa... Jos urheilija ei voitoillaan saanut 
hankituksi itselleen leipää ja asuntoa, saattoi 
seuraava talvi hyydyttää toiveet ammattilaisuran 
jatkosta. Urheilemalla ansaitsivat vain menesty- 
vät atleetit, muiden oli löydettävä vaihtoehtoi- 
nen tapa tulla toimeen. 

Raha ja ihanteet eivät leikkineet antiikissa 
kuurupiiloa yhtä tekopyhästi kuin 1900-luvul- 
la. Panhelleenisten kisojen voitonseppeleet ja 
muiden kisojen rahapalkinnot eivät sotineet toi- 
siaan vastaan. Molempia tavoittelivat samat ur- 
heilijat. He tiesivät kyllä hyvin, missä kisoissa 
voitosta oli luvassa kultaa, missä kunniaa. Kum- 
pikin kelpasi. 

Kun antiikin Kreikkaa ja nykyaikaa vertaa 
ammattilaisurheilun näkökulmasta, on taustak- 
si mietittävä työn arvostusta. Työnteko ei ollut 
miehelle kunniaksi. Onnellinen oli se, jonka ei 
tarvinnut tehdä työtä elääkseen. Orjien työpa- 
noksella itsensä elättävien joukko ei kuitenkaan 
ollut suuri. Kaupunkivaltiosta riippuen puhu- 
taan enintään 15 prosentista väestöstä, yleensä 
selvästi alle kymmenestä. Muut joko tekivät töi- 
tä itselleen tai olivat orjia, isäntänsä omistamaa 
työvoimaa. 

Urheilijat hyväksyttiin lähes varauksetta työtä 
tekemättömien joukkoon. Hallitsevalle yläluo- 
kalle urheilijat näyttäytyivät ainakin varhaisina 
aikoina kaupunkivaltion sotilasreservinä. Taval- 
liselle kansalle ammattilaisurheilijat olivat taru- 
sankareiden perillisiä. Kun Herakleskin oli elä- 
nyt vain urotöitä tehden, sallittiin myös atlee- 
teille eläminen urheilusaavutuksillaan. 

Ammattilaisurheilua kritisoi lähinnä sivisty- 
neistö. Heidänkään arvostelunsa ei kohdistunut 
ammattilaisurheilun periaatteeseen, vaan käy- 
tännönläheisesti taloudellisiin realiteetteihin. 
Filosofit ja kirjailijat olivat huolissaan kustan- 
nuksista, joita urheilijoista kertyi kaupunkival- 
tioille. Ateenalainen näytelmäkirjailija Euripi- 
des antoi urheilukriitikon puhua: 


»Paheksun tätä kreikkalaista tapaa järjestää ar- 
vottomien kansalaisten kunniaksi juhlia, joissa 
he saavat lahjoja ja ilmaista ruokaa. Hyödyttää- 
kö valtiota se, jos joku voittaa seppeleen painis- 
sa, kilpajuoksussa, kiekonheitossa tai lyömällä 
toista leukaan?» 

Homeroksen ajoista láh- 
tien kolmijalka oli yleisin 
kisapalkinto. Kuvan 
pronssinen kolmijalka on 
800-luvulta eKr. 


34 URHEILU OSANA YHTEISKUNTAA 


m 
S 
ES 

= 


N 
ES 


t" 


EU EN MAM LAL AVA RAD TANS, 





Panathenaia-kisojen 
palkintoamforan toiselle 
puolelle oli maalattu 
Ateenan suojelusjuma- 
latar Pallas Athene, toi- 
selle kuva kulloisestakin 
urheilulajista. 


Palkintoja kolmijaloista 
oliiviöljyruukkuihin 


Jo Homeroksen Iliaasta voimme lukea palkinto- 
jen olleen varsin arvokkaita. Troijan edustalla 
käytyjen hautajaiskisojen urheilijoille oli luvassa 
mm. kolmijalkoja, hevosia ja aaseja. Vaikka pal- 
kinnoilla olikin arvoa, ei urheilu homeerisella 
ajalla muuten täyttänyt ammattimaisuuden kri- 
teerejä. Mainittujen kisojen lisäksi tunnetaan 
aikakaudelta ainoastaan Ankhiseen kunniaksi 
Sisilian länsiosissa järjestetyt kisat, joista Vergi- 
lius kertoo Aeneis-eepoksessaan. Kilpailijat eivät 
keskittyneet urheiluun täyspäiväisesti. 





Joka tapauksessa palkinnot olivat olennainen 
osa kreikkalaisia kisoja myös klassisella ajalla. 
Niistä tuli osa kisaperinteitä: Olympiassa annet- 
tiin voittajalle oliiviseppele, Python kisoissa laa- 
keriseppele. Perinteistä pidettiin kiinni myös 
kisoissa, joissa palkinnon arvo ei ollut pelkäs- 
tään symbolinen: Tegean ja Teeban kisojen voit- 
tajat saivat palkinnoksi pronssisia kolmijalkoja. 
Marathonissa ja Sikyonissa jaettiin hopearahoja. 
Ateenan Panathenaia-kisojen palkintona oli olii- 
viöljyä. Kolmijaloille tai oliiviöljylle löytyi käyt- 
töä kreikkalaistalouksissa, muttei kukaan tar- 
vinnut niitä määrättömästi. Urheilija saattoi 
myydä osan palkinnostaan, jolloin voidaan jo 
puhua ammattilaisurheilusta. 

Useimpien kisojen palkintojen arvo pystytään 
päättelemään vain hyvin suurpiirteisesti. Vaikka 
tiedämme palkintojen laadun ja määrän, voi 
niiden hinta olla arvoitus. Missään lähteessä ei 
ole mainittu, kuinka paljon Tegean kolmijalka 
tai Sikyonin hopeakolikko painoi. Näin ollen on 
vaikea sanoa, kuinka monta kolmijalkaa tai ho- 
pearahaa urheilijan oli vuodessa ansaittava tul- 
lakseen toimeen. 

Tarkimmin urheilijoiden saamien palkintojen 
arvo pystytään laskemaan Panathenaia-kisoista. 
Palkintoamfora sisälsi 38,8 litraa oliiviöljyä. Piir- 
tokirjoituslähteistä tiedämme, että tämänkokoi- 
nen amfora oliiviöljyä maksoi 400-luvulla eKr. 
vähintään 12 drakhmaa. Todennäköisesti ruu- 
kullisesta sai enemmänkin. Upeasti maalatulle 
amforalle ei laskelmassa ole huomioitu mitään 
arvoa, ja öljynkin hinta on arvioitu alakanttiin. 
Laskutoimituksesta saadaan silti selville, missä 
summissa urheilijoiden tienestit Panathenaiassa 





Kosin saaren urheilukisoissa palkintokolmijalalla oli 
kokoa, jos rahojen kuvia on uskominen. Kolikoita 
400-luvun eKr. alkupuolelta. 





olivat. — 1 1= "1 
Urheilijoista suurimman palkinnon sai sta- Laji(t) Sarja Amforaa  Drakhmaa Päiväpalkkaa 

dionin juoksun voittaja. Hänen palkintonsa oli AIP KV ÄÄNIN alata ee E ke ene Bate ee 

sata öljyllä täytettyä amforaa. Pankrationin voit- Valjakkoajo yleinen 140 1680 1186 

taja sai 80 amforaa, muissa lajeissa voittosum- LAT 40 480 339 

mat olivat hieman pienempiä. Nuorten sarjassa 

stadionin voittaja sai 60 amforaa, pojista nopein Stadion miehet 100 1200 847 

50 amforaa. nuoret 60 720 508 
Vielakin suurempia palkintoja jaettiin valjak- pojat 50 600 423 

koajossa. Voitollisen valjakon omistaja sai pal- 

kinnoksi 140 amforallista öljyä. Hevosten omis- Panlcration miehet 80 960 678 

taja saattoi harkintansa mukaan antaa ajajalle Poret 50 600 423 

osan palkinnosta tai jonkin pienemmän tunnus- 

tuksen, sillä kisajärjestäjät eivät huomioineet Viistottelu pojat 40 480 339 

ohjastajaa millään tavoin. Paini miehet 60 720 508 
Stadionin voittaja sai siis palkinnon, jonka Nyrkkeily TUOTE 40 480 339 

arvo oli varovaisen arvion mukaan 1 200 drakh- pojat 30 360 254 


maa. Samaan aikaan ammattitaitoisen työmiehen 
keskiansio oli runsaat 1,4 drakhmaa päivässä. 
Mestarijuoksijan ansiot kahdenkymmenen se- Panathenaian palkintoja eri lajeista. 
kunnin juoksusta vastasivat siis puusepän tai 
teltantekijän runsaan kahden vuoden tienestejä. 
Itse asiassa urheilupalkinnon ostovoima oli vie- 
läkin suurempi, sillä siitä ei tarvinnut maksaa 

lainkaan veroa. 

Panathenaian palkintosummia ei tietenkään 
voi pitää kisojen keskimääräisinä palkkioina, 
sillä kisat olivat Kreikan palkintokisoista suu- 
rimmat, joten todennäköisesti palkinnotkin oli- 
vat suurimmasta päästä. Sadoissa drakhmoissa 
palkinnot lienevät olleet 400-luvun eKr. Krei- 
kassa vähintään kymmenessä kisassa vuosittain. 
Epidauroksesta ja Vähä-Aasian Afrodisiaasta löy- 
tyneissä piirtokirjoituksissa mainitaan sikäläis- 
ten kisojen palkintosummia, jotka vastaavat noin 
vuoden palkkaa. Ja olihan pienempiäkin kisoja. 
Ellei urheilijalle suuremmissa kisoissa tullut 
menestystä, oli kyläkisojen muutaman drakh- 
man voittopalkintokin sentään rahaa. 

Kaikkein nimekkäimmät urheilijat hankkivat 
tuloja myös pelkällä osallistumisellaan. Kisajär- 
jestäjät houkuttelivat aikansa huippu-urheilijoi- 
ta omiin kisoihinsa maksamalla jo läsnäolosta. 





Kotiin palaava arvokisavoittaja oli kaupungilleen 
juhlan aihe. Edellä kulkeva airut kuuluttaa voittajan 
nimen, takana orja kantaa palkintoa. Amforamaa- 
laus 500-luvulta eKr. 

Starttirahojen suuruudesta ei ole säilynyt doku- 
mentteja. Todennäköisesti ne eivät olleet lähes- 
kään palkintojen luokkaa, mahdollisesti vain 
muutamia drakhmoja. 

Vaikka panhelleenisten kisojen voitosta ei suo- 
rastaan rikastunut, sai urheilija yleensä kotikau- 
pungiltaan ruhtinaallisen vastaanoton. Useissa 
kaupunkivaltioissa tiedetään olleen lakeja, joissa 
arvokisavoitosta maksettavat bonukset määri- 
tellään. Lakisääteisen avustuksen lisäksi kansa 
vaati usein urheilusankarilleen muitakin etui- 
suuksia, eivätkä poliitikot tohtineet vastustaa 
edustettaviensa tahtoa. 

Ateenan perustuslakia laatiessaan Solon totesi 
570-luvulla eKr., ettei urheilijoista ole kaupun- 
kivaltiolle kovinkaan suurta hyötyä. Tämän joh- 
dosta hän alensi ateenalaisille arvokisavoittajille 
maksettavia voittorahoja. Palkkio olympiavoi- 
tosta putosi 500 drakhmaan, muiden panhellee- 
nisten kisojen voitosta sai 
enää 100 drakhmaa. Emme 
tiedä, mitä urheilijoille mak- 
settiin ennen Solonin aikaa. 
Joka tapauksessa summat oli- 
vat uuden lain jälkeenkin val- 
tavan suuria. Drakhman os- 
tovoima oli kuusinkertainen 
150 vuotta myöhempään ti- 
lanteeseen verrattuna. Drakh- 
ma oli 570-luvulla eKr. yh- 
den täysikasvuisen lampaan 
hinta. Vastaavasti tiedämme 
yhden lampaan arvon vastan- 
neen ammattimiehen runsaan 
kahdeksan päivän palkkaa. 
Viidensadan drakhman palk- 
kio oli näin laskettuna sum- 
ma, johon koulutuksen saa- 
nut työläinen sai uurastaa 4 
200 päivän — neljäntoista työ- 
vuoden — verran! 

Sataviisikymmentä vuotta 
Solonin jälkeen käytäntö oli 
muuttunut siten, että Ateena 
kustansi omille panhelleenis- 
ten kisojen voittajilleen ilmai- 
set ateriat loppuelämäksi. Kaupunkivaltio antoi 
heille myös ilmaisen asunnon arvokisaperiodil- 
le, neljäksi vuodeksi. Muiden kaupunkivaltioi- 
den palkitsemispolitiikkaa tunnetaan huonom- 
min, mutta joka puolella Kreikkaa suurkisavoit- 
taja näyttää saaneen jonkinlaista taloudellista- 
kin tunnustusta kotikaupungiltaan. 


Ammattilaisuuden kääntöpuoli 
Täyspäiväinen urheilu oli toki kuluttavaa. Huip- 


pu-urheilijat kiersivät Kreikkaa vuodesta toi- 
seen koko kisakauden ajan. Kuluja kertyi mat- 


Kahden lajin mestari 


Nyrkkeilijä ja pankratiasti Theagenes oli eräs an- 
tiikin Kreikan parhaista urheilijoista. Päälajissaan 
nyrkkeilyssä hänen sanotaan olleen voittamaton 
22 vuoden ajan. Panhelleenisissä kisoissa Theage- 
nes saavutti yhteensä 18 seppelettä nyrkkeilyssä, 
seitsemän pankrationissa. Delfoista löytyneessä 
Theageneen patsaan jalustassa kerrotaan miehen 
voittaneen muutamissa palkintokisoissa myös pit- 
känmatkanjuoksun. Mutta aina ei mestarikaan 
selvinnyt ottelusta helpolla, kuten Pausanias ker- 
too: 


»Theagenes Thasokselta halusi voittaa samoissa 
Olympian kisoissa (480 eKr.) sekä nyrkkeilyn että 
pankrationin. Nyrkkeilyssä hän tyrmäsikin vastus- 
tajansa Euthymoksen, mutta molempia lajeja ei 
edes Theagenes onnistunut voittamaan. Nyrkkei- 
lyottelu vei kaikki voimat, eikä hän kyennyt osal- 
listumaan pankrationiin. Tämän vuoksi tuomarit 
määräsivät Theageneelle talentin suuruisen sakon 
maksettavaksi jumalalle ja toisen hävinneelle Eut- 
hymokselle, jolta hän oli kiusallaan riistänyt nyrk- 
keilyn voitonseppeleen. (...) Theagenes maksoi 
sakot seuraavien olympiakisojen aikaan, eikä en- 
nakkosuunnitelmistaan poiketen enää osallistu- 
nut nyrkkeilyyn.» 


koista, asumisesta, ruuasta ja valmennuksesta. 
Yleinen tapa oli, että atleetilla oli uskottu val- 
mentaja-huoltaja, joka sekä laati harjoitusohjel- 
mat että hoiti käytännön asioita. 

Kilpailukausi kesti Kreikassa noin kahdeksan 
kuukautta, maaliskuusta lokakuun loppupuo- 
lelle. Talvimyrskyissä kisoihin matkustaminen 
koettiin liian rankaksi ja vaaralliseksi, eikä ur- 
heilukaan olisi viileällä ilmalla ollut nautinto — 
muistaen kisaajien keveän pukeutumisen. Huip- 
pu-urheilijat olivat käytännössä koko kilpailu- 
kauden tien päällä: kilpailemassa, harjoittele- 
massa tai matkalla seuraaviin kisoihin. 

Kreikan menestynein urheilija kisavoitoissa 
laskien oli nyrkkeilijä ja pankratiasti Theagenes, 
joka voitti urallaan 400-luvun eKr. alkupuolella 
peräti 1 400 kisat. Lukumäärä on hämmästyttä- 





Vaikka nyrkkeily ja pankration ovat lajeina saman- 
kaltaisia, Theageneen lisäksi vain harvat saavutti- 
vat arvokisavoittoja kummassakin. Pankrationia 
400-luvulta eKr. 


vän suuri, mutta useat eri lähteet vakuuttavat 
sen todenperäisyyttä. Urheilijan uran voidaan 
katsoa kestäneen enintään 30 vuotta, poikien ja 
nuorten sarjat mukaan lukien. Näin laskettuna 
Theageneen keskitahdiksi saadaan viitisenkym- 
mentä kisavoittoa vuodessa. Vaikka voitot ovat 
peräisin kahdesta eri lajista, on miehen kilpailu- 
tahti kiistämättä ollut hurja. Kotonaan pohjoi- 
sella Thasoksen saarella Theagenes lienee käynyt 
vain talven kilpailutauolla. 

On turha kuvitellakaan, että 1 400 voiton 
urheilija olisi ehtinyt tehdä aktiiviurallaan mui- 
ta töitä. Kilpaileminen oli Theageneen ainoa 
ammatti. Lukemattomien palkintokisojen ohel- 
la hän voitti kolmesti Olympiassa ja Delfoissa, 
yhdeksästi Nemeassa ja kymmenen kertaa Isth- 
miassa. Arvokisavoitoista ja rahakisojen palkin- 

Ammattilaisnyrkkeilija. 
Urheilusta oli Rooman 
vallan alla kadonnut 
harrastamisen riemu. 
Jäljelle jäi ihmisraunioi- 
ta, jotka rahasta myivät 
sieluaan verta, ruhjeita 
ja tyrmäyksiä janoaville 
katsojille. Pronssiveistos 
ensimmäiseltä vuosisa- 
dalta eKr. 

noista Theagenes sai taatusti loppuiäksi riittä- 
vän omaisuuden jo nuorella iällä. Silti jokin 
voima ajoi häntä, kuten satoja muitakin kaiken 
saavuttaneita urheilijoita, jatkamaan kilpaile- 
mista. Urheilussa oli kyse paljon enemmästä 
kuin ammatista. 


Rahan perässä juoksijat 


Vaikka kreikkalaiset kaupunkivaltiot olivatkin 
ylpeitä menestyneistä urheilijoistaan ja vaikka 
urheilijat olivat kotiseuturakkaita, alkoi urhei- 
lun ammattimaisuus vaikuttaa myös urheilijoi- 
den halukkuuteen edustaa omaa kotiseutuaan. 
Hyvää ja menestynyttä urheilijaa saatettiin hou- 
kutella naapurivaltion edustajaksi. Joidenkin 
urheilijoiden tiedetäänkin vaihtaneen kotikau- 
punkiaan rahakkaiden sopimusten ja suurten 
lupausten perässä. Houkuttimena saattoivat olla 
myös hyväksi tunnetut valmentajat. 

Selvimmin edustuskaupungin vaihto näkyy 
eteläitalialaisen Krotonin kaupunkivaltion ur- 
heiluhistoriassa. Vuosina 588—484 eKr. Kroto- 
nin edustajat voittivat peräti 22 olympiaseppe- 
lettä, joista 12 tuli stadionin juoksusta. Ennen 
tätä 104 vuoden menestysjaksoa kaupunki oli 
saanut vain yhden voiton. Vuoden 484 eKr. 
jälkeen voittoja ei tullut enää yhtään. 

Urheiluhistorioitsijat ovat yksimielisiä siitä, 
että voitokkaan vuosisadan taustalla oli järjestel- 
mällinen urheilijoiden ostaminen. Lahjakkaalle 
atleetille maksettiin siitä, että hän muuttaisi 
edustamaan Krotonia. Parhaimmillaan kro- 
tonilaiset juoksijat ottivat seitsemän ensimmäis- 
tä sijaa olympialaisten stadionin juoksussa, mikä 
kertoo kaupungin täydellisestä juoksuhegemo- 
niasta. 

Kaupungin urheiludynastian loppu sijoittuu 
aikaan, jolloin monissa kreikkalaissiirtokunnis- 
sa siirryttiin perinnöllisestä kuningasvallasta kan- 
sankokouksen tukemaan yksinvaltaan. Mahdol- 
lisesti vallankumous sulki myös Krotonin raha- 
virrat. Uusia lupauksia ei enää pystytty houkut- 
telemaan Krotonin edustajiksi, ja myös entiset 
urheilijat jättivät kaupungin. 

Pausanias kertoo eräästä tällaisesta loikkarista. 
Vuosina 488 ja 484 eKr. stadionin ja diauloksen 
juoksut Olympiassa voittanut Astylos siirtyi Kro- 
tonista edustamaan Syrakusaa, jonka joukku- 
eessä hän vuonna 480 eKr. sai peräti kolme 
seppelettä. Pikajuoksujen lisäksi entinen kro- 
tonilainen oli nopein myös asejuoksussa. Van- 
hassa kotikaupungissa Astyloksen menestystä ei 
katsottu hyvällä. Loppukesästä 480 eKr. väki- 
joukko moukaroi hajalle Krotonissa olleen Asty- 
loksen patsaan. Juoksijan entisestä kodista teh- 
tiin kansankokouksen päätöksellä vankila. 


Viihdettä kansalle 


Suurimmat kreikkalaiset kisat jatkuivat myös 
Rooman alistettua Kreikan valtaansa. Niiden 
suosio ei pääkaupunki Roomassa ollut kuiten- 
kaan suuri, eikä merkitys kreikkalaisillekaan enää 
läheskään entisenlainen. Yhä edelleen kilpailut 
kuitenkin keräsivät atleetteja kisaamaan parem- 
muudestaan ympäri valtakuntaa. Välillä olym- 
pialaisia pidettiin Roomassa. Välillä niiden ar- 
vovaltaa murennettiin tahattomilla farsseilla, 
kuten sillä että keisari Nero voitti kaikki lajit, 
joihin hän osallistui. Roomalaisisännät eivät teh- 
neet kuitenkaan pelkkää hallaa vuosisatoja van- 
hoille kisaperinteille. Kreikkalaismielisen keisa- 
ri Hadrianuksen aikana 100-luvulla jKr. vanho- 
ja kisoja herätettiin henkiin ja jopa uusia perus- 
tettiin. Myös Olympian aluetta restauroitiin, ja 
kisat saivat taas takaisin osan vanhasta loistos- 
taan. Edellytykset panhelleenisten kisojen täy- 
delliselle renessanssille olivat kuitenkin jo hä- 
vinneet. 

Rooman suuren yleisön mielestä urheilu oli 
jotain aivan muuta kuin vanhoja kreikkalaiski- 
soja ja niiden aikansa eläneitä lajeja. Roomalai- 
sille varsinaista urheilua olivat gladiaattoritais- 
telut ja varsinkin kilpa-ajot. Monipäiväiset spek- 
taakkelit viihdyttivät kansaa uskonnon näytel- 
lessä enää pientä sivuroolia. Kisat olivat viihdet- 
tä. Katsomot pullistelivat tuhansista ihmisistä, 
jotka halusivat nähdä dramatiikkaa, tavata ystä- 
viä, näyttäytyä, lyödä vetoa ja nähdä uusia ih- 
meellisiä esityksiä, joita kisajärjestäjät keksivät 
pitääkseen yhä vaateliaamman yleisön tyytyväi- 
senä. Parhaista gladiaattoreista ja valjakko-oh- 
jastajista tuli aikansa supertähtiä, jotka saattoi- 
vat ansaita omaisuuksia. 

Vain sivistyneistö karsasti näitä Rooman pra- 
meita kisoja. Joidenkin tiedetään perustaneen 
urheilukouluja, joissa annettiin nuorisolle klas- 
sista kreikkalaista urheilukasvatusta, jonka tie- 
dettiin olevan ihmiselle hyväksi. Suuri yleisö oli 
kuitenkin jo menetetty. Kreikkalaisten ihmistä 
kunnioittava urheiluperinne sai väistyä näytän- 
töhuuman tieltä. 

Roomassa ammattilaisuus sai huomattavasti 
suuremmat mitat kuin klassisena aikana Krei- 
kassa, ja Roomassa suhtauduttiin koko urhei- 
luun ja ruumiilliseen ponnisteluun toisin kuin 
Kreikassa. Vaikka kylpylöissä olikin mahdolli- 
suus erilaisiin liikunnallisiin harrasteisiin, ei 
urheilusta koskaan tullut koko kansan harras- 
tusta eikä sitä edes pidetty erityisen ihailtavana. 
Siksi urheilu oli Roomassa ammattilaisten hei- 
niä. 

Polykleitoksen 
Keiháánkantaja. 

Urheilun monimuotoisuus nakyi Kreikassa parhaiten gymnasioneissa. Esillà oli antiikin 
urheilun koko kirjo: juoksurata pylväskäytävän suojassa, pehmitetty painitanner, valmen- 
tajan ohjauksella harjoitteleva pituushyppääjä, avointa tilaa heittolajeille, kovapohjainen 
pallokenttä. 

Vaikka liikuntaharrastus oli monipuolista, ei kukaan voinut hallita kaikkea kilpatasolla. 
Jokainen päätyi omaan lajiinsa lahjakkuuden ja kiinnostuksen mukaan. Isokokoisimmat 
valikoituivat kamppailulajeihin, heittolajeissa tarvittiin voiman lisäksi tekniikkaa, juoksus- 
sa liiasta massasta oli vain haittaa. 

Omakohtainen urheilukokemus teki kreikkalaisista asiantuntevan yleisön stadioneille. 
Laaja harrastajien joukko takasi myös kisojen korkean tason. Mestariksi pääsi vain pitkän 
ja määrätietoisen itsensä kehittämisen kautta. Valmentaja opasti urheilijaa harjoittelussa ja 
lajitekniikoissa, ruokavaliossakin. Toisista hikinen tie menestykseen tuntui liian raskaalta. 
Huipulle yritettiin nousta myös vilpillä. 

Kylpylä oli roomalainen vastine Kreikan gymnasionille. Jos Rooman yläluokka muuten 
fyysistä rasitusta karttoikin, oli ennen veteen menoa tavallista hankkia hiki kävellen tai 


erilaisilla pallopeleillä. Kun kylpylässä käytiin säännöllisesti, tuli kuntoilustakin säännöllistä. 


Lajien synty 


Antiikissa urheilulajit olivat yhteisöllistä omai- 
suutta. Kreikasta tai Roomasta ei tahkopihkaloi- 
ta tunneta. Kaiken urheilun perustana oli kun- 
kin alueen ja aikakauden kulttuuri. Lajien syn- 
tyminen ja kehittyminen on ollut hidas ja hämä- 
rärajainen prosessi. Yksittäisen urheilulajin syn- 
tyä tutkittaessa joudutaan lähes aina tulkintoi- 
hin. Mikä luokitellaan urheiluksi? 

Kreikan kieli tarjoaa oman tiensä lajien juuril- 
le. Urheilija (athletes) oli henkilö, joka kilpaili 
palkinnon (athlon) vuoksi. Näin ollen urheilun 
voidaan katsoa alkaneen historiassa sinä hetke- 
nä, kun kilpailusta tuli järjestäytynyttä. Pelkkä 
keskinäinen kisailu ei vielä täytä edellä mainit- 
tua urheilun ehtoa. Mutta jos kisan voittaja saa 
saavutuksestaan tunnustusta, vaikkapa kehumis- 
ta, puhuttakoon urheilusta. 


Antiikin urheilulajeja voidaan joka tapaukses- 
sa lajitella syntytapansa mukaan. Kulttuurisen 
alkuperänsä perusteella urheilumuodot voidaan 
jakaa karkeasti neljään ryhmään: laji saattoi syn- 
tyä luonnollisesta liikkumisesta, sodankäynnis- 
tä, rituaaleista tai leikistä. 

Ensimmäisenä järjestäytynyttä kilpailua esiin- 
tyi luonnollisissa liikuntamuodoissa: juoksussa, 
hypyissä, uinnissa. Samaan luokkaan kuuluvat 
myös varhaisimmat välineurheilut: soutu ja he- 
vosurheilun eri lajit. Meren joka puolelta ympä- 
röimässä maassa myös uinti kuului perustaitoi- 
hin. Jo Ateenan vanhimmissa lakikokoelmissa 
esitetään hyljeksittävänä »mies, joka on niin 
tyhmä, ettei osaa lukea eikä uida». 

Kun lasketaan, kuinka moni urheilulajeista on 
peräisin taistelukentältä, ei urheilukielen sotai- 

suus hämmästytä. Lajien tie elämän ja kuoleman 
kamppailuista urheilukentille kulki sotilaiden 
harjoitusten kautta. Urheiluksi keventynyttä 
sotaa ovat kaikkein selvimmin kamppailulajit: 
paini, nyrkkeily ja pankration. Samaan ryhmään 
kuuluu miekkailu, joka oli keskeisin elementti 
Rooman gladiaattorinäytöksissä. Yleisurheiluun- 
kin kuuluu lajeja, joiden alkuperä on sotaisa. 
Keihästä ja kiekkoa heitettiin alun perin päin 
vihollista; kilpailumuotoja heitoista tuli myö- 
hemmin. Samoin voidaan jousiammunta ja ase- 
juoksu luokitella sodankäynnistä syntyneiksi 
urheilulajeiksi. 


E 
keä m v * 


^ BA CCIBV 


Vakivaltaista urheilua vai urheilullista vákivaltaa? 
Roomalainen mosaiikki 300-luvulta jKr. 


Painin sáánnót ja tekniikat ovat pysyneet 
láhes samoina Kreikan klassiselta ajalta saakka. Re- 
liefi Ateenasta, noin 480 eKr. 


+ 


xt 
a Wi 


Kreikan urheilulle oli ominaista laheinen yh- 
teys uskontoon. Urheilukilpailujen uskonnolli- 
nen alkuperä on kiistaton tosiasia. Vaikka useim- 
mat kisalajit olivat syntyjään maallisia, ovat 
muutamat lajitkin kehittyneet uskonnollisista 
seremonioista. Näitä rituaaleista maallistuneita 
lajeja ovat esimerkiksi Kreetan härkähyppy sekä 
monet tanssit. 

Syntytaustaltaan neljännen lajiryhmän muo- 
dostavat lajit, jotka kehittyivät leikeistä säädel- 
lyksi urheiluksi, mikä oli tyypillistä etenkin pal- 
lopeleille. Monien pienempien urheilukilpailu- 
jen ohjelmassa saattoi olla paikallisia lajeja, joi- 

den alkuperä oli leikeissä; esimerkkinä mainitta- 
koon ateenalaisten kóydenveto. 

Monet nykyiset yleisurheilulajit ovat todelli- 
sia muinaisjäänteitä, niin kuin paini tai nyrkkei- 
ly, jotka eivat ole juurikaan muuttuneet 3 000 
vuoden aikana, jolloin ne ovat olleet osa euroop- 
palaista ruumiinkulttuuria. Toisin on useiden 
muiden lajien laita. Lajien muuntumista ja pol- 
veutumista voi antiikin urheilussa nähdä sel- 
vimmin pallopeleissä. Vanhimmat tunnetut pe- 
lit olivat yksilölajeja. Aluksi säännöt olivat yk- 
sinkertaisia. Vähitellen syntyi uusia lajeja, joissa 


oli monipuolisemmat säännöt. Kreikkalaiset al- 
koivat pelata joukkuepallopelejä noin 700-lu- 
vulla eKr. Myös joukkuepelien säännöt kehittyi- 
vät vähitellen monipuolisemmiksi, ja pelit eriy- 
tyivät omiksi lajeikseen. 

Evoluutio ei ole lakannut. Antiikin pallopeli- 
en perintö on elänyt Euroopassa läpi keskiajan ja 
perimä vaikuttaa nykyisinkin. Nykylajeista an- 
tiikinaikainen edeltäjä on niin jalkapallolla (Aar- 
paston), salibandyllä (keretizein) kuin sguashil- 
lakin (expulsim ludere, seinäpallo). 





Härkähyppy oli alku- 
jaan uskonnollinen 
rituaali, joka myö- 
hemmin muuttui ur- 
heiluksi. Fresko Kree- 
talta, noin 1500 eKr. 

Ruukkumaalauksis- 
ta voidaan erottaa, 
mistä juoksumat- 
kasta on kulloinkin 
kyse. Stadionin tai 
diauloksen juok- 
sussa askel on kor- 
kea, pitkänmatkan 
dolikhos-juoksussa 
meno on huomat- 
tavasti taloudelli- 
sempaa. 

Juoksut 


Juoksu on kreikaksi dromos ja latinaksi cursus. 
Latinankielen juoksijaa merkitsevästä sanasta 
cursor juontuu kaikkien tietokonetta käyttävien 
hyvin tuntema sana kursori. Paikka, missä juos- 
tiin, oli kreikaksi stadion. Radasta käytettiin 
nimitystä aulos, tai kahden stadionin juoksun 
mukaan diaulos. 

Ikävä kyllä emme tiedä juuri mitään kreikka- 
laisten saavuttamista ennätyksistä. Antiikin hiek- 
ka- ja vesikellot, aurinkokelloista puhumatta- 
kaan, eivät pystyneet tarkasti mittaamaan lyhyi- 
tä aikoja, eikä minkäänlaista ajanottoa tiettäväs- 
ti edes yritetty. Antiikin ihmisten ajatusmaailma 
oli varsin konkreettinen: kilpailuun tultiin sel- 
vittämään, kuka tässä ja nyt juoksi kovempaa 
kuin toiset. Kansakuntaa, jota muuten kiehtoi- 
vat Platonin ja Aristoteleen ideat, ei välttämättä 
edes kiinnostanut se, millaisessa ajassa joku jos- 
kus ja jossakin oli juossut stadionin tai millaises- 
sa ajassa stadion periaatteessa voitiin juosta. Sil- 
min nähden saavutettu voitto oli kaikki kaikes- 
sa. Tuomarit katsoivat, kuka ylitti maalilinjan 
ensimmäisenä. Toiseksi ja kolmanneksi tulleita 
ei yleensä palkittu, eikä heidän nimiäänkään 
merkitty muistiin. 


Stadion, diaulos ja dolikhos 


Stadion oli kreikkalainen pituusmitta. Alun pe- 
rin sen sanotaan olleen matka, jonka terve aikui- 





nen mies pystyi juoksemaan täyttä vauhtia lä- 
kähtymättä. Käytännössä matka vaihteli koko 
lailla riippuen juoksualustasta ja juoksijasta sekä 
kunkin juoksijan käsityksestä, milloin hän oli 
täysin hengästynyt. Jo hyvin varhaisina aikoina 
vakiintui kreikkalaisten pituusmitaksi stadion, 
joka oli kuusisataa jalkaa eli kuusi plethronia. 
Kreikkalaisten mitat eivät tosin olleet yhtenäi- 


Kaikkien aikojen pikajuoksija 


Rhodoslainen Leonidas on olympiavoittojen 
määrässä laskettuna antiikin menestynein ur- 
heilija. Hän voitti vuosina 164—152 eKr. yh- 
teensä 12 oliiviseppelettä. Neljissä kisoissa pe- 
räkkäin Leonidas oli stadionin, diauloksen ja 
asejuoksun nopein. Suorituksen arvoa lisää se, 
että kaikki matkat juostiin saman päivän aika- 
na. Palautumisaikaa lajien välillä ei voinut olla 
montakaan tuntia. Leonidaasta tiedetään vain 
hänen urheilumenestyksensä. Hänestä ei ole 
kerrottu anekdootteja, kuten useimmista 
muista Hellaan kisasankareista. Mies voittojen 
takana jää jälkipolville tuntemattomaksi. 


Filostratos ja lajien synty 


Flavius Filostratokselta (n. 160-249 jKr.) on 
säilynyt lyhyitä ja ytimekkäitä näkemyksiä ur- 
heilusta. Seuraavassa hänen muistiinpanojaan 
juoksulajien syntyhistoriasta: 


Stadionin juoksu 


Kun Elis-maakunnan asukkaat muinoin uhrasi- 
vat, he asettivat uhriantimet alttarille, mutta 
eivät sytyttäneet tulta. Juoksijat asettuivat sta- 
dionin mitan päähän alttarista, jonka edessä 
seisoi pappi soihtu kädessään kuin tuomari 
ikään. Juoksun voittaja sai sytyttää uhrianti- 
met ja poistui paikalta olympiavoittajan ta- 
voin. 


sen standardin mukaisia, vaan perusmitta »jal- 
ka» oli kullakin paikkakunnalla omansa. 

Kreikkalaisen juoksukilpailun peruslaji oli sta- 
dionin juoksu, ja kun ryhdyttiin mittaamaan ja 
rakentamaan kilpajuoksupaikkoja, tuli stadion 
merkitsemään koko paikkaa katsomoineen kaik- 
kineen. Koska mitat eivät olleet vakioita, oli 
esimerkiksi Ateenan jalka meikäläisissä mitoissa 
30,7 cm ja sikäläinen stadion 184,3 metriä. 
Olympiassa oli Elis-maakunnan jalka 32,05 cm 
ja Olympian stadionilla oli mittaa 192,3 metriä. 
Kisoihin valmentautuvan kreikkalaisen olikin 
syytä ottaa huomioon, että stadion oli eri paik- 
kakunnilla eri mittainen. 

Rata oli tampattu kovaksi ja päällystetty seu- 
lotulla hiekalla. Juoksijat, kuten muutkin urhei- 
lijat, kilpailivat alastomina. Joissakin varhaisissa 
maljakkomaalauksissa heillä tosin on verhonaan 
lannevaate. Jalkineita urheilijat eivät käyttäneet. 
Lähtö tapahtui seisaaltaan etukumarasta asen- 
nosta, eikä kyyrystä kuten nykyisin. Useilla sta- 
dioneilla oli lähtötelineinä kiviset jalkatuet. Kil- 
pailun alussa juoksijat asettuivat radan päähän 
merkitylle lähtöviivalle, ja lähtötuomari antoi 
valmiusmerkin kohottamalla kätensä. Lähtömer- 
kiksi hän löi kätensä alas. Merkki voitiin antaa 
myös kohottamalla ilmaan nenäliinan kokoinen 
kankainen lippu ja pudottamalla se lähtöhetken 
merkiksi. Myöhemmin tuli käyttöön samanlai- 
sia lähtöporttijärjestelmiä kuin hevoskilpailuis- 


Kahden stadionin juoksu 


Kun Elis-maakunnan asukkaat suorittivat uhrin- 
sa, kaikkia heidän keskuudessaan oleskelevia 
kreikkalaiskaupunkien lähettiläitä pyydettiin 
olemaan läsnä. Jotta heidän saapumisensa olisi 
tapahtunut arvokkaasti, juoksijat lähtivät altta- 
rin äärestä ikään kuin kutsumaan kaikkien 
kreikkalaisten edustajia ja juoksivat takaisin il- 
moittamaan heidän tulostaan. 


Pitkänmatkan juoksu 


Pitkänmatkan juoksun alkuperä on tämä: Arka- 
dian maakunnasta juoksivat lähetit kautta koko 
Kreikan kuljettaen sotilasviestejä. Heitä oli ni- 
menomaan käsketty juoksemaan eikä ratsasta- 
maan hevosella. He kehittivät itsensä viestin- 
kuljettajiksi ja harjaantuivat sotaa varten juok- 
semalla joka päivä dolikhos-juoksua vastaavan 
matkan. 


sa. Radan toisessa päässä maalituomarit valvoi- 
vat silmä tarkkana, kuka juoksijoista ylitti maa- 
han merkityn maalilinjan ensimmäisenä. 

Stadionin matkan lisäksi voitiin juosta kah- 
den stadionin kilpailu eli diaulos. Silloin juoksi- 
jat kääntyivät radan päässä ja palasivat takaisin 
lähtölinjalle. Tätä varten oli rata jaettu kahdeksi 
puoliskoksi joko pitkittäisellä harjanteella tai 
merkkipaalulla, ja radan pääty oli pyöristetty 
kaarteeksi. 

Kreikkalaiset juoksivat yhden ja kahden sta- 
dionin matkojen lisäksi myös pitempiä matkoja. 
Pitkänmatkan juoksu tunnettiin nimellä do/ik- 
hos, ja mittaa sillä oli joko 7, 12, 20 tai 24 
stadionia. Samos-saarelta on säilynyt kivitaulu, 
jossa luetellaan urheilukilpailuissa palkitut pai- 
kallisen koulun oppilaat. Yksi palkinto on an- 
nettu dolikhos-juoksusta, jonka matkaa ei tar- 
kemmin mainita. Yleisin dolikhoksen mitta lie- 
nee ollut pisin vaihtoehto, 24 stadionia eli noin 
4 800 metriä. 

Pisin matka, jolla kreikkalaisten tiedetään kil- 
pailleen, jää siis alle 5 000 metrin. Pitempien 
matkojen juokseminen katsottiin työksi, jota 
tekivät valtioiden palkkaamat lähetit. Nämäam- 
mattijuoksijat olivat kyllä melkoisia tekijöitä 
alallaan. Koko manner-Kreikassa he toimittivat 
viestin kuin viestin perille muutamassa päivässä. 
Matka esimerkiksi Ateenasta Spartaan on run- 
saat 220 kilometriä ja maasto matkalla kaikkea 

muuta kuin tasaista. Tunnetuin näistä juoksi- 
joista on tietysti Feidippides, joka tarinan mu- 
kaan 490 eKr. Marathonin taistelun päätyttyä 
juoksi Ateenaan ilmoittamaan kreikkalaisten 
voittaneen maihin nousseet persialaiset. Krei- 
kan kielessä elää vieläkin muinaisten juoksulä- 
hettien muisto; posti on kreikaksi takhydromeio, 


*pikajuoksemo’. 


Asejuoksu 


Asejuoksussa (hoplitodromos) juostiin kahden 
stadionin matka täydessä sotavarustuksessa. La- 





Asejuoksua. Lähtö 
tapahtui muiden 
juoksujen tapaan 
puolikyykistyneestä 
asennosta (ylh. 
oik.). Puolimatkassa 
juoksija kiersi mer- 
kin ympäri (ylh. vas) 
ja kääntyi kohti 
maalia (ylh. kesk.). 

jista meille kertoo lemnoslainen puhuja Filo- 
stratos: 


»Juoksu asevarusteissa on hyvin vanha laji, var- 
sinkin Nemeassa, missä on vielä erikseen ase- 
juoksu ja hevosjuoksu. Niillä muistetaan sankari 
Tydeusta ja seitsemän sankarin retkeä Teebaa 
vastaan. Elis-maakunnan asukkaiden mukaan 
asejuoksu tuli Olympian kisoihin seuraavalla 
tavalla: Elisläiset olivat pitkään sotineet Dymen 
kaupunkia vastaan eikä sodassa näkynyt taukoa. 
Tunteet olivat niin kuumina, ettei aikaiseksi 
saatu edes aselepoa olympiakisojen ajaksi. Kil- 
pailupäivänä elisläiset olivat taistelussa voittoi- 
sia, ja kerrotaan soturin täysissä varusteissa juos- 
seen taistelusta kilparadalle tuomaan voiton- 
sanomaa. 

Kertomus voidaan kyllä uskoa, mutta samaa 
tarinaa kerrotaan delfoilaisistakin, kun he olivat 
sotineet joidenkin Fokis-maakunnan kaupunki- 
en kanssa, sekä argoslaisista, jotka pitkä sota 
spartalaisia vastaan oli uuvuttanut, ja edelleen 
korinttilaisista, kun he olivat taistelleet Pelo- 
ponnesoksella. Oma näkemykseni asejuoksusta 
on toinen. Uskon, että se nojaa sotilaalliseen 
perustaan, mutta se lisättiin kisoihin siksi, että 
sota oli alkanut ja käsissä kannettu kilpi osoitti 
aselevon rikkoutuneen ja aseiden olevan tar- 
peen. Jos näet tarkoin kuuntelee lajin ilmoitta- 
van kuuluttajan sanat, huomaa hänen ilmoitta- 
van, että kisat joissa jaetaan palkintoja ovat nyt 
ohi, ja samalla torvi puhaltaa sodanjumalan 
merkin kutsuen nuoret miehet aseisiin. Samoin 
kehottaa kuuluttajan ilmoitus heitä viemään ól- 
jyn pois ja jättämään itsensä voitelematta, osoit- 
taen että öljyn käytön aika on päättynyt.» 


Erikoisia juoksulajeja 
Rypälejuoksu 


Urheilukilpailut olivat yleensä osa jotain uskon- 
nollisista tapahtumaa kuten hautajaisia, tai sit- 
ten kisoilla haluttiin kunnioittaa jumaluuksia 
esimerkiksi hyvän sadon toivossa. Iso osa kilpai- 
luista olikin jollain tavoin sidoksissa maanvilje- 
lykseen ja hedelmällisyyteen. Historiasta tunne- 
taan lukuisia viittauksia erilaisiin kilpailuihin, 
joita pidettiin uhritoimituksina maan hedelmäl- 
lisyyden jumalille. Yksi esimerkki tällaisista la- 
jeista oli rypälejuoksu, joka juostiin osana Spar- 
tassa vietettyä Karneia-juhlaa. Joukko karkuun 
juoksevia nuorukaisia oli kuormitettu raskailla 
viinirypäletertuilla ja takaa-ajajat yrittivät saada 
heidät kiinni ja riistää heiltä mahdollisimman 
paljon rypäleitä. Mitä suurempi oli takaa-ajajien 
saalis kisassa, sitä suurempi sato oli odotettavis- 
sa. 


Soihtuviesti 


Yksi huomionarvoinen erikoisuus antiikin Krei- 
kassa harjoitettujen lajien joukossa on soihtu- 
juoksu. Se on eräs harvoista joukkuelajeista, 
jossa myös kilpailtiin. 

Soihtujuoksun, tai pikemminkin soihtuvies- 
tin, tavoite oli yksinkertaisesti viedä palava soih- 
tu usean juoksijan ja juoksuosuuden kautta 
maaliin, joka useimmiten oli jonkin jumaluu- 
den alttari. Voittajajoukkueen ankkuri sai sytyt- 
tää kantamallaan soihdulla tulen jumalalle, ja 
näin suuri kunnia oli jo palkinto itsessään. Jos 
jonkin joukkueen soihtu sammui kesken juok- 
sun, hylättiin joukkue välittömästi. Joukkueet 
oli useimmiten koottu miehistä, nuorukaisista 
tai pojista, mutta myös tyttöjen viestejä järjes- 
tettiin. Ainakin Brauronissa, Attikan niemimaal- 
la, Artemis-jumalattaren palvontajuhlien yhtey- 
dessä järjestettiin tyttöjen viestijuoksuja. 

Soihtuviesti oli yleinen koko Kreikassa, mutta 
ainoastaan paikallisissa kisoissa. Lajissa ei siis 
kilpailtu yleiskreikkalaisissa kisoissa. Viestiä ei 
myöskään juostu stadionilla vaan teitä ja katuja 
pitkin. Muutenkin se oli lajina eri asemassa 
muihin juoksuihin tai muuhun urheiluun näh- 

den juuri rituaalisuutensa takia. 

Juostun matkan pituus ja joukkueen koko 
vaihtelivat suuresti eri juhlien välillä. Ateenan 
Panathenaia-kisoissa matka oli suurin piirtein 
2 500 metriä Eroksen temppeliltä Akropolis- 
kukkulalle. Joukkueet edustivat Ateenan eri kau- 
punginosia, ja kuhunkin joukkueeseen kuului 
40 miestä. 

Soihtuviestin alkuperää ei tiedetä, mutta sen 
ajatellaan olleen kunnianosoitus titaani Promet- 
heukselle, joka tarinan mukaan varasti tulen 
jumalilta ja antoi sen lahjaksi ihmisille. 

Soihtuviestin perinnettä jatkavat nykyaikana 
tavalliset viestijuoksut kapuloineen. Alkuperäi- 
simmillään soihtuviestin perinne elää kuitenkin 
siinä, miten olympiatuli kuljetetaan kulloiseen- 
kin kisakaupunkiin. Lukuisat juoksijat ja muut 
urheilijat kantavat tulta vuorollaan, kunnes joku 
erityisen ansioitunut urheilija saa kunnian sy- 
tyttää koko kisojen ajan roihuavan olympiatu- 
len. 





Soihtuviestin voitta- 
jajoukkueen ankku- 
ri sai kunnian sytyt- 
tää tulen alttarille. 
Ruukkumaalaukses- 
sa noin vuodelta 
410 eKr. voittajaa 
(kesk.) vastaanotta- 
massa ovat voiton- 
jumalatar Nike 
(vas.) sekä pappi. 

Maraton-juoksu 


Kun puhutaan antiikin urheilusta, nousee väistä- 
mättä mieleen tarina Marathonin taistelusta ja 
kuuluisasta viestintuojan juoksusta, josta nyky- 
juoksun kuningasmatka on saanut nimensä. Miel- 
leyhtymä on kuitenkin hieman harhaanjohtava, 
sillä Maratonin juoksussa ei suinkaan ollut kyse 
urheilusta vaan yksittäisestä sankariteosta. Vaikka 

Feidippideen juoksu Marathonin taistelukentältä 
Ateenaan oli saavutus, jollaiseen tuhannet juoksijat 
pyrkivät yhä ympäri maailmaa järjestettävissä mara- 
tonjuoksuissa. Feidippideen suorituksen arvoa nos- 
taa se, että reitti oli osaksi tietöntä taivalta. Ja vaik- 
ka tietä olikin, se oli epätasaista ja korkeuseroiltaan 
vaihtelevaa. 


tarina eittämättä tunnettiin kautta antiikin maail- 
man — meille se on säilynyt kuutisen sataa vuotta 
myöhemmin eläneen Lukianoksen kuvaamana — 
ei se silti innoittanut ajan atleetteja harjoittele- 
maan, saati sitten juoksemaan kilpailuna niin pit- 
kää matkaa. Kilpailuperinne maratonjuoksussa 
alkoikin vasta ensimmäisissä nykyaikaisissa olym- 
pialaisissa Ateenassa vuonna 1896. 

Mistä siis syntyi 42 195 metrin juoksun kuole- 
maton maine? Tapahtumapaikkana oli juoksulle 
nimensä antanut Marathonin tasanko Attikan itä- 
rannikolla. Vuosi oli 490 eKr. ja elettiin persialais- 
sotien aikaa. Yksi kreikkalaisten ja persialaisten 
välillä käydyn monivuotisen sodan (490-480 eKr.) 
suurimmista taisteluista oli käynnissä tasangolla. 
Alkuasetelmien perusteella tilanne näytti kreikka- 
laisten kannalta pahalta: suuri persialaisten sota- 
joukko oli rantautunut Marathoniin ja ateenalai- 
set olivat turhaan pyytäneet apuvoimia muilta 
kaupunkivaltioilta. Vain plataiailaiset oli saatu 
suostuteltua mukaan. Yhteensä noin 10 000 
kreikkalaista vastassa oli moninkertainen määrä 
persialaisia. Kuuluisan kreikkalaisen strategin eli 
sotapäällikön, Miltiadeen, taktiikan ansiosta 
kreikkalaiset saavuttivat kuitenkin murskavoiton. 
Omia sotilaita menetettiin vain 192, mutta per- 
sialaisten sotajoukosta kaatui yli 6 000 miestä. 

Kaupunkiin haluttiin mitä pikimmin saada viesti 
tapahtumista. Asialle laitettiin pikalähetti Feidip- 
pides, jonka nimi voidaan suomentaa "hevosta 
päästävä". Mies juoksi pysähtymättä yli 40 kilo- 
metrin matkan Marathonista Ateenaan. Juoksua 
ei kuitenkaan voi oikein verrata nykyaikaisiin ma- 
ratonjuoksuihin, sillä tuolloin oli Kreikan kuuma 
kesä, eikä polveilevassa — jopa vuoristoisessa — 
maastossa ollut kunnollista tiestöä. Saavuttuaan 
vihdoin Ateenaan ja kerrottuaan ytimekkään vies- 
tinsä »Nike!» eli » Voitto!» Feidippides kaatui 
kuolleena maahan. Sankariteollaan hän sai kui- 
tenkin kuolemattoman maineen. 

Lukuisista ympäri maailmaa vuosittain juosta- 
vista maratoneista erityisesti syksyisin juostava 
Ateenan maraton on mainitsemisen arvoinen. Al- 
kuperäistä juoksua melko tarkasti noudattava 
reitti on nykyisin kokonaan asfaltoitu, mutta kes- 
kiosuudella on yhä suuria korkeuseroja. Lähtö ta- 
pahtuu Marathonista, ja juoksu päättyy Ateenan 
olympiastadionille. Alkumatkasta, noin viisi kilo- 
metriä lähdöstä, reitti poikkeaa suorimmalta tiel- 
tä ja kiertää kummun, johon Marathonin taiste- 
lussa kuolleet kreikkalaiset on haudattu. 


Kenttälajit 


Hyppy 


Hyppy on kreikaksi Aalma ja latinaksi saltus. 
Hyppyharjoitukset olivat muinaisajan ihmisille 
tärkeitä, sillä niillä pidettiin yllä sotilaskuntoa. 
Uudella ajalla hyppylajit on jaettu korkeus-, 
seiväs- ja pituushyppyyn sekä kolmiloikkaan. 
Antiikin hyppylajien tutkiminen on kuitenkin 
ongelmallista, sillä hyppääminen on ollut niin 
itsestäänselvä asia, ettei kukaan ole kirjannut 
tarkoin muistiin, millaisesta hyppäämisestä on 
ollut kyse. Maljakkomaalauksia ja muita kuval- 
lisia esityksiä hyppylajeista on vähän verrattuna 
vaikka juoksuun, painiin ja nyrkkeilyyn. 
Käytännön sotilastaitoihin kuului hyppäämi- 


nen seipään varassa esteiden yli. Samaa täitoa 
tarvittiin rynnäköitäessä matalille muureille, 
joille ei tarvinnut kiivetä tikapuita pitkin. On 
kuvia, joissa viittaan sonnustautunut valmenta- 
ja tai tuomari pitelee vaakasuorassa keppiä, jon- 
ka yli vaatteeton urheilija hyppää. 
Kirjallisuudessa on joitakin viitteitä korkeus- 
hypystä. Lukianoksen Anakharsis näkee ihmeek- 
seen joidenkin hyppäävän korkealle ja pieksävän 
käsillään ilmaa, pääsemättä kuitenkaan lähtö- 
paikkaa pitemmälle. Tietomme tästä lajista ovat 
kuitenkin rajalliset. On ilmeistä, että korkeutta 
hypättiin jonkinlaisten maahan pystytettyjen 
esteiden tai paalujen yli taikka vieritse. Saatet- 
tiin myös hypätä »yhdistettyä» hyppyä, jolloin 

Hyppääjän kädessään 
pitämät painot olivat 
olennainen osa antii- 
kin pituushyppyä. Ny- 
kytiedon mukaan ne 
ovat vauhdillisessa hy- 
pyssä vain painolastia, 
mutta vauhdittomassa 
hypyssä saattoi oi- 
kean tekniikan hallit- 
seva saada painojen 
avulla hypylleen lisää 
mittaa. 

Pituutta hypáttiin 
Kreikassa usein hui- 
lumusiikin sáestyk- 
sellá. Nàin kunnioi- 
tettiin musiikin ju- 
mala Apolloa, joka 
tarun mukaan oli 
erinomainen pituus- 


hyppääjä. 

Hic Rhodus, hic salta 


Palattuaan Kreikan-kiertueelta rehenteli 
muuan roomalainen urheilija suorittaneen- 
sa Rhodoksen saarella ainutlaatuisen pit- 
kän hypyn, pitemmän kuin kukaan kos- 
kaan. Todistajina hypylle olivat kaikki pai- 
kalla olleet rhodoslaiset, joiden määrä ei 
suinkaan ollut vähäinen. Silloin muuan 
kuulijoista totesi, että mihin me rhodos- 
laisten todistusta tarvitsemme? Hic Rho- 
dus, hic salta, "tässä Rhodos, hyppää täs- 

otettiin huomioon sekä hypyn korkeus että pi- 
tuus. Tällaiset hypyt olivat kenties pikemmin- 
kin harjoitusmuoto kuin kilpailulaji. 

Antiikin aikana ei suorituksia mitattu niin 
kuin nykyisin, vaan tuomarit ja yleisö katsoivat 
tarkoin, kuka juoksi nopeimmin tai hyppäsi 
korkeimmalle tai pisimmälle. Kun urheilijoilla 
ja varsinkin heidän kannattajillaan on usein tai- 
pumus kertoa asiat hieman »edullisesti», syntyi 
aikojen mittaan myös kirjallisuuteen päässeitä 
ihmejuttuja valtavan pitkistä, kymmenien jal- 
kojen mittaisista hypyistä. Nämä taas ovat tuot- 
taneet päänvaivaa nykyajan tutkijoille, jotka ovat 
perehdyttyään antiikin mittoihin huomanneet 
hyppyjen pituudeksi hyvinkin viitisentoista met- 
riä. Kuvaukset pitkistä hypyistä jättivät jälkensä 
uudemman ajan urheiluhistoriaankin. Niiden — 
sekä osittain irlantilaisten kisalegendojen — poh- 
jalta kehitettiin 1800-luvulla kolmiloikka. 


Kolmiloikka antiikin 
vaarintulkintaa 


Tiedemiehetkään eivät ole erehtymättömiä. Erään 
urheiluhistoriallisen harharetken seurausta on, 
että nykyisin yleisurheilukentillä hypätään kolmi- 
loikkaa. Antiikin Kreikan lajivalikoimaan kolmi- 
loikka ei nykytietämyksen mukaan kuulunut. 
Viisiottelija Faylloksen voitonrunossa maini- 
taan: »Viisi ja kymmentä viis jalkaa lennähti Fayl- 
los.» Olympian jaloissa mitattuna tämä tarkoittaa 
17,62 metrin loikkaa. Kreikasta tunnetaan myös 
muutama muu maininta viittätoista metriä hipo- 
vista hypyistä. Muistiinmerkittyjen tulosten poh- 
jalta 1800-luvun antiikintutkijat loivat kolmiloi- 
kan. Kahden samalla jalalla tehdyn hypyn ja kol- 
mannen toisella jalalla ponnistetun loikan yhteis- 
mitta vaikutti luontevimmalta tavalta saavuttaa 
15—16 metrin pituus. Edes loikkaamisesta kertovi- 
en teksti- ja kuvalähteiden täydellinen puuttumi- 
nen ei ollut este kolmiloikan synnylle. Laji vakiin- 
nutti pian asemansa, ja sen kiistanalainen synty- 


Panhelleenisten kisojen ohjelmaan kuului pi- 
tuushyppy. Pituushyppypaikka oli varsin saman- 
lainen kuin nykyisinkin: lyhyt vauhdinottorata, 
maassa merkki, josta hyppy katsottiin alkaneek- 
si ja jonka yli ei ponnistaessa saanut astua, sekä 
tasoitettu hiekkainen maahantulopaikka. Kil- 
pailijat hyppäsivät yksi kerrallaan, ja tuomarit 
katsoivat, kenen hyppyjälki oli pisimmällä. Niin 
kuin korkeushyppykin, voitiin myös pituushyp- 
py hypätä joko vauhtia ottaen tai ilman vauh- 
dinottoa. 

Pituutta voitiin hypätä joko ilman apuneuvo- 
ja tai pitäen käsissä erityisiä hyppypainoja, hal- 
teres. Painot olivat suunnilleen puhelimen luu- 
rin näköisiä ja kokoisia, ja ne oli tehty kivestä, 
raudasta, pronssista tai lyijystä. Painoa niillä oli 
koosta ja materiaalista riippuen muutamasta sa- 
dasta grammasta liki kolmeen kiloon. Idea oli, 
että hyppääjä vei ponnistusvaiheen alussa painot 
käsissään eteen ja samanaikaisesti ponnistuksen 
kanssa sinkautti ne voimakkaasti taaksepäin, 
jolloin »rekyylivoima» ikään kuin ponnahdutti 
hyppääjää ylös ja eteenpäin. Vaihtoehtoisesti 
voitiin painot ponnistusvaiheessa sinkauttaa 
eteen, jolloin ne massallaan »vetivät» hyppääjää 
eteenpäin. Paitsi hyppäämisen apuna, olivat hal- 
teres-painot käytössä verryttelyharjoitusten kä- 
sipainoina. Arkeologit ovat löytäneet paljon täl- 


historia unohtui. 

Jos kreikkalaiset eivät sitten tunteneet kolmi- 
loikkaa, mistä he ovat saaneet 45-55 jalan hyp- 
pytuloksensa? Emme valitettavasti tiedä. Eräät 
tutkijat pitävät tulosta viiden vauhdittoman, toi- 
set kolmen vauhdillisen hypyn summana. Hurjin 
näkemys esittää kreikkalaisten hypänneen tulok- 
sen yhdellä loikalla jyrkässä rinteessä. 

On todennäköistä, jopa uskottavaa, että pitkä 
loikka on pelkkää legendaa. Mittanauhalla mita- 
tut tulokset eivät antiikissa merkinneet juuri mi- 
tään. Faylloksen »viisi ja kymmentä viis» jalkaa 
lienee ainoastaan runomittaan sopiva pituushy- 
pyn mitta. Se oli riittävän suuri aikalaisten ihme- 
teltäväksi — kreikkalaisethan rakastivat yli-inhimil- 
lisiä urotekoja. Kun ympäri Kreikkaa tunnettiin 
runo Faylloksen saavutuksista, ei rehellisen mie- 
hen maine kärsinyt, vaikka hän olisi kertonut 
oman kylän atleetin hypänneen muinoin pituutta 
lähes viisikymmentä jalkaa. Hypyn tarkemmat yk- 
sityiskohdat saivatkin sitten jäädä suuria tarinan- 
kertojia ympäröivään salaperäisyyden sumuun. 


laisia painoja antiikin urheilupaikkojen kaiva- 
uksissa. 

Hyppypainoihin uskottiin lujasti vielä uudel- 
la ajalla. Vuonna 1898 ylimääräisten painojen 
käyttö jopa kiellettiin pituushypyn kansainväli- 
sissä lajisäännöissä. 1900-luvulla osoitettiin pai- 
nojen tuoma kuorma hyppääjälle hyödyttömäk- 
si. Vuosina 1999—2001 tehtiin Manchesterin 
yliopistossa aiheesta sarja laskelmia sekä käytän- 
nön hyppykokeita ja todettiin sopivan painon 
kummassakin kädessä todellakin antavan useita 
senttimetrejä lisää pituutta vauhdittomaan hyp- 
pyyn. Samalla todettiin kullekin hyppääjälle täs- 
mälleen sopivan painon löytämisen samoin kuin 
näiden painojen käytön olevan huomattavan 
vaikeaa ja edellyttävän pitkää, keskittynyttä har- 
joittelua. 


Keihäänheitto 


Keihäänheiton harrastuksella on ilmeisen selkeä 
yhteys sodankäyntiin ja metsästykseen. Niinpä 
sen harrastaminen oli suosittua antiikin aikana. 
Keihäänheitossa käytetty keihäs oli kuitenkin 
paljon sotakeihästä kevyempi. Urheiluun tar- 
koitettu keihäs (apotomeus) oli normaalisti tehty 
puusta ja sen kärki oli vahvistettu metallilla. 
Mittaa keihäällä oli suunnilleen miehen pituu- 

Antiikinaikaiset urheiluválineet eivát aina ole olleet 
urheilukäytössä. Esimerkiksi tämä pronssinen kiekko 
400-luvulta eKr. on mitä todennäköisimmin ollut 
joko palkintona kilpailussa tai urheilijan uhrilahja ju- 
malalle. Kaiverruksessa näkyy selvästi atleetin lihak- 
sisto sekä keihään nahkahihna. 


den verran. 

Keihäällä heitettiin yleensä pituutta, mutta 
sillä saatettiin kilpailla myös tarkkuudessa. Näistä 
kahdesta lajista pituusheitto oli kuitenkin se, 
jossa kilpailtiin suurissa kisoissa, ja se oli myös 
yksi viisiottelun lajeista. 

Nykyaikaiseen keihääseen verrattuna huomat- 
tavin ero antiikin keihäässä oli se, että keihään 
painopisteeseen oli sidottu nahkahihna. Heittä- 
jä otti keihäästä kiinni hieman painopisteen 
etupuolelta ja piti etu- ja keskisormiaan hihnas- 
ta tehdyssä lenkissä. Heittäjä saattoi siten antaa 
heitolleen hieman enemmän voimaa ja kanta- 
vuutta saattaen keihästä irrottamisen jälkeen 
tällä nahkahihnalla. On myös arveltu, että hih- 
nan avulla keihäs olisi saatu pyörimään akselinsa 
ympäri kuin rihlatun piipun läpi ammuttu luo- 
ti. Siten lentoon saatettiin saada lisää vakautta ja 
pituutta. 

Muuten keihäänheiton säännöt näyttävät ol- 
leen nykyisen kaltaiset. Lyhyen vauhdin jälkeen 
keihäs heitettiin heittorajaa ylittämättä. Yliastu- 
misesta seurasi hylkääminen. Heittoyritysten lu- 
kumäärästä ei ole varmaa tietoa, mutta mahdol- 
lisesti kilpailijoilla oli yksi ainoa yritys. Keihään 
täytyi myös pysyä tietyllä alueella. Eräässä Pin- 
daroksen oodissa heittäjä esittää seuraavanlaisen 
toiveen: 


» Toivon, etten heitä tätä pronssikärkistä keihäs- 
tä, jota pitelen kädessäni, yli rajojen. Viskaisi- 
sinpa sen ennemmin pitkälle, niin että voittaisin 


kilpailijani.» 


Heittopaikkana oli kisoissa stadion, jolloin heit- 
tomerkkinä oli juoksuradan lähtöviiva ja sekto- 
rirajoina juoksuradan reunat. Pisimmät heitot 
saattoivat kantaa jopa sata metriä, sillä keihäät 
olivat kevyempiä kuin nykyisin ja nahkahihna 
auttoi heittämään pidemmälle. 

Homeroksen kuvailemissa Patrokloksen hau- 
tajaisissa aiotaan ensin kilpailla myös keihään- 
heitossa. Kilpailuun ilmoittautuvat Agamem- 
non ja Meriones. Kilpailun järjestäjä Akhilleus 
luovuttaa kuitenkin palkinnon Agamemnonille 
ilman mittelöä: 


»Atreun poika, ken ei sua tietäis muit etevämmäks, 
että on voittajaton sun voimasi, heittäjätaitos! 
Niinp' ota palkinnoks sinä kattila tää ja se saata 
laivoilles, mut Merioneen oma olkohon peitsi, jos 
sinä sallit sen; näet niin minun mieleni laatii.» 
(suom. Otto Manninen) 


Agamemnon saa varsinaisen palkinnon, mutta 
Merioneelle annetaan itse kilpailuväline eli kei- 
häs. Varsin usein antiikin ajan kilpailuissa voit- 
taja sai palkinnon lisäksi muistoksi myös kilpai- 
luvälineen. 





Yksi tunnetuimmista antiikin ajan urheilijapatsaista 
on Myronin noin 450 eKr. veistämä Kiekonheittäjä, 
Diskobolos. Kuuluisimpia teoksia kopioitiin ahkerasti 
niin Kreikassa kuin Roomassakin. 

Kiekonheittäjä val- 
mistautuu heittoon. 
Kiekon koko näyttää 
olleen huomattavasti 
nykyistä suurempi. 

Kiekonheitto 


Kiekko on jo ammoisista ajoista tai ainakin 
Homeroksen päivistä kuulunut kreikkalaisten 
urheiluun, ja Kreikan mytologiassa esiintyy lu- 
kuisia tarinoita kiekonheitosta. Joskus tarinat 
ovat surullisia onnettomuuksia, kuten esimer- 
kiksi Apollosta kerrottu. Apollon heittäessä kiek- 
koa äkillinen tuulenpuuska muutti kiekon suun- 
taa, ja se osui Apollon ystävään Hyakinthokseen 
surmaten tämän. Ystävänsä muistoksi Apollo 
teki tämän verestä hyasintin. 

Nykyaikainen kiekonheitto ei ole juurikaan 
muuttunut antiikin ajoista. Edelleen heitetään 
samannäköistä esinettä mahdollisimman kauak- 
si pienellä alueella pyörähtäen, niin kuin oli 
tapana jo antiikin Kreikassa. Kiekko, kreikaksi 
diskos, oli kuitenkin kooltaan erilainen nykyi- 
seen kiekkoon verrattuna. Nykyisten standardi- 
en mukaan miesten kiekko painaa 2 kiloa ja on 
halkaisijaltaan noin 22 senttimetriä. Valmistus- 
materiaalina käytetään rautaa tai puuta ja rautaa 
yhdessä. Antiikissa kiekon koko ja paino eivät 
kuitenkaan olleet näin tarkasti määriteltyjä. Val- 
mistusmateriaalina käytettiin aluksi kiveä ja 
myöhempinä aikoina myös rautaa, lyijyä tai 
pronssia. Tämä tiedetään lukuisista kiekoista, 
joita on löydetty urheiluareenoilta. Painavim- 
mat kiekoista olivat massaltaan aivan eri luokkaa 
kuin nykyiset: Nemeasta löydetty noin 8,6 kiloa 
painava kiekko on hankala jo nostaa, saati heit- 
tää. Keskimäärin kiekot olivat kuitenkin hieman 
kevyempiä, noin kuusikiloisia ja halkaisijaltaan 
noin 30-senttimetrisiä. Heittoasennossa kiekko 
ulottui kourasta lähes kyynärtaipeeseen, mikä 
on nähtävissä useista kiekonheittoa kuvaavista 
ruukkumaalauksista ja pronssi- tai marmoripat- 
saista. 

Myös melko pieniä kiekkoja on löydetty. Nii- 
den halkaisija on alle 20 senttiä ja painokin vain 
hieman yli kilon. Kaikista löydetyistä kiekoista 
ei kuitenkaan voida tietää, onko niitä käytetty 
nimenomaan urheiluun vai onko niitä mahdol- 
lisesti lahjoitettu voittajille tai annettu suojelus- 
jumalille uhrilahjoiksi. 


Kiekonheiton säännöt 


Vaikka arkeologisissa löydöissä on monenkokoi- 
sia kiekkoja, jokainen osallistuja heitti samaa 
kiekkoa yhden kilpailun aikana. Filostratos 
Lemnoslainen kertoo teoksessaan Ezkones melko 
tarkasti kiekonheitosta. Filostratoksen mukaan 
kiekkoa heitetään ns. ba/bis-alustalta. Balbis on 
pieni merkitty alue, jolla ihminen pystyy juuri ja 
juuri seisomaan. Ainoastaan takareunassa ei ole 
merkittyä rajaa. Heittäjän täytyy pyörähtää alus- 
talla, jotta saisi kiekon lentämään mahdollisim- 
man kauas. 

Myós Homeroksen Odysseian katkelma ker- 
too kiekonheiton tyylista. Odysseus kieltaytyy 
ensin kiekonheitosta, mutta hermostuu faiaak- 
kien pilkasta ja pyörähtäen viskaisee kiekon il- 
maan: 


»...kourahan koppoi 

diskoskiekon maast’, ison, raskaamman, jykevämmän 
paljoakin kuin nuo, mitä heittivät faiakilaiset, 
ympäri kiepahtain käsin jäntevin viskasi kiekon. 
Kiekkopa vonkuen kiiti, ja kiirein faiakilaiset 
maahan kuuristui merikuulut, mittava-airot, 
väistyen tieltä, ja helpolleen ohi merkkien kaikkein 
viuhuva vei väkiheitto.» 

(suom. Otto Manninen) 


Samaa tyyliä käyttää myös Nikeus, josta meille 
kertoo Pindaros olympiavoittajia ylistävissä oo- 
deissaan: 


»Ja Nikeus, pyörähtäen ympäri, viskaisi käsivar- 
rellaan kiven kauemmaksi kuin kukaan muu.» 


Erään antiikinaikaisen kertomuksen mukaan 
viisiottelija Fayllos heitti kiekkoa 95 jalkaa eli 

vähän yli kolmekymmentä metriä. Emme kui- 
tenkaan tiedä, minkä kokoinen tai painoinen 
tuo kiekko oli. 


Moukarinheitto 


Eräs kiekonheiton muunnelma, josta jo Home- 
ros kertoo, on eräänlainen moukarinheiton esi- 
aste. Pronssista valettuun tai taottuun reiälliseen 
kiekkoon oli sidottu nahkahihna, josta urheilija 
piti kiinni ja heitti kiekkoa pyörähdysliikkeen 
voimin. Reiällisestä kiekosta käytettiin nimitys- 
tä solos. Laji ei kuitenkaan kuulunut suurten 
kisojen ohjelmistoon, eikä se siksi ollut kovin 
suosittu tai taiteessa kuvattu. 


Viisiottelu 


Legendan mukaan viisiottelun kehitti thessalia- 
lainen sankari Iason. Hänen ystävistään Tela- 
mon oli paras kiekonheitossa, Lynkeus keihään- 
heitossa, Zetes juoksussa ja Kalais pituushypys- 
sä. Iason itse oli toiseksi paras kaikissa näissä 
lajeissa, mutta vahvin painissa. Niinpä hän laski, 
että jos näissä kaikissa lajeissa kilpailtaisiin yh- 
teisestä palkinnosta, hän olisi paras ja voittaisi. 


Panathenaia-kisojen 
palkintoamforaan 
on kuvattu viisiotte- 
luun osallistuneita 
atleetteja. Vasem- 
malla on pituushyp- 
pääjä käsissään pai- 
not, halteres. Kah- 
den keihäänheittä- 
jän välissä on kie- 
konheittäjä. Molem- 
milla keihäänheittä- 
jillä on sormet ase- 
tettu jo valmiiksi 
nahkahihnaan. 

Iasonista tulikin siten kaikkien aikojen ensim- 
mäinen viisiottelun voittaja. 

Antiikin viisiottelu eli pentathlon koostui kol- 
mesta ns. kevyestä lajista eli juoksusta, pituushy- 
pystä, keihäänheitosta sekä kahdesta raskaasta 
lajista eli kiekonheitosta ja painista. Suurissa 
panhelleenisissä kisoissa näistä lajeista ainoas- 
taan juoksu ja paini järjestettiin myös itsenäisi- 
nä kilpailuina. Pituushyppy, keihäänheitto ja 
kiekonheitto olivat ainoastaan viisiottelun laje- 
ja. Olympialaisiin viisiottelun tiedetään tulleen 
vuonna 708 eKr. 

On epäselvää, missä järjestyksessä viisiottelun 
lajit kilpailtiin. Ainoastaan painin tiedetään ol- 
leen viimeisenä, sillä antiikin lähteissä maini- 
taan usein paini lajina, jolla voitto ratkaistiin. 
Juoksun oletetaan olleen toiseksi viimeinen laji. 
Tarkkaa tietoa ei ole siitäkään, kuinka pitkä 
matka juostiin. Todennäköisesti matkana on ol- 
lut yksi stadion eli noin 200 metriä. Muiden 
kolmen kenttälajin järjestyksestä tutkijat ovat 
montaa mieltä. 

Viisiottelu oli arvostettu kilpailumuoto antii- 
kin maailmassa. Ei ihme, sillä se edusti kaikkea 
sitä, mitä kreikkalainen asetti hyvän urheilijan 
tavoitteeksi: nopeutta, voimaa, taitoa ja kestä- 
vyyttä. 


Viisiottelun pisteytys 


Antiikin viisiottelussa ei ollut nykyisenlaista pis- 
teidenlaskutapaa, joten voittaja täytyi löytää 
muilla keinoin. Varsinaisia viisiottelun sääntöjä 
ei ole säilynyt, joten nykyiset tutkijat ovat joutu- 
neet päättelemään lyhyistä katkelmista, miten 
voittaja saatiin seulotuksi atleettien joukosta. 
Yleisesti arvellaan käytetyn »paras viidestä» - 
laskutapaa. Voittajaksi saatiin se, joka voitti en- 
sin niin monta viisiottelun lajeista, etteivät muut 
voineet voittaa enempää. Voittajan selvittämi- 
seksi tarvittiin siis vähintään kolme lajia. Jos 
voittaja ratkesi jo kolmessa lajissa, juoksussa ja 
painissa ei kilpailtu ollenkaan. Näin suuri yli- 
voima lienee kuitenkin ollut harvinaista. Jos 
esimerkiksi A voitti kaksi ensimmäistä ja B kol- 
mannen lajin, riippui jatko neljännestä lajista. 
A:n voittaessa neljännenkin lajin hän sai kol- 
mannen voiton ja voitti siten koko viisiottelun. 
Mutta jos juoksun voitti B, oli molemmilla — 
sekä A:lla että B:llä — kaksi voittoa. Tällöin A ja 
B astuivat painiareenalle ratkaisemaan viisiotte- 
lun voiton. Jos kolmen lajin jälkeen voittoja oli 
kertynyt kolmelle eri atleetille A, B ja C, siirryt- 
tiin stadionille. Jos juoksun voitti joku edellisis- 
tä voittajista, esimerkiksi A, hän sai levähtää 
hetken. B ja C painivat keskenään ja voittajaksi 
selviytynyt paini A:n kanssa mestaruudesta. 


Seuraava kaavio saattaa olla avuksi kilpailun 
kulkua hahmoteltaessa: 


A AA A voittaa 

A ABA Avoittaa 

A ABB AjaB painivat voitosta 

A ABC BjaC painivat ensin ja voittaja 
painii A:n kanssa voitosta. 

A B C D Arvotaan parit jotka painivat 


keskenään. 
Parien voittajat painivat 
lopullisesta voitosta. 


Mahdollista on myös se, etteivät kaikki viisi- 
ottelijat saaneet osallistua neljänteen lajiin tilan- 
teissa A-A-B tai A-B-C.Tällöin vain näissä voit- 
taneet jatkoivat juoksussa, eikä tilannetta A-B- 
C-D voinut syntyä. Järjestelmä salli myös sen, 
että voittajaksi ei välttämättä selviynyt paras 
viidessä kilpailussa. Esimerkiksi tilanteessa A-A- 
B-C saattoi B voittaa koko viisiottelun, vaikka 
olisikin ollut A:ta huonompi kolmessa neljästä 
ensimmäisestä lajista. 

Mahdollista on sekin, ettei jatkoon pääsy edel- 
lyttänyt ollenkaan voittoa. Kussakin kilpailussa 
huonoimmat karsiutuivat pois, ja vain osa par- 
haista jatkoi. Näin joku atleetti saattoi päästä 
loppuotteluun ilman ainuttakaan voittoa neljäs- 
sä ensimmäisessä lajissa. Voittamalla viidennen 
lajin hän olisi kuitenkin voittanut koko viisiot- 
telun. 


Viisiottelu 1900-luvulla 


Antiikin viisiottelu oli kisalajina myös Ateenan 
vuoden 1906 olympialaisissa. Neljän lajin jäl- 
keen neljä parasta urheilijaa jatkoivat painiin, 
jossa lopullinen järjestys ratkaistiin. Tämä jäi 
perinteisen viisiottelun ainoaksi esiintymiseksi 
nykyajan olympialaisissa. Viisiottelu palasi uu- 
sin lajein osaksi olympiakisojen yleisurheilua 
vuosiksi 1912—24. Lajeina olivat tuolloin pi- 
tuus, keihäs, 200 metrin juoksu, kiekko ja 1 500 
metrin juoksu. 

Pierre de Coubertinin kehittämässä nykyai- 
kaisessa viisiottelussa (olympialaji vuodesta 
1912) lajivalikoima on kokonaan toisenlainen. 
Siinä kilpaillaan ammunnassa, miekkailussa, uin- 
nissa, esteratsastuksessa ja maastojuoksussa. Ny- 
kyisistä lajeista antiikin viisiottelua lähempänä 
ovatkin naisten seitsenottelu tai miesten kym- 
menottelu. Naisten seitsenottelun lajeina ovat 
100 metrin aidat, kuula, korkeus, pituus, keihäs 
sekä 200 ja 800 metrin juoksut. Miesten kym- 
menottelun lajit ovat nykyisin pituus, kuula, 
korkeus, kiekko, seiväs, keihäs, 110 metrin aidat 
sekä 100, 400 ja 1500 metrin juoksut. 


Kamppailulajit 


»Ruskuivat selät siinä, kun vääntelivät kädet vankat 
ankarin tempoiluin, hiki maahan virtana vieri. 
Juomuja, kuhmuja ottelijain nous selkähän, kylkiin.» 
(Homeros: Zias, suom. Otto Manninen) 


Urheilussa perimmäinen kysymys on, kuka te- 
kee etevimmän suorituksen. Loppujen lopuksi 
urheilu on kaksinkamppailua: kenen voima ja 
taito riittävät toisen voittamiseen. 

Koska omaan yhteisöön kuuluvien hakkaa- 
mista raajarikoiksi voimienosoitusmielessä ei ole 
koskaan pidetty sopivana, on jo hyvin varhaisina 
aikoina syntynyt sääntöjä, joiden avulla tällai- 
nen voimien koettelu on hyväksyttävää. Ulko- 
puoliselle säänneltykin kamppailu voi ensi sil- 
mäyksellä näyttää kaaokselta. Ateenalaisen Lu- 
kianoksen noin 120 jKr. kirjoittamassa humo- 
ristisessa romaanissa Anakharsis skyyttalainen 


nimihenkilö saapuu Ateenaan ja saa siellä op- 
paakseen viisaan Solonin. Romaanin alussa Ana- 
kharsis viedään tutustumaan gymnasioniin, jon- 
ka menoa hän ihmettelee: 


»Minkä ihmeen takia, hyvä Solon, nuoret mie- 
het teidän keskuudessanne tekevät tällaista? 
Yhdet kietoutuvat toisiinsa ja koettavat kampata 
toisensa, toiset taas karkaavat toistensa kurk- 
kuun, yrittävät painaa toisensa maahan ja kieri- 
vät mutalammikossa kuin siat. Ja alkajaisiksi — 
sen minä näin omin silmin — kun he ensin olivat 
riisuneet kaikki vaatteensa, he voitelivat itsensä 
öljyllä ja hieroivat sitä toisiinsakin kaikessa so- 
vussa; ja heti sen jälkeen, en tajua mikä heille 
tuli, he niskat kyrmyssä hyökkäsivät toistensa 
kimppuun ja iskivät otsansa vastakkain kuin 
mitkäkin pässit. 





TILA 


Painiottelun aloi- 
tusasento: kumpi- 
kin painija ottaa 
vasemmalla kádel- 
lään kiinni toisen 
kyynärvarresta. Kun 
tuomari antoi mer- 
kin, saattoi vääntö 
alkaa. Ruukkumaa- 
laus, noin 500 eKr. 

Öljystä huolimatta 
korvat saattoivat 
kamppailulajeissa ru- 
sentua. Harjoitellessa 
painijat käyttivätkin 
toisinaan nahkaista 
suojapäähinettä. 

Ja katso nyt, miten tuo tuolla on saanut pojan 
suistetuksi jaloiltaan ja paiskannut hänet maa- 
han ja asettanut molemmat jalkansa tuon onnet- 
toman mahalle, painaa kyynärvarsillaan hänen 
kurkkuaan ja kuristaa häntä, ja hän puolestaan 
hakkaa vastustajansa hartioita ja koettaa pyytää, 
luulen minä, ettei toinen kuristaisi häntä vallan 
hengiltä. Eikä edes öljy estä heitä tahriintumasta 
melkein tunnistamattomiksi. Yltäpäältä likaisi- 
na ja hikisinä he ovat minusta kyllä koko lailla 
naurettavia, kun he ankeriaitten lailla muljahte- 
levat pois toistensa otteesta. 

Toiset taas harjoittavat samaa puuhaa vapaan 
taivaan alla, mutta sen sijaan että he kierisivät 
mudassa, heittelevät he toisiaan hiekassa, jota 
siellä on syvässä kaivannossa ja likaantuvat kuin 
ruopivat kukot, niin että arvelen heidän tuskin 
pääsevän toisistaan irti painiessaan, kun hiekka 
vie kosteuden heidän ihostaan ja kuiva nahka 
sallii lujan ja pysyvän otteen. Toiset taas seisovat 
hiekan tuhrimina pystyssä ja potkivat toisiaan 
jaloillaan. Tuolla yksi onneton näyttää kohta 
sylkevän hampaansa pitkin pihaa, niin täynnä 
on hänen suunsa verta ja hiekkaa, kun hän, 
kuten näet, on saanut nyrkiniskun päin leukaan- 
sa. 

Kuitenkaan ei tämän laitoksen johtaja — purp- 
purapuvusta hänet sellaiseksi päättelen — erota 
riitapuolia toisistaan eikä keskeytä tappelua, vaan 
yhä yllyttää heitä toistensa kimppuun ja ylistää 
iskun antajaa. 

Pihan toisella puolella on sielläkin tositoimet 
käynnissä, joskin erilaiset: ensin otetaan juosten 
vauhtia ja sitten hypätään korkealle ilmaan eikä 
kuitenkaan päästä lähtöpaikkaa pitemmälle. 
Mutta reippaasti he kaikki hyppäävät korkealle 
ja pieksävät käsillään ilmaa. Minä nyt haluaisin 
tietää, mitäihmettä tämä kaikki oikein on? Näyt- 
täähän tällainen minusta enemmän hullujen 


hommalta enkä usko minua kovin helposti saa- 
tavan vakuuttuneeksi, että nuo jotka tuollaisia 
tekevät ovat täysissä järjissään.» 


Paini 


Paini, kreikaksi pale ja latinaksi /ucta, on ilmei- 
sesti ihmissuvun vanhin urheilulaji, ja sen sään- 
nöt ovat vuosituhansien mittaan muuttuneet 
hyvin vähän. Jo ennen kuin kirjoitustaito tuli 
käyttöön Välimeren pohjoispuolella, maalasivat 
kreikkalaiset saviastioihinsa kuvia, jotka esittä- 
vät painivia miehiä. 

Tarkoitus on aina ollut pelkällä oman ruumiin 
voimalla kaataa vastustaja maahan ja saattaa 
hänet asemaan, jossa hän ei enää pysty jatka- 
maan ottelua. Käytännössä voittaja on aina ollut 
se, joka on pystynyt painamaan vastustajansa 
hartiat maahan. Lyöminen ja potkiminen eivät 
ole painissa olleet sallittuja, vaikka vanhimpina 
aikoina säännöt olivat väljempiä kuin Kreikan 
klassisella kaudella ja myöhemmin. Homerok- 
sen Iliaassa kuvatussa ottelussa Odysseuksen 
kerrotaan kaataneen vastustajansa Aias Telamo- 
ninpojan potkaisemalla häntä polvitaipeeseen. 

Painiottelussa kreikkalaiset erottivat pystypai- 
nin, orthia pale, jossa ottelijat koskettivat maata 
vain jalkapohjillaan ja toisiaan vain käsillään, 
sekä permantopainin, anaklinopale, jossa otteli- 
jat painivat toisiinsa kietoutuneina maassa. Mui- 
den urheilijoiden tapaan painijat ottelivat alas- 
tomina, ja ennen suoritusta he voitelivat itsensä 
oliiviöljyllä. 400-luvulla eKr. elänyt historian- 
kirjoittaja Thukydides kertoo teoksessaan Pelo- 
ponnesolaissota: 


»He [spartalaiset] ensimmäisinä paljastivat ruu- 
miinsa, riisuivat julkisuudessa vaatteensa ja voi- 
telivat ihonsa öljyllä ruumiinharjoituksissa. Var- 
haisempina aikoina näet oli tapana, myös Olym- 
pian kilpaleikeissä, että atleeteilla oli kilpailuissa 
hävynpeitteenä lannevaate, eikä ole kulunut 
monta vuotta siitä, kun tästä tavasta luovuttiin.» 


(suom. J. A. Hollo). 


Sellaisessa kontaktilajissa kuin paini öljy teki 
ruumiin liukkaaksi ja kimmoisaksi. Vastustajan 
oli vaikea saada otetta liukkaasta pinnasta, ja 
esimerkiksi korvien vaurioitumisriski pieneni. 
Antiikin kansat voitelivat muutenkin itseään 
innokkaasti. Öljyllä oli myös hygieeninen mer- 
kitys; saippuaa ei vanhalla ajalla tunnettu, mutta 
öljyn, hien ja painialustasta tarttuneen hiekan ja 
pölyn muodostama tahma oli ottelun jälkeen 
helppo kaapia ihosta ja pestä lämpimällä vedellä 
pois. Tahma tunnettiin nimellä rhypos, jota pur- 
kitettiin ja myytiin kauneudenhoitotarvikkeek- 
si. Uskottiin, että ripaus rhyposta hajuveden 
tapaan käytettynä teki naisen vastustamattomak- 


Ottelu ratkeaa. 


Vasemmanpuoleinen 


lukinnut 
vastustajansa kádet. 


painija on 





iveistos, 


Pronss 


100-luku eKr. 

Legendojen painija 


Etelä-Italian Krotonista kotoisin ollut Milon paini 
olympiavoittoon kuusissa kisoissa. Ensimmäisen 
voittonsa hän otti poikien sarjassa vuonna 540 
eKr. Miesten voittajaluettelosta Milonin nimi löy- 
tyy vuosilta 532-516 eKr. Hän saapui voittajasuo- 
sikkina myös vuoden 512 eKr. kisoihin. Pitkän ja 
uuvuttavan ottelun jälkeen vanha mestari kuiten- 
kin hävisi nuorelle maanmiehelleen Timasitheok- 
selle, josta tulikin samoissa kisoissa olympiavoit- 
taja. 

Milonin harjoittelusta liikkui antiikin aikana lu- 
kuisia kertomuksia. Eräs tunnetuimmista kertoo, 
kuinka painija tapasi nuorena kantaa vastasynty- 
nyttä sonnivasikkaa harteillaan. Nuorukaisen voi- 
mat kasvoivat, mikä olikin tarpeen, sillä myös va- 
sikka tuli päivä päivältä painavammaksi. Muuta- 
mien kuukausien kuluttua mulli olisi jo saanut 
heikomman miehen polvet notkumaan, mutta 
Milonin sanotaan jatkaneen nousujohteista voi- 
maharjoitteluaan vuoden päivät. 

Milon kuoli varsin pian olympiatappionsa jäl- 
keen. Hän huomasi kaadetun puun kävellessään 
metsässä Krotonin lähistöllä. Puun tyvi oli lyöty 
halki. Milon halusi kokeilla, jaksaisiko hän taivut- 
taa puoliskot erilleen. Hän saikin raotettua halki- 
ota hieman, mutta puu osoittautui miestä vah- 
vemmaksi. Milonin kädet jäivät puristuksiin puun- 
puoliskojen väliin. Kukaan ei kuullut mestarin 
avunhuutoja, ja pedot raatelivat hänet yön aika- 
na hengiltä. 


Milon Krotonilaisen harjoitteluun 
kerrotaan kuuluneen saman son- 
nivasikan kantaminen harteilla 
päivästä toiseen. Kun vasikka kas- 
voi, oli urheilijan voimienkin kar- 
tuttava. 


si. Tunnettujen painijoiden rhypos oli kallista, ja 
usein kauneudenhoitotarvikkeiden kauppiaat 
varasivat »voiteen» etukäteen. 

Harjoitusotteluissa painijat käyttivät joskus 
nahkaista, pohjoismaisen karvahatun muotoista 
päähinettä, amfotides, jonka korvalaput suojasi- 
vat korvia rusentumiselta. 

Painipaikka oli nimeltään palestra. Se oli muo- 
doltaan neliö, jonka mitat vaihtelivat koko lail- 
la, eikä säännöissä ollut määritelty tarkkoja mit- 
toja. Usein sanottiin palestraksi urheilukenttää 
yleensä, siis koko aluetta, jolla suoritukset juok- 
sua lukuunottamatta tapahtuivat. Kenttäolois- 
sa, kuten Ksenofonin kirjassa Kyyroksen sotaretki 
kuvatuissa kisoissa, kelpasi painialustaksi mikä 
tahansa tasainen paikka, josta poistettiin kivet ja 
kannot ja jonka pinta kuokittiin möyheäksi. 
Säännöllisissä oloissa, joissa harjoiteltiin ja kil- 
pailtiin varta vasten rakennetuissa paikoissa, oli 
painialusta maahan upotetulla kivireunuksella 
erotettu ja täytetty hienoksi seulotulla hiekalla 
noin jalan syvyydeltä. Pehmoinen hiekka oli 
tasapuolisen pettävä jalansija kummallekin otte- 
lijalle, ja siihen oli hyvä tömähtää kovankin 
heiton jälkeen. Ottelun alussa painijat lähestyi- 
vät toisiaan kumarassa, kädet riipuksissa ja heit- 
telivät toistensa päälle hiekkaa, jotta vastustajan 
öljyiseen ihoon tarttunut hiekka tekisi otteet 
pitävämmiksi. Latinaksi hiekka on arena. Suori- 
tuspaikan hiekkaa merkinneestä sanasta juon- 
tuu jokseenkin kaikissa Euroopan kielissä suori- 
tus- ja esityspaikan nimittäminen areenaksi. 

Painijat jaettiin miesten ja poikien sarjoihin. 
Pojiksi laskettiin ne, jotka eivät kotivaltionsa 
säädösten mukaan vielä olleet täysi-ikäisiä, eli 
valtiosta riippuen eivät olleet täyttäneet 17—20 
vuotta. Muuten ei ottelijoita mitenkään jaettu 
painon tai muiden ominaisuuksien mukaan eri 
sarjoihin. Vaikka kisojen tuomarit yleensä pyr- 
kivät valitsemaan suunnilleen tasaveroiset otte- 
lijat, oli mahdollista, että hyvinkin erikokoiset 





painijat joutuivat ottelemaan keskenään. Käy- 
tännössä painijoiksi valikoitui isoja ja painavia 
miehiä. Jäntevän, kuivalihaisen ja kevyen pai- 
nijan ainoaksi keinoksi menestyä jäi raju heitto 
heti ottelun alussa. 

Ottelun kestoa ei varsinaisesti rajoitettu, vaan 
se jatkui toisen ottelijan häviöön tai vapaaehtoi- 
seen luovuttamiseen asti. Antiikin painiottelut 
olivat nykyisen katsantokannan mukaan melko 
rajuja; nyrjähdyksiä ja sijoiltaanmenoja, jopa 
luunmurtumia sattui usein. Säännöt jopa salli- 
vat vastustajan lonkan tai olkapään vääntämisen 
sijoiltaan, eikä edes vastustajan sormien murta- 
minen ollut kiellettyä. Toisaalta oli ankarasti 
kielletty vastustajan tahallinen vahingoittami- 
nen, ja painituomarit joutuivat usein näkemään 
koko lailla vaivaa selvitellessään, oliko vamman 
aiheuttanut ote katsottava tahalliseksi ja siis kiel- 
letyksi. Kiellettyihin temppuihin syyllistynyt me- 
netti voiton ja lisäksi hän sai niskoilleen häpeän, 
usein myös sakon sopimattomien keinojen käy- 
töstä. 


Nyrkkeily 


»Spartalaisten sanotaan keksineen nyrkkeilyn ja 
ryhtyneen harjoittamaan sitä seuraavasta syystä: 
He eivät käyttäneet kypärää vaan olivat sitä 
mieltä, ettei Spartan perinnäistapoihin sopinut 
taistella pää peitettynä. Kilpi riitti suojaväli- 
neeksi sotilaalle, joka tiesi miten sitä käytettiin. 
Oppiakseen väistämään iskut kasvoihin sekä 
kestämään ne, jotka osuivat, ryhtyivät he nyrk- 
keilemään ja tällä keinoin kovettivat kasvonsa 
kestämään iskuja.» (Filostratos: Gymnastika) 


Nyrkkeily on kreikaksi pygme ja latinaksi pugila- 
tio, pugilatus tai pugna. Viimeksi mainittu mer- 
kitsee sanatarkasti taistelua ja tappelua. Perin- 
teisessä eurooppalaisessa nyrkkeilyssä, jonka 
säännöt ovat vuosituhansien mittaan muuttu- 


Käsien suojaksi nyrkkeilijöille sidottiin 
usean metrin mittaiset nahkahihnat. 
Hihnaan saatettiin myös kiinnittää 
pieniä rautakappaleita tehostamaan 
lyöntien vaikutusta. 









Nyrkkeilyssä piste- 
voittoja ei tunnettu, 
vaan ottelut päättyi- 
vät tyrmäykseen tai 
luovutukseen. Edes 
verenvuoto (vas.) ei 
keskeyttänyt otte- 
lua. Ruukkumaalaus, 
530 eKr. 

neet hyvin vähän, on oteltu lyömällä vastustajaa 
nyrkkiin puristetuilla käsillä. Muu käsiksi käy- 
minen tai potkiminen eivät ole kuuluneet lajiin. 

Varhaisimpina aikoina on nyrkkeilty paljain 
käsin, mutta jo Homeros kertoo nyrkkeilijöiden 
kietoneen käsiensä suojaksi nahkahihnat. Täl- 
lainen hihna, kreikaksi himas ja latinaksi caestus, 
oli peukalon levyinen ja usean metrin pituinen, 
yleensä parkitsemattomasta härännahkasta lei- 
kattu. Hihna kiedottiin kyynärvarren ja käm- 
menen ympärille, pujoteltiin rystysten suojaksi 
ja sormien lomitse, niin että sormien päät jäivät 
vapaiksi ja lopulta hihnan vapaa pää palautui 
kyynärvarren yläosaan, mistä kietominen oli aloi- 
tettu. Oikeaoppisesti kiedottu hihna muodosti 
sormien tyvinivelten sekä rystysten ja kämmen- 
alueen ympärille usean senttimetrin vahvuisen 
nahkasuojuksen. Erittäin kädenmyötäiseksi ja 
tarkoin istuvaksi tällainen hihnasuojus saatiin 
sitomalla se paikoilleen kosteana ja antamalla 
sen kuivahtaa ennen ottelua. Usein hihnoihin 
oli kiinnitetty — antamaan iskulle lisätehoa — 
pienen sokeripalan kokoisia lyijy- tai rautakap- 
paleita, joita kreikkalaiset kutsuivat nimellä muu- 
rahainen, myrmeks. Lisäksi rystysten kohdalle 
voitiin kiinnittää yhtenäinen sormenmittainen 
metallikisko. Isku tällaisella nyrkkeilykäsineellä 

oli todella tehokas. Osumasta ylavartaloon seu- 
rasi helposti kylkiluunmurtumia, ja päähän osu- 
nut isku saattoi olla kohtalokas. Homeros ker- 
too Iliaan laulussa XXIII, miten Euryalos kävi 
nyrkkeilyotteluun Epeiosta vastaan: 


p 


»... apuriksipa riens asekuulu nyt Tydeun poika 
voittoa toivottain sekä rohkaisten hänen mieltään 
vyötärövöin hänet vyötti ja hihnat nyrkkien suojaks 
solmisi kaunoiset härän, nurmien kasvatin nahkaa. 
Vyötettyinäpä noin kävi kumpikin taistelupiiriin 
yhteen karkasivat, rajut raskaat ryöppysi iskut 
kaamea leukojen karskuna soi, hiki virtana vieri.» 
(suom. Otto Manninen) 


Jo tarujen aikoihin nyrkkeilijällä oli yksi tai 
useampi avustaja, joka auttoi varustuksen päälle 
pukemisessa, antoi ottelijalle viime hetken oh- 
jeet ja neuvot sekä huolehti hänestä ottelun 
päätyttyä. Varusteisiin kuulunut luja vyö suojasi 
vatsaa ja muodosti samalla selvästi näkyvän ra- 
jan, jonka alapuolelle ei sopinut lyödä. Jo var- 
hain oli huomattu, että iskut alavatsaan olivat 
usein hengenvaarallisia. Klassisena aikana, jol- 
loin alastomuus oli urheilussa kunniassaan, vyö- 
tä ei useinkaan käytetty. Maljakkomaalauksissa 
ja muissa kuvissa vyö nähdään harvoin. 


Kuolema olympiavoittajalle 


Rhodoslainen Diagoras voitti Olympiassa nyrk- 
keilyn vuonna 464 eKr. Kuusitoista vuotta 
myöhemmin hän sai nähdä Olympiassa kaksi 
poikaansa seppelöityinä voittajina. Akousilaos 
voitti nyrkkeilyn, Damagetos pankrationin. 
Palkintojenjakotilaisuudessa yleisön suosion- 
osoitukset voittoisille veljeksille olivat huikeat, 
ja viimein keksittiin katsomosta veljesten isä, 
vanha olympiavoittaja. Nyt ei yleisön riemulla 
ollut äärtä eikä rajaa. Riemuitseva väkijoukko 
kiskoi Diagoraan katsomosta, kantoi häntä 
olkapäillään ympäri Olympiaa ja viimein aplo- 


Myös nyrkkelijät voitelivat itsensä öljyllä niin 
kuin painijat, ja harjoitusotteluissaan he käyt- 
tivät korviensa suojana samanlaista korvalap- 
pupäähinettä kuin painijat. Heidän harjoitus- 
välineistään tärkein oli köyteen ripustettu mie- 
henmittainen säkki, korykos, jonka täytteenä 
oli hiekkaa, jauhoja tai viikunansiemeniä. Is- 
kuvoimaa, tarkkuutta ja nopeutta kehitettiin 
hakkaamalla erilaisia ja erikokoisia palloja. Nah- 
kainen tai köydestä punottu pallo, sfaira, oli 
joko ripustettu köyteen tai kiinnitetty pylvään 
päähän, niin että se iskun voimasta lensi sivuun 
ja ponnahti äkkiä takaisin. Jalkatyötä harjoitel- 
tiin hyppynarun ja muiden hyppyharjoitusten 
avulla. 

Periaate oli antiikin nyrkkeilyssä sama kuin 
myöhempinäkin aikoina. Heikommalla kädel- 
lään nyrkkeilijä suojasi itseään ja torjui vastusta- 
jan iskuja, vahvemmalla ulottuvalla kädellä hän 
iski. Hyvä nyrkkeilijä oli ambidekstrinen, ’oikea- 
kätinen molemmilla käsillään”, eli pystyi tilan- 
teen mukaan käyttelemään kumpaakin kättään 
yhtä hyvin. 

Nyrkkeilyottelua ei jaettu eriin vaan kamppai- 
lu jatkui, kunnes toinen ottelijoista luopui tai 
lyötiin maahan. Kun välineet olivat kuvatunlai- 
set, olivat varsinkin hävinneiden ja usein myös 
voittajien vammat melkoiset. Pausanias kertoo, 
että muuan Eurydamas sai voimakkaan iskun 
suuhunsa. Hän onnistui kuitenkin pysymään 
pystyssä, ja vaikka verenvuoto oli paha, hän nieli 
irronneet hampaansa ja jatkoi ottelua. Vastusta- 
ja luuli, ettei isku ollutkaan tehonnut, menetti 


dien ja riemuhuutojen myrsky huipentui ryt- 
mikkääksi huudoksi: »Kuole! Kuole!» Ei tie- 
tenkään siksi, että Diagoras olisi onnensa kor- 
keudessa tahdottu pois päiviltä, vaan siksi, et- 
tei elämällä tällaisen kunnianpaljouden jäl- 
keen katsottu olevan Diagoraalle enää mitään 
tarjottavaa. 

Taipumukset usein kulkevat suvussa. Diago- 
raan pojanpoika Doreius voitti olympialaisten 
pankrationin kolmesti vuosina 432-424 eKr. 
Valitettavasti vanha Diagoras oli jo noudatta- 
nut yleisön toivomusta, eikä ollut näkemässä 
pojanpoikansa kunnian päivää. 


voitontahtonsa, ja niin Eurydamas onnistui voit- 
tamaan ottelun. Hävinneiden puolella sattui sil- 
loin tällöin jopa kuolemantapauksia. 

Samoin kuin painissa, vastustajan tahallinen 
vahingoittaminen oli kuitenkin ankarasti kiel- 
lettyä, joten nyrkkeilytuomareilla oli melkoinen 
työ määritellä, mitkä vammat oli aiheutettu ta- 
hallaan, mitkä taas katsottiin kuuluviksi lajin 
luonteeseen. Selvästi kiellettyä oli lyöminen vyön 
alle tai milloin vyötä ei käytetty, suunnilleen 
navan korkeudelle tai sen alapuolelle, lyöminen 
kämmenellä tai kämmensyrjällä, pitäminen toi- 
sella kädellä kiinni vastustajasta sekä potkimi- 
nen ja painiotteiksi katsotut sitomiset. 

Erityisesti arvostettiin voittajaa, joka kukisti 
vastustajansa saamatta itse iskuja. Elis-maakun- 
nasta kotoisin ollut Hippomakhos voitti 135. 
olympialaisissa kolme ottelua samana päivänä 
saamatta itse naarmuakaan. 

Nyrkkeilijöitäkään ei jaettu painoluokkiin tai 
muihin kuin poikien ja miesten sarjoihin, ja niin 
nyrkkeilykin oli isojen miesten laji. Nyrkkeilijä 
tunnettiin helposti arpisista nyrkeistä, ruhjou- 
tuneista korvista ja ruttuun lyödystä nenästä. 
Vaihtuvuus alalla oli suuri, ja vain harvoin hyvä- 
kään nyrkkeilijä onnistui saavuttamaan voiton 
useammissa peräkkäisissä arvokisoissa. Toisaalta 
nyrkkeilijöitä arvostettiin. Kreikassa he olivat 
kotikaupunkiensa kuuluisuuksia, ja Roomassa, 
missä urheilijat olivat maksavalle yleisölle esiin- 
tyviä ammattilaisia, nyrkkeilijöiden vuositulot 
nousivat usein suhteessa samalle tasolle kuin 
nykyajan ammattilaisten. 

Kaarialainen Melan- 
komas (oik.) teki tor- 
junnoista taidetta. 
Vastustajan loukkaa- 
mista välttävällä tek- 
niikallaan hän ylsi 
jopa nyrkkeilyn 
olympiavoittoon. 

Lempeä nyrkkisankari 


Tarinoiden mukaan vuoden 49 jKr. olympia- 
laisten nyrkkeilyvoittaja Melankomas ei ikinä 
loukkaantunut otellessaan. Myöskään vas- 
tustajat eivät saaneet kamppailuista mustel- 
mia vakavampia muistoja, mikä oli antiikin 
oloissa poikkeuksellista. Menestyksensä 
nyrkkeilijä perusti hyvään torjuntataitoon ja 
liikkeeseen. Hän saattoi ottaa iskuja vastaan 
jopa minuutteja lyömättä kertaakaan takai- 
sin. 

Melankomaan omintakeisen ottelutyylin 
taustalla oli miehen omaksuma stoalainen 
filosofia. Toisen tahallista loukkaamista hän 
piti merkkinä urheuden puutteesta. Nopeaa 
tyrmäystä jalompaa oli otella pystyssä niin 
kauan kuin voimat riittivät. Yleisö piti tästä 
persoonallisesta atleetista. Kamppailut olivat 
pitkiä, ja monet päättyivät luovutusvoittoon. 
Melankomaan vastustajat väsyivät ja turhau- 
tuivat, kun kovimmatkaan lyönnit eivät lä- 
päisseet torjuntaa. Näin syntyi legenda haa- 
voittumattomasta nyrkkeilijäsuuruudesta. 


Pankration 


Antiikin oppineet johtivat tämän kovan ja ar- 
vostetun lajin nimen kreikan sanoista paz, 'kaik- 
k? ja kratos, voima. He pohtivat myös, oliko 
tämä »kaiken voiman ottelu» kehittynyt painista 
ja nyrkkeilystä vai ollut olemassa jo ennen näitä 
selvien sääntöjen määrittelemiä kamppailulaje- 
ja. Pankration oli yhdistelmä painia ja nyrkkei- 
lyä, ja ilmiselvästi polveutui suoraviivaisesta tap- 
pelusta, jolla miehet jo muinaisimpina aikoina 
olivat ratkaisseet perustavanlaatuiset kysymyk- 
sensä. 

Hurjuutensa vuoksi laji nautti lähes pelon- 
sekaista kunnioitusta. Vain kaikkein väkevim- 
pien, kaikkeen urheiluun perehtyneiden atleet- 
tien katsottiin kelpaavan sen harjoittajiksi. Edel- 
lyttihän pankration voimaa, nopeutta ja sitkeyt- 
tä saman verran kuin paini ja nyrkkeily yhteen- 
sä, ja sitä paitsi hyvän pankratiastin piti olla yhtä 
taitava jaloillaan kuin käsillään sekä vasemmal- 
laan yhtä hyvä kuin oikeallaan. Luonteeltaan 
tähän lajiin uskaltautuneen piti olla tasapainoi- 
nen ja maltillinen kiperissäkin tilanteissa sekä 
pystyä salamannopeaan tilanteen arviointiin ja 
toimintaan. Kuten muutkin kamppailulaji, oli 
myös pankration isojen miesten laji, mutta no- 
peuden ja notkeuden vaatimus antoi siinä etusi- 
jan jänteville, ulottuville atleeteille. 

Kreikan tarujen aikaan pankration näyttää 
olleen tuntematon, eivätkä sitä mainitse sen 
paremmin Homeros kuin muutkaan varhaiset 
lähteet. Epävarma perimätieto kertoo akarna- 
nialaisen Leukaros-nimisen urheilijan kehittä- 
neen lajille säännöt. Arvokisojen ohjelmaan 
pankration pääsi huomattavasti painia ja nyrk- 
keilyä myöhemmin, sillä varmuudella se oli vas- 
ta 33. olympialaisten (648 eKr.) ohjelmassa. 

Nyrkkeilyn iskujen ja painin otteiden lisäksi 
oli luvallista potkia ja puskea vastustajaa sekä 
lähikontaktissa murjoa häntä kantapäillä, pol- 
villa ja kyynärpäillä ja lisäksi vielä sitoa, puristaa 
ja kuristaa pohkeilla sekä kyynärvarsilla. Vöitä, 
käsihihnoja tai mitään muitakaan apuneuvoja ei 
ollut lupa käyttää, vaan ottelu käytiin paljain 
käsin ja jaloin. Nyrkkeilijöiden käsihihnoja ei 
voitu käyttää jo siitä syystä, että käsillä piti 
pystyä tarttumaan vastustajaan. Harjoitusotte- 
luissa käytettiin nahkaista korvalappupäähinet- 
tä korvien suojana. Muutenkin pankratiastit 
käyttivät samoja harjoitusvälineitä kuin nyrk- 
keilijät. Heidän korykos-säkkinsä oli isompi ja 
raskaampi kuin nyrkkeilijöiden, koska sitä myös 
potkittiin. 

Ottelut käytiin samalla hiekalla kuin paini ja 
nyrkkeily. Edellä olleesta Lukianoksen tekstistä 
voidaan päätellä, että pankrationia oteltiin jos- 
kus myös märällä alustalla kuin mutapainia. 

Pankration-ottelu alkoi yleensä »tunnustelu- 




















Pankrationissa, ku- 
ten muissakin kamp- 
pailulajeissa, ottelija 
saattoi antaa luovu- 
tusvoiton nostamalla 
sormensa pystyyn. 
Oikealla tuomari 
huomaa merkin ja 
keskeyttää ottelun. 


Eräs pankrationin 
käytetyimmistä liik- 
keistä oli tarttua vas- 
tustajan jalkaan tä- 
män potkaistessa. Jal- 
kaa ylöspäin vääntä- 
mällä vastustaja saa- 
tiin kaatumaan seläl- 
leen. Maalaus 400- 
luvulta eKr. 

hyökkäyksellä», jota seurasivat potkut ja nyr- 
kiniskut ensin suorin käsin ja jaloin ja sitten yhä 
lähempää. Ellei potku tai isku johtanut tyrmä- 
ykseen — mitä taitavien miesten otellessa tapah- 
tui harvoin — ottelu jatkui yhä tiiviimmällä lähi- 
kontaktilla ja muuttui painiksi. Ottelu päättyi 
ottelijoiden kieriessä maassa joko selätykseen tai 
siihen, että toinen osanottajista ei kyennyt jat- 
kamaan ottelua. 

Aivan kuin painissa ja nyrkkeilyssä, oli vastus- 
tajan tahallinen vahingoittaminen kiellettyä. 
Lisäksi säännöt kielsivät puremisen, silmien kai- 
vamisen, kiveksistä kiskomisen sekä iskut käm- 
mensyrjällä tai jäykiksi ojennetuilla sormilla. 
Kaikesta huolimatta ottelut olivat rajuja. Pausa- 
nias on tallettanut kertomuksen arkadialaisesta 
Arrikhion-nimisestä pankratiastista. Arrikhion 
oli ottelun loppuvaiheessa jäänyt jo pahoin vas- 
tustajansa alle, joka kuristi häntä kyynärtaipeel- 
la. Sammuvan tajuntansa rippeillä Arrikhion 
tavoitti vastustajansa jalkaterän polvitaipeeseensa 
ja väänsi rajusti, niin että vastustajan jalka lähti 
sijoiltaan ja vastustaja menetti otteensa. Tässä 
vaiheessa oli Arrikhion itse jo kuristunut hengil- 
tä, mutta tuomarit julistivat hänet silti voitta- 
jaksi. 

Samainen Pausanias kertoo teebalaisen Klei- 
tomakhoksen voittaneen Korintissa Isthmian ki- 
soissa samana päivänä painin, nyrkkeilyn ja 
pankrationin. Lajin harjoittajia pidettiin mel- 
koisina atleetteina, ja näkemyksellä oli myös 
todellisuuspohjaa. 


Kunnia tai kuolema 


Pankratiasti Timanthes voitti Olympian sep- 
peleen 456 eKr. Kahta kuuluisammaksi hän 
tuli kuolemastaan, mitä Pausanias kritisoi: 


»Kerrotaan, että Timanthes kohtasi loppun- 
sa seuraavasta syystä: Vaikka hän oli jo lo- 
pettanut kilpailemisen, testasi hän päivittäin 
voimiaan vetämällä raskasta auraa. Timant- 
hes lähti matkalle, jonka aikana auraharjoit- 
telu jäi tekemättä. Kun mies takaisin tultu- 
aan huomasi, ettei saanut auraa liikkeelle, 
rakensi hän rovion ja poltti itsensä. Tällaiset 
teot, joita ihmiskunnan parissa on esiintynyt 
ja tulee esiintymään, pitäisi mielestäni las- 
kea mielenvikaisuuden, ei urhoollisuuden 
tiliin.» 


Lajin harjoittaja oli pankratiastes — sana, jolla 
kreikkalaiset kunnioittivat myös menestynyttä, 
monia lajeja hallitsevaa urheilijaa. Samoin voi- 
tiin urheiluun syvästi ja monipuolisesti perehty- 
nyttä valmentajaa kutsua tällä nimityksellä. 
Pankrationin nauttimaa arvostusta kuvaa sekin, 
että oppinut Aristoteles toteaa kirjoittaessaan 
retoriikasta, että taitava, kaikki puhetaidon lajit 
hallitseva puhuja on oikea pankratiasti, sellai- 
nen moniottelija, jota vastustaja ei puheillaan 
päihitä. 

Monipuolinen ja myös katsojilta jonkinlaista 
asiantuntemusta vaatinut pankration oli kamp- 
pailulajeista selvimmin kreikkalainen. Rooma- 
laisia laji ei innostanut. He katselivat painia ja 
nyrkkeilyä mieluummin eri lajeina, ja halutes- 
saan rajumpaa viihdettä he menivät katsomaan 
gladiaattoreita. Kun kreikkalaiset olivat kutsu- 
neet pankratiastiksi monipuolista ja monitai- 
toista urheilijaa, syntyi Roomassa jopa käsityk- 
siä, että pankration olisi ollut yhtä kuin viisiot- 
telu. Rooman valtakunnan loppuaikoina, jol- 
loin paini ja varsinkin nyrkkeily olivat vielä 
voimissaan, pankration tunnettiin enää lähinnä 
kirjallisuudesta. 

Nykyajan monenlaiset paljain käsin käytävät 
taistelulajit eivät varsinaisesti jatka pankratio- 
nin perinnettä, vaikka ne sen lailla polveutuvat- 
kin rehellisestä tappelusta. 


Asetaistelu 


Kreikkalaisten harrastama hoplomakhia eli ase- 
taistelu muistutti luonteeltaan myöhemmin Roo- 
massa järjestettyjä gladiaattoritaisteluita. Gladi- 
aattoritaistelut saivat kuitenkin alkunsa Italian 
maaperällä etruskien esimerkistä, ja niistä kerro- 
taan enemmän myöhemmin tässä kirjassa. 

Kreikkalaisessa asetaistelussa kaksi raskaasti 
varustettua miestä otti mittaa toisistaan. Varus- 
tukseen kuului yleensä kypärä, kilpi, rinta- ja 
sääripanssarit sekä keihäät. Toisinaan keihään 
asemesta käytettiin myös miekkoja. Tätä raskas- 
ta ja vaarallista lajia miehet ja pojat harjoittivat 
ympäri Kreikkaa. Lajin tarkoituksena oli tietysti 
sotataitojen kehittäminen ja ylläpitäminen. Sekä 
miesten että poikien sarjoissa tiedetään järjeste- 
tyn myös kilpailuja. Sääntöjä ei tunneta kovin 
tarkasti, mutta kilpailun tarkoituksena oli mita- 
ta ottelijoiden taistelutaitoja ja fyysistä kestä- 
vyyttä. Kreikkalaisessa asetaistelussa ei koskaan 
ollut tarkoituksena surmata vastustajaa, mutta 
haavoilta ja vakaviltakaan loukkaantumisilta ei 
vältytty. 

Varhaisimpina aikoina kilpailuja järjestettiin 
kuolleiden sotilaiden muistoksi. Niinpä myös 
Homeroksella on yhtenä lajina asetaistelu, kun 
kunnioitetaan Troijan sodassa kuollutta Pat- 





roklosta. Akhilleus selvittää lyhyesti säännöt ja 
kertoo palkinnon: 


» Voittajaksi kamppailussa julistetaan se 

Kumpi nyt ensin toiseltaan ihon puhkovi heljän 
hurmein pursuamaan, sovat puhkoen lyö syvän vamman, 
tään jalon, huolitetun hopeoilla hän thrakialaisen 
miekkani saakoon, jonk’ otin kaatuiss’ Asteropaion.» 


Kuulostaa hurjalta, eikä kyse olekaan enää leik- 
kimielisestä harjoittelusta. Myös itse otteluku- 
vauksesta huomaa, miten tosissaan ottelijat ovat. 
Tästä sotasaaliiksi saadusta traakialaismiekasta 
käyvät terveytensä ja jopa kuoleman uhalla ki- 
saamaan Aias Telamoninpoika sekä Diomedes 


Tydeunpoika: 


»Kons' oli kumpikin puolellaan sovat suorinut ylleen, 
piiriin astuivat urot uljain taisteloinnoin, 

silmissään tuli tuima, ja kammahtui väki kaikki. 
Tuosta kun vastakkain liki tullut toist’ oli toinen, 
kertaa kolme he syöksyivät päin sekä iskivät yhteen. 
Löi ase Aiaan puhki jo kilven ympyriäisen, 

vaan sopa kilven all’ ihon varjeli vammaumasta; 


mutt yli valtavan kilven taas yhä Tydeun poika 
tarkata kaulaa päin koki kärkeä välkkyvän peitsen. 
Heidän akhaijit laata jo peljäten henkeä Aiaan 
käskivät ottelemasta ja voiton kahtia panna.» 


(suom. Otto Manninen) 


Ottelu keskeytettiin, koska tilanne alkoi Aiaan 
osalta näyttää liian uhkaavalta. Diomedes sai 
palkinnoksi hienon miekan, ja molemmat selvi- 
sivät ottelusta ehjin nahoin. 

Vaikka kreikkalainen sotiminen perustui jouk- 
kojen voimaan ja strategioihin, saatettiin joskus 
kokonainen taistelu ratkaista kahdella miehellä. 
Molemmilta puolilta valittiin asetaisteluun par- 
haat miehet. Hävinneen miehen edustamien 
joukkojen kuului perääntyä. Ilias-eepoksessa 
Troijan sodan taistelu keskeytetään kerran ju- 
malien tahdosta ja Troijan Hektor haastaa kreik- 
kalaiset kaksintaisteluun. Hektorin vastustajak- 
si arvotaan Aias Telamoninpoika. Kaksintaistelu 
on ankara ja pitkä. Yön tultua ottelu keskeyte- 
tään ratkaisemattomana ja sovitaan aselevosta, 
jonka aikana kuolleet kerätään ja poltetaan rovi- 
oilla. 


Asetaistelu oli antii- 
kin urheilulajeista 
ehká hurjin. Vaikka 
esimerkiksi pankra- 
tionissa láhestulkoon 
kaikki oli sallittua, 
siinä sentään oteltiin 
paljain käsin. Ase- 
taistelussa yritettiin 
vastustaja nujertaa 
joko peitsellä tai 
miekalla. Kypärä, 
kilpi ja panssarit 
suojasivat arimpia 
paikkoja, mutta 
vammoilta ei aina 
vältytty. 

Apene oli erikoinen kil- 
pailulaji: kärryjä veti 
kaksi muulia ja ohjaaja 
istui eikä seissyt, kuten 
muissa valjakkokilpai- 
luissa. Erikoisuudestaan 
huolimatta lajissa kil- 
pailtiin jopa olympialai- 
sissa. 


Mahdollisimman kevyttä 
ratsastajaa haettaessa 
jopa kymmenvuotiaista 
pojista tuli voittajaohjas- 
tajia. Ratsastuskilpailuis- 
sa ratsastettiin yleensä 
ilman satulaa. Pronssi- 
veistos 100-luvulta eKr. 

Hevoskilpailut 


Hevonen ei antiikin aikana ollut maatalousko- 
neiden vetäjä, vaan ylemmän luokan näyttävä 
kulkupeli, joka kertoi omistajansa varallisuu- 
desta ja yhteiskunnallisesta asemasta. Hevos- 
urheilu oli suosittua kautta koko antiikin histo- 
rian. Kilpailuja järjestettiin ratsastaen, pari- ja 
nelivaljakoin ja jopa hevosta taluttaen sen vierel- 
lä juosten. Antiikin hevoskisat olivat poikkeuk- 
setta laukkakilpailuja; ravikisat saivat alkunsa 
vasta uudella ajalla. Kisoissa käytettiin täysikas- 
vuisten hevosten lisäksi varsoja tai muuleja. 
Kreikkalaisten intoa hevosurheiluun kuvastaa 
lukuisten eri hevoslajien esiintyminen yleiskreik- 
kalaisissa kilpailuissa, esimerkiksi olympialaisis- 
sa. 
Vaikka hevoskilpailut olivat tärkeitä kreikka- 
laisille, vielä merkittävämpiä ne olivat roomalai- 
sille. Mikään muu laji Roomassa ei vetänyt puo- 
leensa niin suuria katsojamääriä kuin Circus 
Maximuksen ja muiden kilpa-ajoratojen valjak- 
kokilpailut. Edes gladiaattoritaistelut eivät he- 
rättäneet roomalaisissa niin suurta huumaa ja 
intohimoa kuin nämä oman aikansa formulaki- 
sat. 

Hevoskilpailuiden synty jää historian hämä- 
rään. Niin kauan kuin on ollut kesyjä hevosia, 
on niillä myös kilpailtu. Hevostaidoilla oli myös 
suora yhteys sodankäyntiin. Taitava ratsastaja ja 
valjakkoajaja oli usein myös taitava soturi. Olym- 
pialaisten yhteydessä kerrotaan legendaarisesta 
valjakkokilpailusta, josta myös itse Olympian 
kisat saivat alkunsa. 


Lajeja joka lähtöön 


Valjakkokilpailuja oli monia erilaisia. Esimer- 
kiksi olympialaisissa kisattiin yleensä viidessä 
erilaisessa valjakkokilpailussa. Näistä ehdotto- 
masti arvostetuin oli jo näyttävyytensäkin puo- 
lesta nelivaljakko, jota kreikkalaiset kutsuivat 
nimellä tethrippon. Tässä lajissa voima ja vauhti 
olivat omaa luokkaansa, ja varsinkin Rooman 
valtakunnassa nelivaljakkoajot olivat suuressa 
suosiossa. Olympialaislajiksi nelivaljakko tuli jo 
vuonna 680 eKr. Parivaljakko, synoris, esiteltiin 
olympialajina ensimmäisen kerran vuonna 408 
eKr. Muutamissa olympialaisissa lajina oli myös 
eräs parivaljakon muunnelma, apene, jossa valja- 
kon edessä oli kahden hevosen sijasta kaksi muu- 
jännityksessä paljon jälkeen hevosvaljakoista, 
koska se poistui melko nopeasti ohjelmistosta. 
Täysikasvuisten hevosvaljakoiden lisäksi kilpail- 
tiin varsojen neli- ja parivaljakoilla. Ateenassa 


suosittu apobates oli muunnos parivaljakkoajos- 
ta. Siinä kilpailija taittoi osan matkasta vaunuis- 
sa, osan niiden vieressä juosten. 

Valjakkoajajien vaunu oli puinen lava, jolla 
ohjastaja seisoi. Vaunuissa olivat reunat edessä ja 
sivuilla, mutta takaa vaunu oli avoin. Raskaat 
puiset pyörät pyörivät sivuilla akselin päissä. 
Kilpavaunut muistuttivat sotavaunuja, mutta 
sotavaunut olivat jonkin verran kilpavaunuja 
raskastekoisemmat ja hieman isommat. Soditta- 
essa vaunuissa oli kaksi miestä: ohjastaja sekä 
peitsellä varustettu sotilas. Kilpailussa vaunuissa 
oli kuitenkin vain ohjastaja. Apene-kilpailuissa 
käytettiin erityistä muulikärryä, jossa ohjastaja 
Istui. 

Hevoset oli valjastettu yhteen riviin. Vahvin ja 
nopein hevonen oli yleensä sijoitettu oikeaan 
reunaan, sillä kilparataa kierrettiin aina vasta- 
päivään. Kääntöpaikalle tultaessa oikeanpuolei- 
sen hevosen oli juostava pitempi matka kuin 
sisempien. 


Ratsastus 


Valjakkokilpailuiden lisäksi antiikissa urheiltiin 
myös ratsastaen. Ratsastusmuotoja oli kolme: 
keles eli täysikasvuisella hevosella ratsastaminen, 
kalpe eli tammalla ratsastaminen, ja lisäksi voi- 
tiin ratsastaa kilpaa varsoilla. Kaikissa lajeissa 
kilpailtiin myös suurissa panhelleenisissä seppe- 
lekilpailuissa. 

Kalpe poikkesi muista ratsastuslajeista, sillä 
siinä ei ratsastettu koko aikaa tamman selässä, 
vaan osan matkasta ratsastaja juoksi hevosen 
vierellä suitsista kiinni pitäen. Ilmeisesti juoksu- 
osuus oli viimeinen kierros, jolloin maaliin tul- 
tiin hevosta taluttaen. Maljakkokuvitusten pe- 
rusteella hevosilla ratsastettiin alasti ja yleensä 
ilman satulaa. Satulaakin käytettiin, mutta enim- 
mäkseen sodassa. Jalustimia ei antiikin aikaan 
tunnettu. 


Keihäänheitto hevosen selästä 


Keihäällä heitettiin myös tarkkuutta, useimmi- 
ten hevosen selästä. Tämä oli tärkeä harjoitus- 
metodi, kun kreikkalaisnuorille — joista käytet- 
tiin nimitystä efebi — annettiin sotilaallista ja 
yhteiskunnallista koulutusta. Se oli myös Pan- 
athenaia-kisojen virallinen kilpailulaji. 
Tarkkuusheiton maalina oli yleensä pyöreä 
kilpi. Kilpailijan piti ratsastaa hevosella ja ohit- 
taessaan maalitaulun sovitulla etäisyydellä hä- 
nen piti osua keihäällä maaliin. Laji vaati sekä 

Nelivaljakko 
láhestyy káántó- 
paikkaa, jonka 
merkkinä on valkoi- 
nen pylvás. Maalaus 
on Panathenaia- 
amforasta 500-lu- 
vulta eKr. 

tekniikkaa että voimaa. Ratsastajan oli mukau- 
duttava hevosen laukkarytmiin, keskitettävä kat- 
seensa maalitauluun sekä lisäksi heitettävä tar- 
peeksi kovaa. Palkintona lajissa oli ainakin jois- 
sain tapauksissa maalitauluna toiminut kilpi. 


Hippodromi 


Hevosurheilulajien areena eli hippodromi (krei- 
kaksi hippodromos) tulee sanoista hippos, 'hevo- 
nen’, sekä dromos, rata. Hippodromi oli yleensä 
soikion muotoinen tasainen alue. Kreikassa hip- 
podromit olivat varsin yksinkertaisia ja yleensä 
luonnon muovaamalle alueelle rakennettuja kil- 
paratoja. Suuria lähtöporttilaitteita tai katso- 
moita ei useimmilla radoilla ollut, joten myös 
arkeologiset todisteet kilpailupaikoista ovat 
melko vaatimattomia. Kääntöpaikat merkittiin 
yleensä tolpilla tai pylväillä. Roomassa vastaa- 
vasta hevoskilparadasta käytettiin nimitystä cir- 
cus, joka tarkoittaa piiriä" tai ”kehää" ja edelleen 
kierrettävää kilparataa. Tunnetuin ja suurin Roo- 
man kilparadoista oli Circus Maximus, jonka 





muoto ja joitakin rakennelmia on edelleen näh- 
tävissä Rooman keskustan kupeessa. Roomasta 
ja sen ympäristöstä löytyy muitakin kilparatoja. 

Toisinaan kilpa-ajoradaksi riitti tavallinen ta- 
sainen tanner, kuten käy ilmi Homeroksen Ili- 
aan hevoskilpailukohdasta. Patrokloksen hauta- 
jaisten yhteydessä järjestetyissä kisoissa kilpail- 
tiin ensimmäiseksi parivaljakoilla, joiden lähtö- 
paikka oli laivojen luona. Kääntöpaikkana oli 
kanto ja kaksi kiveä. Ennen kilpaanlähtöä Nes- 
tor antaa pojalleen Antilokhokselle neuvoja, 
miten kääntöpaikka tulee kiertää: 


»Siit ohi ohjaa valjakkos, liki kaarra, ja silloin 
vaunuissas vasemmalle sa laiteeseen punossorjaan 
hiukkasen kallistau, hepo oikeanpuolinen vauhtiin 
vinhaan ruoskien kiihdä ja huutaen, höllitä ohjat, 
vaan vasen ohjaa niin liki maalia, ett’ ihan on kuin 
syrjää tuon kiven pyyhältäis napa pyöräsi sorjan; 
Vaan varo, merkkiä koskettaa älä anna sen, ettei 
vaunusi murskautuis sekä vammautuis hevot sulta; 
riemu se ois kerakilpaajain, häpeäksipä sulle.» 


Valjakon omistaja 
myös ohjastajana 


Spartan läheltä löydetyssä piirtokirjoituksessa, 
jonka Damonon-niminen mies oli omaksi kun- 
niakseen hakannut kiveen ja lahjoittanut uhri- 
na Athene-jumalattarelle, kerrotaan hänen 
saavutuksistaan viidennen vuosisadan lopulla 
ennen ajanlaskun alkua. Omien sanojensa mu- 
kaan hän saavutti sellaisia voittoja, joita ku- 
kaan ei vielä siihen päivään mennessä ollut 
saavuttanut. Voittojen lista on kieltämättä vai- 
kuttava. Huomattavaa on myös se, että Damo- 
non oli sekä hevosten omistaja että itse kilpai- 
lija. 

Damonon voitti neljät peräkkäiset nelivaljak- 
koajot hevosillaan niin Poseidonin kunniaksi 
pidetyissä, Ateenan kuin Eleusiinkin juhlissa, 
yhteensä siis kaksitoista nelivaljakkovoittoa. 
Lisäksi hän voitti Eliissä yhden ratsastuskilpai- 
lun ja seitsemän kilpailua täysikasvuisilla tam- 
moilla. Kahdeksan kertaa hän oli paras Arion- 
tian pyhätöllä täysikasvuisilla tammoilla käy- 
dyissä kisoissa. Ariontiassa hän voitti myös 


Maali taas oli lähempänä laivoja, ja maaliin 
tuloa valvomaan lähetettiin yksi miehistä. Mat- 
kaan lähti viisi valjakkoa. Eikä Homeroksen 
kuvaus jää jälkeen nykyajan urheiluselostajista: 


»Kaikk yht'aikaa ruoskallaan hevot kiihtivät juoksuun, 
huudoill’ yllyttäin sekä ohjillaan hoputellen 
innoissaan; ja ne vei yli kentän vauhtia vinhaa ' 
pois sotapurtten luota; ja rintain all’ arohieta 
tuprusi niin kuin pilvi ja myrskyn riehuva pyörre, 
harjat hulmusivat, kun liehtoi lentävä tuuli. 

Kons' ikiruokkija-maan kävi pintaa piirtäen vaunut, 
kons’ ylös ilmaan kimposi; vaan vakavastipa seisoi 
vaunujen ohjaajat, joka mies, kovin sykkivin rinnoin 
voittoa toivoivat; hepojansa he kiihtivät huudoin, 
noin ne kun kirmasivat pölyn nostain tanteren poikki.» 


Niin kuin varsin usein hevoskilpailuissa sattui, 
ei tälläkään kertaa vältytty vaarallisilta tilanteil- 
ta tai törmäyksiltä. Diomedeen valjakko ajautuu 
päin Eumeloksen hevosia, ja tältä katkeaa ies- 
puu. Eumeloksen hevoset karkaavat eri suuntiin 
ja ohjastaja itse putoaa vaunuistaan: 


ratsastuskilpailun. Eleusiissa hän voitti neljästi 
tammojen valjakkoajot. 

Damonon oli aloittanut urheiluharrastuksensa 
jo poikana, sillä samainen piirtokirjoitus, josta 
yllä olevat tiedot ovat peräisin, kertoo Damono- 
nin nuoruudesta seuraavaa: 


»Hän voitti stadionin ja kahden stadionin juok- 
sut Eliissä samoin kuin Apollo Lithesioksen ki- 
soissa. Samoissa lajeissa voittokulku jatkui Apol- 
lo Maleataksen sekä Parparonian kisoissa. Myös 
Ateenassa hän voitti, mutta vain yhden stadionin 
juoksun.» 


Lisäksi piirtokirjoitus listaa lukuisat hänen nuo- 
ruutensa voitot hevoskilpailuissa sekä ylistää hä- 
nen poikansa saavutuksia. Lopuksi mainittakoon 
Poseidonin kunniaksi järjestetyt kisat, joissa sa- 
mana päivänä isä Damonon voitti valjakkoajot 
tammoilla ja poika stadionin, kahden stadionin 
ja pitkänmatkan juoksut. 


»Pyörän viereen vaunuiltaan uros itsekin suistui, 
kyynärpäät, suut, sieraimet verivammoja saivat, 
otsakin rikkoutui liki kulmia; kyynelin silmät 
silloin täyttyivät, kipu salpasi raikuvan äänen.» 
(suom. Otto Manninen) 


Ylemmän luokan etuoikeus 


Toisin kuin muut urheilulajit, hevosurheilu oli 
varakkaimman luokan harrastus. Tavallisissa 
kenttä- ja kamppailulajeissa menestyivät yhtä 
lailla köyhät ja rikkaat, jos he vain harjoittivat 
kuntoaan. Hevosurheilu vaati harjoituksen li- 
säksi suurta taloudellista panostusta: hevosia oli 
kasvatettava ja ruokittava. Niitä täytyi valmen- 
taa ja valjakot piti varustaa. Kasvattajien ja val- 
mentajien lisäksi täytyi olla sopiva ratsastaja tai 
ohjastaja. Oli nimittäin hyvin harvinaista, että 
Kreikassa hevosten omistaja olisi itse kilpaillut. 
Roomassa ammattimaisuudessa mentiin vielä 
pidemmälle, eikä ole liioiteltua puhua »talleista» 
siinä merkityksessä kuin niistä nykyään puhu- 
taan autourheilun yhteydessä. Kreikassa myös 

joidenkin kaupunkien tiedetään varustaneen 
valjakoita kilpailuihin edustamaan koko yhtei- 
soa. 

Hevoskilpailuissa palkinto ojennettiin aina he- 
vosen tai valjakon omistajalle eikä suinkaan kil- 
pailijalle. Useimmiten kuitenkin myös kilpaili- 
jat saivat mainetta ja kunniaa, ja luultavasti 
omistajat palkitsivat heidät saavutusten mukaan. 
Symbolisena eleenä valjakon omistaja sitoi voi- 
tokkaan ohjastajan otsalle villaisen nauhan. 

Naisetkin saattoivat osallistua kisoihin joko 
omistajina tai peräti ohjastajina, kuten Hedea, 
Hermesianaksin tytär, joka voitti Isthmiassa so- 
tavaunuajot. Olympiavoitostaan kruunattuna 
valjakon omistajana tunnetaan mm. Kyniska, 
jonka hevoset voittivat valjakkokisat kahdesti 
neljännellä vuosisadalla ennen ajanlaskun alkua. 


Hevoskilpailuiden säännöt 


Valjakkoajojen pituus vaihteli kisapaikasta riip- 
puen. Hippodromit olivat eri pituisia eri pai- 
koissa, ja ajettavien kierrosten määrä saattoi vaih- 
della kisasta toiseen. Olympian hippodromin 
yksi kierros oli neljän stadionin pituinen eli noin 
770 metriä. Tiedetään, että nelivaljakoilla rata 
kierrettiin kahteentoista kertaan, joten pituutta 
kilpailulle tuli hieman yli yhdeksän kilometriä. 
Parivaljakoilla ja varsojen nelivaljakoilla rata kier- 
rettiin kahdeksan kertaa, jolloin kilpailun pi- 
tuus oli reilut kuusi kilometriä. Varsojen pari- 
valjakkokisa oli noin 2 300 metriä, kun rata 
kierrettiin kolmesti. Muuliparivaljakkojen kil- 
pailun pituutta ei tiedetä, mutta todennäköises- 
ti matka on ollut vastaavia hevoskilpailuja lyhy- 
empi. 


Lähtöporteista kohti kääntöpaikkaa 


Olympiassa oli erityinen lähtöporttimekanismi. 
Hevoskilpailuiden lähtö tapahtui kolmiomuo- 
dostelmassa. Hevosten tai valjakoiden lähtöai- 
taukset oli asetettu kolmioon siten, että laidoilla 
olevat kilpailijat olivat taaimmaisina ja kolmion 
kärjessä olevat aitaukset lähimpänä itse rataa ja 
sen päässä häämöttävää kääntöpaikkaa. Kolmi- 
on kärjessä kahden etummaisen aitauksen välis- 
sä oli pitkän tangon päässä pronssinen delfiini ja 
kolmion pohjalla viimeisempien aitausten välis- 
sä alttari, jonka sisällä oli pronssinen kotka. 
Lähtökäsky annettiin käynnistämällä mekanis- 
mi, joka lähetti kilpailijat tasaisessa järjestykses- 
sä matkaan. Mekanismi nosti kotkan alttarilta 


ilmaan, jolloin katsojat tiesivät lähdön tapahtu- 
neen. Samaan aikaan delfiini putosi maahan, ja 
kahden viimeisimmän kilpailijan eli kolmion 
sivuilla taimmaisina sijaitsevien aitausten edestä 
putosivat köydet. Kun nämä valjakot saapuivat 
seuraavien kohdalle, tipahtivat näiden edestä 
köydet, ja nekin lähtivät matkaan. Näin edet- 
tiin, kunnes muutaman sekunnin kuluttua kol- 
mion sivut olivat saavuttaneet kärjen, ja kaikki 
kilpailijat olivat matkassa rinta rinnan. Epärei- 
lua tosin oli se, että ensimmäisinä lähteneet 
hevoset joutuivat juoksemaan hieman muita pi- 
demmän matkan. 

Mekanismi kuulostaa uskomattomalta, mutta 
samankaltaisia viritelmiä käytettiin joskus myös 
juoksukilpailuissa. Kreikkalaiset olivat kekse- 
liästä kansaa, ja nimenomaisen keksinnön isäkin 
tiedetään. Hän oli Kleoitas, joka onnellisena 
keksinnöstään pystytti itselleen patsaan Atee- 
naan. Patsaan jalustassa lukee: »Minut pystytti 
Kleoitas, Aristokleen poika — hän joka ensim- 
mäisenä keksi lähtöportin Olympiaan.» 

Lähdön jälkeen kukin kilpailija yritti tietysti 
ensimmäisenä päästä kääntöpaikalle välittämät- 
tä kasvoille sinkoilevista kivistä ja hiekasta. En- 
simmäisenä kääntöpisteelle saapuva sai kiertää 
sen sisäkaarteessa, jolloin matka jäi mahdolli- 
simman lyhyeksi. Lisäksi ensimmäinen vältti 
ruuhkan, jossa usein sattui vakavia onnetto- 
muuksia. Törmäyksen lisäksi ohjastaja saattoi 
pudottaa piiskansa, jolloin peli oli menetetty. 

Ensimmäisenä tarvittavan määrän kierroksia 
tehnyt ja maaliin tullut oli voittaja. Voittoon ei 
kuitenkaan saanut pyrkiä keinolla millä hyvän- 
sä. Esimerkiksi tahallinen kiilaaminen oli kiel- 
lettyä hylkäämisen uhalla. Esimerkin kiilaami- 
sen yleisestä halveksunnasta antaa Homeros, kun 
Iliaassa Patrokloksen hautajaisissa ajetussa he- 
voskilpailussa Antilokhos ohjaa vaunujaan sään- 
töjen rajamailla, mistä hän saa kisan jälkeen 
vastaanottaa Menelaoksen raivonpuuskan: 


» Välttää mieli nyt muit ajon hiljentäin Menelaos, 
vaan orot Antilokhos kaviokkaat ohjasi hiukan 
syrjään tiest’ ohi päästääkseen, karahuttaen eespäin. 
Hällepä silloin peljästyin huus Atreun poika: 
"Mieletön Antilokhos, miten ohjaat! Seis! Aja hiljaa! 
Kaita on tie! Sivu laskea saat, kun on taas keto laaja, 
ettet runtele kumpaakin sinä törmäten yhteen!» 
'Antilokhos, mitä teit, joka mielevä mies olit ennen? 
Taitoni, kuntoni halvensit, hevot estelit, eelle 
ehdätit itsesi, jolla on huonommat hevot paljon.’» 
(suom. Otto Manninen) 


Pallopelit 


Antiikin urheilusta puhuttaessa pallopelit jäävät 
usein vaille huomiota. Olympian lehdossa alas- 
tomina kisaavat yleisurheilijat eivät nimittäin 
ole kattava otos antiikin urheilusta. He olivat 
kreikkalaisia, vapaasyntyisiä ja miehiä. Pallope- 
leissä taasen ei pelaajan kansallisuutta, syntype- 
rää tai sukupuoltakaan kysytty. 

Erilaisia pallopelejä pelattiin antiikissa verra- 
ten paljon, vaikka ne eivät kuuluneet olympia- 
laisten tai muiden suurkisojen ohjelmaan. Pelaa- 
minen oli pääasiassa vapaa-ajan viihdettä. Pis- 
teitä laskettiin, mutta kilpailu oli monia muita 
lajeja leikkimielisempää. Yhteisön tavoista poik- 
keavaa on myös se, että useimmat Kreikasta 
tunnetut pallopelit olivat joukkuelajeja. 

Roomalaiset olivat varsinaista palloilukansaa. 
Vaikkei liikunta suurvallan asukkeja muuten 
kiinnostanutkaan, olivat pallopelit suosittuja. 
Monet lajit omaksuttiin juuri kreikkalaisilta. 
Rooman yläluokka palloili tavallisimmin kylpy- 
löiden yhteydessä olevilla pallokentillä. Ne, joil- 
la ei kylpylään ollut asiaa, löysivät pelipaikan 
niityiltä tai tarvittaessa vaikka miljoonakaupun- 
ki Rooman kaduilta. 

Pallopelejä näyttävät harrastaneen kaikki ikä- 
ja yhteiskuntaluokat. Pelaajien selkeä enemmis- 
tö oli miehiä. Tytöt saattoivat pelata yhdessä 
poikien kanssa, mutta naimisissa olevien naisten 
peleistä ei lähteistössä tunneta mainintoja. Oman 
rajoituksensa harrastukselle asetti pallon hank- 
kiminen. Eri peleissä tarvittiin erilaista peliväli- 
nettä, ja palloja tunnetaankin nykyisen golfpal- 
lon kokoisesta jalkapallon kokoisiin pelivälinei- 
siin asti. Valmistukseen käytettiin lasimassaa, 
nahkaa, kangaskuituja tai ilmalla täytettyjä eläin- 
ten virtsarakkoja. Yleensä pallot tehtiin itse, 
mutta kaupungeissa niitä saattoi ostaakin. Val- 
taosalle väestöstä pallojen hinnat olivat liian 
kalliita, ja varakkaimmat jopa ylpeilivät harras- 
tuksensa kalleudella. 

Palloilusta kehittyi myös penkkiurheilua. Krei- 
kassa kerrotaan järjestetyn otteluita, joihin ke- 
rääntyi tuhatmäärin yleisöä. Pelaajat eivät olleet 
keitä tahansa, vaan kaupungista toiseen kiertä- 
viä ammattilaisia. Damoksenes kuvaa tuntemat- 
tomaksi jääneen pallopelin seuraamista: » Kaikki 
huudahtivat yht'aikaa: Mikä tasapaino, mikä 
keskittyneisyys, mikä järjestys!» 

Antiikin aikana palloa ei ikinä pelattu jaloin. 
Myös nykyjalkapallon kaukaisessa esimuodossa, 
harpastonissa, kädet olivat ainoa ruumiinosa, 
jolla palloon koskettiin. Kreikasta tunnetaan 
reliefi, joissa alaston nuorukainen kannattelee 
palloa reitensä päällä. Olisi suuri kiusaus tulkita 





Kreikkalaiset eivät pelanneet mitään 
pallopeliä jaloillaan. Reliefin esittämä 
»jalkapalloilu» kuului vain akrobaatti- 
esityksiin. 

Episkyroksen vauhti 
ja jánnite kuvattuna 
reliefiin. Pelaaja ää- 
rimmäisenä vasem- 
malla on heittämäs- 
sä, vastapuoli per- 
ääntyy valmistautuen 
ottamaan peliväli- 
neen kiinni. 

Peli, jossa palloa kopitellaan toisten reppu- 
selästä, saapui Kreikkaan Egyptistä toden- 

näköisesti kreetalaisten välityksellä. Ruuk- 

kumaalaus, noin 540 eKr. 





kuvan esittävän jalkapalloilijaa. Kyseessä on 
kuitenkin akrobaatti, jolla pallo ei ollut pelaa- 
mista vaan tasapainonäytöstä varten. 


Kopittelut 


Pallopeleistä yksinkertaisimpia ovat erilaiset ko- 
pittelut. Antiikin ajoilta tunnetaan useita erilai- 
sia pelejä, joissa palloa heitellään osallistujalta 
toiselle. Varsin yleinen lasten leikki oli kopitte- 
lu, jossa pallon pudottaja (tai sen huonosti heit- 
tänyt) sai pilkkanimen. Hänestä tuli vaikkapa 
aasi. 

Muutamissa kreikkalaisissa maljakkomaalauk- 
sissa tovereittensa selässä ratsastavat pojat yrittä- 
vät ottaa palloa kiinni. Pallonheittäjä voi joko 
seisoa maassa tai olla itsekin reppuselässä. Maa- 
laukset ovat ainoa tietolähteemme pelistä. Sään- 
töjä emme tiedä tai ehkä tarkkoja sääntöjä ei 
ollutkaan. Egyptiläisissä seinämaalauksissa ku- 
vattiin vastaavaa peliä jo 2500-luvulla eKr. 


Episkyros 


Merkittävä askel pallopelien kehityksessä oli 
joukkuepelien synty. Kreikkalaisista joukkuepe- 
leistä varhaisimpana pidetään episkyrosta, jonka 
perusideaa useat myöhemmät lajit kehittivät. 
Sanakirjantekijä Pollux tarjoaa pelistä erään ur- 
heiluhistorian varhaisimmista lajimääritelmis- 
tä: 


» Episkyros, joka tunnetaan myös nimillä epikoi- 
nos ja efenike: Peliä pelataan suurella joukolla, 
joka jaetaan tasan kahtia. Keskelle aluetta teh- 
dään kalkista linja, jota kutsutaan sanalla skyros. 
Sen jälkeen kummankin joukkueen päätyyn tu- 
lee skyros. Ne, jotka aloittavat, heittävät pallon 
keskiviivan yli toiselle joukkueelle. Pelaajien ta- 
voitteena on saada pallo, jonka he ottavat kiinni 
ja heittävät takaisin, aina taimmaiselle maalilin- 
jalle asti.» 


Sana episkyros tarkoittaa yksinkertaisesti linjan 
ylittämistä”. Muut pelistä käytetyt nimet täy- 
dentävät lajikuvaa. Epikoinos tarkoittaa ”yhdessä 
pelattavaa, efenike taas 'nuorten miesten (efebi- 
en) peliä”. 

Joukkueet pysyivät pelin ajan omalla kenttä- 
puoliskollaan. Pelin tarkoituksena oli siis heittää 
pallo mahdollisimman kauas vastustajan kenttä- 
puoliskolle. Toisen joukkueen heittämä pallo oli 
otettava kiinni mahdollisimman aikaisessa vai- 
heessa, jottei pelin painopiste siirtyisi omaan 
päätyyn. Kiinniottaja heitti pallon samoilta ja- 
lansijoiltaan takaisin. Yksikin epäonnistunut 
heitto antoi vastustajalle tilaisuuden jopa kym- 
menien metrien etenemiseen. Vastaavasti oli tär- 
keää saada pallo kopiksi jo ilmasta. Pudotus 


merkitsi menetettyjä metrejä. Maahan pudon- 
nut pallo oli heitettävä sovitun tulkinnan mu- 
kaan joko maahantulo- tai pysähtymiskohdasta. 

Pelissä käytetty pallo oli yleensä pieni ja hel- 
posti heitettävä. Pelikenttä oli pitkä, kutakuin- 
kin kahden pallonheiton mittainen. Leveydeksi 
riitti parikymmentä metriä, koska pallon liike 
tapahtui nimenomaan pitkittäissuunnassa. Pe- 
laajat saivat liikkua vapaasti keskilinjan omalla 
puolellaan pyrkien ennakoimaan vastustajan 
heittoa. 

Ottelu alkoi jommankumman joukkueen aloi- 
tusheitolla oman kenttäpuoliskon keskeltä. Aloi- 
tusheitolla jatkettiin myös silloin, kun jompi- 
kumpi joukkueista sai pisteen heitettyään pallon 
maalilinjan yli. Toisinaan peliä pelattiin myös 
säännöillä, joissa kiinniottajan ei tarvinnut itse 
heittää palloa. Tällöin joukkueilla oli erikois- 
mies, joka vastasi koko joukkueen heittopelistä. 


Harpaston 


Antiikin pallopelien kuningas oli harpaston. 
Kreikkalaista alkuperää oleva joukkuepeli tun- 
nettiin kotimaassaan myös nimellä faininda; roo- 
malaisille nimi latinalaistui muotoon harpas- 
tum. Pelin viehätys perustui sen yksinkertaisuu- 
teen ja joustavuuteen. Ideana oli heittelemällä 
kuljettaa pallo pelaajalta toiselle kentän päädys- 
sä olevan maalilinjan yli. Nykylajeista harpaston 
lienee muistuttanut hyvin pitkälle rugbya. Sään- 
nöt oli helppo omaksua, pelipaikaksi kelpasi 
mikä tahansa avoin alue ja pelaajien määrä saat- 
toi vaihdella neljästä useisiin kymmeniin. 

Nimensä peli on saanut kreikan verbistä har- 
pazein, siepata”. Siinä missä hyökkäävä joukkue 
pyrkii syöttelemällä lähestymään maalilinjaa, on 
puolustavan joukkueen tavoitteena napata pallo 
itselleen. Fyysiset kontaktit ovat olleet pelissä 
tavallisia, mutta taklata sai ilmeisesti vain pallol- 
lista pelaajaa. Pallotonta pelaajaa saattoi estää 
seisomalla hänen juoksulinjallaan. Pelikuvaus- 
ten perusteella myös pallottoman pelaajan häi- 
rintää tapahtui. 

Kentän koko oli mukautettavissa pelaajien 
lukumäärään. Parhaimmillaan harpastonin on 
sanottu olleen 10—12 pelaajan joukkuein. Täl- 
löin sopiva kenttä oli nykyisen jalkapallokentän 
kokoinen. Pelissä käytetty pallo oli pieni. Pallon 
halkaisija oli 6-8 cm, painoa oli arviolta 100— 
130 grammaa. Pallon ei tarvinnut pompata, 
joten sen valmistustapa oli suhteellisen vapaa. 
Kreikassa peliväline oli useimmiten ytimeltään 
pesusientä, jonka päälle punottiin langasta kova 
ulkokerros. 

Pallon sai pelissä syöttää mihin tahansa suun- 
taan. Pallon kuljettaminen oli pääsääntöisesti 
kiellettyä. Pelaajan täytyi siis syöttää saamansa 
pallo pois itseltään, ennen kuin hän saattoi taas 

Katsomo saattoi 
luonnonrinteen si- 
jaan olla myós puus- 
ta tai kivestá raken- 
nettu. Ndin yleisó sai 
paremman näkymän 
kentän tapahtumiin 
ja pääsi lähemmäs 
peliä. 

liikkua. Pallollisena hän oli avoin taklauksille, 
joten syötön oli syytä lähteä nopeasti. Toisinaan 
peliä pelattiin säännöillä, jossa sallittiin lyhyt 
kuljetus. 

Kun jompi kumpi joukkue sai pallon syöte- 
tyksi yli maalilinjan, se sai pisteen ja peli alkoi 
uudestaan. Aloitus tapahtui oman maalilinjan 
tuntumasta. Mikäli pallo karkasi sivurajan vää- 
rälle puolen, jatkoi vastustaja sisäänheitolla. Jos 
pallo putosi syötettäessä maahan tai sitä pitänyt 
pelaaja taklattiin kumoon, sai kumpikin jouk- 
kue tavoitella sitä itselleen. Kiistatilanteeseen 
rynnättiin kainostelematta. Mustelmat ja kol- 
hut olivat kaaoksessa taattuja. Myös venähdyk- 
set, ranteen sijoiltaanmeno ja niskan jäykkyys 
mainitaan tyypillisinä lajivammoina. Luunmur- 
tumista tai muista pysyvämmistä vammoista ai- 
kalaiskirjailijat eivät kuitenkaan puhu. 

Antiikin lääkärit itse asiassa ylistävät kilvan 
harpastonia. 100-luvulla jKr. elänyt Galenos piti 
peliä urheilulajeista monipuolisimpana: 


»Se rasittaa kehon eri osia tasaisesti. Pelaajat 
osaavat ottaa pallon kiinni kaikissa asennoissa. 
Asentojen moninaisuuden vuoksi he joutuvat 
jännittämään äärimmilleen milloin tietyt lihak- 


set, milloin toiset. Vähäinen hyöty ei ole myös- 
kään se, kuinka harjoittelu kehittää sekä ruumis- 
ta että mieltä. On käytettävä järkeä huolehditta- 
essa, ettei pallo pääse putoamaan maahan tai 
joudu vastustajalle.» 


Fyysisestä rasittavuudestaan huolimatta harpas- 
tonia pelattiin alle kymmenvuotiaasta myöhäi- 
seen keski-ikään saakka. Kun peli kävi omaan 
kuntotasoon nähden liian rajuksi, saattoi siitä 
nauttia katselijana. Pelikentän kiihkeä tunnel- 
ma välittyi hyvin katsomoonkin, kuten näytel- 
mäkirjailija Antifaneen katkelma osoittaa: » Hàn 
sai pallon, syötti sen, naurahti, antoi tietä, pe- 
rääntyi, työnsi vastustajaa taaksepäin, huusi te- 
rävästi: Ulkona! Pitkä! Vierelläsi! Yläpuolellasi! 
Maassa! Ylhäällä! Lyhyt!» 

Samankaltainen on myös filosofi Epiktetok- 
sen ottelukuvaus: »Mutta yksi sanoo: Heitä”, 
toinen: "Älä heitä!”, joku: "Älä heitä ylös! Taiste- 
lua tämä on, ei leikkiä.» 

Kreikasta tuli osa Rooman valtakuntaa vuon- 
na 146 eKr., mikä herätti Roomassa voimakkaan 
kiinnostuksen kreikkalaiseen elämäntyyliin. Val- 
loittaja otti kulttuurivaikutteita vanhemmalta 
sivistyskansalta. Myös harpaston saapui Roo- 
maan 100-luvulla eKr. Aluksi sitä pelasivat eten- 
kin sotilaat, mutta muutamia vuosikymmeniä 
myöhemmin pelistä oli jo tullut tärkeä osa Roo- 
man urheilukulttuuria. 

Rooman kaupungin kadut olivat nuorison ur- 
heilukenttä, mikä suututti vanhoillista yläluok- 
kaa. Kapeilla kaduilla peli saattoi olla vaarallista- 
kin, myös ulkopuolisille. Oikeuspuhuja Ulpia- 
nus kertoo 200-luvun alussa jKr. sattuneesta 
tapaturmasta: 


»Kerran, kun eräät pelasivat palloa, osui lujaa 
heitetty pallo parturin käteen ja partaveitsi viilsi 
asiakkaan kurkun auki. Kenen syyksi tapaus 
voidaan laittaa? Parturinko? Hänhän parturoi 
selvästikin siellä, missä kokoonnuttiin usein pe- 
laamaan palloa vanhasta tottumuksesta. Tapaus 
on pantava hänen syykseen: vaikkei hänelle olisi 
koskaan huomautettukaan, että hänen parturin- 
tuolinsa on vaarallisessa paikassa, on hänen itse 
kannettava vastuu, kun tällaista tapahtuu.» 


Rooman armeija käytti harpastonia sotilaidensa 
harjoittamiseen. Pelin toivottiin parantavan fy- 
siikan lisäksi harrastajiensa taktista silmää. Ar- 
meijan mukana laji levisi kaikkialle valtakun- 
taan. 

Antiikin pallopeleistä harpaston osoittautui 
historian melskeissä kestävimmäksi. Vaikka vii- 
meiset Rooman sotilaat poistuivat Britanniasta 
400-luvulla, jäi heidän pelinsä saarelle. Läpi 
keskiajan Britanniassa pelattiin rajuotteista pal- 
lopeliä, jossa pyrittiin syöttelemään pallo maali- 


alueelle. Säännöt olivat harpastonia vapaammat, 
esimerkiksi pallon (toisinaan vastustajankin) 
potkaiseminen oli sallittua. Pelipaikkana oli 
yleensä tienpätkä, pelaajia saattoi olla kymme- 
niä kummassakin joukkueessa. Yläluokka kau- 
histeli tuolloinkin kansan väkivaltaista ajanvie- 
tettä. Pariin otteeseen pelaaminen yritettiin lo- 
pettaa lailla, mutta turhaan. Perinne jalostui 
1800-luvun poikakouluissa säädellymmäksi. 
Vartalokontaktit sekä käsillä pelaaminen kiellet- 
tiin ja maalialue rajattiin kahden tolpan väliin. 
Jalkapallo oli syntynyt... 

Italiassa vastaava keskiaikainen peli kantoi ni- 
meä calcio, 'potku'. Pelin suosio ei ollut yhtä 
laajaa kuin Englannissa, mutta erityisesti Firen- 
zen alueella se keräsi kyliä ottelemaan toisiaan 
vastaan. Perinne sai väistyä 1800-luvun lopussa, 
kun englantilainen jalkapallo valtasi saapasmaan. 
Keskiaikaista peliä harrastetaan yhä paikoitel- 
len, vaikka nyky-Italiassa calcio-nimella kutsu- 
taankin brittipeliä. 


Keretizein 


Mailapelitkään eivät olleet kreikkalaisille tunte- 
mattomia. Maassa kehittyi 500- ja 400-luvun 
eKr. taitteessa peli, joka muistuttaa suuresti ny- 
kyistä maahockeytä. Kreikan taiteesta ja kirjalli- 
suudesta tunnetaan lajista useita mainintoja, 
mutta nimi tulee esille vain yhdessä katkelmas- 
sa. Siinä pelistä puhutaan nimellä keretizein, 
'surmata sarvella. Nimi juontuu J-kirjaimen 
muotoisen mailan materiaaleista. Varsi oli pui- 
nen ja lapa tehtiin vuohen tai naudan sarvesta 
(keras), joka kesti hyvin pelin rasitukset olemat- 
ta liian painava. 

Keretizeinin sääntöjä ei tunneta kovinkaan tar- 
kasti. Varmuudella voidaan sanoa, että peliä 
pelattiin joukkueittain. Pelaajien lukumäärä oli 
vapaa, kunnollisen pelin vähimmäisvaatimus oli 
kolme kummallekin puolelle. Peli käynnistet- 
tiin kahden pelaajan aloituksella. Pallo oli maas- 
sa heidän mailanlapojensa välissä, ja merkinan- 
nosta peli saattoi alkaa. Siitä, miten maali syntyi, 
ei tutkijoiden keskuudessa ole yksimielisyyttä. 
Toisten mukaan maalialuetta oli Kreikan mui- 
den pallopelien tapaan koko kentän pääty. Toi- 
set taas uskovat maalin olleen rajatumpi. Perus- 
tellumpana voidaan pitää teoriaa koko kentän 
levyisestä maalilinjasta. Tällöin pelkkä pallon 
lyöminen alueelle ei olisi riittänyt. Pisteen sai 
vain, kun pallo oli maalilinjan takana hyökkää- 
vän joukkueen hallussa. 


Trigon 
Kreikkalaisista joukkuelajeista vain Parpaston tuli 


Roomassa suurten piirien lajiksi. Episkyros ja 
keretizein eivät saavuttaneet yhtä suurta suosio- 


ta. Roomalaiset olivat kreikkalaisia kiintyneem- 
piä pallopeleihin, joissa kilpailtiin yksilöiden 
kesken. 

Trigonia pelasi kerrallaan kolme pelaajaa. He 
olivat toisistaan 6—7 metrin päässä muodostaen 
tasasivuisen kolmion. Pelaajat heittelivät palloa 
toisilleen, vastapäivään aloittaen. Pallo heitet- 
tiin vasemmalla kädellä, kiinniotto tapahtui oi- 
kealla, mutta pelin suuntaa sai vaihtaa milloin 
tahansa. Palloa saattoi myös siirtää eteenpäin 
lyömällä sitä kämmenellä. Näin peli nopeutui, 
mutta samalla kasvoi epäonnistumisen riski. 
Yhden epäonnistuminen tarkoitti toiselle piste- 
lisäystä. Jos joku ei saanut palloa kiinni, sai 
heittäjä pisteen. Jos palloa ei heitetty vaan lyö- 
tiin kämmenellä, sai lyöjä kaksi pistettä. Vastaa- 
vasti heiton tai lyönnin epäonnistuminen mer- 
kitsi pistettä molemmille kanssapelaajille. Otte- 
lu kesti siihen saakka, kunnes joku saavutti 21 
pistettä. 

Rooman yläluokka oli ihastunut trigoniin. Sitä 
pelattiin kylpylöissä, joissa ylimystö tapasi viet- 
tää iltapäivänsä. Runoilija Martialis kuvaa aika- 
laistaan Menogenestä, jonka innokkaan pelaa- 
misen motiivina oli mahdollinen kutsu pelitove- 
reiden illallispöytään: 


»On mahdotonta paeta Menogenestä kylpylässä, 
vaikka yrittäisit kaikin keinoin. 

Kummallakin kädellä hän saa lämpimän pallon kiinni 
trigonissa, 

laskien kiinnisaamansa pallot sinun eduksesi. 

Kun pallo putoaa hiekkaan, hän nostaa ja tuo sen sinulle, 
vaikka olisi jo peseytynyt ja pukenut sandaalinsa.» 


Roomalaisylimystölle trigon oli vakava laji. Mo- 
nille pelaaminen ei ollut kylpemisen kaltaista 
leppoisaa seurustelua. Voitosta kamppailtiin kii- 
vaasti. Kullakin pelaajalla oli mukana oma pal- 
lopoika (pilecripus), jolla oli kaksi tehtävää. Ka- 
ranneen pallon kiinniottoa tärkeämpää oli las- 
kea kuuluvalla äänellä isännän pisteitä. Filosofi 
Seneca kirjoitti katkerana ystävälleen ensimmäi- 
sellä vuosisadalla jKr.: 





Keretizein-ottelu on 
alkamassa. Joukkue- 
toverit seuraavat, 
kumpi voittaa aloi- 


tuksen. 

» Olen hukassa, sillä tarvitsisin työntekooni hil- 
jaisuutta. Äänien pauhu ympäröi minua joka 
puolelta, asunhan kylpylän yläkerrassa. Kuvitte- 
le vain kaikki ne äänet, jotka voivat korvia ärsyt- 
tää: Kun voimamiehet harjoittelevat heiluttele- 
malla raskaita lyijypainoja käsissään, tai ainakin 
näyttävät muille harjoittelevansa, kuulen vali- 
tushuutoja. Joka kerran kun he läähättävät pidä- 
teltyään henkeä, korviini kantautuu kurkun vin- 
guntaa ja raskaita huohotuksia. Kun paikalle 
ilmaantuu joku, joka saamattomuuttaan tyytyy 
tavanomaiseen hierontaan, kuulen käsien mäis- 
keen hartioita vasten. Ääni muuttuu sen mu- 
kaan, ovatko kämmenet suorina vai koverina. 
Jos vielä pallopojat saapuvat paikalle laskemaan 
pisteitä, rauha on lopullisesti mennyttä.» 


Trigonissa käytetty kova pallo oli halkaisijaltaan 
6—7 cm. Sen valmistukseen käytettiin esimer- 
kiksi lasimassaista ydintä, jonka ympärille kie- 
dottiin nahka- tai kangassuikaleita. Vaikka peliä 
pelattiin pehmeällä alustalla, saattoivat lasiyti- 
met toisinaan särkyä. Palasista sai sulattamalla 
ainekset uuteen palloon. 


Seinäpallo 


Roomalaisissa kylpylöissä oli hiekkaisten peli- 
kenttien ohella myös kivilattiainen pallokenttä 
(sphaerista), joka rajoittui seinään. Kenttä oli 
suhteellisen pieni, viitisen metriä suuntaansa, 
mutta roomalaiseen seinäpalloon se riitti mai- 
niosti. Latinaksi pelistä käytettiin nimeä expul- 
sim ludere, pelata tonien’. Toisia pelaajia ei toki 
tyrkitty kumoon. Tönittävänä oli pallo, jota 
lyötiin seinää vasten yleensä eteenpäin ojenne- 
tun käden kämmenellä. Pelipaikkoja löytyi hel- 
posti kylpylöiden ulkopuoleltakin. Seiniä oli 
tarjolla yllin kyllin. Vähänkin suuremmat kau- 
pungit oli ympäröity muurilla. Ellei muurin 
varrelta sopivaa paikkaa löytynyt, pelata saattoi 
vaikka talon seinää vasten. Roomalaisen yksi- 
tyistalon julkisivussa kun oli vain pari pientä 
ikkunaa. 

Seinäpallossa oli pelaajia yleensä kaksi. Joskus 
kolme tai neljäkin pelaajaa saattoi pelata saman- 
aikaisesti kilpaillen kukin toinen toistaan vas- 
taan. Lajin perusajatus oli sama kuin nykyisin 
sguashissa. Seinästäkimmonneen pallon sai lyö- 
dä takaisin joko suoraan ilmasta tai yhden maa- 
pompun jälkeen. Jos vastustaja ei onnistunut 
palauttamaan palloa takaisin seinään, sai lyöjä 
pisteen. 

Seinäpallossa käytetyn hyvin pomppaavan pal- 
lon nimi oli pz/z. Pallon kimmoisa ydin saatiin 
vyyhdelle kiedotuista eläinten jänteistä. Pinta- 
kerros kiedottiin nahansuikaleista. Toisinaan pe- 


lissä saatettiin käyttää nahkaista käsinettä suo- 
jaamaan kämmentä. Mikään ei viittaa siihen, 
että palloa olisi lyöty mailalla. 


Roomalainen 


Roomasta tiedetään kuvauksia pallopelistä, jota 
pelattiin ympyrän muotoisella alueella suurella 
joukolla. Pelin nimeä ei tunneta. Säännöistä on 
kirjallisuudessa niukalti mainintoja. Näitä pala- 
sia yhdistelemällä ja vertailemalla tutkijat ovat 
kuitenkin onnistuneet päättelemään varsin yksi- 
tyiskohtaisestikin, millaisesta pelistä oli kyse. 
Peliä kutsutaan yksinkertaisesti nimellä rooma- 
lainen. 

Peliä pelattiin kentällä, johon piirrettiin kaksi 
samankeskistä ympyrää. Pienemmän halkaisija 
oli noin puolitoista, suuremman seitsemisen 
metriä. Pelaajia tarvittiin vähintään kolme, mie- 
luiten viidestä kahdeksaan. He jakaantuivat ta- 
saisesti suuremman ympyrän kehälle, jonka sisä- 
puolelle pelaajilla ei ollut lupaa astua. Ideana 
pelissä oli heittää pallo sisempään ympyrään, 
josta se pomppasi ulomman kehän toiselle puo- 
lelle. Jos pelaaja onnistui heittämään pallon niin, 
ettei kukaan saanut sitä kiinni ennen kuin se 
putosi maahan, hän sai yhden pisteen. Peliä 
jatkettiin 21 pisteeseen. 

Aloitusheitto heitettiin pelissä paikaltaan. 
Muuten pelaajat saivat liikkua vapaasti kehän 
ulkolaitaa myöten. Heittäjä pyrki saamaan va- 
paan heittolinjan pisteyritykselleen, muut yrit- 
tivät päästä kehän toiselle laidalle estääkseen 
tämän. Jos pallo ei pompannutkaan ulomman 
ringin ulkopuolelle, sai lähin pelaaja sen itsel- 
leen jatkaakseen peliä. 

Roomalainen lienee kehittynyt kreikkalaises- 
ta pelistä nimeltä ourania, taivaasta putoava, 
jossa pelaaja pompautti pallon maasta yläilmoi- 
hin. Toiset pelaajat yrittivät ottaa pallon kiinni. 
Se, joka sai kopin, heitti seuraavan pompun. 
Ouraniassa ei tiettävästi laskettu pisteitä. 

Roomalaisessa käytetty pallo oli sama kuin 
seinäpallossa, pila. Se pomppasi hyvin, joten 
peliä voitiin pelata kovan hiekan ohella nurmi- 
kentälläkin. Kaupunkien kivetyt torit olivat no- 
peatempoiseen roomalaiseen liian kovia. Vaikka 
pisteitä laskettiinkin, ei peliä pelattu yhtä tosis- 
saan kuin trigonia. Sitä pelasivat sekä lapset että 
aikuiset. Trigonin tapaan roomalaista pelattiin 
kylpylöiden hiekkaisilla pallokentillä. Rooma- 
laista pelattiin todennäköisesti myös julkisissa 
sirkusesityksissä. Gladiaattoritaistelujen väliajalla 
kuolemaantuomitut rikolliset laitettiin pelaa- 
maan areenalla keskenään. Voittajan henki sääs- 
tettiin. 


Muut lajit 


Sekä Kreikassa että Roomassa harrastettiin mitä 
moninaisimpia urheiluksikin katsottavia lajeja, 
joissa ei kuitenkaan yleensä kilpailtu, vaan niitä 
harrastettiin omaksi ja muiden iloksi. Kilpailu- 
lajeina ne esiintyivät vain pienissä uskonnollisis- 
sa menoissa, eivät koskaan panhelleenisissä ki- 
soissa. 


Jousiammunta 


Jousiammunta on laji, jolla on selvä yhteys so- 
dankäyntiin, mutta ei suurta suosiota kilpailula- 
jina. Vaikka kaksi olympolaisista jumalista, Apol- 
lo ja Artemis, olivat j jousiampujia, ei ainakaan 
panhelleenisissä kisoissa kilpailtu j jousiammun- 
nassa. Pienemmissä kisoissa jousiammunnassa 
kyllä kilpailtiin, ja sitä harrastettiin yleisesti mm. 
metsästystaitojen ylläpitämiseksi. Jousiammun- 
ta kuului myös nuorten kreikkalaispoikien soti- 
lasharjoituksiin. Platonkin arvosti jousiammun- 
taa erinomaisena nuorison harrastuksena ja suo- 
sitteli lajia yhtä lailla tyttöjen harrasteeksi. Var- 
sinaisissa sotatoimissa jousimiehillä oli kuiten- 
kin melko pieni rooli. Kreikkalaisen falangin 
pääase oli pitkä ja raskas työntökeihäs. Yleensä 
muun sotajoukon apuna toimi vain pieni jouk- 
ko jousiammuntaan erikoistuneita palkkasotu- 
reita, usein ammuntataidoistaan kuuluja skyyt- 
tejä, paimentolaisia, jotka asuivat nykyisen Uk- 
rainan alueella. 

Homeroksella jousiammunta kuuluu kuiten- 
kin yhtenä lajina muiden joukkoon, kun viete- 
tään Patrokloksen muistokisoja. Kilpaan ilmoit- 
tautuvat Teukros ja Meriones. Kilpailussa jälji- 
tellään aitoa metsästystilannetta: maalitauluna 
on kyyhky, joka sidotaan jalasta narulla laivan 
mastoon. Ensin ampuu Teukros, mutta hän 
unohtaa luvata uhrin Apollolle, jousella ampu- 
misen jumalalle. Niinpä hän osuu naruun, jolla 
kyyhky on sidottu mastoon. Kyyhky on jo lentä- 


mässä karkuun, kun tulee Merioneen vuoro: 


»Joutuen Meriones heti jousen tempasi hältä, 

nuoli jo ennestään varaeltuna hall’ oli valmiiks; 
eip unohuttanut lausua myös lupausta hän, että 
halt’ esikoisia vuonia sais satauhrin Apollo. 

Keksi jo liitelevän liki pilviä tuoll' aran kyyhkyn, 
nuolen laskettain kuvun keskeen kainalon alle; 
tunkeutui läpi nuoli ja töksähtäin tuli maahan, 
aivan Merioneen jalan ääreen; vaan polo kyyhky 
laskihe mastoa päin sinitumman, laitavan laivan...» 


Kuuluisin antiikin jousikilpailuista on eittämät- 
tä Odysseian loppuhuipennus, jossa kosijat ai- 


kovat ratkaista jousikilvalla, 
kenelle kuolleeksi luullun 
Odysseuksen puoliso Penelo- 
pe kuuluu. Kaksitoista kir- 
veenterää asetetaan suoraan ri- 
viin, ja tehtävänä on ampua 
nuoli kaikkien varsireikien 
läpi. Kilpajouseksi määrätään 
Odysseuksen vanha, väkivah- 
va jousi. Kosija toisensa jäl- 
keen yrittää turhaan saada jou- 
sen jännettä paikoilleen, eikä 
kilpailusta näytä tulevan mi- 
tään. Odysseus on kuitenkin 
paikalla valepukuisena kerjä- 
läisenä. Seurattuaan tapahtu- 
mia aikansa hän pyytää saada 
kokeilla jousen virittämistä. 
Kosijat pilkkaavat ryysyläis- 
tä, mutta Odysseuksen poika 
Telemakhos vie kuitenkin jou- 
sen kerjäläiselle, jonka tietää 
isäkseen. Odysseus tutkii, 
onko hänen vanha jousensa 
vielä kunnossa vai ovatko 
madot kenties syöneet sen tär- 
viölle. Kosijat jatkavat ukke- 
lin pilkkaamista, sillä eihän 
tämä näytä edes tietävän, mikä 
kapine jousi on, kun sitä noin 
kääntelee käsissään. Pian heidän hymynsä kui- 
tenkin hyytyy: 





»Kons' oli käännellyt väkijousta ja tutkinut tyyten, 
niin kuin laulun taitaja mies sekä helkkyvän soiton 
kielen pingoittaa pian, kiertäen tappia tiukkaan, 
päistään kiinnitetyn, hyvinkierretyn lampahansuolen: 
niin vähä vaivapa jännittää väkijous oli hälle. 

Koski nyt jänteeseen käden oikean sormin Odysseus: 
soi soreasti se kuin ilolaulelo ilmojen pääskyn. 
Valtasi sulhot peljästys, iho kasvojen kauhtui; 
aavisteeksi kuulua jo Zeus jylyn ankaran antoi. 
Tuostapa riemastui jalo jaksaja, oiva Odysseus, 

poika kun petteliään Kronos-taaton soi hyvän enteen. 
Vinheän pöydält' otti jo nuolen, jonk oli siihen 
nostanut viinestään — sen verhoon viel’ otanuolet 
piilivät muut, pian joit’ oli maistaa saavat akhaijit — 
sen pani jouselleen, veti, taapäin tempasi jänteen 
istuen tuolillaan etukuurus’, irti jo nuolen 

tarkkaan tähdätyn laski; sep’ ei sivu kirvehen silmän 
kiitänyt yhdenkään, läpi viuhuen vaskinen nuoli 
viimeisestäkin lensi...» 

(suom. Otto Manninen) 


Tanssit olivat usein 
yhden naisen tai 
miehen esityksiä. 

Huilu, aulos, oli suo- 
sittu säestyssoitin 
Kreikassa. Huiluun 
kuului yksi tai kaksi 
putkea, jotka pysyivat 
paikoillaan pään takaa 
kiertävillä nahkahih- 
noilla. Tansseja voitiin 
säestää myös lyyralla 
tai kitaralla. 

Odysseus heittää ryysynsä syrjään. Kosijat kau- 
histuvat, ja ennen kuin he ovat kunnolla ehti- 
neet reagoida muuttuneeseen tilanteeseen, muu- 
tamat heistä ovat jo kuolleet Odysseuksen am- 
pumista nuolista. Kosijat surmataan viimeiseen 
mieheen. 

Kohtaus todistaa, että ainakin Homeroksen 
aikoihin jousta pidettiin arvossa, ja sillä voitiin 
ratkaista suuriakin asioita. Kisattiinhan sentään 
kauniista ja ylhäisestä naisesta. 


Tanssi 


Tanssi oli antiikin aikana hieman eri asia kuin 
nykyään. Antiikin tanssiin eivät kuuluneet pari- 
tanssit, mutta joskus ryhmätanssit. Yleensä tanssi 
oli kuitenkin osa jotain muuta esitystä: teatteri- 
näytelmässä, illanvietossa huilun- tai lyyransoi- 
ton ohella ohjelmanumerona tai sitten vain ruu- 
miinharjoituslajina. 

Usein tanssi oli hyvin akrobaattista. Varsinkin 
roomalaisissa illanvietoissa suosittiin taidokkai- 
ta tanssiesityksiä, joita esittivät useimmiten 
muualta tuodut orjat. Esityksiin kuului usein 
lyyralla tai huilulla esitettyä musiikkia. Tanssijat 
olivat nuoria tyttöjä tai poikia, jotka tekivät 
taidokkaita hyppyjä ja taipuivat notkeasti vai- 
keisiin asentoihin. Toisinaan tanssijoilla saattoi 
olla esityksissään rekvisiittaa, kuten palloja tai 
veitsiä, joita he heittelivät tanssiessaan. Tanssit 
saattoivat olla hyvinkin eroottisia, ja usein tanssi 
tapahtuikin alasti. 

Myös uskonnollisiin tapahtumiin saattoi kuu- 
lua rituaalisia tansseja, jotka olivat joko hyvin 
maltillisia ja vähäliikkeisiä tai sitten hyvinkin 
hurjia. Varsinkin Roomassa vietettyjä viininju- 
mala Bacchuksen palvontamenoja — bakkanaa- 
leja — värittivät hurjat ja eroottiset, transsiin 
johtaneet tanssit. Näitä menoja pidettiin kui- 
tenkin moraalisesti arveluttavina, ja Rooman 
senaatti kielsi ne vuonna 186 eKr. 

Vaikka tanssi olikin lähinnä kaunista katselta- 


vaa, varsinkin Kreikassa sitä pidettiin verrattain 
arvostettuna liikuntana. Platonin mielestä sivis- 
tyneen ihmisen tulee osata laulaa ja tanssia hy- 
vin. Jopa sotaisuudestaan kuulut spartalaiset har- 
joituttivat itseään tansseilla. Heidän kerrotaan 
astelleen taisteluihin rytmikkäästi liikehtien 
huilun soidessa. Filostratos kertoo kaupungin 
tanssiharrastuksesta: 


»Koska spartalaiset käsittivät kaiken urheilun ja 
valmennuksen valmistautumiseksi sotaan, he 
edellyttivät myös valmentajiensa hallitsevan so- 
tilaskoulutuksen täydellisesti. Tämä ei hämmäs- 
tyttänyt ketään, mutta ihmeteltiin, kun kuultiin 
spartalaisten liittäneen koulutusohjelmaansa 
myös tanssin, viehkeimmän kaikista rauhan päi- 
vien ajanvietteistä. Mutta tanssimalla he harjoit- 
telivatkin heittämään keihäitä ja väistämään it- 
seään kohti heitettyjä; he hyppäsivät korkealle ja 
käyttelivät kilpiään huomattavan taitavasti.» 


Seuraavassa Homeroksen katkelmassa esitellään 
eräänlainen tanssin ja pallopelin yhdistelmä, jota 
Odysseus ihastelee faiaakkien maassa, kuningas 
Alkinooksen hovissa: 


»Käski nyt Alkinoos Haliosta ja Laodamasta 
kahden karkelohon, näet kumpikin vaill’ oli vertaa. 
Pallon koppoivat heti purppuranpaistavan, sorjan 
nuo käsihinsä — sen taitelias Polybos oli tehnyt. 
Taapäin taivuttautuen tuot? yhä heitteli toinen 
tummia pilviä kohti, ja maast’ ylös hyppäsi toinen 
ottaen, ennen kuin jalat maass' oli taas, kopin oivan. 
Hetken hyppelivät noin palloa heittäen, sitten 
karkelon karkelivat elonkasvaja-maalla he nopsaan 
vuoroja vaihdellen; rivi sulhoja nuoria seisoi 
piirinä tahtia paukuttain; oli suur’ ilon pauhu.» 
(suom. Otto Manninen) 


Uinti 


On selvää, että Kreikan kaltaisessa maassa, missä 
meri on aina lähellä, uiminen kuului ihmisen 
perustaitoihin. Varsinkin Kreikan saarilla ja ran- 
nikoilla uimataito oli välttämätön ihmisille, joi- 
den elanto riippui merestä: kalastajille, osterei- 
den ja pesusienien kerääjille sekä merimiehille. 
Uiminen kuului myös sotilaiden harjoitusohjel- 
maan. Peloponnesolaissodissa tiedetään jopa 
käytetyn nykyisten sammakkomiesten (pintaui- 
marien) kaltaisia iskuryhmiä vihollislaivojen 
tuhoamiseksi. Myös historiankirjoittaja Hero- 
dotos viittaa kreikkalaisten yleiseen uimataitoon, 
kun hän kertoo, kuinka harva kreikkalainen 
hukkui laivojen upottua Salamiin taistelussa 
vuonna 480 eKr. Persialaisten menetykset olivat 
huomattavasti suuremmat, sillä he eivät osan- 
neet uida. 

Yleisestä uimisharrastuksesta huolimatta ei tie- 


deta, että Kreikassa olisi koskaan järjestetty uin- 
tikilpailuja. Uiminen näyttää olleen vain suosit- 
tu valmennusmenetelmä. Jo antiikissa uskottiin 
uinnin kehittävän ja kaunistavan koko vartaloa. 
Useimmiten uimapaikat olivat merenrantoja. 
Gymnasioneissa oli myös vesialtaita, mutta ne 
olivat melko pieniä ja tarkoitettu lähinnä kylpe- 
miseen. Vain muutamasta paikasta on löydetty 
altaita, jotka kokonsa puolesta olisivat sopineet 
uintiin. 


Soutu 


Vesilajeista soutu oli ainoa, jossa kilpailtiin ylei- 
sesti ympäri Kreikkaa. Myöhemmin myös lai- 
vastostaan kuuluisat roomalaiset järjestivät sou- 
tukilpailuita. Antiikissa ei kuitenkaan soudettu 
veneitä vaan isompia laivoja, samanlaisia joilla 
käytiin merisotaa. Tämänkin lajin harjoittami- 
sella oli selvä yhteys sotakuntoon. Isot sotalaivat 
ja niiden kymmenet soutajat tarvitsivat jatkuvaa 
harjoitusta. Kilpailut olivat oiva tapa saada mie- 


het harjoittelemaan kurinalaisuutta ja yhdenai- 
kaisuutta. Soutukilpailut kuuluivat lajeina jopa 
suuriin kisoihin, esimerkiksi Panathenaiaan. 
Näihin kisoihin Ateenan kaupunginosat varus- 
tivat omat laivansa. Kaupunginosa osallistui lai- 
van ylläpitoon, ja soutajat, perämiehet ja tah- 
dinlyöjät olivat kaikki samasta kaupunginosas- 
ta. Voitto ei siis ollut kunniaksi ainoastaan lai- 
vassa olleille kilpailijoille vaan heidän edusta- 
malleen yhteisölle. 

Yleensä kilpailut olivat yksisuuntaisia ja suo- 
ralinjaisia soutukilpailuja. Laivat ajettiin ulapal- 
le ja pidettiin siellä paikoillaan keula rantaan 
päin, kunnes lähtömerkki annettiin. Laiva, joka 
ensin saavutti rantahiekan, oli voittaja. Myö- 
hemmin, viimeisellä vuosisadalla ennen ajanlas- 
kun alkua, soutukisojen luonne muuttui. Ki- 
soissa alettiin käyttää huomattavasti sotalaivoja 
pienempiä veneitä ja soutajienkin määrä väheni 
vastaamaan nykyaikaisia soutukilpailuita: airoissa 
oli usein alle kymmenen ihmistä. 

Harjoittelu 


Fyysistä harjoittelua pidettiin antiikin Kreikassa 
poikkeuksetta hyvänä asiana. Suuret filosofit, 
kuten Sokrates, Platon ja Aristoteles, puhuvat 
urheilun ja fyysisen rasituksen kasvattavan ih- 
mistä kokonaisvaltaisesti. Samoin lääketieteen 
isänä tunnettu Hippokrates oli vannoutunut 
kuntoilun kannattaja. Hänen näkemyksensä 
mukaan ihminen pysyi terveenä urheilemalla 
aamuisin ja iltapäivisin sekä syömällä kevyesti. 

Oppineet myös varoittelivat menemästä liial- 
lisuuksiin. Aristoteles kehotti säästämään var- 
sinkin nuoria liialta ponnistukselta. Liian ran- 
kat harjoitukset ja väärä ruokavalio eivät vaikut- 
taneet positiivisesti kasvavan nuoren kehityk- 
seen. Neuvojensa tehosteeksi hän kehotti muis- 
telemaan sellaisia urheilijoita, jotka olisivat voit- 
taneet sekä poikien että miesten sarjoissa. Heitä 
ei ollut kovinkaan monia, joten nuorena saavu- 
tettu voittokunto ei todellakaan tarkoittanut 





Viisiottelun harjoittelua ja välineistöä gymnasionissa. 
Keihäänheittäjällä — kello neljän kohdalla — on 
kädessään kaksi merkkitikkua, joilla heiton pituus 
voitiin merkitä. Hakun näköinen työkalu — esimer- 
kiksi keskellä — oli pituushypyssä hiekan tasoittamis- 
ta varten. 


nousevaa kehityskäyrää aikuisena. 

Roomalainen ensyklopedisti Celsus sanoi, että 
liikunnan puutteesta seuraasi varhainen van- 
huus, kun taas kuntourheilun palkintona oli 
pitkä nuoruus. Harjoittelun tarkoituksena oli 
kunnon ylläpitäminen, ja Celsus suositteli mm. 
hyvän kirjallisuuden lukemista, kävelyä, pallo- 
pelejä ja juoksua, joita sopi harjoittaa iltapäivi- 
sin, mielellään ennen päivän pääateriaa. Harjoi- 
tus oli sopivaa silloin, kun se aiheutti hikoilua ja 
hengästymistä, mutta tuntui vielä hyvältä. Var- 
sinaista urheilemista sekä nousujohteisia harjoi- 
tusohjelmia ja ruokavalioita hän ei pitänyt kan- 
salaiselle välttämättöminä. Aivan tarpeettomina 
ja vahingollisina Celsus piti raskasta harjoittelua 
sekä sen edellyttämiä raskaita aterioita todeten 
tällä tavoin rasitetun ja ravitun urheilijan vanhe- 
nevan varhain sekä sairastelevan paljon. 


Gymnasion 


Homeros kertoo kreikkalaisten järjestäneen Troi- 
jan sodassa kisat aukealla rannalla, piiritetyn 
kaupungin edustalla, ja varhaisten aikojen kylä- 
yhteisöissä voitiin tietysti kilpailla ja harjoitella 
melkein missä tahansa sopivassa paikassa. Kau- 
punkikulttuurin myötä syntyi urheilevalle kan- 
sakunnalle tarve rakentaa erityisiä liikuntapaik- 
koja, gymnasioneja. Ne olivat myös kouluja, 
joiden tarkoitus oli tarjota monipuolista opetus- 
ta, koulutusta ja valmennusta. 

Gymnasionien taso ja ulkonaiset puitteet vaih- 
telivat koko lailla vaatimattomasta kylän tai kau- 
punginosan peruskoulusta rikkaiden kauppa- 
kaupunkien loisteliaisiin marmoripalatseihin ja 
Platonin Akatemian kaltaisiin huippuyliopis- 
toihin asti. Ylläpidosta huolehti toisinaan yh- 
teiskunta, mutta yleensä gymnasiarkhos, kansan- 
kokouksessa määräajaksi valittu virkamies. Teh- 
tävä vaati enemmän vaurautta kuin urheilumiel- 
tä. Palkkaa ei maksettu ja kulutkin joutui kus- 
tantamaan itse. Virka kuitenkin kiinnosti, sillä 
urheiluvaikuttajia arvostettiin. Opettajien pal- 
kan maksoivat oppilaat tai gymnasiarkhos; suuri 
osa opetuksesta tapahtui vapaaehtoisvoimin. 
Tavalliselle kuntourheilijalle gymnasion oli mak- 
suton. 

Platonin mielestä gymnasionien välittämä si- 
vistys ja urheilukasvatus olivat valtiolle niin mer- 
kittäviä, että niitä piti tukea verovaroin. Näin 
siitäkin huolimatta, että hänen esikuvalleen Sok- 
rateelle palkattomuus oli ollut tiukka periaate. 
Kirjassa Lait Platon neuvoo uutta kaupunkival- 
tiota suunnittelevia: 





EFESOKSEN GYMNASION 
Vähä-Aasiassa, rakennettu keisari Hadrianuksen ai- 
kana 100-luvulla jKr. Sivun pituus noin 100 metriä. 


A Katetut ksystos-käytävät, joiden varsilla pieniä 
loosheja istuskelua ja keskustelua varten. 


B Palestra, jonka toisessa päässä oli nyrkkeilijöiden 
harjoituspaikka korykeion. Edessä julkisivun puolella 
pylväikkö. 


C Efebeion rakennuksen keskellä. 


D Pukuhuoneet, apodyterion. Niiden ja efebeionin 
välissä kummallakin puolella elaiothseion ja koniste- 
rion. 


E Rakennuksen läpi kylpytiloihin johtava käytävä. 


»Puheena ovat jo olleet kaupungin keskustaan 
kolmeen paikkaan sijoitettavat rakennukset jul- 
kisille gymnasioneille ja kouluille, samoin kau- 
pungin ympäristöön nuorison opetusta ja har- 
joittelua varten kolmeen paikkaan järjestettävät 
ratsastusgymnasionit ja kilparadat sekä jousiam- 
munnan ja heittolajien harjoituskentät; sen va- 


F ja G Kylmien kylpyjen huoneet. 
H Kuumien kylpyjen huoneet. 
L ja M Lämpimien kylpyjen huoneet. 


1 Pyriatherion, hikoiluhuone eli sauna, jollainen tunnet- 
tiin myös nimellä lakonikon eli ‘spartalainen kylpy”. 


K Sfairisterion eli palloilusali. 


I:n alla kellarissa sijaitsi lämpökeskus, joka tuotti 
lämmintä vettä kylpyihin ja kuumuutta pyriatherio- 
niin. Pohjapiirroksen ulkopuolelle jäävät stadion 
sekä kiekon- ja keihäänheittopaikat. 


ralta, ettei näitä silloin riittävästi käsitelty, ku- 
vattakoon ne nyt ja säädettäköön lait. Kaikissa 
laitoksissa asukoon ulkomailta palkattuja kun- 
kin eri aineen opettajia, joiden tulee ohjata op- 
pilaita kaikessa mikä liittyy sodankäyntiin ja 
musiikkiin.» (suom. Holger Thesleff ja Tuomas 
Anhava) 

Elaiothesion oli huone, jossa iho voideltiin ennen 
urheilua ensiluokkaisella oliiviöljyllä. Samalla oli 
mahdollisuus käyttää myös hierojaorjan (vas.) 
palveluita. 


Alun alkaen Kreikassa olivat olleet palestra ja 
gymnasion erikseen. Palestralla ottelivat ja har- 
joittelivat painijat ja nyrkkeilijät, gymnasion 
taas oli merkittävä sosiaalisen elämän keskus. 
Nuoret pojat saivat siellä koulutuksensa, ja siellä 
aikuiset miehet viettivät vapaa-aikaansa tavaten 
tuttujaan ja keskustellen harjoitusten ja kylpy- 
jen lomassa. Siinä missä uudempien aikojen 
eurooppalaiselta on voitu tiedustella hänen kan- 
tapaikkaansa, voitiin kreikkalaiselta kysyä, mis- 
sä gymnasionissa hän tapasi käydä. 


Gymnasionin osat 


Gymnasionin keskus oli efebeion, joka käsitti 
yhden tai useampia luokkahuoneita. Vanhalla 
ajalla ei ollut mitään yhtenäistä peruskoulua, 
joten se, mitä ja miten näissä efebeioneissa ope- 
tettiin, riippui koko lailla paikallisista olosuh- 
teista. Tavallista olikin, että opinhaluinen nuori 
siirtyi gymnasionista toiseen sen mukaan mitä 
niissä opetettiin, ja maineikas opettaja saattoi 
kerätä luokkaansa melkoisen oppilasjoukon. 
Myös sofistit, kuljeskelevat »viisaudenopetta- 
jat», pitivät luentojaan ja keskustelutilaisuuksi- 
aan gymnasionien luokkatiloissa. Sofisteja on 
usein syyttä suotta ylenkatsottu. Jos heidän jou- 
kossaan olikin saivartelijoita, useimmat heistä 
olivat kohtalaisen päteviä ajattelijoita, matemaa- 


tikkoja ja loogikkoja sekä lakien, tapojen ja 





kirjallisuuden tuntijoita. Uuden sofistin tulo 
paikkakunnalle oli mieluinen tapaus, joka veti 
gymnasionin luokkahuoneen täyteen väkeä. 
Gymnasionissa kun oltiin, tärkeä paikka oli 
pukeutumis- tai paremminkin riisuutumishuo- 
ne, apodyterion. Ne, jotka tulivat urheilemaan, 
hoidattamaan ihoaan, hierottamaan lihaksisto- 
aan tai kylpemään, jättivät vaatteet pukuhuo- 
neen lokerikkoihin. Lähellä pukuhuonetta oli 
elaiothesion, 'oljyvarasto', missä harjoituksiin ja 
otteluihin lähdettäessä voideltiin iho oliiviöljyl- 
lä. Öljyäminen ei ollut mikään pikkujuttu, vaan 
ensiluokkaista, sakeaa oliiviöljyä hierottiin ihoon 
valtavia määriä. Kreikkalaisten arvostuksia ku- 
vaa se, että paras oliiviöljy varattiin ihovoiteeksi. 
Seuraava luokka kelpasi jo ruoanlaittoon. 
Satunnainen kuntourheilija tietenkin öljysi 
itsensä, ja efebit auttoivat toisiaan öljyn hiero- 
misessa ihoon. Muuten urheilijoiden voitelu ja 
hieronta katsottiin niin tärkeäksi, että vaatimat- 
tomassakin gymnasionissa puuhaan oli varattu 
henkilökuntaa. A/;ptes, latinaksi a/ipta, oli orja, 
joka oli perehtynyt öljyämiseen, hierontaan ja 
ihonhoitoon sekä urheilijoiden ruokavalioon ja 
valmennuksen nikseihin. Kokenut hieroja tunsi 
useankin lajin mestareita kirjaimellisesti lähietäi- 
syydeltä ja saattoi öljyä ihoon hieroessaan antaa 
otteluun lähtijälle korvaamattoman arvokkaita 
neuvoja. Hän myös antoi harjoituksissa ja otte- 
luissa loukkaantuneille ensiapua. Hänen työ- 


pöytänsä oli elaiothesionin pyhä paikka. 

Öljyämisen jälkeen oli vuorossa konisterion, 
jossa säilytettiin tarkoin seulottua, pölymäisen 
hienoa hiekkaa, kreikaksi konis, latinaksi cinis, 
tuhka. Otteluun lähtevät painijat sirottelivat 
ylleen pölyä, joka teki öljytyn ihon entistä liuk- 
kaammaksi. Konisterionissa oli myös monenlai- 
sia muita jauheita ja pulvereita, joita käytettiin 
öljytyn vartalon viimeistelyyn, ehostukseen ja 
hoitoon. Filostratos kertoo: 


»Savesta jauhettu tomu on hyvää puhdistukseen 
ja palauttaa ihon normaaliksi niillä, jotka kärsi- 
vät rasvaisesta ihosta. Tiilikivistä valmistettu 
tomu avaa hikihuokoset silloin kun ne ovat 
tukkeutuneet; asfaltista tehty jauhe lämmittää 
kylmiksi käyneitä ruumiinosia. On myös mus- 
taa ja keltaista tomua, molemmat asianmukai- 
sista maalajeista hienonnettuja, jotka ovat hyö- 
dyllisiä hieronnassa ja vartalon korostamisessa. 
Keltainen tomu saa öljytyn vartalon välkkymään 
ja on kerrassaan komeaa nähtävää hyväsukuisen 
urheilijan hyvin muodostuneella vartalolla. To- 
mut tulee sirotella ranne rentona ja sormet hiu- 
kan harallaan, pikemminkin pirskottaen kuin 
valuttaen. Näin menetellen hienonhieno kerros 
verhoaa urheilijan.» 


Gymnasionin sisätiloihin kuului vielä peseyty- 
misosasto, /outron eli balaneion, jossa oli tarjolla 
kylmä, lämmin ja kuuma kylpy sekä pyriatherion, 
tulikuuma huone, jonka lauteilla urheilijat hikoi- 
livat itsestään pois kaiken tarpeettoman. Vaati- 
mattoman kyläkoulun /outronissa lämmitti orja 
padassa vettä, josta kukin sai sekoittaa ammee- 
seen tai soikkoon mieleisensä kylvyn harjoitusten 
päätteeksi, kun taas kaupunkien isojen gymna- 
sionien pesutilat olivat suoranaisia kylpylöitä. 
Roomalaiset, opittuaan kreikkalaisilta kylpemi- 
sen ilot, kehittivät kylpylät ainutlaatuiseen lois- 
toon ja loivat eurooppalaisen kylpyläperinteen. 

Pyriatherionin, jota orja lämmitti ulkopuolel- 
ta erityisestä lämmityshuoneesta, lämpö saattoi 
nousta 80 asteeseen. Pyriatherion tunnettiin myös 
nimellä /akonikon eli spartalainen kylpy. Suoma- 
laisesta saunasta pyriatherionin erotti se, ettei 
siellä heitetty löylyä. Vuosisatoja myöhemmin 
turkkilaiset tutustuivat valtaamassaan Bysantis- 
sa kylpylöihin, keksivät löylyn heittämisen edut 
ja kehittivät omanlaisensa höyrysaunan. 

Sfairisterion oli avoin kenttä tai pienempi ka- 
tettu tila, jossa pelattiin erilaisia pallopelejä. 
Pienemmissä gymnasioneissa oli usein järjestet- 
ty palloilutilan yhteyteen korykeion, nyrkkeili- 
jöiden ja pankratiastien harjoituspaikka, missä 
riippuivat heidän korykos-säkkinsä. 

Ksystos, monikossa ksystoi, olivat pitkiä katet- 
tuja käytäviä, joissa oli molemmilla sivuilla ko- 
rotetut »jalkakäytävät» kävelyä ja lyhyitä juok- 

Hikoilun jälkeen oli puhdistautumisen aika. Öljy, 
hiki ja hiekka lähtivät urheilijan ihosta metallisella 
kaapimella. Viimeistelyn saattoi suorittaa vedellä 
huuhtelemalla. 


supyrähdyksiä varten. Seulotulla hiekalla täytet- 
ty muutaman metrin levyinen keskialue pari 
vaaksaa näitä jalkakäytäviä alempana sopi mai- 
niosti pituushypyn sekä painin ja nyrkkeilyn 
harjoitteluun. Valon ja raittiin ilman turvaami- 
seksi oli ksystoksen ainakin toisella ja usein kum- 
mallakin sivulla umpiseinän sijasta pylväikkö. 
Pylväiden katveessa sopi penkeillä harjoitusten 
välillä hengähtää ja keskustella kiinnostavista 
kysymyksistä. 

Juoksurata oli dromos, josta käytettiin myös 
nimityksiä aulos ja diaulos. Rata oli stadionin 
mittainen, pituuteensa nähden huomattavan 
kapea ja yleensä jaettu matalalla maavallilla pit- 
kittäin kahdeksi kaistaksi. Kun juostiin stadio- 
nia pitempiä matkoja, kierrettiin rataa riittävän 
kauan. Dromos oli normaalisti avoin, mutta kat- 
somorakenteet saattoivat olla katettuja. 

Gymnasionin piha-alueella sijaitsi palestra eli 
painin, nyrkkeilyn ja pankrationin suorituspaik- 
ka, jonka lähellä tavallisesti olivat myös lajien 
harjoitusvälineet: iskusäkit ja pallot. Kamppai- 
lulajit oteltiin jalan syvyisessä hiekassa, joka 
tarjosi kummallekin ottelijalle tasapuolisen pet- 
tävän jalansijan. Hietikko varustettiin maanpin- 
nan tasoon sovitetulla kivireunuksella, ettei seu- 
lottu hiekka sekoittuisi muihin maalajeihin, ja 
samalla reunus rajasi ottelualueen. Nimeä pa- 
lestra voitiin käyttää myös koko piha-alueesta tai 
yleensä kentästä, jolla oli painin ja nyrkkeilyn 

Urheiluhistorioitsija 
1600-luvun Turusta 


Gustaf Starck esitti Turun Akatemiassa 1697 ur- 
heilusta latinankielisen väitöskirjan De Pancratio. 
Väitöskirjassa esitellään vanhaa kreikkalaista ur- 
heiluperinnettä ja osoitetaan, kuinka tärkeää on 
myös (tuona aikana usein unohdettu) ruumiillisen 
suorituskyvyn kehittäminen ja ylläpitäminen hen- 
genlahjojen rinnalla. Väitöskirjassa kerrotaan hy- 
västä kunnosta ja sen hankkimisesta: 


»Näemmehän joka päivä niiden, jotka edes vähän 
rasittavat ruumistaan harjoituksilla ja liikunnalla, 
olevan terveempiä kuin niiden, jotka viettävät 
elämänsä liikkumattomuudessa ja toimettomuu- 
dessa. (...) Huomaamme siis ruumiinharjoitukset 
välttämättömiksi, mikäli haluamme pyrkiä tervey- 
teen ja voimaan. Harjoitukset tulee kuitenkin so- 
vittaa siten, ettei niitä heti aluksi suoriteta suurel- 
la voimalla, koska ruumis siten murtuu eikä vah- 
vistu; harjoitusten tulee edetä rauhallisesti, kun- 
nes jäsenet tottumuksen myötä pystyvät päivä 
päivältä yhä enempään. Meidän tulee suorittaa 
harjoituksia järkevästi ja järjestelmällisesti edeten, 
aivan kuin käsittelisimme puuta, joka tulella 
paahtaen saadaan taipumaan ja muotoutumaan; 
jos käytämme pelkkää voimaa, murrumme, 
emme muotoudu.» 


Väitöskirjan mukaan harjoitukset sopii aloittaa 
nuorena ja jatkaa niitä läpi elämän. Näin hyvästä 
fyysisestä kunnosta ja sen ylläpitämisestä tulee 
elämäntapa; hyväkuntoinen oppinut on todelli- 
nen pankratiasti, kaikkitaitoinen elämän moniot- 


lisäksi tilaa mm. kiekon- ja keihäänheitolle. 
Valmennus 


Urheilijoiden harjoitteluun kuului lajiharjoitus- 
ten ohella peruskuntoa ja lihasvoimaa kehittäviä 
harjoitteita. Yksityiskohtaisinta tietoa harjoitus- 
ohjelmista on säilynyt 2. ja 3. vuosisadan jKr. 
taitteessa eläneen Filostratoksen kirjassa Gym- 
nastika: 


»Entisinä aikoina urheilulla ja valmennuksella 
tarkoitettiin kaikenlaista ruumiinkunnon ko- 
hentamista. Jotkut harjoittelivat nostamalla ras- 


telija, joka »osaa elää elämänsä viisaasti, ymmär- 
tää kunkin hetken vaatimukset, sovittaa kaikki 

toimensa lähimmäistensä palvelukseen.» Väitös- 
kirjassa esitellään myös kreikkalainen gymnasion: 


»Gymnasion oli siis määritelty ja selvästi rajattu 
rakennuskokonaisuus, jossa harjoitettiin kaiken- 
laista urheilua ja nimenomaan niitä lajeja, joita 
sanottiin gymnisiksi. Ja kullekin näistä lajeista, 
ettei mitään epäjärjestystä pääsisi syntymään, oli 
selvästi osoitettu omat suorituspaikkansa, joissa 
lajia harjoitettiin; niinpä nähdään gymnasionin 
olleen järkevästi jaettu osiin, joista merkittävimpi- 
nä sopii mainita diaulos, efebeum, coriceum, 
elaeothesium, caldarium sekä palestra.» 


Caldarium tarkoittaa samaa kuin kreikan /outron, 
siis peseytymistiloja. Coriceum puolestaan ei väi- 
töskirjan mukaan ollut korykeion, nyrkkeilijöiden 
harjoituspaikka, vaan »gymnasionin osa, jossa 
käyteltiin jousia ja nuolia sekä keveitä nuolimaisia 
heittoaseita». 

Keveät nuolimaiset heittoaseet olivat ilmeisesti 
itäinen keksintö myöhäisantiikin ajoilta. Itä-Roo- 
man kuuluisa sotapäällikkö Belisarius aseisti 520- 
luvulla niillä ratsuväkeään; ratsumiehellä oli 
muun aseistuksen lisäksi kilven sisäpintaan kiinni- 
tetyssä viinessä tusinan verran metallista tehtyjä, 
vajaan kyynärän mittaisia ja nahkaisilla pyrstösu- 
lilla varustettuja heittonuolia. Ne heitettiin olan 
takaa, pyrstöstä kiinni pitäen. Osumatarkkuus he- 
vosen selästä lienee ollut vaatimaton, samoin 
kuin vaikutus viholliseen. Merkittäviä heittonuo- 
let ovat siksi, että niistä juontuu nykyajan tikan- 
heitto. 


kaita painoja, jotkut juoksemalla kilpaa jänisten 
tai hevosten kanssa, jotkut taivuttamalla ja jäl- 
leen suoristamalla paksuja rautatankoja. Muuta- 
mat valjastivat itsensä härän pariksi vetämään 
vaunuja, ja jotkut painiotteella pakottivat härän 
taivuttamaan niskansa; tekivätpä jotkut tämän 
painitempun leijonankin kanssa. Näin harjoit- 
telivat sellaiset miehet kuin Polymester, Glau- 
kos, Alesias sekä Skotoussasta kotoisin oleva 
Poulydamas. Nyrkkeilijä Tisandros Naksoksesta 
tapasi uida kotisaarensa ympäri, ja joskus hän 
käsivoimiaan käyttäen ui kauas avomerelle. Sa- 
malla hänen muukin ruumiinsa sai aivan erin- 
omaista harjoitusta. Nuo miehet peseytyivät jois- 





sa ja lähteissä. He oppivat nukkumaan paljaalla 
maalla; jotkut heistä käyttivät vuoteenaan hä- 
ränvuotaa, jotkut taas olkikupoa. Heidän ruo- 
kanaan oli ohrasta tai seulomattomasta vehnästä 
leivottu happamaton leipä. Liharuokana he söi- 
vät härän, vuohen tai hirven lihaa. He voitelivat 
itsensä villioliiveista saadulla öljyllä. Tällainen 
elämäntapa ja harjoituskäytäntö vapautti heidät 
kaikista sairauksista, ja he pysyivät nuorina pit- 
kään. Monet heistä kilpailivat kahdeksissa olym- 
pialaisissa, jotkut jopa yhdeksissä. He olivat erin- 
omaisia sotilaita ja taistelivat kotikaupunkiensa 
muurien edustalla, missä heitä ei suinkaan voi- 
tettu vaan he ansaitsivat urhoollisuudellaan pal- 
kintoja ja kunniaseppeleitä. Heille sota oli har- 
joitusta urheilua varten, ja urheilun he osasivat 
kääntää taistelutaidoksi sodassa. 

Nykyisen urheilun turmeltuneisuus: Sitten asi- 
antila muuttui, ja miehistä tuli sotureiden sijasta 
kansalaisia, tarmokkaista laiskoja, sitkeistä velt- 
toja. Muotiin tulivat sisilialaisen tyylin mukai- 
set ylelliset ateriat. Entistä sisua ei urheilussa 
enää ollut, ja mikä vielä tärkeämpää, valmenta- 
jat muuttuivat liian salliviksi valmennettaviaan 
kohtaan. Edelleen kehittyi tästä valmennettavi- 


en käsittely, joka kylläkin oli teknisesti moittee- 
ton, mutta kaiken kaikkiaan aivan liian pehmeä 
tullakseen kysymykseen silloin, kun urheilijois- 
ta on kysymys. Näiltä lääkäreiltä urheilijat oppi- 
vat laiskoiksi, sekä harjoittelemaan silloin, kun 
ensin olivat ahtaneet itsensä täyteen kuin egyp- 
tiläiset viljasäkit. Lääkärit ovat tuoneet kokit ja 
keittiömestarit tyydyttämään urheilijoiden ma- 
kuaistia. Juuri he ovat tehneet urheilijoista poh- 
jattoman mahan omistavia ahmatteja. Lääkärit 
ovat ruokkineet meitä puhdistetusta jauhosta 
valmistetulla valkoisella leivällä, johon on koris- 
teeksi ripoteltu unikonsiemeniä, sekä vastoin 
aikaisempaa lääketieteen kokemusperäistä tie- 
toa johdatelleet meitä kalansyöntiin. Kalat he 
ovat luokitelleet sen mukaan, missä ne meressä 
oleskelevat. Suurten kalojen he väittävät tulevan 
mutaisilta pohjilta, hoikkien kivikoilta, paksuli- 
haisten syvistä vesistä, solakoiden merilevän täyt- 
tämiltä paikoilta ja syötäväksi kelpaamattomien 
ruohoisilta vesiltä. Myös he ovat ihmeellisten 
teorioiden voimalla opettaneet nauttimaan sian- 
lihaa. He ovat kertoneet alavilla rannikkoseu- 
duilla laidunnetun nautakarjan lihan olevan ker- 
rassaan arvotonta johtuen meriruohoista, joita 


Valmentajan tun- 
nusmerkkeihin kuu- 
lui kaksihaarainen 
vitsaskeppi. Erityi- 
sesti heittolajeissa 
hänellä oli kädes- 
sään myös tukevam- 
pi sauva, jolla alas- 
tulokohdan saattoi 
osoittaa urheilijalle. 
Ruukkumaalaus 
noin 480 eKr. 

Menestyneen urhei- 
lijan takaa lóytyi 
osaava valmentaja, 
jopa useampiakin. 
Paininopettaja (pai- 
dotribes) neuvoo 
suojattejaan ruukku- 
maalauksessa 
400-luvulta eKr. 

rannat ja rannikot ovat täynnä. Yhtä lailla tulee 
varoa jokien varsilla laiduntaneiden sikojen li- 
haa, sillä ne ovat voineet syödä äyriäisiä. Ainoa 
sianliha, jonka he kelpuuttavat urheilijan ruoka- 
valioon, on saatu tammenterhoja ja villimarjoja 
nauttineista sioista.» 


Suosittua nelipäivämetodia Filostratos pitää to- 
disteena aikansa painivalmennuksen rappiosta. 
Ohjelman mukaan harjoittelun tuli tapahtua 
neljän päivän sykleissä. Ensimmäisenä päivänä 
tehtiin kevyitä ja lyhytkestoisia harjoitteita, joil- 
la valmistauduttiin toisen päivän »kaikki tai ei 
mitään» -repäisyyn. Kolmantena päivänä ren- 
touduttiin ja neljäntenä harjoiteltiin otteita sekä 
niistä vapautumista. Järjestelmän vikana oli se, 
ettei se ottanut huomioon yksilöiden kuntoa tai 
mielialaa. 

Esimerkkinä nelipäiväisen harjoitussyklin keh- 
noudesta Filostratos kertoo naukratislaisesta pai- 
nija Gerenoksesta, jonka hauta oli tuolloin vielä 
nähtävillä Ateenassa. Gerenos juhli vuoden 209 
jKr. olympiavoittoaan pari päivää juomalla, syö- 
mällä ja elämällä muutenkin epäterveellistä elä- 
mää. Kolmantena päivänä hän saapui gymnasio- 
niin ja kertoi valmentajalleen vatsansa olevan 
sekaisin. Valmentaja menetti malttinsa, koska 
hänen suojattinsa oli unohtanut harjoitteluoh- 
jelmansa. Suutuspäissään hän teetti valmennet- 
tavallaan suorituksia, joita ei edes terve atleetti 
olisi kestänyt. Niinpä Gerenos kuoli kesken har- 
joittelun. 

Filostratoksen mukaan ennen olympialaisia 





pidetyn harjoittelujakson aikana tuomaristo piti 
nimenomaan huolen siitä, että valmentajat ja 
urheilijat harjoittelevat parhaiten kulloiseenkin 
tilanteeseen sopivalla tavalla. Valmentajia, jotka 
rääkkäsivät suojattiaan turhanpäiten, rangais- 
tiin. 


Syitä huonoon menestykseen 


Filostratos antaa valmentajille muutamia ohjei- 
ta siitä, miten he voivat ulkoisista merkeistä 
päätellä valmennettavansa huonon kunnon. Li- 
säksi hän antaa vinkkejä kunnon parantamiseen: 

Jos valmennettava on ylensyönyt, näkee sen 
hänen paksuista silmäkulmistaan, huohottavas- 
ta hengityksestä ja tietenkin rasvarenkaista hä- 
nen vyötäröllään. Tällaisessa tapauksessa urhei- 
lijaa on hierottava ylhäältä alaspäin suoritetta- 
vin liikkein. Jos kyseessä on viisiottelija, on 
hänen harjoiteltava vain kevyissä lajeissa. Paini- 
jat ja pankratiastit voivat otella pystyasennossa. 
Kaiken kaikkiaan harjoittelun on oltava varsin 
kevyttä. 

Jos valmennettava on juonut liikaa, näkyy se 
vatsan turvotuksena ja nopeana sykkeenä. Kra- 
pulainen valmennettava urheilkoon vain juuri 
niin paljon, että hän alkaa hikoilla. Tällöin viini 
alkaa poistua elimistöstä. Hikoileva urheilija on 
pyyhittävä kuivaksi ja voideltava pienellä mää- 
rällä öljyä. 

Seksiä harrastaneen urheilijan huomaa monis- 
ta merkeistä: voimat ovat kaikonneet, hengitys 
on lyhyttä, solisluut sisäänpäin painuneet, kyl- 


kiluut pullottavat. Tällainen urheilija on Filo- 
stratoksen mukaan valmennettavan painajainen, 
eikä tule koskaan voittamaan seppelettä. Yöunet 
jäävät atleetilla vähiin, hänen mielensä on elä- 
män riemuissa ja katseensa vaeltelee keskitty- 
mättömänä. Seksiä harrastaneen urheilijan val- 
mennus kannattaa keskeyttää. Filostratos ih- 
mettelee vielä, miten nämä voivat kutsua itseään 
miehiksi, kun he vaihtavat voittoseppeleen hä- 
peälliseen nautintoon? Jopa yöllinen siemen- 
syöksy on Filostratoksen mukaan verrattavissa 
seksiin. Siemensyöksy on kuitenkin tahaton, 
eikä siten kerro atleetin välinpitämättömyydestä 
aivan samalla tavalla kuin seksin harrastaminen. 


Valmentaja tilanteen mukaan 


Kreikkalaiset kehittivät urheiluvalmennuksen 
tasolle, joka saavutettiin uudelleen vasta 1900- 
luvun alussa. Perehtyneisyys ruumiinharjoituk- 
sen eri puoliin käy ilmi Filostratoksen katkel- 
masta, jossa hän erittelee perusvalmentajan (pai- 
dotribes) sekä liikuntafysiologian asiantuntijan 
(gymnastes) taitoja: 


»Mitä siis on valmennus ja urheilu? Yksinkertai- 
sesti tietämystä, jonka osa-alueita ovat lääketie- 
de ja ruumiinharjoitukset, enemmän ja laajem- 
paa kuin pelkkä harjoittelu mutta ensinmainit- 
tua vain osaksi. Osoitan pian, minkä verran siinä 
on molempia. 

Paidotribes johdattaa oppilaansa vaikkapa pai- 
nin otteisiin ja opastaa milloin sopii käyttää 
mitäkin otetta; hän kertoo, kuinka paljon voi- 
maa voi käyttää, millaisia ovat hengähdystauot 
sekä kuinka puolustaudutaan ja kuinka taas 
murretaan vastustajan puolustus. 

Myös gymnastes opettaa tällaiset seikat urhei- 
lijalle, joka ei vielä ole niistä perillä. Urheilijan 
harjoittaessa painia ja pankrationia tulee hetkiä, 
joina hän havaitsee, kuinka päihitetään vastus- 
taja, joka on jo saavuttamassa yliotteen, kuinka 
väistetään hänen altaan tai saadaan hänestä ote; 
nämä ovat teknisiä yksityiskohtia, joita gymnas- 
tes ei välttämättä tiedä, ellei hänellä ole sitä 
ammattitaitoa, jonka paidotribes omaa. Tämän 
verran on siis yhteistä näillä kahdella. 

Mutta edelleen, gymnastes tietää, kuinka pide- 
tään ruumiin nesteet puhtaina ja torjutaan nii- 
den liialliset virtaukset, miten pehmennetään 
liiaksi kovettuneita jäseniä, kuinka vahvistetaan 
tai muulla tavoin muutellaan niitä tai muoka- 
taan jäseniä lämmöllä hautoen. Kaikki tällainen 
on hänen alaansa. Paidotribes ei tällaista tiedä, ja 
vaikka hän tietäisikin, hän soveltaisi sitä väärin 
oppilaisiinsa, lähinnä haitaten puhtaan veren 
esteetöntä virtausta. Niin paljon paidotribeen 
taitoa suurempi on gymnasteen ymmärrys. Hä- 
nellä on myös lääketieteellistä tietoa taudeista, 


Spartalaisten voimaruoka 


Spartan urheilijat ammensivat voimansa mus- 
tasta keitosta, joka oli oman aikansa gastro- 
nomialegenda: 


Oliiviöljyä Vettä 

Sipulia Verta 
Suolakurkkua Suolaa 
Papuja tai herneitä Viinietikkaa 
Ohraa Laakerinlehti 


Rasvatonta sianlihaa 


Ainesten määrä ja keskinäinen suhde oli kun- 
kin kokin harkittavissa, mutta spartalaisen 
tyylin mukaan aineksia — paitsi vettä — käytet- 
tiin niukasti. Pieniksi paloiksi silputtua lihaa ja 
kasviksia sekä ohrasuurimoita kuumennettiin 
öljyssä kohtalaisella lämmöllä. Kun vihannek- 
set olivat läpikuultavia, lisättiin vesi, jonka 
kiehuessa sekaan hämmennettiin veri paak- 
kuuntumista varoen. Maustamisen jälkeen 
keittoa haudutettiin noin tunnin verran. Se 
nautittiin leivän ja vedellä laimennetun viinin 
kera. 


joita me kutsumme nuhaksi, pöhöksi ja keuhko- 
taudiksi, sekä monista kaatumataudin lajeista, 
joihin lääkärit määräävät vesihoitoa. Samoin 
gymnastes tuntee juomat ja laastarit, joita joskus 
käyttää ruokavalion ja hieronnan ohessa. 

Mutta jos jollakulla on luunmurtuma tai haa- 
va, näköhäiriöitä tai raaja mennyt sijoiltaan, hän 
kääntyköön lääkärin puoleen, sillä gymnastes ei 
ole näiden alojen asiantuntija.» 


Paidotribes (sananmukaisesti 'lasten harjoittaja) 
oli voimistelun ja urheilun opettaja, jonka vah- 
vuus oli käytännöllinen osaaminen. Gymnastes 
taas oli varttuneempia urheilijoita opastava, 
oman aikansa tieteellisen koulutuksen saanut 
valmentaja. Arvokisojen urheilijoilla oli yleensä 
henkilökohtainen gymnastes, joka laati heille val- 
mennusohjelman. 

Vanhalla ajalla uskottiin neljään ruumiinnes- 
teeseen. Nämä olivat flegma, ‘lima’, khole, ’kel- 
tainen sappi, melaina khole eli 'musta sappi' sekä 
sanguis, veri. Ruumiinnesteiden määrä, laatu, 
puhtaus ja keskinäiset suhteet olivat erittäin 

Kamppailulajeissa otteluita oli aina valvomassa 
yksi tai useampi tuomari. Tämän pankration-otte- 
lun tuomari on valppaana ja huomaa altavastaa- 
jan yrittävän painaa sormella vastustajansa sil- 
mää. Teko oli ehdottomasti kielletty, ja tuomari 
onkin lyömässä sääntöjä rikkonutta atleettia ke- 
pillään varoituksen merkiksi. Taustalla seinustalla 
on kantopussissaan roikkuva kiekko. 


tärkeitä. Hallitsevan nesteen mukaan jaettiin 
ihmiset neljään temperamenttiluokkaan: fleg- 
maattinen oli verkkainen ja hitaan sitkeä, sapen 
hallitsema koleerinen tyyppi oli kiivas ja äkkipi- 
kainen, melankolinen oli mustan sapen vaiku- 
tuksesta alakuloinen, ja sangviininen eli verevä 
oli vilkas, eloisa ja kaikin tavoin elinvoimainen. 
Gymnastes laati kullekin urheilijalle juuri hänen 
»nestetasapainonsa» mukaisen ruokavalion ja 
harjoitusohjelman. 

Latinan humor tarkoittaa kosteutta ja nestettä; 
tämän mukaan ruumiinnesteisiin ja niiden tasa- 
painoon perustuvaa oppia sanotaan humoraali- 
patologiaksi. Opilla on ollut kannatusta uudel- 


lakin ajalla. Edelleen on humor on tarkoittanut 
sielun rehevyyttä eli huumoria. 


Lihaa voimailijoille, 
kasvisruokaa muille 


Urheilijoiden ruokavalio oli Kreikassa perintei- 
sesti varsin kevyt. Perustana olivat kasvikset ja 
kalat, joiden ohella syötiin herajuustoa. Atleet- 
tien pöydät muuttuivat lihaisammiksi 500—400- 
lukujen taitteessa eKr. Kerrotaan, että filosofi, 
matemaatikko ja kasvissyöjä Pythagoras olisi 
opettanut kotikaupunkinsa Krotonin urheili- 
joille lihansyönnin parantavan suorituskykyä. 
Toisaalla kunnian lihadieetistä saa stymfaloslai- 
nen Dromeus, moninkertainen pitkänmatkan- 
juoksun arvokisavoittaja. 

Kamppailulajien urheilijoiden kerrotaan ur- 
heilun kultakaudella syöneen erittäin lihapai- 
notteisesti. Muissa lajeissa pitäydyttiin Hippo- 
krateen suosimassa kevyessä ruokavaliossa: kas- 
viksia, herajuustoa ja ohraleipää. Niukimmin 
lihaa käyttivät spartalaiset. Tuhti ruoka teki hei- 
dän mielestään ihmisestä velton ja saamatto- 
man. 

Kreikkalaisurheilijoiden ruokahalu sekä vieh- 
tymys milloin mihinkin ravintoon oli kaikkien 
tiedossa ja taiteeseenkin sopiva vitsien aihe. Kun 
Platon Va/tiossaan halusi osoittaa, ettei hyvä ole 
yksiselitteinen käsite ja ettei sama aina ole sa- 
malla tavoin kaikille hyvä, hän valaisi asiaa näin: 
Muuan urheilija söi joka päivä lujasti naudanli- 
haa säilyttääkseen voimansa. Tämä oli hänelle 
hyvä, mutta vähemmän urheileville moinen ruo- 
kajärjestys olisi ollut epäterveellinen. 

Monet pitivät urheilijoita suursyömäreinä ja 
toiset taas nirsoina, joille ei mikään tahtonut 
kelvata. Roomassa Cicero havaitsi, etteivät ur- 
heilijat hänen nähdäkseen kestäneet kovinkaan 
hyvin nälkää ja muita rasituksia: »Pikkuiset mum- 
motkin pystyvät olemaan kaksi tai kolme päivää 
syömättä; mutta otapa urheilijalta yhdenkin 
päivän ateriat pois niin jopa hän huutaa apuun 
Olympon ylijumalaa julistaen, ettei millään kes- 
tä tämmöistä.» 


Voittoon vaikka vilpillä 


Huijaukset tai edes doping-aineet eivät ole ny- 
kyaikaisia keksintöjä. Jo antiikissa kunnian ta- 
voittelu saattoi saada urheilijan käyttämään mitä 
kummallisimpia keinoja. Vilppi oli yleensä vää- 
riä otteita tai liikkeitä ja doping-aineetkin olivat 
useimmiten yleisesti käytettyjä ruoka-aineita 
kuten viiniä tai sieniä. Välineillä huijaaminen 
oli harvinaisempaa, sillä esimerkiksi heittola- 
jeissa kaikki urheilijat käyttivät samoja välinei- 
tä, jotta kilpailu olisi ollut reilua. Lisäksi heitto- 
lajeissa ja hypyssä oli nykyisiä vastaavat säännöt 


sektoreista ja yliastumisesta. Hevoslajeissakin 
hevoset ja vaunut tarkastettiin, ennen kuin ne 
päästettiin radalle. 

Epärehellisyyttä olivat estämässä otteluita val- 
vovat tuomarit ja joskus jopa tekniset laitteet. 
Tällaisia olivat esimerkiksi juoksu- ja hevoskil- 
pailuissa käytetyt lähtöporttisysteemit, joilla 
pyrittiin antamaan kaikille tasavertainen mah- 
dollisuus voittoon. Tuomareita ei tiettävästi yri- 
tetty lahjoa, mutta kanssakilpailijoille saatettiin 
maksaa häviämisestä. Pausanias tietää kertoa, 
että lahjonnasta jäikin kiinni monia, esimerkiksi 
ateenalainen Kalippos. Olympiassa huijauksesta 
diskatut urheilijat joutuivat pystyttämään pat- 
saan stadionille johtavan tien varteen. Tällaisen 
häpeäpatsaan jalustassa saattoi lukea esimerkik- 
si: »Olympiavoitto on saavutettava jalkojen no- 
peudella ja ruumiin kestävyydellä, ei rahalla.» 

Vaikka huijaukset olivatkin säännöissä anka- 
rasti kiellettyjä ja yleisen mielipiteen tuomitse- 
mia, oveluutta kuitenkin arvostettiin. Oveluu- 
den, mikä yleensä tarkoitti näppäryyttä ja yllät- 
tävyyttä liikkeissä ja teoissa, piti kuitenkin ta- 
pahtua sallituissa rajoissa. Kiinnijääminen hui- 
jauksesta tarkoitti aina varoitusta tai jopa hylkä- 


ystä. Antiikin historiasta tunnetaan monia tapa- 
uksia, joissa voittaja on hylätty epärehellisyyden 
takia. Yleisen uskomuksen mukaan hylkäystuo- 
mion lisäksi huijaaja sai myös päällensä kisoja 
suojelevien jumalien vihat. 


Kielletyt otteet ja liikkeet 


Kamppailulajeissa epärehellisyyttä ja epäurhei- 
lijamaista käytöstä oli aina valvomassa tuomari, 
joskus useampiakin. He seisoivat kamppailijoi- 
den välittömässä läheisyydessä ja seurasivat tark- 
kaan kummankin otteita. Jos niissä oli jotain 
huomauttamista, saattoi tuomari sivaltaa kädes- 
sään olevalla kepillä väärän liikkeen tehnyttä 
urheilijaa. Jos varoituksia tuli monta, kilpailija 
hylättiin. Tehokas väärinkäytösten hillitsijä oli 
raha. Jos tuomarit katsoivat urheilijan käyttä- 
neen sopimattomia otteita, jäivät palkinnot ja 
kotikaupungin maksamat palkkiot saamatta. 
Esimerkiksi pankrationia pidetään maineel- 
taan lajina, jossa kaikki otteet olivat sallittuja. 
Näin ei kuitenkaan ollut. Vaikka ottelussa saikin 
käyttää iskuja, potkuja ja kaikenlaisia puristus- 
otteita, kaikki vastustajan tahalliseen vahingoit- 





Sääntöjen rikkomi- 
sesta seurasi usein 
hylkääminen ja sen 
lisäksi sakko. Olym- 
piassa sakkorahoilla 
pystytettiin häpeä- 
patsaita stadionille 
johtavan tien reu- 
nustalle. Nykyisin 
jäljellä ovat jalustat. 

Nero olympiavoittajana 


Rooman keisari Nero (37-68 jKr.) oli urheilumie- 
hiä. Nuoruudessaan hänet tunnettiin erinomaise- 
na ratsastajana. Hevosurheilun lisäksi tulevan hal- 
litsijan lempiharrastuksiin kuuluivat paini ja ase- 
leikit. Taiteitakin 16-vuotiaana valtaan noussut 
monilahjakkuus harrasti. Hän rakasti runoutta, 
etenkin omaansa. Aikalaiskirjailijat kertovat kei- 
sarin esittäneen usein illallisvieraille tuotantoaan 
kitharan säestyksellä. Myös teatteri kuului hallitsi- 
jan intohimoihin. 

Vuonna 66 Nero lähti yli vuoden kestäneelle 
kiertomatkalle Kreikkaan. Vaikka pahat kielet 
kuiskivatkin hallitsijan paenneen pääkaupungin 
poliittisia jännitteitä, sanoi keisari itse matkansa 
syyksi kreikkalaisen kulttuurin. Kulttuuria Nero 
haki ennen muuta urheilukilpailuista. Hän määrä- 
si kaikki Kreikan kisat pidettäviksi samana vuon- 
na, osan jopa kahteen kertaan. Näin keisari pääsi 
osallistumaan myös Olympian kisoihin, joissa me- 
nestys oli valtionpäämiehen arvolle sopiva. Hän 
osallistui neljään kilpasarjaan ja voitti ne kaikki. 
Nero olisi halunnut kokeilla taitojaan myös pai- 
nissa, mutta luopui ajatuksesta neuvonantajiensa 
pyynnöstä. Öljytty, alaston, hiekassa kierivä keisa- 
ri ei olisi tehnyt hyvää Rooman päämiehen arvo- 
vallalle. 

Voitoistaan kolme Nero sai kulttuurikilpailuista. 
Kisojen aluksi valittiin airut, joka kuulutti myö- 
hempien lajien voittajat. Neron harras toive oli 
päästä airuena kuuluttamaan oma nimensä 
Olympian voittajana. Hän voitti airutkilpailun 
akoniti, ilman yhtään vastustajaa. Neron aloit- 
teesta olympialaisiin oli otettu mukaan myös tra- 
gedia- ja laulukilpailut, joissa keisari sai seppe- 
leen. Vastustajien määrästä tai tasosta ei ole tie- 
toa... 


tamiseen tarkoitetut iskut ja potkut olivat anka- 
rasti kiellettyjä. Tuomareilla olikin täysi työ 
kamppailun tiimellyksessä erottaa kielletyt iskut 
sallituista. Historiasta tiedetään kuitenkin esi- 
merkiksi tapaus, jossa vastustajaa on lyöty ala- 
vatsaan kämmenlevyllä niin, että sormet puh- 
kaisivat vatsan ja iskun saanut ottelija kuoli 
siihen paikkaan. Lyöjä diskattiin ja voittaja jä- 
tettiin julistamatta. 

Valjakkokilpailuissa yleisin tapa huijata oli 
kiilaaminen tai kanssakilpailijan työntäminen 
ajoradalta. Yleensä tällaiset temput huomattiin, 


Neljäs seppele tuli valjakkoajosta. Myöhempien 
vuosikymmenten historioitsijat kertovat keisarin 
kisan päättyneen nöyryyttävästi putoamiseen 
vaunuista. Lausunnon todenperäisyyden voi ky- 
seenalaistaa. Neron poliittiset vastustajatkin tun- 
nustivat keisarin taidot hevostenkäsittelyssä. Oli- 
pa kisan käänteiden laita miten tahansa, Neron 
nimi jäi historiaan myös valjakkoajon olympiavoit- 
tajana. Kiittämätön keisari ei toki ollut: tuomarit 
saivat hallitsijan kisavierailusta muistoksi Rooman 
kansalaisuuden ja huomattavan summan rahaa. 

Kreikan kisat kierrettyään Nero palasi Italiaan 
mukanaan 1 808 voitonseppelettä. Hän osasi iloi- 
ta urheilu- ja musiikkimenestyksestään. Suetonius 
kuvaa elämäkerrassa keisarin saapumista pääkau- 
punkiin: 


» Roomaan hän ajoi vaunuissa, joita Augustus oli 
aikoinaan käyttänyt triumfissaan. Nerolla oli yl- 
lään purppurapuku ja kultaisin tähdin kirjottu 
kreikkalainen viitta, päässä Olympian voittajan 
seppele ja oikeassa kädessä Pytholaisista kisoista 
saatu. Kaikkia muita voitonmerkkejä kuljetettiin 
hänen edellään, ja niihin oli merkitty missä ja ke- 
nen kanssa kilpaillen ne oli voitettu. (...) Pyhät 
seppeleet hän sijoitti makuuhuoneisiinsa vuotei- 
den ympärille, samoin kuin kuvat, jotka esittivät 
häntä kitaristina, ja lyötti vielä rahaan saman ku- 
van.» (suom. J. A. Hollo) 


Vuoden 66 olympialaiset jäivät historiaan todis- 
teena keisarin itsekorostuksesta. Olympian perin- 
teen vahvuutta kuvaa kuitenkin se, etteivät fars- 
siksi muuttuneet kisat jääneet viimeisiksi. Kolmen 
vuoden kuluttua, Neron jo kuoltua, 212. Olym- 
pian kisat pidettiin perinteisen rytmityksen mu- 
kaan. Edellisten kisojen tuomarit olivat menettä- 
neet sekä virkansa että Neron antamat lahjat. 


mutta vauhdikkaassa lajissa ei kaikkea aina näh- 
ty. Usein väärien ajolinjojen valintaa perustel- 
tiin vauhdilla ja muiden kilpailijoiden ajolin- 
joilla. Patrokloksen hautajaisien kilpa-ajossa 
Diomedeen valjakko törmää Eumeloksen hevo- 
siin hurjin seurauksin. Kyseessä on kuitenkin 
vahinko, sillä Diomedes pudottaa ruoskansa ja 
hevoset säntäävät väärään suuntaan. Jälkipuhei- 
ta aiheuttaa kuitenkin huimapäisen nuorukai- 
sen, Antilokhoksen, tempaus kapeassa kohdas- 
sa, jossa talven tulva oli uurtanut pois osan 
tiestä. Atreuksen poika Menelaos on edellä, mutta 


Antilokhos tulee takaa kovempaa ja menee väki- 
sin ohi. Menelaos joutuu hiljentämään ja yltyy 
soittamaan suutaan vilppiä käyttäneelle Anti- 


lokhokselle: 


» Mieletön Antilokhos, miten ohjaat! Seis! Aja hiljaa! 
Kaita on tie! Sivu laskea saat, kun on taas keto laaja, 
ettet runtele kumpaakin sinä törmäten yhteen" 
Noin hän huusi, mut Antilokhon yhä hurjeni vauhti, 
ruoskall' iski hän vain eik ollut kuulevinaankaan. 
(...) vaan hevot Atreun poian 

jälkeen jäi, sill’ itse hän hiljentää koki niitä, 

yhteen törmänneet hevot ettei ois kaviokkaat, 
vaunuja sorrelleet punossorjia, suin somerikkoon 
itse he viskauneet ajokiistan kiivaudessa. 

Huusi ja nuhteli noin Menelaos vaaleva silloin: 
'Antilokhos, sua ei katalampaa miest’ ole toista! 

Nyt mene! Suottapa mielekkääks sua luuli akhaijit. 
Vaan valan vannonnatta et palkintoon pane kättäs!”» 
(suom. Otto Manninen) 


Palkintojenjaossa Menelaos vaatii itselleen Anti- 
lokhokselle osoitettua palkintoa vedoten kisassa 
käytettyyn vilppiin. Antilokhos taas vetoaa nuo- 
ruuteensa intoon, mutta suostuu luopumaan 
palkinnostaan. Tästä leppyneenä Menelaos luo- 
puu vaateistaan ja Antilokhos saa kuin saakin 
pitää palkintonsa. Kyseessä oli kuitenkin vain 
asetovereiden keskinäinen kilpailu, eikä todelli- 
sessa palkinto- tai seppelekilpailuissa varmaan- 
kaan olisi päädytty samaan lopputulokseen. An- 
tilokhos olisi luultavasti hylätty. 


Doping 


Antiikin aikana ei tunnettu aineita, jotka olisi- 
vat varsinaisesti parantaneet suorituskykyä. Ai- 
neet, jotka poistivat kivun, nälän ja väsymyksen 
tunteet, yleensä myös hidastivat käyttäjänsä no- 
peutta. Tällaista oli mm. unikoiden siemenko- 
dista puristettu, oopiumia sisältävä mehu. Jois- 
takin sienistä ja kasveista uutetuista nesteistä 
saattoi urheilija kuitenkin saada kestävyyttä. 
Varsinkin kamppailulajeissa, joissa iskut ja hei- 
tot aiheuttivat usein suurta tuskaa, lievä huu- 
maustila auttoi sietämään kipua. Myös viiniä 
käytettiin samassa tarkoituksessa. Roomassa gla- 
diaattorit saattoivat esiintyä huumattuina ja tais- 
tella vertavuotavina ja haavoittuneina hyvinkin 
pitkään. 

Punaisen kärpässienen (Amanita muscaria) si- 
sältämä muskariini lienee ollut yleisimmin käy- 
tetty keskushermostoon vaikuttava aine. Mus- 
kariinin annostelu oli oma taiteenlajinsa. Mää- 
rän ja ajoituksen kanssa piti olla tarkka. Olosta 
tuli varsin kurja, jos urheilija oli saanut muska- 
riinia liian paljon tai liian aikaisin. Oikein an- 
nosteltuna sieniuute toi urheilijalle keveän ja 
itsevarman olon sekä paransi sietokykyä. Ylian- 


Ihmissudesta = . 
olympiavoittajaksi 


Roomalainen luonnontieteilijä Plinius kirjoitti 
mittavan teoksen Naturalis historia, jossa hän 
käsittelee lähes kaikkea maan ja taivaan välil- 
tä. Teoksen nisäkkäitä käsittelevästä osasta 
löytyy merkillinen »doping»-tarina: 


» Apollas, joka on kirjoittanut olympiavoitta- 
jista, kertoo Demaenetus-nimisen parrhasia- 
laismiehen suorittaneen riitin, jossa hän 
muuttui sudeksi maistettuaan kuolleen pojan 
sisälmyksiä. Yhdeksän vuotta hän kulki sute- 
na ympäri Arkadian metsiä ja muuttui sitten 
takaisin ihmiseksi. Sutena hankkimillaan voi- 
milla hän osallistui olympialaisiin ja voitti 
nyrkkeilyn.» 


Kertomus on varsin laajalti levinnyt, ja Plini- 
uksen versiossa nimi näyttää muuttuneen al- 
kuperäisestä. Saman tarinan muut kertojat, 
mm. Pausanias, mainitsevat atleetin nimen 
olevan Demarkhos. Ja tosiaan, olympiavoitta- 
jien luettelosta vuodelta 400 eKr. löytyy De- 
markhos Parrhasialainen, joka voitti nyrkkei- 
lyn. Epäilemättä kyse on samasta miehestä, 
mutta valmennusmenetelmää sopinee epäil- 
lä. 


nostus taas aiheutti pahoinvointia ja sekavuutta. 
Aika muskariinin nauttimisesta optimaalisen ti- 
laan vaihteli urheilijasta ja olosuhteista riippuen 
puolesta tunnista kahteen. Varsin nopeasti tä- 
män jälkeen voittamattomuuden tunne muut- 
tui väsymykseksi ja heikotukseksi, jopa oksente- 
luksi. 

Kiihdyttävien tai huumaavien aineiden käyttö 
urheilun apukeinona ei ollut yleistä. Kielletty- 
jen aineiden listaa ei ollut, vaikka Plinius väit- 
tääkin kuivattujen viikunoiden syömisen olleen 
kiellettyä. Antiikin kirjallisuus ei kerro »doping- 
ongelmasta». Yleisimmin voittokuntoa haettiin 
ihan tavallisin konstein. Harjoiteltiin ahkerasti 
ja syötiin sopivasti. 

Caracallan termit 


Roomassa 200-luvulla jKr. 


A Pääsisäänkäynti 
B,C Frigidarium 

D, E, F Apodyterium 
G Tepidarium 

H Edellisen sivuhuone 
I Calidarium 

L Voimistelusali 


M, N Yksityinen kylpyhuone 


O Pallohuone 

P Pyóreá sivuhuone 
Q Voimistelusali 

R Huoltotila 


S Urheilukenttä ja katsomo 


T Kirjasto 

U Liikuntahalli 
V Kokoushuone 
W Käytävä 


Y Mitra-jumalan temppeli 


Z Huoltokäytävä 

Sisäänkäynnin puoleisella ulkoseinällä olivat baarinpitäjille, matkamuistojen myyjille 
yms. vuokratut liikehuoneet. Kuvassa ei näy kellarikerroksessa sijainnut lämpökes- 


kus, hypocaustum, mistä lämpö johdettiin calidariumin kuumaan altaaseen sekä 


kylpylän lattioiden ja ontoista tiilistä rakennettujen seinien lämpökanaviin. 


Kuntoilua, seurustelua ja kylpemistä 


»Minä en kylve joka päivä. Sillä kylpy runtelee 
ihmistä niin kuin vanuttaja vaatetta. Vedellä on 
hampaat, ja elinvoimastamme liukenee kylvyssä 
osa jokikinen päivä.» (Petronius Arbiter: Trimal- 
kion pidot, suom. Edwin Linkomies) 


Roomalaisten suuresti arvostamat kylpylät ovat 
samanlainen urheilun sivuteema kuin gladiaat- 
toritaistelut. Kun kreikkalaisessa gymnasionissa 
oli mahdollista peseytyä, niin roomalaisessa kyl- 
pylässä oli tarjolla kävelyrata ja pallokenttä. Vaik- 
ka pääasia kylpylässä olivatkin sosiaalisten suh- 
teiden hoitaminen, peseytyminen ja erilaiset 
hoidot, oli ennen veteen menoa tapana hieman 


hikoilla. Kuntoilu kylpylässä muodostikin mer- 
kittävän osan kaikesta fyysisestä aktiviteetista, 
jota pääkaupungin yläluokka harrasti. 
Tunnetun historiansa varhaisimpina aikoina 
roomalaiset eivät juuri välittäneet kylpemisestä. 
Vanhassa Roomassa toimitti kylpyammeen vir- 
kaa jossain sivuhuoneessa maalattiaan upotettu 
tynnyri, johon kylpypäivinä kannettiin lämmintä 
vettä. Tynnyrissä peseytyi ensin perheen pää, ja 
hänen jälkeensä muut perheenjäsenet arvojär- 
jestyksessä, ensin miehenpuolet ja heidän jäl- 
keensä emäntä ja tyttäret, kaikki samassa vedes- 
sä. Jos ammeeseen vielä jäi vettä, sopi orjien 
peseytyä isäntien jälkeen. Saippuaa ei antiikin 
maailmassa tunnettu, vaan likaa irrotettiin hie- 
romalla ihoon öljyä sekä muita voiteita, jotka 


lämpimässä kylvyssä huuhdeltiin pois. 

Sopivien vesistöjen äärellä roomalaiset uivat 
mielellään. Uimataito oli heidän keskuudessaan 
niin yleistä, että tylsimyksestä voitiin huomaut- 
taa kreikkalaisen sanonnan mukaan: »On niin 
tyhmä ettei osaa lukea eikä uida.» Sittemmin 
roomalaiset huomasivat peseytymisellä ja ihon- 
hoidolla olevan myönteisiäkin puolia. Suur- 
kaupungin kasvava vedentarve johti vesijohto- 
jen rakentamiseen: Rooman ensimmäinen suuri 
johto Agua Appia valmistui 312 eKr., ja kau- 
pungin yhä paremmin toimiva vesihuolto taas 
lisäsi mieltymystä kylpemiseen. Vesijohtojen 
rakentaminen jatkui ensimmäiselle vuosisadalle 
jKr. asti, ja lopulta kaupunkiin toi vettä 17 
suurta runkojohtoa, joiden yhteinen kapasiteet- 
ti oli noin 1 000 litraa vettä vuorokaudessa 
asukasta kohti. 

Laajentaessaan valtakuntaansa roomalaiset 
kohtasivat Etelä-Italiassa kreikkalaiset siirtokun- 
nat ja niiden myötä varta vasten urheilun har- 
joittamista varten rakennetut gymnasionit. Roo- 
malaisille tällainen oli uutta, sillä he olivat käy- 
tännölliseen tapaansa mieltäneet urheilun osak- 
si sotilaskoulutusta. Roomalaisten suhde kreik- 
kalaisiin oli varsin monimutkainen. Toisaalta he 
pitivät itseään karskeina sotilaina ja varsin avoi- 
mesti halveksivat mielestään mukavuudenhalui- 
sia, velttoja ja homoseksuaalisuuteen taipuvia 
kreikkalaisia; toisaalta roomalaiset olivat kon- 
servatiiveja ja arvostivat kaikkea vanhaa. Kohda- 
tessaan omaansa vanhemman ja hienostuneem- 
man kulttuurin roomalaiset pyrkivät toisaalta 
säilyttämään ylemmyydentuntonsa, toisaalta he 
asettivat kreikkalaiset suorastaan esikuvikseen ja 
ryhtyivät jäljittelemään näitä. 

Varsinkin sen jälkeen kun koko Manner-Kreik- 
ka oli joutunut roomalaisten valtaan 146 eKr. ja 
siitä oli tehty Akhaia-niminen provinssi, tuli 
kaikki kreikkalainen muotiin Roomassa. Runoi- 
lija Horatiuksella oli täysi syy sanoa: Graecia 
capta ferum victorem cepit, ”Voitettu Kreikka 
voitti sivistymättömän voittajansa . Rooman kir- 
jallisuus, kuvanveisto, arkkitehtuuri ja maalaus- 
taide nousivat aivan uusiin ulottuvuuksiin kreik- 
kalaisten esikuvien vaikutuksesta. 

Urheilua eivät roomalaiset kreikkalaisten ta- 
paan ryhtyneet harjoittamaan, mutta pian he 
oppivat arvostamaan gymnasionin tarjoamia 
mahdollisuuksia kylpemiseen ja ihonhoitoon. 
Kun henkilökohtainen hygienia oli aiemmin 
hoidettu peseytymällä tynnyrissä ja osoitettu 
karua roomalaishenkeä uimalla kylmässä Tiber- 
virrassa, rakensi varakas roomalainen itselleen 
nyt balneumin, kylvyn, kreikkalaisen /outronin 
malliin. Ryhdyttiin myös rakentamaan suuria 
julkisia kylpylöitä, joita kutsuttiin nimellä ther- 
mae, (kreikan thermai, lämpimät paikat’). Muis- 
tona kreikkalaisesta gymnasionista oli rooma- 


laisten termeissä kenttä, jolla roomalaiset pelasi- 
vat pallopelejä sekä ambulatorium, kävelypiha 
tai -rata. Joissakin kylpylöissä oli myös stadion, 
jolla voitiin järjestää pienimuotoisia urheilukil- 
pailuja. Pääasia oli kuitenkin kylpeminen ja seu- 
rustelu. 

Kun roomalaisessa kylpylässä oli hieman kun- 
toiltu pallotellen tai kävellen, jätettiin vaatteet 
pukuhuoneeseen, apodyterion. Kylpykierrokseen 
kuuluivat kylmä, lämmin ja kuuma kylpy. Kyl- 
män kylvyn, frigidarium, vesi tuli vuoripuron 
lämpöisenä suoraan vesijohdosta. Kylmästä kier- 
ros jatkui tepidariumiin, altaaseen, jonka vesi oli 
suurin piirtein huoneenlämpöistä. Tepidariumin 
jälkeen oli vuorossa calidarium, kuuma kylpy. 
Kuuman altaan lämpö hipoi neljääkymmentä 
astetta. Edelleen oli kunnon kylpylässä sudato- 
rium, saunamainen hikoiluhuone, sekä runsaas- 
ti pieniä ja suuria tiloja istuskeluun ja seuruste- 
luun. 

Kylpylällä oli samanlainen sosiaalinen merki- 
tys kuin Kreikassa gymnasionilla. Kylpylään 
mentiin viettämään aikaa, nauttimaan elämästä 
sekä tapaamaan tuttuja, keskustelemaan ja jopa 
hoitamaan liikeasioita. Tätä ajatellen oli kylpy- 
löiden altaatkin suunniteltu; niitä kiertäviä as- 
kelmia pitkin oli mukava laskeutua veteen ja 
istahtaa viihtymään mieluisassa seurassa. Uimi- 
seen roomalaisten altaat olivat liian matalia ja 
lyhyitä. Tarjolla oli myös hierontaa ja ihonhoi- 
toa ja parturin sekä käsien- ja jalkojenhoitajan 
palveluita. 

Kylpylät ja kylpyläkulttuuri tulivat Rooman 
valtakunnassa hyvin suosituiksi. Pelkästään pää- 
kaupungissa Roomassa oli yksitoista suurta jul- 
kista kylpylää. Augustuksen jälkeen keisariajalla 
kylpylät kehittyivät ylellisiksi, loisteliaiksi ja jät- 
tiläismäisen suuriksi laitoksiksi. Niiden yhtey- 
teen rakennettiin baareja, ravintoloita ja lopulta 
jopa kirjastoja ja kokous- sekä luentosaleja. Kyl- 
pylässä oli helppo viettää kokonainen päivä, ja 
monien roomalaisten kerrotaan viettäneen kyl- 
pylöissä enemmän aikaa kuin työpaikallaan. Kyl- 
pylöiden pääsymaksut olivat kohtuulliset, ja usein 
esimerkiksi virkamiesvaalien ehdokkaat ostivat 
kylpylästä päivän ja jakoivat vapaalippuja osana 
vaalikampanjaansa. 

Paljon on puhuttu Rooman kylpylöissä re- 
hottaneesta siveettömyydestä. Juttuja ovat ker- 
toneet ennen kaikkea varhaiset kristityt, jotka 
halusivat sanoutua irti pakanallisen ruumiin- 
kulttuurin perinteestä. Tosiasiassa Rooman 
kylpylät oli joko jaettu väliseinällä miesten ja 
naisten osastoihin tai sitten ne olivat auki vuo- 
ropäivinä miehille ja naisille. Toinen asia on, 
että prostituutio oli Roomassa ammatti siinä 
kuin muutkin, ja kylpylät epäilemättä tarjosi- 
vat runsaasti tilaisuuksia tämänkin ammatin 
harjoittamiseen. 

Pienen kreikkalaiskaupungin stadionilta oli pitkä matka kansakunnan ylistämäksi urheilu- 
sankariksi, mutta siitä tuhannet nuorukaiset unelmoivat. Ykköstila vaikkapa Olympiassa 
teki urheilijan nimen kuolemattomaksi. Urallaan 1 400 voittoa saavuttanut Theagenes tai 
kahdentoista olympiavoiton Leonidas elävät yhä urheiluhistoriikkien sivuilla. 

Kreikkalaisten panhelleenisissä kisoissa näkyi kansan urheilukulttuurin suuruus. Kym- 
menet tuhannet katsojat seurasivat kotikaupunkinsa urheilijoiden menestystä. Hajanaisen 
Kreikan ykseyttä vaalittiin katsomoissa, joihin muiden kisavieraiden joukossa saapuivat 
aikansa tärkeimmät taiteilijat, filosofit ja valtiomiehet. Täysi stadion tarjosi unohtumatto- 
man elämyksen. Lihaksi muuttunutta voitontahtoa, juoksuradalta kohoavaa pölyä, aurin- 
gon armotonta paahdetta. Oliiviöljyn tuoksua ja yleisön kannustushuutoja. 

Roomassa edes tämä ei tyydyttänyt kansan spektaakkelinnälkää. Perinteisten urheiluki- 
sojen sijaan elämyksiä haettiin kilpa-ajoista ja gladiaattoriesityksistä. Urheilullisuuden 
vaateista tingittiin. Näytökset olivat toimiva sekoitus liiketoimintaa ja sisäpolitiikkaa. 


Vaikka järjestelyt maksoivat paljon, saattoivat vedonlyönnin tuotot tai sirkushuveilla 


hankittu kansansuosio tuottaa rahat moninkertaisina takaisin. 


Kreikan kisat 


Olympian kilpailut olivat antiikin Kreikan ur- 
heilutapahtumista vanhimmat, suurimmat ja 
kuuluisimmat, mutta eivät ainoat. Pienempiä 
kansallisia ja paikallisia kisoja järjestettiin vuo- 
sittain satoja. Stadion kuului kaupunkivaltion 
perusvarustuksiin. Pelkiksi harjoittelupaikoiksi 
niitä ei rakennettu, juosta saattoi missä tahansa 
tiellä tai avoimella kentällä. Stadion katsomoi- 
neen oli nimenomaan kisapaikka. 

Kreikkalaiset jakoivat itse urheilukilpailut kah- 
teen ryhmään. Suuria arvokisoja he kutsuivat 
alkujaan pyhiksi kilpailuiksi tai seppelekilpai- 
luiksi. Myöhemmin niistä alettiin käyttää nimi- 
tystä panhelleeniset (yleiskreikkalaiset) kisat, sil- 
lä urheilijoita saapui kisoihin Kreikan joka kol- 
kasta. Niiden joukkoon laskettiin Olympian, 


Python, Isthmian ja Nemean urheilukilpailut. 
Kun Kreikka joutui roomalaisten valtaan, lisät- 
tiin seppelekilpailujen ryhmään keisari Augus- 
tuksen kunniaksi järjestetyt Aktionin kisat. Ku- 
ten nimityksestä »pyhät kisat» voi päätellä, nel- 
jän alkuperäisen panhelleenisen kisan perusta 
oli uskonnollinen. Seppelekisoiksi niitä kutsut- 
tiin palkintonsa vuoksi. Maallista hyvää sai 
muista kisoista, näissä voittajalle jäi käteen vain 
seppele ja maine. Muut panhelleeniset kisat seu- 
rasivat rytmityksessään Olympian esimerkkiä. 
Niitä ei pidetty joka vuosi, vaan 2-4 vuoden 
säännöllisin välein. 

Urheilukisojen toinen ryhmä olivat palkinto- 
kilpailut, joita oli joka lähtöön. Pienimmät ke- 
räsivät kentälle vain järjestäjäkaupungin urheili- 

e Kaupunki 


e Muu paikkakunta 


A. Vuori 
uori 


joita. Keskikokoisissa kisoissa oli edustajia myós 
naapuripoliksista. Palkintokisoista mahtavim- 
pia kutsuttiin kuvaavasti rahakisoiksi. Maineik- 
kaammat urheilijat rikastuivat jo kisoihin osal- 
listuessaan, sillä olympiavoittajia houkuteltiin 
lähtöviivalle rahan voimin. Jos rahakisoissa vielä 
menestyi, yksittäisen kilpailun voitosta saattoi 
saada toimeentulon jopa vuodeksi. 


Panhelleeniset kisat 


Kreikkalaisille jako panhelleenisiin ja palkinto- 
kisoihin oli perustavanlaatuinen. Panhelleeniset 

Olympian, Python, Isthmian ja Nemean kisat 
muodostivat nelikon, jota yhdistivät uskonnol- 
lisen alkuperän lisäksi rytmitys, rituaalit, seppe- 
lepalkinnot ja pitkä historia. Kolmet viimeksi 
mainitut kisat saivat kaikki alkunsa runsaan kym- 
menen vuoden sisällä, 586—573 eKr. Python 
kisoja edelsi musiikkikilpailujen perinne, muis- 
sa paikoissa merkkejä varhaisemmista kilpailuis- 
ta ei ole. 

Panhelleeniset kisat toistuivat samassa järjes- 
tyksessä olympiadista toiseen. Ensimmäisenä 
vuonna kisattiin Olympiassa, toisena Nemeassa 
ja Isthmiassa. Olympiadin kolmannen vuoden 


kisat järjestettiin Delfoissa Python nimellä. Nel- 
jäntenä vuonna kisattiin toisen vuoden tapaan 
Nemeassa ja Isthmiassa. Näin Olympian ja Pyt- 
hon kisat järjestettiin neljän, Nemean ja Isthmi- 
an kahden vuoden välein. Urheilijoille tämä 
tarkoitti arvokisoja vuosi toisensa perään. 





Kisat Ajankohta 
Olympia kesä 480 eKr. 
Nemea kesä 479 
Isthmia kevät 478 
Pytho kesä 478 
Nemea kesä 477 
Isthmia kevät 476 






































Esimerkki 75. olympiadin arvokisoista. 


Kisapaikat olivat alun perin pyhäkköalueita. Ne 
sijaitsivat suhteellisen eristyneissä paikoissa, pois- 
sa suurten kaupunkien välittömästä läheisyydes- 
tä. Syrjäinen sijainti ja uskonnollinen yhteys 
nostivat kisat kaupunkivaltioiden päivänpoliit- 
tisten riitojen yläpuolelle. Niistä tuli kreikka- 
laisten yhteistä omaisuutta. 

Vai tuliko täysin? Niin yleiskreikkalaisiksi kun 
kisoja kutsuttiinkin, eivät osanottajat jakaantu- 
neet tasaisesti Kreikan eri osien kesken. Maan- 
tiede vaikutti myös osallistumisinnokkuuteen. 
Edes aikansa parhaat urheilijat eivät välttämättä 
kiertäneet kaikissa panhelleenisissä kisoissa, kes- 
kinkertaisemmista puhumattakaan. Tämän huo- 
maa selkeästi kisojen voittajalistoista. Pelopon- 
nesolaisissa Olympian ja Nemean kisoissa nie- 
mimaan omat urheilijat saavuttivat eniten voit- 
toja. Delfoissa menestyivät pohjoiskreikkalai- 
set, Isthmiasta voittoseppele matkasi useimmin 
Egeanmeren saaristoon tai Vähään-Aasiaan. Il- 
miötä ei voi selittää tuomareiden kotiinpäinve- 
tokaan. Kisojen yleiskreikkalaisuuteen onkin si- 
sällytettävä pieni varaus. Kisat olivat avoimet 
kaikille kreikkalaisille, mutta osallistujajoukko 
oli alueellisesti painottunut. Tämä ei pienennä 
panhelleenisten kisojen merkitystä Kreikan yh- 
tenäiskulttuurin ilmentäjänä ja vahvistajana. 














Urheiluaiheita lyö- 
tiin joskus rahoihin- 
kin. Eliin kaupungin 
rahoissa 500-luvulta 
eKr. esiintyy urheili- 
joiden suosikkiju- 
malatar Nike, ‘Voit- 


4 


to’. 


















































Olympia Pytho d Isthmia Nemea Yhteensä 
Peloponnesos 175 102 375 
Keski- ja Pohjois-Kreikka 115 61 281 
Läntiset siirtokunnat 7 17 127 
Egeanmeri ja Vähä-Aasia 76 59 276 
Afrikan siirtokunnat 21 6 33 








Voittajien alueellinen jakautuminen panhelleenisissä kisoissa 500—100 eKr. 

Panhelleenisten kisojen vertailua. 





Seppeleen lisáksi pan- 
helleenisten kisojen 
voittajalle sidottiin 
usein pááhàn tai ká- 
teen villainen liina. 
Urheilijan kuusi sep- 
pelettä kertovat arvo- 
kisavoittojen määrän. 

Olympia Pytho Isthmia Nemea 
Pitopaikka, Olympia, Delfoi, Isthmia Nemea, 
maakunta Elis Lokris Korintti Argolis 
1. kisat 776 eKr. 586 eKr. 582 eKr. 573 eKr. 
Sijoittuminen 1. vuonna 3. vuonna 2. ja Á. vuonna 2. ja Á. vuonna 
olympiadissa 
Ajankohta heinä-elokuu | heinä-elokuu | huhtikuu heinä-elokuu 
Palvottu jumala Zeus Apollo Poseidon Zeus 
Palkintoseppele oliivi laakeri mänty / villiselleri villiselleri 
Stadionin pituus 192,28 m 177,35 m 192,24 m (vanha) n.178 m 
181,31 m (uusi) 
Katsomon koko 40 000 7 000 4 000 (vanha) 40 000 
21 000 (uusi) 
Muistokisojen Pelops Python Melikertes- Ofeltes 
kohde Palaimon 





Olympiadi ajanlaskun 
perustana 


Kreikassa ei koskaan ollut voimakasta pappis- 
kastia kuten varhaisemmissa Lähi-idän kor- 
keakulttuureissa. Tämä selittää osittain sen, 
miksi kreikkalaisten keskuudessa ajanlasku oli 
epäyhtenäisempää kuin esimerkiksi babylo- 
nialaisilla tai egyptiläisillä. Kukin kaupunkival- 
tio laski vuosia omista lähtökohdistaan. Yleis- 
kreikkalainen järjestelmä vuosien laskemiseen 
syntyi vasta 400-luvulla eKr., kun paikallisten 
ajanlaskujen rinnalle tuli yhteinen olympiadei- 
hin pohjautuva ajanlasku. 

Olympian kisat järjestettiin säännöllisesti 
neljän vuoden välein. Ajanjaksoa kutsuttiin 
olympiadiksi. Jakso alkoi kreikkalaisen vuo- 
den vaihtuessa keskikesällä, runsas kuukausi 
ennen olympiakisoja, ja siitä alkoi olympiadin 
ensimmäinen vuosi. Kisoista ja olympiadeista 
kreikkalaiset käyttivät vuoden 776 eKr. en- 
simmäisistä olympialaisista alkavaa järjestys- 
numerointia. 

Olympiadit nimettiin paitsi numeroin, myös 
jonkin olympiavoittajan mukaan. Nimen valin- 
ta ei kuitenkaan noudattanut selkeää sään- 
nönmukaisuutta. Ilmeisesti nimen antoi kul- 
loistenkin kisojen parhaaksi katsottu urheilija. 
Valinnoista voi päätellä jotain myös eri lajien 
arvostuksesta. Stadionin juoksun ja pankra- 
tionin voittajat ovat saaneet nimiinsä valta- 
osan olympiadeista. 


Olympian kisat 


Olympia sijaitsee Peloponnesoksen niemimaalla 
Eliin maakunnassa noin 180 kilometria Atee- 
nasta itään. Antiikin aikana Olympia ei ollut 
varsinaisesti edes kaupunki tai kylä vaan yliju- 
mala Zeulle pyhitetty lehto. Alueella oli kuiten- 
kin monia temppeleitä, patsaita ja julkisia ra- 
kennuksia, jotka kaikki oli tarkoitettu lähinnä 
Zeun palvontamenoihin. Näiden lukuisten 
temppelien joukossa yksi oli ylitse muiden: 
Olympieion eli Zeus Olympolaiselle pyhitetty 
temppeli. Sen sisällä oli kuuluisa Feidiaan jätti- 
mäinen istuvaa Zeusta esittävä kultainen ja nor- 
sunluinen patsas, joka luettiin yhdeksi antiikin 
maailman seitsemästä ihmeestä. Tämän Perikleen 
ajan (400-luvun eKr. puolenvälin) parhaan ku- 


OLYMPIA 


Alfeios- joki d 


vanveistajan tyótà oli myós Ateenan Akropoliin 
Parthenon-temppelissä ollut Athene-jumalatta- 
ren veistos. 


Pelops-sankarin muistokisat 


Kreikkalaisessa tarustossa jumalilla oli sormensa 
pelissä olympialaisten niin kuin monen muun- 
kin asian synnyssä. Kerrottiin, että jumalat oli- 
vat kisailleet keskenään Olympian lehdossa. Zeus 
ja Kronos olivat painineet ja Apollo juossut 
kilpaa Hermeen kanssa ja nyrkkeillyt Areen kans- 
sa. Siellä olivat mitelleet voimiaan myös heerok- 
set eli lähes jumalan asemassa olleet myyttiset 
sankarit. Kisojen syntyyn liittyviä tarinoita on 


Stadion 

Zeun temppeli 
Heran temppeli 
Palestra 

Pyhän lehdon (Altis) 
rajamuuri 
Yhdystunneli 
Hippodromi 
Kladeos-joki 
Kronos-vuori 
Tuomareiden koroke 
Katsomo 

Olympian kisoilla vaalittiin Pelopsin muis- 
toa — tarusankarin, joka antoi nimen koko 
Peloponnesoksen niemimaalle. Pelopsin 
vaunujen kyydissä on hänen kilpa-ajoilla 
puolisokseen saamaansa Hippodameia. 

siis useita, mutta seuraava lienee tunnetuin. 
Tarinan mukaan Olympian kisojen perustaja 
oli Herakles, joka järjesti juhlalliset kisat Pelops- 
heeroksen kunniaksi. Pelops nimittäin oli rakas- 
tunut Pisan kuninkaan Oinomaoksen tyttäreen 
Hippodameiaan ja halusi tämän vaimokseen. 
Kuningas oli kuitenkin kuullut ennustuksen, 


jonka mukaan hänen oma vävynsä tulisi surmaa- 
maan hänet. Niinpä kuningas haastoi kaikki 
tyttärensä kosijat hevoskilpailuun kanssaan. Se, 
joka hänet voittaisi, saisi tyttären puolisokseen. 
Tehtävän teki vaikeaksi se, että Oinomaoksen 
hevoset olivat itsensä sodanjumala Areen lah- 
joittamat ja niitä sanottiin voittamattomiksi. 





Pelops sai kuitenkin omat hevosensa merenju- 
mala Poseidonilta. Kun lisäksi Oinomaoksen 
vaunuille tehtiin pientä tihutyötä, voitti Pelops 
kilvan. Niinpä hänen päänsä ei joutunut ripus- 
tetuksi kahdentoista jo aiemmin voittoa yrittä- 
neen joukkoon, ja hän sai Hippodameian puoli- 
sokseen. Kuningas Oinomaos sai kylläkin sur- 
mansa. Tarinan versiosta riippuen hän joko sot- 
keutui valjaisiinsa ja jäi hevostensa tallomaksi 
tai sitten Pelops surmasi hänet. Tämän kyseen- 
alaisen, vilppiäkin sisältäneen sankariteon kun- 
niaksi Herakles järjesti kisat, joiden palkinnoksi 
määrättiin oliivipuun lehvä. Vaatimattomalta 
tuntuva palkinto sai arvonsa siitä, että Herakles 
oli ensimmäisenä tuonut oliivipuun kaukaa poh- 
joisesta, tarunomaisesta hyperborealaisten maasta 
ja istuttanut sen Olympiaan. 


Taruista tosiasioihin 


Sofisti Hippias julkaisi 400-luvulla eKr. olym- 
pialaisten voittajaluettelon, jonka mukaan en- 
simmäiset kisat käytiin vuonna 776 eKr. Voitta- 
jaluettelo ja sen myöhemmät lisäykset ovat paras 
tietolähteemme kisojen lajeista ja niiden voitta- 
jista. Vaikka kirjalliset todisteet ensimmäisistä 
olympialaisista ovatkin satoja vuosia itse alka- 
misajankohtaa myöhemmältä ajalta, ei ole mi- 
tään syytä epäillä, etteikö olympialaisia olisi jar- 
jestetty tuolloin. Tätä tukevat kirjallisten todis- 
teiden lisäksi arkeologiset löydöt. 

Mikään ei kuitenkaan sulje pois vaihtoehtoa, 
että kisoja olisi järjestetty jo aiemminkin kuin 
vuonna 776 eKr. 200-luvulla eKr. elänyt kreik- 
kalainen oppinut Eratosthenes ehdotti ensim- 
mäisten kisojen ajankohdaksi vuotta 884 eKr. 
Hänen mielestään vuosi 776 eKr. on jäänyt 
historiaan vain siitä syystä, että tuolloin ryhdyt- 
tiin järjestelmällisesti merkitsemään muistiin 
voittajia. Eratostheneen päättelyssä saattaa olla 
perää. On vaikea kuvitella, että ikään kuin tyh- 
jästä syntyisi mittava, uskonnollisesti tärkeä ki- 
satraditio. On todennäköistä, että Olympiassa 
oli pidetty uskonnollisia juhlia jo kauan ennen 
varsinaisten kisojen alkua. Jossain vaiheessa ki- 
sat ovat lopulta saaneet päähuomion uskonnol- 
lisilta juhlallisuuksilta. Lisäksi on todennäköis- 
tä, että kilpailuja on järjestetty enemmän tai 
vähemmän järjestelmällisesti ympäri Kreikkaa 
halki vuosisatojen ennen olympialaisia. 


ee ei ulottunut 


koko Kreikkaan 


Kuukausi ennen Olympian kisojen alkamista 
papit julistivat kisarauhan, mistä toimitettiin 
tieto kisoihin osallistuviin kaupunkeihin. 
Olympiarauhan merkitystä on usein liioiteltu: 
se ei pysäyttänyt sodankäyntiä koko Kreikassa. 


$ TA 





Kaksi kuukautta kestävä rauha määräsi lopetta- 
maan vain ne sodat, jotka häiritsivät olympia- 
laisia. Käytännössä tämä tarkoitti sotia, joihin 
järjestäjäkaupunki Elis oli osallisena. Muutkin 
kaupunkivaltiot saattoivat solmia sodissaan ase- 
levon kisojen ajaksi, mikä ei kuitenkaan ollut 
edellytys urheilujuhlaan osallistumiselle. Var- 
sinaisen kisarauhan rikkominen — Eliin edusta- 
jien tai maa-alueen loukkaaminen — johti teon 
julkeuden mukaan määrättyyn sakkorangais- 
tukseen. 

Peloponnesolaissotien aikana 420 eKr. Spar- 
talle oli määrätty kisarauhan loukkaamisesta 
200 000 drakhman sakko. Spartalaiset kieltäy- 
tyivät maksamasta vedoten siihen, etteivät he 
elisläistä sotilasjoukkoa vastaan hyökätessään 
olleet vielä saaneet viestiä rauhan alkamisesta. 
Vetoomusta ei hyväksytty, koska ratkaisevana 
pidettiin rauhan julistamishetkeä, josta Spartas- 
sakin oltiin tietoisia. Spartalle tarjottiin komp- 
romissina mahdollisuutta maksaa sakko vasta 
kisojen jälkeen, mutta tähänkään he eivät suos- 
tuneet. Niskuroinnin johdosta Spartalta evät- 
tiin osallistuminen vuoden 420 eKr. olympiaki- 
soihin. Sitä, maksoivatko he sakon myöhem- 
min, ei historia kerro. Seuraaviin olympialaisiin 
Spartan edustajat saivat joka tapauksessa osallis- 
tua. 


Olympialaisten aikataulu 


Olympialaisten aikatauluista ja kilpailuiden kes- 
kinäisestä järjestyksestä puhuttaessa on pidettä- 
vä mielessä antiikin olympialaisten pitkä histo- 
ria. Sen runsaan tuhannen vuoden aikana, jol- 

Stadionin juoksu 
alun perin ainoa 
olympialaji. Perin 


oli 


teet ovat huikeat. 
Nykyaikoihin säily- 


neissä voittajalis- 


toissakin on mainit- 
tu 249 kisojen sta- 


dionvoittajat. 

Kuukauden harjoi- 
tusleiri toimi sa- 
malla kisojen esi- 
karsintana. Hei- 
koimmat putosivat 
pois. Jos joku 
osoittautui lajis- 
saan ylivoimaisek- 
si, voitti hän sep- 
peleen ilman kil- 
pailua. 


loin antiikin olympialaisia jarjestettiin, kisoja 
uudistettiin lukuisia kertoja. Lajeja lisättiin ja 
poistettiin. Suurimmaksi osaksi tietomme la- 
jeista ja voittajista perustuvat sofisti Hippiaan 
kirjoittamaan voittajaluetteloon. Hippias eli 
kuitenkin 400-luvulla eKr., joten hänenkin tie- 
tonsa ensimmäisistä olympialaisista pohjautu- 
vat perimätietoon ja satunnaisiin kirjallisiin to- 
distuksiin, esimerkiksi voittajille sepitettyihin 
runoihin. Sittemmin voittajaluetteloa on jatket- 
tu monen kronikoitsijan toimesta. 

Kolmissatoista ensimmäisissä olympialaisissa 
eli 776—728 eKr. kisailtiin vain yhden stadionin 
juoksussa. Sen jälkeen kisaohjelmaan lisättiin 
kahden stadionin ja pitkänmatkan juoksu. Vasta 
vuonna 708 eKr. eli 18. olympialaisissa ohjel- 
mistoon tulivat viisiottelu ja paini. Heti tämän 
jälkeen ne kuitenkin näyttävät poistuneen oh- 
jelmistosta, mikä ei välttämättä tarkoita muuta 
kuin meille säilyneiden tietojen puutteellisuut- 
ta. 

Ensimmäisistä pienimuotoisista juoksukilpai- 
luista kisat laajenivat pikkuhiljaa niin kestoltaan 
kuin lajimäärältään, ja vihdoin 400-luvulla eKr. 
kisat näyttävät olleen laajimmillaan. Seuraavak- 
si esiteltävän olympialaisten aikataulun runko- 
na ovatkin juuri 400-luvun eKr. monipäiväiset 
uskonnon ja urheilun sävyttämät juhlat. 

Kuten nykyisiäkin, antiikin olympialaisia jär- 
jestettiin joka neljäs vuosi. Nelivuotiskausi oli 
myös paikallisten kalentereiden rinnalla yhtei- 
nen ajanlaskun perusta kaikkialla Kreikassa. Näin 
ajanlasku pysyi kaupunkivaltioissa jos ei sentään 
yhtenäisenä, niin ainakin yhteismitallisena. 

Olympiadin ensimmäisenä vuonna järjestet- 
tiin Olympian kisat. Kisojen aloitus määräytyi 
kuunkierron mukaan. Kisat alkoivat kuun olles- 
sa toisen kerran täysi kesäpäivänseisauksen jäl- 
keen, joten ajankohta vaihteli heinäkuun loppu- 
puoliskolta elokuun alkupuoliskolle, koska en- 
simmäinen täyden kuun aika saattoi osua heti 
kesäpäivänseisauksen jälkeisiin päiviin eli kesä- 


Palkintojenjako oli 
juhlava hetki. Sep- 
pelóity, villaliinoin 
koristeltu atleetti 
tunsi olevansa láhel- 
lä jumalia. 

Apollonios ja Herakleides 


Aina ei olympiavoittoon tarvittu kovinkaan 
suuria ponnisteluja. Oli jopa mahdollista, 
ettá harjoittelujakson aikana joku urheili- 
joista osoittautui niin ylivertaiseksi muihin 
verrattuna, ettá hàn voitti oliiviseppeleen 
ilman kilpailua. Tállaisesta tuomareiden 
päätöksellä myönnetystä voitosta käytettiin 
nimitystä akoniti, joka tarkoittaa kirjaimelli- 
sesti "ilman pölyä’. Voittajan ei tarvinnut 
edes pölyyntyä hiekka-areenalla seppeleen- 
sä eteen. Hieman epätavallisena esimerkki- 
nä tällaisesta voitosta on tarina vuoden 93 
jKr. olympialaisista: 

Aleksandrialainen Herakleides voitti nyrk- 
keilyn tuomareiden päätöksellä. Ainoa var- 
teenotettava vastustaja oli Apollonios. Hän 
oli niin ikään Aleksandriasta, mutta ilmestyi 
myöhässä harjoittelupaikalle. Normaalin 
käytännön mukaan urheilijan myöhästymi- 
sestä seurasi hylkääminen. Apollonios kui- 
tenkin yritti välttää hylkäämisensä vedoten 
luonnonoloihin: vastatuulet olivat hidasta- 
neet ratkaisevasti hänen purjehdusmat- 
kaansa kisapaikalle. Sitä emme tiedä, olisiko 
tällainen syy riittänyt perusteluksi. Tilanne 
nimittäin sai uuden käänteen, kun Heraklei- 
des tiesikin kertoa tuomareille todellisen 
syyn Apollonioksen myöhästymiselle: hän 
oli kuullut Apollonioksen kisanneen palkin- 
tokisoissa matkalla olympialaisiin. Tuomarei- 
den päätös oli helppo. Apollonios hylättiin 
kisoista ja seppele annettiin Herakleideelle. 
Apollonios kuitenkin tulistui tästä niin, että 
hyökkäsi Herakleideen kimppuun ja alkoi 
moukaroida tätä epävirallisemmissa mer- 
keissä. Pahemmilta vahingoilta tiettävästi 
vältyttiin. Pettymyksensä lisäksi Apollonios 
joutui maksamaan sakkoja väkivaltaisuudes- 
taan. 

kuun loppuun tai vasta puoleen väliin heinä- 
kuuta. Ensimmäinen kesäpäivänseisauksen jäl- 
keinen täysikuu oli merkki urheilijoille aloittaa 
kisoihin valmistautuminen. Yhtenäisen kalente- 
risysteemin puuttuessa kaikkialla Kreikassa tie- 
dettiin astronomisia merkkejä seuraamalla riit- 
tävän tarkasti ne päivät, jolloin kisoihin oli läh- 
dettävä. Ensimmäisestä täydestä kuusta alkoi 
myös olympiarauha. 


Harjoitusleiri 


Kuun ollessa ensimmäistä kertaa täysi olympia- 
laisiin osallistuvat urheilijat kokoontuivat Eli- 
siin harjoittelemaan kuukaudeksi. Vaikka har- 
joittelu oli alkanut jo paljon aiemmin ja kestä- 
nyt kenties vuosia, viimeinen kuukausi ennen 
kisoja oli tärkeä. Harjoittelu tapahtui elisläisten 
virkamiesten valvonnassa ja opastuksessa. Vir- 
kamiehiä kutsuttiin nimellä hellanodikai, ja he 
vastasivat myös itse kisojen järjestelyistä ja tuo- 
maroinnista. Harjoittelujakso toimi samalla esi- 
karsintana. Ajanottolaitteiden ja mittausstan- 
dardien puuttuessa eivät urheilijat voineet olla 
varmoja omasta kunnostaan muihin nähden. 
Niinpä selvästi heikoimpien urheilijoiden karsi- 
minen jo tässä vaiheessa mahdollisti varsinaisten 
kisojen osallistujamäärän pysymisen kohtuulli- 
sen pienenä. 

Kun varsinaisten kisojen aika oli käsillä, ur- 
heilijat ja hellanodikai vaelsivat jalkaisin Olym- 
pian lehtoon. Matkaa kertyi noin 58 kilometriä, 
joten mistään kevyestä kävelyretkestä ei ollut 
kysymys. Vaellus kesti todennäköisesti kaksi päi- 
vää; matkaan lähdettiin jo ennen toisen täyden- 
kuun aikaa. Yöksi kulkue pysähtyi Pieran läh- 
teelle, jonka tarkkaa sijaintia ei tiedetä. Siellä 
kuitenkin suoritettiin puhdistumisriitti. 


Kisaohjelma oli tarkoin määrätty 


Varsinaisia juhlallisuuksia ei todennäköisesti aloi- 
tettu samana päivänä, kun Elistä lähtenyt kul- 
kue toisena vaelluspäivänään saapui Olympiaan. 
Loppupäivä kului urheilijoiden majoittautumi- 
seen ja käytännön järjestelyihin. Juhlat alkoivat- 
kin vasta seuraavana aamuna valaseremonialla 
Zeus Horkioksen eli Zeus Valanvartijan patsaan 
juurella. Urheilijoiden lisäksi paikalla olivat hei- 
dän isänsä, veljensä ja valmentajansa. Heidän 
kaikkien tuli vannoa vala, etteivät he mitenkään 
rikkoisi olympialaisten sääntöjä. Lisäksi urheili- 
jat vannoivat harjoitelleensa sääntöjen mukai- 
sesti kymmenen edeltävän kuukauden aikana. 
Myös tuomarit vannoivat valan, jolla he vakuut- 
tivat olevansa oikeudenmukaisia jaotellessaan 
osallistujia miesten ja poikien tai hevosten ja 
varsojen sarjoihin. Lisäksi heidän oli vannotta- 
va, etteivät ottaisi vastaan lahjuksia ja että he 


pitäisivät salassa kaiken, mitä he saisivat selville 
kilpailijoista. Luultavaa on, että osa tuomarei- 
den valasta oli symbolinen, sillä jako sarjoihin 
oli tapahtunut jo harjoittelujakson aikana. 
Valan vannomisen ja Zeulle uhraamisen lisäk- 
si ensimmäisen päivän ohjelmaan kuului ilmei- 
sesti seremonianomainen dokimasia, kilpailijoi- 
den jakaminen miesten ja poikien sarjoihin. 
Ainoana varsinaisena kilpailulajina järjestettiin 
kilpailut torvensoittajille ja nimenhuutajille. 
Näitä kilpailuja ei kuitenkaan järjestetty läpi 
olympialaisten historian, vaan ne liitettiin ohjel- 
mistoon vasta 200-luvulla eKr. Torvensoittajien 
tehtävä kisoissa oli antaa lähtökäsky juoksu- ja 
hevoskilpailuissa sekä ilmoittaa pitkillä matkoilla 


viimeisen käännöksen tapahtuneen. Nimenhuu- 
tajat taas ilmoittivat kuuluvalla äänellä kilpai- 
luihin osallistuvat urheilijat sekä lopuksi lajien 
voittajat. 

Toisena kilpailupäivänä järjestettiin kaikki he- 
voskilpailut ja viisiottelu. Lajeja oli monta, jo- 
ten kisat käynnistyivät jo varhain aamulla. Rat- 
sastuskilpailussa (keles) hippodromi eli kahden 
stadionin mittainen hevoskilparata kierrettiin 
ainoastaan kerran. Pituutta kisalle tuli neljä ker- 
taa stadionin mitta eli hieman alle 800 metriä. 
Valjakkokilpailut olivat paljon pitempiä. Neli- 
valjakkokilpailussa (zezbrippon) rata kierrettiin 
kaksitoista kertaa, jolloin matkaksi muodostui 
48 stadionia eli yli yhdeksän kilometriä. Varsoil- 





Olympian rakennuk- 


set ovat nykyisin 


raunioina, mutta an- 
tiikin aikaisen tun- 
nelman pystyy hyvin 
tavoittamaan. Ku- 
vassa Heran temp- 


peli. 

la ajettava nelivaljakkokilpailu, samoin kuin 
hevosten parivaljakkokilpailu, syzorzs, oli kah- 
deksan kierrosta. Lisáksi jarjestettiin varsojen 
parivaljakkoajo, ratsastuskilpailu tammoilla, 
kalpe, sekä muulikärrykilpailu, apene. Kilpailui- 
den ajojärjestys ei ole täysin selvillä, eikä se 
todennäköisesti pysynyt samanlaisena vuosien 
saatossa. 

Vuodesta 468 eKr. toisen päivän ohjelmaan 
kuului myös viisiottelu, pentathlon. Viisiottelun 
lajeina olivat kiekon- ja keihäänheitto, pituus- 
hyppy, juoksu sekä paini. Kolme ensiksi mainit- 
tua lajia olivat mukana vain viisiottelussa, kun 
taas juoksussa ja painissa järjestettiin yksittäis- 
kilpailutkin. Viisiottelun juoksun pituudesta ei 
ole varmuutta. Yleisen olettamuksen mukaan 
juostiin yksi stadion, mikä Olympiassa oli noin 
192 metriä. Myöskään lajien suoritusjärjestystä 
ei ole todistettu pitävästi. Useiden antiikin läh- 
teiden mukaan paini oli viimeinen ja juoksu sitä 
ennen neljäntenä lajina. Tämän perusteella hei- 
tot ja pituushyppy, eli ainoastaan viisiottelun 
yhteydessä käytävät lajit, järjestettiin ensimmäi- 
sinä. 

Kolmannen päivän aloitti uhraus Pelops-hee- 
rokselle, jonka kunniaksi kisat vietettiin. Kiso- 
jen uskonnollinen kohokohta oli kuitenkin Pe- 
lops-riitin jälkeinen ns. suuruhri Zeulle. Sere- 
moniaan sisältyi juhlallinen kulkue ja uhrieläin- 
ten teurastaminen. Kulkueeseen osallistuivat ai- 
nakin uskonnolliset suurlähettiläät (arkhitheo- 
roi) monista kreikkalaisista kaupungeista. Nämä 
kantoivat kulkueessa erilaisia uskonnollisia esi- 
neitä. Ateenalaisten lähettiläiden tiedetään kan- 
taneen kultaisia vateja ja suitsutusastioita. Itse 
uhritapahtumasta ei ole aikalaiskuvauksia, mut- 
ta epäilemättä se noudatti ajalle tyypillisen uhri- 
toimituksen kaavaa. Eläimet johdettiin kulku- 
eessä Zeun alttarille, jonka sijainnin Pausanias 
kertoo melko tarkkaan, mutta jota ei arkeologi- 
sissa kaivauksissa ole paikannettu. Alttarilla uh- 
rieläin pirskoteltiin vedellä ja teurastettiin leik- 
kaamalla sen kurkku auki. Eläimen luut kiedot- 
tiin rasvaan ja muihin syötäväksi kelpaamatto- 
miin ruumiinosiin ja heitettiin uhrituleen. Tu- 
lesta nouseva palavan rasvan käry oli merkki 
jumalille ihmisten heille osoittamasta kunnioi- 
tuksesta. Syötäväksi kelpaava liha valmistettiin 
ja tarjoiltiin juhlijoille. 

Kolmannen kisapäivän ainoina urheilukil- 
pailuina olivat poikien kilpailut lajeinaan yhden 
stadionin juoksu ja ns. raskaat lajit. Niihin kuu- 
luivat paini, nyrkkeily ja pankration. 

Neljäntenä päivänä oli jälleen miesten kilpai- 
lupäivä. Lajeina olivat juoksut sekä jo edellä 
mainitut raskaat lajit. Tavallisten yhden, kahden 
ja useamman stadionin pituisten juoksumatko- 
jen lisäksi kilpailtiin asejuoksussa. Siinä oli ta- 
voitteena juosta kahden stadionin matka lähes- 

tulkoon täydessä sotavarustuksessa. Varustuk- 
seen kuuluivat kypärä, rintapanssari, säärisuo- 
jukset ja suuri pronssivahvisteinen puukilpi. 
Aseita — keihästä tai miekkaa — ei tiettävästi 
kannettu juostessa, kuten ei myöskään vaatteita. 
Myöhemmin luovuttiin myös panssareista sekä 
kypärästä, jolloin ainoaksi taakaksi juoksijalle 
jäi kilpi. Iltapäivällä kilpailtiin vielä painissa, 
nyrkkeilyssä ja pankrationissa. 

Viidentenä ja viimeisenä juhlapäivänä ei enää 
järjestetty kilpailuja, vaan päivä oli pyhitetty 
kokonaan palkinnonjakojuhlallisuuksille ja 
muille seremonioille. Säilyneistä tekstikatkel- 
mista tiedämme, että voittajat huudettiin ni- 
meltä vastaanottamaan oliiviseppeleitään. Se, 
missä ja milloin palkintojenjako suoritettiin, on 
hämärän peitossa. Yksi yhteinen palkintojenja- 
koseremonia kisojen viimeisenä päivänä tuntuu 
tietysti loogiselta. On kuitenkin mahdollista, 
että jokaisen kisapäivän iltana tai jopa heti kil- 
pailun loputtua olisi jaettu palkinnot ja juhlis- 
tettu sen päivän voittajia. Tätä tukee lyhyt mai- 
ninta vuodelta 328 eKr. Aegeus-nimisestä juok- 
sukilpailun voittajasta. Mies oli niin onnellinen 
voitostaan, että juoksi vielä samana päivänä ko- 
tiinsa Argokseen ilmoittamaan siitä. Mainitse- 
misen arvoinen asia, sillä matkaa Olympiasta 
Argokseen kertyy melkein sata kilometriä! 

Oli palkintojenjaon kanssa niin tai näin, on 
selvää, että kisat loppuivat jonkinlaiseen sere- 
moniaan. Yleisesti on käsitetty, että voittajille 
järjestetiin kisojen jälkeen juhlava illallinen. To- 
dennäköisesti kisojen päätyttyä uhrattiin vielä 
Zeulle, ja uhrin parhaat palat tarjottiin voittoi- 
sille urheilijoille. 

Myös päätösseremonian ajankohdasta kiistel- 
lään. Oliko se viimeisen päivän iltana, kun tun- 
nelma oli vielä korkealla ja ilta jo pimennyt vai 
järjestettiinkö se kenties vasta seuraavana päivä- 
nä? Niin tai näin, voittajien kestitseminen oli 
kunnia-asia. Esimerkiksi Ateena palkitsi 400- 
luvulla eKr. oman kaupunkinsa voittajat elin- 
ikäisellä oikeudella aterioida agoralla, kaupun- 
gin keskusaukiolla, sijainneessa kaupunginta- 
lossa. 


Voittajat 


Vaikka palkintoa ei olisikaan jaettu heti kilpai- 
lun loputtua, ilmoitti nimenhuutaja kuuluvalla 
äänellään voittajan. Voittajan oman nimen li- 
säksi ilmoitettiin isän, esi-isien ja kotikaupun- 
gin nimet. Kreikassa ihmiset tunnettiin siitä, 
kenen lapsia ja mistä kaupungista he olivat. 
Palkinnon ojensi yksi tuomareista. Koska ky- 
seessä sentään olivat ylijumala Zeulle omistetut 
kilpailut, lienee seremoniatilaisuus ollut jossain 
Olympian lehdon merkittävässä paikassa. Hie- 
nointa epäilemättä olisi ollut vastaanottaa pal- 


kintoseppele Zeun temppelissä, Olympieionis- 
sa. Urheilija astuisi nimensä kuultuaan esiin ja 
vastaanottaa oliivipuun lehvistä tehdyn seppe- 
leen. Seisoessaan suuren Zeus-patsaan silmien 
edessä, ympärillä kultaisia ja hopeisia kulttiesi- 
neitä, atleetti tunsi olevansa lähellä kuolematto- 
mia jumalia. Ja kuolemattomuuden hän ansait- 
sikin: hänen nimensä kirjoitettiin voittajien lu- 
etteloon, josta se löytyy vielä tuhansien vuo-sien 
kuluttua. 


Olympian liekki hiipuu 


Olympialaiset jatkuivat aina vuoteen 393 jKr. 
asti, siis pitkään vielä roomalaisvallankin aika- 
na. Vuodesta 253 jKr. eteenpäin voittajalistat 
alkavat kuitenkin olla varsin puutteellisia. Vuo- 
sien 281 ja 365 välisistä kisoista ei ole säilynyt 
voittajaluetteloita ollenkaan. Siksi ei voida var- 
masti tietää, missä lajeissa noina vuosina on 
kisattu. Aivan varmasti ei tiedetä, järjestettiinkö 
kisoja ollenkaan. Mikään muu kuin voittajalis- 
tojen puuttuminen ei kuitenkaan viittaa siihen, 
että kisaperinne olisi katkennut. Viimeiset mer- 
kinnät voittajista ovat 287. olympialaisista, vuo- 
delta 369 jKr. Viimeisenä nimensä antiikin olym- 
pialaisten kunniakkaaseen voittajaluetteloon sai 
armenialainen nyrkkeilijä Barasdates. 

Vuoden 369 jKr. kisojen jälkeen Olympian 
kisat menettivät merkitystään samoin kuin muut- 
kin antiikin kilpailut. Lopullisesti olympialais- 
ten kunniakas ja yli tuhatvuotinen perinne päät- 
tyi, kun kristinuskoon kääntynyt Rooman kei- 
sari Theodosius I Suuri määräsi kisat lopetetta- 
vaksi. Tämän yhtenäisen Rooman viimeisen kei- 
sarin toimesta kiellettiin ensin pakanajumalien 
palvonta niiden temppeleissä vuonna 391 jKr. 
Seuraavana vuonna kiellettiin kaikki pakanalli- 
set kultit. Tällöin myös Zeun kunniaksi järjeste- 
tyistä kisoista tuli lainvastainen tapahtuma. Vii- 
meiset Olympian kisat pidettiin seuraavana vuon- 
na, 393 jKr. 

Theodosiuksen kuoltua Rooma jakaantui kah- 
teen valtakuntaan: Itä- ja Länsi-Roomaan. Vielä 
tuolloinkin järjestettiin kilpailuja olympialais- 
ten hengessä. Kisapaikkana ei tosin enää ollut 
Zeulle pyhitetty lehto Olympiassa vaan Antio- 
kia, kaupunki Lähi-idässä. Nämäkin kisat kiel- 
lettiin lopullisesti vuonna 510. Itä-Rooman hal- 
litsijana oli tuolloin Justinianus, jonka aikana 
myös Ateenan kunnianarvoisa Platonin akate- 
mia, pakanuuden viimeinen linnake, suljettiin 
vuonna 529. Tapahtumien sanotaan päättäneen 
antiikin aikakauden. 


Maanjäristyksistä uuteen kukoistukseen 


Kun kisatoiminta Olympiassa oli lakannut, Zeun 
kultti haluttiin korvata uudella valtionuskon- 


Voittamaton torvensoittaja 


Jos parhaat urheilijatkin pystyivät useisiin pe- 
rättäisiin arvokisavoittoihin, on torvensoittaja 
Herodoroksen kisamenestys lyömätön. Hän 
hallitsi Olympian torvensoittajien kilpaa perä- 
ti 32 vuoden ajan, 328-296 eKr. Megaralai- 
sen Herodoroksen taidoille oli kysyntää kil- 
pailujen ulkopuolellakin. Valtavankokoinen 
mies soitti torvea myös Makedonian kunin- 
kaan sotajoukoissa. Hän pystyi puhaltamaan 
samanaikaisesti kahteen torveen, joista lähte- 
nyt ääni vaimensi taisteluiden muun hälyn 
alleen. Kerrotaan, että korvia koettelevan 
soiton innoittamina makedonialaiset sotilaat 
onnistuivat valtaamaan mm. Argoksen kau- 
pungin. 


nolla. Kuvanveistäjä Feidiaan työpajasta tuli kris- 
tillinen kirkko, epäjumalien temppelit jäivät 
vaille hoitoa. Voimakas maanjäristys hajotti alu- 
een rakennukset 500-luvulla. Maanliikkeet siir- 
sivät myös Alfeios- ja Kladeos-jokien uomat 
kulkemaan kisa-alueen halki. Jokien liete hauta- 
si vuosien saatossa kaikki merkit Olympian mui- 
naisesta suuruudesta. 

Ranskalaiset arkeologit aloittivat kaivaustyöt 
Olympiassa 1829. Systemaattisesti aluetta tut- 
kittiin vasta puoli vuosisataa myöhemmin. Sak- 
san arkeologinen instituutti aloitti työnsä syys- 
kuussa 1875 Ernst Curtiuksen johdolla. Joki- 
lietteen hautaaman esineistön rikkaus ja moni- 
puolisuus paljastui jo ensimmäisinä kaivausvuo- 
sina. Arkeologeille 500-luvun maanjäristys ja 
jokien juoksun muutos koituivat onnenpotkuk- 
si. Hautautuminen oli säästänyt rakennukset 
eroosiolta ja ryöstelyltä. Kaivauksissa löytynyt 
esineistö siirrettiin pääosin alueen viereen ra- 
kennettuun museoon, joka valmistui 1886. 

Kun saksalaisten kaivaukset olivat ohi, Olym- 
pian maanpinta oli palautunut 2 300 vuoden 
takaiselle tasolleen. Lehto oli karu ja puuton. 
Vuosikymmenet ovat tehneet alueelle hyvää, 
nykyisin tunnelma lienee lähempänä antiikin 
aikaista. Temppelinraunioiden välissä kasvaa pin- 
joja, jotka tarjoavat kävijäjoukoille varjoa. Il- 
masto ei muutenkaan ole niin kuuma kuin muu- 
alla Peloponnesoksen sisämaassa. Vesi rajoittaa 
aluetta lännestä ja etelästä. Alfeios- ja Kladeos- 
virrat viilentävät lehtoa, samoin mereltä toisi- 
naan puhaltava länsituuli. Pohjoispuolelta Olym- 
pian maisemaa hallitsee Kronos-vuori. 

DELFOI 


Python kisat 


Nykyisinkin Delfoi on äärimmäisen vaikuttava 
paikka. Kaupunki on rakennettu Parnassos-vuo- 
ren rinteelle 700 metrin korkeuteen. Alapuolella 
jyrkät, karut rinteet jatkuvat rantatasangolle asti; 
yläpuolella on satametrinen pystysuora jyrkän- 
ne, jonka takaisella vuorella asuivat kreikkalais- 
ten mukaan muusat, taiteiden suojelusjumalat- 
taret. 

Oikean kreikkalaiskaupungin tavoin pienestä 
Delfoistakin löytyivät sekä teatteri että stadion. 
Juoksuradan paikka oli huikea. Muun kaupun- 
gin yläpuolella se rajoittui toisesta päästään Par- 
nassos-vuoren jyrkänteeseen. Alarinteen puolel- 
la oli vain muutama penkkirivi, valtaosa yleisös- 
tä istui stadionin toisella sivustalla. Luonnon- 
rinnettä mukailevasta 7 000-paikkaisesta katso- 
mosta saattoi kilpailujen aikana nähdä kaukana 
lounaassa siintävän Korintinlahden. 

Delfoin kilpailut tunnettiin alusta alkaen Pyt- 
hon kisojen nimellä. Nimi periytyy taruun Par- 
nassoksen rinteillä ammoisina aikoina asuneesta 








7 


1. Stadion 

2. Tuomarit 

3. Pukuhuoneet 
100 m 4. Teatteri 
5. Apollon temppeli 
6. Pyhän alueen raja 
7. Parnassos-vuori 
8. Katsomo 

Python-lohikäärmeestä. Aikana, jolloin jumalat 
vielä liikkuivat kuolevaisten parissa, sattui Apol- 
lo kuulemaan tästä vainolaisesta. Hän surmasi 
Pythonin jousellaan ja sai delfoilaisten ikuisen 
kiitollisuuden. Apollon oli kuitenkin vielä lepy- 
teltävä maaäiti Gaia, joka suuttui suojeluseläi- 
mensä kohtalosta. Jottei lohikäärmeen nimi 
unohtuisi, lahjoittikin jumala Delfoille kaksi 
lahjaa. Pythonin muistoa jäivät kantamaan Apol- 
lon ennuspaikka, oraakkeli, ja vuosisatoja myö- 
hemmin alkaneet urheilukisat. 


Alkuperä kulttuurikilpailuissa 


Tarustossa Python kisojen alkuperä on viety 
kauas myyttisten sankareiden ajalle. Näytelmä- 
kirjailijat Sofokleen johdolla sijoittivat kisoihin 
homeerisesta ajasta kertovia näytelmiään. Ores- 
tes, sotapäällikkö Agamemnonin poika, sai ta- 
run mukaan surmansa Delfoin valjakkokilpai- 
luissa: 


Korintinlahti 


Parnassos-vuoren 
rinteeseen rakennet- 
tu stadion tarjosi 
Delfoin kisoille dra- 
maattisen näyttä- 
mön. 

Antiikin aikainen 
láhtólinja (oik.) ja 
pukuhuoneiden rau- 
niot ovat yhä pai- 
koillaan Delfoin sta- 
dionin itäpäädyssä. 


Kisojen laakeriseppe- 
le periytyy tarusta, 
jonka mukaan Apol- 
lon (oik.) ahdistele- 
ma Dafne-nymfi 
muuttui laakeripuuk- 
si. Giovanni Battista 
Tiepolon maalaus, 
noin 1760. 

» Tähän saakka kovaonninen Orestes oli suoriu- 
tunut kierroksistaan hyvin ja vahingoittumatto- 
mana, kuten hänen vaununsakin. Mutta vii- 
meistä kertaa käännöspaalulle tullessaan hän va- 
hingossa löysäsi vasenta ohjasta ja törmäsi pila- 
riin, jolloin vaunujen akseli haikesi kahtia. Ore- 
stes lensi kaiteen yli maahan. Hän oli täysin 
sotkeutunut ohjaksiin. Säikähtäneet varsat sän- 
täsivät aisan katkettua eri suuntiin, mikä koitui 
Oresteen turmioksi.» 


Todellisuudessa Delfoin urheiluhistorian alku 
voidaan ajoittaa vuoteen 586 eKr., joidenkin läh- 
teiden mukaan vuoteen 582 eKr., jolloin urhei- 
lusta tuli osa Delfoin juhlakisoja. Soitossa ja hym- 
ninlaulussa oli kisattu varhemminkin. Kuten ar- 
vata sopii, on Apollolla tässäkin tarinassa merkit- 
tävä rooli. Monien muiden kykyjensä ohella Apollo 
oli musiikin suojelusjumala. Apollo keksi kitha- 
ran, jota kukaan ei osannut soittaa häntä taidok- 
kaammin. Silti muidenkin soitto ja laulu ilahdut- 
tivat jumalaa. Apollolle osoitetut hymnit olivat 
Kreikassa yleisiä, sillä jumalalta saadulla laulun ja 
soiton lahjalla kiitettiin antajaa ilomielin. 

Hymninlaulajat ja kitharansoittajat ottivat ta- 
vakseen kokoontua Delfoihin esittämään tuo- 
toksiaan muutaman vuoden välein. Ajan myötä 
pelkkä laulaminen ja soittaminen ei riittänyt. 
Kreikkalaiseen tapaan alettiin osallistujia laittaa 
paremmuusjärjestykseen. Pitäviä todisteita hym- 
ni- ja kitharakilpailuista on 600-luvun eKr. lop- 
pupuolelta, jolloin kisoja alettiin pitää kahdek- 
san vuoden välein. 

Kun Delfoin kisoja alettiin kutsua Python 
nimellä 586 eKr., otettiin kulttuurikilpailujen 
oheen urheilua. Lisäksi kisojen väli supistettiin 
Olympian esimerkkiä seuraten kahdeksasta vuo- 
desta neljään. 


Soittoa ja urheilua 


Python kisojen ohjelma alkoi musiikki- ja runo- 
kilpailuilla. Jo ensimmäisissä varsinaisissa ki- 
soissa perinteiset kilpailulajit, hymni Apollolle 
ja kitharansoitto, saivat rinnalleen huilunsoiton 
ja huilun säestyksellä laulamisen. Jälkimmäinen 
putosi kisaohjelmasta neljän vuoden kuluttua. 
Pausanias mainitsee lajin lopettamisen syyksi 
sen, että »huilun sävelmät olivat apeita ja lau- 
luista tuli pelkkää valitusta». Urheilijoiden mie- 
lestä moinen synkistely haittasi keskittymistä 
tulevien päivien kamppailuun. Myöhemmin kil- 
pailuihin lisättiin lyyransoitto ja näytelmät. 
Kulttuurikilpailuiden jälkeen alkoivat urhei- 
lutapahtumat. Ensimmäisten kisojen lajivalikoi- 
ma otettiin suoraan Olympian kisoista, ainoas- 
taan hevosurheilu puuttui. Juoksulajeina olivat 
stadion, kahden stadionin diaulos ja pitkä matka 
dolikhos. Yleisurheilun kenttälajeja oli ainoas- 


Sisilialaisen Gelan 
kaupunkivaltion hailit- 
sija Polyzalos voitti 
Python kisojen valjak- 
koajon 470 eKr Hän 
sai pystyttää Delfoihin 
pronssipatsaansa. Ny- 
kyisin Vaununajaja on 
Delfoin museossa. 

Oraakkelipaikka ja 
Apollon kulttikeskus 


Python kisat olivat vain yksi osa Delfoin Apollon 
palvontaa. Itse asiassa koko kaupunki oli raken- 
tunut Apollon kultin ja hanen oraakkelinsa ym- 
párille. Kreikkalaisille Delfoi oli maailman napa. 
Maa ajateltiin valtamerien reunustamaksi kie- 
koksi, jonka keskipiste Delfoi oli. Kaupungin 
kukoistukselle maantieteellista erityisasemaakin 
merkittävämpää oli sinne sijoitettu ennustus- 
paikka, oraakkeli. 

Delfoin oraakkelin papitar oli nuori nainen, 
jota kutsuttiin Pythiaksi. Hänen ennustuksiaan 
tultiin kuulemaan pitkienkin matkojen takaa. 
Kysyjän kuului Delfoihin tullessaan puhdistau- 
tua ja uhrata Apollolle. Suotavaa oli myös tuo- 
da jumalalle lahja, vaikkapa kultainen kolmijal- 
ka. Lahja annettiin papille, joka myös välitti ky- 
symyksen papittarelle. Temppelin suljetussa ta- 


taan viisiottelun osana. Kamppailulajeista mu- 
kana olivat nyrkkeily, paini ja pankration. Myös 
pojille oli omat sarjansa stadionin juoksussa, 
painissa ja nyrkkeilyssä. 

Urheilukilpailujen kesto vakiintui varsin no- 
peasti kolmeen päivään. Myöhemmin mukaan 
tulleet uudet lajitkaan eivät ohjelmaa venyttä- 
neet. Jo toisissa Python kisoissa kilpailtiin neli- 
valjakkoajossa. Vuonna 494 eKr. yleisölle esitel- 
tiin asejuoksu, tasan vuosisataa myöhemmin 
parivaljakot. Myös ratsastus ja varsojen parival- 
jakot tulivat osaksi kisoja 300-luvun alkupuolel- 
la. Hevoskilpailujen hippodromia ei voitu ra- 
kentaa muun kaupungin tavoin Parnassoksen 
rinteeseen. Nämä lajit käytiinkin rantatasangol- 
la Delfoin eteläpuolella, lähellä Krisan satamaa. 

Delfoin hevoskilpailuista tuli nopeasti mai- 
neikkaita. Oresteen legenda, joka kirjattiin muis- 
tiin 500-luvulla eKr., lienee pikemminkin mai- 
neen seuraus kuin syy. Tärkein selitys Python 
valjakkoajojen suureen arvostukseen oli Delfoin 
sijainti. Lyhyiden ja suhteellisten vaivattomien 
yhteyksien päässä sijaitsi hevosistaan kuulu Thes- 
salian maakunta. Valjakoiden lähettäminen Thes- 
saliasta vaikkapa Olympian kisoihin oli huo- 
mattavasti hankalampaa. Delfoista tuli paikka, 
jossa parhaat valjakot kohtasivat. Kisojen tasok- 
kuus lisäsi mainetta — ja päinvastoin. 

Erona muihin panhelleenisiin kisoihin Del- 
foissa oli soitolla ja laululla merkittävä osuus. 

kaosassa Pythia pääsi jumalten maailmaan kalli- 
on halkeamasta kohoavia tuliperäisiä höyryjä 
hengittäen. Transsitilaa syvensi huumaavien kas- 
vien pureskelu. Istuimeltaan käsin hän antoi mo- 
nitulkintaisen ennustuksensa. Papit muotoilivat 
Pythian hajanaiset sanat runomuotoiseksi vasta- 
ukseksi, jonka he välittivät kysyjälle. 

Oraakkelin ennustuksen tiedetään osuneen 
kohdalleen moneen eri otteeseen. Lyydian ku- 
ningas Kroisos tiedusteli 547 eKr., kannattaisiko 
hänen aloittaa sota Persiaa vastaan. Vastaus ker- 
toi suuren valtakunnan tuhoutuvan hyökkäyksen 
myötä. Näin kävikin. Valitettavasti valtakunta oli 
juuri Kroisoksen oma Lyydia. Ja kun persialaisten 
ahdistama Ateena kysyi 480 eKr. neuvoa tuka- 
laan tilanteeseensa, Pythia kehotti ateenalaisia 
luottamaan puisiin muureihin. Ateenalaiset tul- 
kitsivat neuvokkaasti vastauksen viitanneen lai- 
vastoon, jota kehittämällä he pelastuivatkin vaa- 
rasta. 


Kisojen viimeinen päivä omistettiin uskonnolli- 
sille seremonioille. Ohjelmaan kuuluivat aina- 
kin kilpailut voittaneen Apollo-hymnin uudel- 
leenesitys ja jumalalle uhraaminen. 


Palkinnoksi laakeriseppele 


Vielä ensimmäisissä Python kisoissa voittajille 
annettiin esinepalkintoja. Lähteistä ei kuiten- 
kaan käy selville, mitä palkinnot olivat. Kun 
kilpailut järjestettiin toisen kerran vuonna 582 
eKr., siirryttiin Delfoissakin Olympian esimer- 
kin mukaiseen palkitsemiseen. Voittajat saivat 
laakerista punotun seppeleen. Laakeri (kreikaksi 
dafne) oli Apollon pyhà puu. Tarun mukaan 
Apollo oli silmittömästi rakastunut Dafne-nym- 
fiin, joka ei kuitenkaan vastannut hänen lem- 
peensä. Jumalan ahdisteluja paetessaan nymfi 
muuttui laakeripuuksi, jotta pääsisi ihailijaltaan 
rauhaan. Muodonmuutoksen antautumisen si- 
jasta valinneen Dafnen nimi jäi näin kreikkalais- 
ten huulille ikiajoiksi. 

Delfoin erikoisuutena oli panhelleenisten ki- 
sojen lyhin stadion, 177,35 metriä. Stadionien 
pituudet perustuivat paikalliseen jalanmittaan, 
joka oli Delfoissa 29,56 cm. Stadioneista pisin 
oli Olympiassa (192,28 metriä), Herakleen ja- 
lan mukaan mitattu. Juoksijat varmasti huoma- 
sivat kilpaillessaan Delfoin ja Olympian viiden- 
toista metrin eron. 


Isthmian kisat 





Saroninlahti 
n. 1 km 


ISTHMIA 

1. Vanha stadion 

2. Uusi stadion 

3. Poseidonin temppeli 
4. Poseidonin alttari 

5. Teatteri 

6. Palaimonin temppeli 
7. Katsomo 





Korinttia pidettiin Kreikan kaupunkivaltioista 
rikkaimpana. Sijainti Peloponnesoksen ja Man- 
ner-Kreikan yhdistävällä kannaksella sekä hyvät 
meriyhteydet länteen ja itään tekivät kaupungis- 
ta kaupan ja liikenteen solmukohdan. Nykyisin 
Korintti tunnetaan kanavastaan, jota ei kuiten- 
kaan antiikin aikana ollut. Kapeimmillaan kuu- 
den kilometrin maakannas jäi ajan työmenetel- 
millä puhkaisematta, vaikka yritys muutamaan 
kertaan alulle saatettiinkin. Tavarat jouduttiin 
siirtämään mereltä toiselle härkävankkureilla tai 
aasien kantamana. 

Kreikkalaiset ihailivat Korintin loistokkuutta. 
Roomalaiset kuitenkin pitivät sitä moraalitto- 
mana, rikkauksien turmelemana ongelmapesäk- 
keenä. Kun he vuonna 146 eKr. valtasivat Krei- 
kan, hävitettiin Korintin kaupunki raunioiksi. 
Ennen tätä taideaarteiden parhaimmisto oli lai- 
vattu Roomaan. 

Korinttilaiset järjestivät ensimmäiset urheilu- 


kilpailunsa keväällä 582 eKr., 49. olympiadin 
toisena vuotena. Kisojen rytmitykseksi päätet- 
tiin kaksi vuotta. Ne ajoitettiin olympiadin vuo- 
siin, joina kisoja ei ollut Olympiassa eikä Del- 
foissa. Kreikkalaisen ajanlaskun vuosi vaihtui 
keskikesällä, joten käytännössä Olympian tai 
Python kisat pidettiin aina muutamia kuukausia 
keväisten Isthmian kisojen jälkeen. 

Korintin kisojen pitopaikkana ei ollut itse 
kaupunki, vaan Isthmian (kirjaimellisesti 'kan- 
nas) pyhäkköalue 11 kilometriä kaupungista 
itään. Vanhimmat alueen temppeleistä raken- 
nettiin 700-luvulla eKr. merenjumala Poseido- 
nille. Myöhemminkin Poseidon oli merkittävin 
Isthmiassa palvotuista jumalista. 


Kaksi kilpailevaa syntymyyttiä 


Korinttilaiset kertovat kisojen saaneen alkunsa 
hautajaisrituaaleista. Orkhomenoksen kaupun- 

100-luvulla jKr. 
eteenpäin Isthmian 
kisoissa siirryttiin 
takaisin männystä 
punottuun voiton- 
seppeleeseen. 
Kolikko Antoninus 
Piuksen keisarikau- 


delta (138—161 jKr). 





gin kuningas oli muinoin hurjistunut vaimol- 
leen. Tämä pakeni miehensä vihaa Saroninlah- 
den rannalle pieni Melikertes-poika sylissään. 
Aallot ottivat heidät kuolettavaan syleilyynsä. 
Poseidon ihastui kauniiseen, viattomaan uhriin- 
sa ja herätti äidin henkiin merenjumalattarena. 
Kuolleen Melikerteen hän antoi delfiineille, jot- 
ka kantoivat pojan Isthmian rannikolle. Korin- 


tin kuningas Sisyfos löysi pienokaisen ruumiin - 


ja järjesti tälle suuret hautajaiset. Pojan nimeksi 
hän antoi Palaimon, "painija. 

Myöhemmin Melikertes/Palaimon-myytti sai 
rinnalleen kilpailijan. Erityisesti Ateenassa suo- 
sittiin selitystä, jonka mukaan kisat olisi Sinis- 
jättiläisen muistoksi perustanut ateenalainen ta- 
rusankari Theseus. Sankarin tiliin laitetaan Krei- 
kan maanteiden siivoaminen matkaajia ahdis- 
telleista hirviöistä. Yhdelläkin legendaarisella 
matkalla Peloponnesoksen Troizenista kotiinsa 
Ateenaan nuori Theseus oli surmannut viisi hir- 
viötä jo ennen Korinttia. Isthmiassa hänet py- 
säytti Sinis-jätti, jonka tapana oli sitoa kulkijat 
jaloistaan kahteen taivuttamaansa mäntyyn. Kun 
Sinis päästi irti männyistä, singahti uhri kahtena 
kappaleena yläilmoihin. Theseus esittäytyi Si- 
nikselle ja ehdotti kilpailua siitä, kumpi jaksaisi 
taivuttaa paksummat männyt yhteen. Sinis suos- 
tui kisaan. Hän sai luvan aloittaa ja osoitti voi- 
mansa kannaksen jykevimpien petäjien taivut- 
tamisella. Äkkiä Theseus solmi jätin nilkoistaan 
kumpaiseenkin honkaan. Sinis huomasi tulleen- 
sa petetyksi, muttei voinut tilanteelleen mitään. 
Hirviön voimat ehtyivät ja jännitetyt männyt 
oikenivat, jolloin Sinis repesi aiempien uhriensa 
tavoin kahtia. 


Uhri ja kisavala ennen urheilua 


Isthmian kisat alkoivat öisellä seremonialla. 
Melikertes-Palaimonin kunniaksi uhrattiin mus- 

tia härkiä, jotka pappi rituaalin aluksi surmasi 
kirveeniskulla niskaan. Eläimet kannettiin välit- 
tömästi rovioille, joilla niiden liha kypsennet- 
tiin. Kaikki tapahtui pyhitetyllä alueella Palai- 
monin temppelin edustalla. Valoa Korintin yö- 
hön toivat rovioiden lisäksi pappien kantamat 
öljylamput. 

Sitten oli vuorossa kisavala. Sen vannoivat 
Poseidonin alttarilla sekä urheilijat että heidän 
valmentajansa. Valassa he vakuuttivat kunnioit- 
tavansa kisojen sääntöjä ja karttavansa kaikkia 
laittomia keinoja. Ilmeisesti 100-luvulla eKr. 
ohjelmaan tuli toinenkin vala, joka koski pelkäs- 
tään urheilijoita. Tämä vannottiin Palaimonin 
temppelissä täysin pimeässä. Vala oli ulkopuoli- 
silta suljettu uskonnollinen riitti, eikä sen sisäl- 
töä tunneta. 

Yöllinen uhrijuhla ja vala aloittivat kisat ko- 
measti. Seuraavana aamuna alkoivat urheilukil- 
pailut, joissa uskonnollisuus oli myös vahvasti 
läsnä. Isthmian stadion sijaitsi aivan Poseidonin 
ja Palaimonin temppeleiden vieressä. Matkaa 
merenjumalan alttarilta lähtöviivalle oli vain 
runsaat kymmenen metriä. Stadion oli varsin 
pitkä: 192,24 metriä. Se oli rakennettu loivasti 
alaspäin viettävään rinteeseen, jolloin loppupää- 
tä oli täytynyt korottaa. Pinnanmuodot eivät 
olleet suosiolliset katsojillekaan. Pengerryksillä 
katsomoa oli hieman kasvatettu luonnontilai- 
sesta, mutta paikkoja riitti silti vain neljälle 
tuhannelle. 

Isthmiassa kilpailtiin alun perin ainoastaan 
urheilussa. Lajeina olivat kolme juoksumatkaa, 
viisiottelu, nyrkkeily ja paini. Seuraavina vuosi- 
kymmeninä järjestettiin pojille omat sarjansa 
juoksuun ja painiin. Ohjelmaan otettiin myös 
pankration. Torvensoitto tuli kisalajiksi 400- 
luvun eKr. loppupuolella, melodisemmat mu- 
siikkiesitykset vuosisataa myöhemmin. Vaikka 
Isthmian pyhäkköalueelta löytyy teatteri, ei draa- 
malle ollut kilpasarjaa. Teatteri rakennettiin 
muusikkojen esiintymispaikaksi. 


Uusi stadion 


Aleksanteri Suuri vei 330-luvulla eKr. kreikka- 
laista kulttuuria miekoin ja keihäin Lähi-itään ja 
Egyptiin. Hellenistisellä aikakaudella perinteis- 
ten kaupunkivaltioiden asema heikkeni. Valta 
keskittyi Aleksanterille, sittemmin hänen seu- 
raajilleen. Korintille uusi aika merkitsi kuiten- 
kin kukoistusta. Kaupungista tuli merkittävä 
hallinnollinen keskus. 

Samoihin aikoihin ajoittuu myös Isthmian 
stadionin uusiminen. Kun urheilukisojen juma- 
lallinen merkitys oli vähentynyt, voitiin areena 
sijoittaa luonnonmuodoiltaan sopivampaan 
paikkaan. Uusi stadion rakennettiin runsaat 200 
metriä kaakkoon Poseidonin temppelistä. Saro- 


Koska Korintti sijaitsi kahden meren välisellä kan- 
naksella, oli luonnollista, että merenjumala Poseidon 
oli myös urheilukilpailujen suojelusjumala. 

Ateenan kuningas 
Theseus kunnos- 
tautui erityisesti 
hirvididen surmaa- 
misessa. Siniksen 
(vas. alh.) lisáksi 
hänen voittolistal- 
leen kuuluu mm. 
häränpäinen Mi- 
notauros (kesk.). 


- 
p 


ninlahdelle avautuvaan notkoon oli helppo ra- 
kentaa sekä juoksurata että rinteitä myötäilevät 
katsomot. Stadion tehtiin aiempaa lyhemmällä 
jalanmitalla 181,31-metriseksi, ja sinne saatiin 
tilat 21 000 katsojalle. Entinen stadion poistet- 
tiin käytöstä. Myöhemmin sen paikalle raken- 
nettiin Poseidonin temppelin laajennusosa ja 
uusi temppeli Melikertes-Palaimonille. 
Palkintoina kisoissa oli alun perin männynok- 
sista sidottu seppele, joka 400-luvun eKr. kulu- 
essa vaihtui villiselleristä tehtyyn. Erotuksena 
Nemean kisoihin villiselleriseppele punottiin 
Isthmiassa kuivatuista oksista. Mytologinen se- 
litys männyn käyttöön löytyy Siniksen ja These- 
uksen tarusta, mutta villisellerille ei löydy. To- 
dennäköisimmin taustalla on Korintissa herän- 
nyt ateenalaisvastaisuus. Myyttiä Ateenan pe- 
rustaneesta Theseuksesta ei haluttu muistaa. 

Apostoli Paavali lienee seurannut Isthmian 
kisoja keväällä 52 jKr. Tuolloin hän työskenteli 
Korintissa teltantekijänä opettaen samalla syna- 
gogassa. Myöhemmin Paavali kirjoitti seurakun- 
nalle 1. korinttilaiskirjeessä (9:24-25): »Tiedät- 
tehän, että vaikka juoksukilpailussa kaikki juok- 
sevat, vain yksi saa palkinnon. Juoskaa siis niin, 
että voitatte sen! Jokainen kilpailija noudattaa 
lujaa itsekuria, juoksijat saavuttaakseen katoa- 
van seppeleen, me saadaksemme katoamatto- 
man.» Taivaallisen vastakohtana esitetyllä ka- 
toavalla seppeleellä viitataan sekä Paavalille että 
seurakuntalaisille tuttuihin Isthmian kisoihin ja 
niiden kuivaan palkintoseppeleeseen. Paavalin 
käyttämä kreikan kielen sana fthartos kun voi- 
daan suomentaa katoavan lisäksi hauraaksi tai 


särkyväksi. 


Nemean kisat 


Nemean kulttipaikka sijaitsee sisämaassa, Pelo- 
ponnesoksen koillisosissa. Olympian tavoin alue 
oli pyhitetty pelkästään uskonnollisille menoil- 
le, urheilu mukaan lukien. Pysyvää asutusta ei 
Nemeassa ollut. Aluetta hallittiin läheisestä Kleo- 
nain kaupungista käsin. Kleonai puolestaan oli 
suuremman Argoksen valtapiirissä. 

Nemealaiskisat olivat panhelleenisistä kisoista 
nuorimmat. Antiikin kirjailijoiden mukaan ensim- 
mäiset Nemean kisat pidettiin Delfoin ja Korintin 
innoittamina vuonna 573 eKr. Alueella 1900-lu- 
vun aikana tehdyt lukuisat arkeologiset kaivaukset 
tukevat käsitystä mainitusta ajankohdasta. Ikivan- 
han kulttipaikan käyttö vilkastui huomattavasti 
500-luvun eKr. alkupuoliskolla. 


Kisat Ofelteen muistoksi 


Muiden panhelleenisten kisojen tapaan Nemeaan 
liittyy rikas syntymytologia. Nemean muinai- 
nen kuningas Lykurgos kysyi Delfoin oraakke- 
lilta neuvoa vastasyntyneen poikansa onnelli- 
suuden takaamiseksi. Oraakkeli vastasi yksiselit- 
teisesti, ettei poika Ofeltes saisi koskettaa maata 
ennen kuin oppii kävelemään. Isä otti neuvosta 
vaarin. Hän antoi Ofelteen orjattaren kannetta- 
vaksi. Kohtalokkaana päivänä Nemean ohi rat- 
sasti seitsemän soturia taistelemaan Teeban kau- 
punkia vastaan. He tapasivat orjattaren ja pyysi- 
vät tältä juotavaa. Veden hakuun lähtiessään 
tämä asetti poikalapsen pehmeästi villisellerei- 
den päälle. Ennustus kävi toteen: heti kun Ofel- 
tes oli laskettu maahan, luikerteli paikalle käär- 
me, jonka purema surmasi vauvan. Seitsemän 
soturia näki kaiken, mutta he eivät ehtineet 
estää tapahtunutta. Lapsen he nimesivät uudes- 
taan. Ofelteesta tuli Arkhemoros, tuhon alku. 
Soturit viettivät hänen kunniakseen hautajaiset, 
joista Nemean kisat saivat alkunsa. 

Tuomarit pukeutuivat kisoissa poikkeukselli- 
sesti mustiin tunikoihin. Tämän tavan kerrot- 
tiin periytyvän myyttisistä hautajaisista. Toinen 
muistuma Ofelteen tarusta oli kisojen voittajalle 
annettu seppele, joka Nemeassa punottiin tuo- 
reesta villiselleristä. 

Nemean kisojen ohjelma oli urheilupainottei- 
nen. Lajivalikoimaan kuuluivat ainakin kenttä- 
lajit ja juoksut, paini, nyrkkeily sekä pankration. 
Kisojen ensimmäiseltä vuosisadalta ei viitteitä 
kulttuurikilpailuista tunneta. Ensimmäinen ei- 
urheilullinen kisalaji oli 400-luvun eKr. lopulla 
mukaan tullut torvensoitto. Tuloksen ratkaisi 
Olympian kisojen tapaan äänen voimakkuus, 
eivät taiteelliset seikat. Varsinaisia taidesarjoja 

Nemea tunnettiin Kreikassa kisojensa lisäksi myös 
leijonastaan, jonka Herakles tarun mukaan surma- 
si. Maljakkomaalaus, noin 520 eKr. 

kisoihin tuli vasta vuonna 251 eKr. 

Polisten välinen valtapolitiikka heitteli Neme- 
an kisoja paikasta toiseen. Kolmisensataa vuotta 
kisojen aloittamisen jälkeen Argoliin maakun- 
nan keskuspaikka omi ne itselleen. Vuonna 269 
eKr. kisat järjestettiin Argoksen kaupungissa. 
Nimenä käytettiin yhä Nemean kisoja ja lajitkin 
olivat entisensä. Kisojen mukanaan tuoma mai- 
ne ja valuutta vain haluttiin ohjata syrjäisen 
vuoristolaakson sijaan historiallaan ylpeilevään 





tasankokaupunkiin. Argoksen onni ei kuiten- 
kaan ollut ikuista. 

Sikyonin kaupunki Nemean pohjoispuolella 
kasvatti poukkoilevilla liittolaissuhteilla vaiku- 
tusvaltaansa 240-luvulta eKr. lahtien. Kaupun- 
kia hallinnut Aratos siirsi vuonna 235 eKr. ne- 
mealaiskisat takaisin alkuperäiseen paikkaansa, 
eikä heikompi Argos uskaltanut hangoitella vas- 
taan. Sikyonin onnen käännyttyä kisoja järjes- 
tettiin 220-luvun eKr. alussa vuorotellen Neme- 
assa ja Argoksessa. Argoksen maltillinen poli- 
tiikka osoittautui lopulta Sikyonin suhdanteilla 
ratsastamista kestävämmäksi vaihtoehdoksi. Kun 
alueen valtakeskus oli vakiintunut Argokseen, 
myös Nemean kisat järjestettiin säännöllisesti 
siellä. 


Stadionarkkitehtuurin esikuva 


Argoksen stadionaluetta ei ole täysin kaivettu 
esille. Nemean alkuperäisellä kisanäyttämöllä 
on sen sijaan suoritettu perusteellinen arkeolo- 
ginen tutkimus. Stadionin eteläpää oli louhittu 
kukkulaan, joka ympäröi juoksuradan päätä he- 
vosenkengän muotoisena. Luonnonmuotoja 
hyödyntäen Nemea saattoi tarjota katsomopai- 


kan jopa 40 000 vieraalle. Katsomo oli syntyes-: 


sään noin 340 eKr. koko Kreikan suurin. Olym- 
pian katsomon kapasiteettia lisättiin samoihin 
mittoihin vasta muutamaa vuosikymmentä myö- 
hemmin. 

Ennen kisoja urheilijat valmistautuivat koi- 
tokseen erillisessä tilassa, jota kutsuttiin nimel- 
lä apodyterion. Sen alkuperäinen merkitys oli 
toimia pukuhuoneena. Siellä urheilijoiden iho 
myös öljyttiin. Oliiviöljy oli jumalten lahja 
ihmisille ja antoi urheilijoille jumalallisen hen- 
gen. Toisten silmille jumalainen oli myös öljyn 
esteettinen vaikutus: se sai ihon näyttämään 
terveen nuorekkaalta ja lihakset entistä suu- 
remmilta. 

Vaatteiden säilytyksen ja öljyämisen ohella 
apodyterion antoi mahdollisuuden keskittymi- 
seen. Urheilijat pääsivät pois väen pauhusta. 
Erityisesti keskittymisen tarve korostui niillä 
stadioneilla, joissa pukuhuoneet sijaitsivat juok- 
suradan päässä, aivan katsomoiden edessä. 

Nemeassa asetelma oli poikkeuksellinen. Ur- 
heilijat saapuivat pukuhuoneista stadionille kat- 
somoiden alitse. Kukkulan läpi kulki 36-metri- 
nen tunneli, jollaisia rakennettiin myöhemmin 
mm. Olympian ja Epidauroksen stadioneille. 
Tunneiin kivetyistä seinistä on löytynyt lukuisia 
kisoihin liittyviä kaiverruksia. Eräs raapustus 
sanoo »Akrotatos on kaunis», jonka alta löytyy 
eri käsialalla uurrettu vastine: »Niinhän sinä 
sanot.» Yleisiä ovat myös urheilijoiden omakäti- 
set nimikirjoitukset tai lyhyet mielialannosta- 
tukset, esimerkiksi » Voitan». 





Tunneli oli draamallisesti taitava ratkaisu. Sta- 
dionin odottava jännitys purkautui kiihkeisiin 
suosionosoituksiin urheilijoiden putkahtaessa 
esiin. Nemean stadionilla katsomon erotti ra- 
dasta vajaan metrin korkuinen kivimuuri, johon 
koverretussa kourussa virtasi juomakelpoinen 
vesi. Läheisestä lähteestä johdettu raikaste oli 
niin atleettien kuin katsojienkin käytössä. Itse 
kilparadan pinta oli kellertävää hietaa. Ennen 
kisoja kovaksi pakkautunut pinta rikottiin ja 
maata käännettiin. Näin saatiin tasattua muh- 
kurat. Joidenkin mukaan pinnan pehmennyk- 
sen syynä oli myös halu saada kilpailijoiden 
tasoerot selvemmin esille. 

Juoksijat lähtivät liikkeelle pystyasennosta. Sta- 
dionin kivisissä lähtötelineissä oli uurteet juok- 
sijoiden molemmille jaloille. Kentän toisessa 
päässä lähtötelineet toimivat maalilinjana. Va- 
raslähdöt estettiin puusta ja nahasta sidotulla 
lähtömekanismilla. Antaessaan lähtökäskyn tuo- 
mari päästi irti lähtöporttia kannatelevasta na- 
rusta. Juoksijoiden edessä ollut matala aita kaa- 
tui maahan. Edessä oli kunniaa vähintään 600 
jalan mitalta. 


Tuomaripeliä 


Tuomarien tehtävänä kisoissa oli toisaalta valvoa 
sääntöjen noudattamista, toisaalta nimetä kiis- 
tatilanteissa voittaja. Stadioneilla heille oli va- 
rattu oma alueensa katsomosta. Tuomarit, hella- 
nodikai, istuivat korokkeella, josta oli esteetön 
näkyvyys koko kentän tapahtumiin. 

Nemean arkeologisten löytöjen perusteella voi- 
daan päätellä, että myös katsojia ohjattiin pai- 
koilleen alueittain. Katsomon eri osista löyty- 
neistä kolikoista nähdään, minkä kaupungin 
edustajia penkeillä on istunut. Tuomareiden ai- 
tion takana olivat kisoja isännöineiden Kleonain 
ja Argoksen kannattajajoukot. Seikkaa ei voinut 
pitää sattumana. Tiukassa tilanteessa kovapin- 
taisinkaan tuomitsija ei voi olla kuulematta huu- 
toäänestystä. 


Antoninus Piuksen 


lyöttämässä kolikos- 


sa on tarkoin kuvat- 


tu Nemean kisojen 
tuoreista lehdistä 


punottu villiselleri- 
seppele. 

Akropolis oli loiste- 
liaimmillaan 400- 
luvulla eKr. Kukkulan 
lakea hallitsi Athenelle 
omistettu Parthenon- 
temppeli, joka on 
edelleen paikallaan. 


Palkintokisat 





Panathenaia 


Palkintokisoista merkittävimmät pidettiin Atee- 
nassa. Panathenaia-kisat ylsivät monipuolisuu- 
dessaan ja arvostuksessaan lähelle panhelleenisiä 
kisoja. 

Ateenan syntymyytti antaa kaupungille juma- 
laisen alkuperän: Attikan niemimaalle oli perus- 
tettu kaupunki, joka oli vailla nimeä ja suojeli- 
jaa. Olympoksen jumalista sekä Pallas Athene 
että Poseidon tahtoivat kaupungin omakseen. 
Muut jumalat tarjosivat riitaan ratkaisun. Athe- 
ne ja Poseidon saisivat kumpainenkin lahjoittaa 
kaupunkilaisille jotain. Paremman lahjan anta- 
jasta tulisi kaupungin suojelusjumala. Ensin 
Poseidon löi kolmikärjellä maata Akropoliin 
huipulla. Kallioon syntyi lähde, mutta merenju- 
malan vesi oli suolaista ja siksi hyödytöntä. Pal- 
las Athene antoi kaupunkilaisille puun, joka 
versoi öljyisiä hedelmiä. Kaupunkilaiset huoma- 
sivat oliivipuun monikäyttöisyyden ja julistivat 
Athenen voittajaksi. Puita istutettiin kaikkialle 
viisauden jumalattaren nimen saaneen kaupun- 
gin ympäristöön. Tarinan myöhempi lisäys ker- 
too, että tappiostaan harmistuneena Poseidon 
kopauttelee yhä muutaman kymmenen vuoden 

välein Ateenan ympäristössä maata kolmikärjel- 
lään. Esimerkiksi vuoden 1999 syyskuussa ko- 
pautus ravisti Attikan maaperää 5,9 richterin 
voimalla. 

Pallas Athenen syntymäpäivää vietettiin heka- 
tombaion-kuun 28. päivänä. Kuukauden ajan- 
kohta riippui kuun vaiheista, ajoittuen kuta- 
kuinkin nykyiseen heinäkuuhun. Syntymäpäi- 
vän nimenä oli Panathenaia, kaikkien ateena- 
laisten juhlat. Juhlien kohokohta oli kulkue, 
joka käveli Pyhää tietä Eleusiin kaupungista 
Ateenaan 22 kilometrin matkan. Tuomisinaan 
juhlakulkueella oli uusi puku, joka puettiin 
Akropoliilla Athenen patsaan ylle. 

Vuonna 566 eKr. Panathenaian juhlinta laa- 
jennettiin monipäiväiseksi. Ohjelmaan lisättiin 
kilpailuja urheilussa, musiikissa ja runoudessa. 
Suuria Panathenaia-kisoja alettiin järjestää nel- 
jän vuoden välein hekatombaionin 23.—30. päi- 
vänä. Kisapaikoista tärkein oli kaupungin itälai- 
dan Panathenaia-stadion, joka oli Nemean ta- 
voin louhittu kukkulan sisään. Kansainvaellus- 
ten ja maanjäristysten myötä stadionalue palau- 
tui keskiajalla luonnontilaan. Jäljelle jäi vain 
pitkänomainen painautuma Arditos-kukkulan 
rinteeseen. 


Olympialiikkeen renessanssi 1800-luvun lo- 
pulla merkitsi uudelleensyntymää myös stadio- 
nille. Panathenaia-stadion rakennettiin vuoden 
1896 olympialaisia varten antiikinaikaiseen 
asuunsa, juoksurataa lukuun ottamatta. Antii- 
kin 184,3-metriselle stadionille mahdutettiin 
333,3 metrin jyrkkäkaarteinen kierros. 


Palkinnoksi amforittain oliiviöljyä 


Tutkijoiden iloksi Panathenaiasta säilynyt läh- 
teistö on runsas ja monipuolinen. Kisoista mai- 
nitaan kymmenien kirjailijoiden teoksissa, oli- 
vathan ateenalaiset ennen muuta kirjallisen kult- 
tuurin vaalijoita. Esineellisestä jäämistöstä eri- 
tyisasemassa ovat palkintoamforat. 

Lähes kaikissa Panathenaian lajeissa voittaja 
sai palkinnokseen oliiviöljyä. Athenen pyhä puu 
viihtyi mainiosti Ateenaa ympäröivien vuorten 
rinteillä. Alueen öljyä arvostettiin antiikissa; At- 
tikan oliivipuiden katsottiin olevan Akropoliin 
ensimmäisestä puusta polveutuneita. Palkinnon 
suuruus vaihteli lajista toiseen. Poikien viisiotte- 
lussa voittaja sai 30 amforaa öljyä. Stadionjuok- 
sun nopein rikastui sadan amforan edestä. Voit- 
taja sai tehdä öljylle ja ruukuille mitä tahtoi. 
Usein osa öljyä lahjoitettiin uhrina jumalille, 
valtaosa myytiin. Tarvitsihan atleetti öljyn lisäk- 
si myös leipää. Ruukkujenkaan myymistä ei kat- 
sottu pahalla. Osan amforista voittaja saattoi 
antaa lahjaksi temppelille tai pitää itsellään. 

Amforan malli ja koko olivat tarkoin määrä- 
tyt. Noin 70 senttimetriä korkean kapeakaulai- 
sen ruukun tilavuus oli 38,8 litraa. Toisella puo- 
lella kuvattiin Athenea sotisovassa, toisella kul- 
loistakin urheilulajia. Maalaustyö oli tarkkaa. 
Esimerkiksi pitkän- ja lyhyenmatkan juoksut 
voidaan kuvissa erottaa toisistaan. Vaikka Krei- 
kan keramiikassa siirryttiin 500-luvulla eKr. 
mustakuvioisesta punakuvioiseen koristeluun, 
säilyttivät Panathenaia-amforat perinteisen tyy- 
lin läpi vuosisatojen. Mustat hahmot oli maalat- 
tu savenpunaiselle taustalle. 

Panathenaia-amforista tuli antiikin maailman 
merkkituote. Kuva-aiheet erottivat ne muiden 
ruukkujen joukosta. Laatu ja kuvitus tekivät 
amforista haluttuja — ja hintavia. Rahan luo 
löysivät myös huijarit. Jäljitelmät saattoivat olla 
maailman ensimmäisiä tuoteväärennöksiä. Val- 
mistus tapahtui Kreikassa, mutta tuotteet näyt- 
tävät menneen yleensä ulkomaille. Erityisesti 
Pohjois-Italian etruskit tulivat ruukkukaupoissa 
huijatuiksi, sillä suuri osa väärennöksistä on 
löytynyt heidän asuinalueiltaan. 


Kahdeksan päivää urheilun 
ja taiteiden juhlaa 


Kisojen ensimmäisenä päivänä kilpailivat muu- 


Panathenaiassa juhlittu At- 
hene oli viisauden jumala- 
tar sekä taiteen ja kirjalli- 

suuden suojelija. 

Kreikkalaisten amfori- 
en ostamisen ohella 
etruskit tekivát itse- 
kin urheiluaiheisia 
ruukkumaalauksia. 
Punakuvioinen amfo- 
ra, noin 470 eKr. 


Asetanssi pyrrhikhen 
synnyinkaupunkina 
pidettiin Spartaa, 
josta myös parhai- 
den tanssijoiden ker- 
rotaan olleen kotoi- 
sin. 





sikot. Alkujaan lajeja oli kolme: laulaminen kit- 
haran ja huilun säestyksellä sekä huilunsoitto. 
Myös runonlausujat mittelivät paremmuudesta 
lukien Homeroksen säkeitä. 

Urheilukilpailut alkoivat toisena päivänä, jol- 
loin kilpailtiin poikien ja nuorten sarjoissa. Kreik- 
kalaiseen tapaan ikäluokkien rajat vaihtelivat eri 
paikkakuntien välillä. Yleensä pojaksi laskettiin 
alle 17-vuotiaat, nuorten sarjan ollessa 17—20- 
vuotiaille. Panathenaiassa lajeja oli kummalle- 
kin ikäluokalle viisi: stadionin juoksu, viisiotte- 
lu, nyrkkeily, paini ja pankration. 

Kolmantena päivänä urheilivat täysi-ikäiset 
miehet. Edellispäivästä lajivalikoimaa lisättiin 
vain kahdella juoksumatkalla. Miehet juoksivat 
myös kahden ja 24 stadionin kilpailut. Kreikka- 
laiset eivät pitäneet pitkänmatkanjuoksua kas- 
vuikäisille terveellisenä. Nyrkkeilyn tai pankra- 
tionin harrastamista ei kuitenkaan nähty vahin- 
gollisena kasvavalle nuorelle. 

Kisat siirtyivät neljäntenä päivänään stadio- 
nilta hippodromille. Alkujaan kilpailtiin vain he- 
vosen selästä tapahtuvassa keihäänheitossa, rat- 
sastuksessa ja parivaljakkoajossa. Myöhemmin val- 
jakkoajoon tuli oma sarjansa varsoillekin. 

Keihäänheitto ratsailta oli eräs Panathenaian 
erikoisuuksia. Kyse oli tarkkuusheitosta. Ruuk- 
kumaalauksissa maalitaulu on kuvattu runsaan 
metrin halkaisijaltaan olevaksi kilveksi. Heitto- 
matkaa tai muita sääntöjä ei sen sijaan tunneta. 
Keihäänheittoon saivat osallistua vain ateenalai- 
set. Panhelleenisissä kisoissa tällaisia rajoituksia 
ei ollut, mutta palkintokisoissa ne olivat varsin 
tyypillisiä. Muualta Kreikasta saapuvien huip- 
pu-urheilijoiden sijaan haluttiin oman kylän 
pojillekin antaa tilaisuus menestyä. 

Panathenaian viides päivä rajattiin yksinomaan 
ateenalaisten kilpailuille. Lajeina olivat sotatanssi 
pyrrhikhe ja tutkijoita askarruttanut euandria, 
joka kirjaimellisesti merkitsee ”hyvää miehuut- 

ta. On esitetty kolme eri selitystä sille, mistä 
jälkimmäisessä kilpailtiin: kauneudesta, henki- 
sistä ominaisuuksista tai ruumiillisesta kunnos- 
ta. Komeuskilpailun puolesta puhuisi ihmiske- 
hon varsin estoton ihailu kautta Kreikan. Van- 
hempien miesten yleisenä tapana oli seurailla 
gymnasioneissa nuorempien urheilua. Kaikki ei- 
vät kiintyneet nuorukaisiin vain älyllisellä tasol- 
la. Toisaalta missään maalauksissa ei ole kuvattu 
kauneuskilpailun asetelmaa, vaikka muista Pan- 
athenaian lajeista kuvia tunnetaan. 

Sanana euandria voidaan selvimmin liittää mie- 
len hyvyyteen. Ongelmaksi jää, miten osallistu- 
jien urheutta, rehellisyyttä tai hyveellisyyttä saa- 
tiin päivän kuluessa mitatuksi. 

Piirtokirjoituslöytöjen perusteella kolmas se- 
litysmalli vaikuttaa todennäköisimmältä: ez- 
andriassa kilpailtiin joukkueittain fyysistä kun- 
toa vaativissa lajeissa. Sotakuntoa mitattiin il- 


meisesti ainakin köydenvedon ja taistelumanöö- 
vereiden avulla. Palkinnoksi joukkue ei saanut 
öljyä, kuten muissa lajeissa, vaan pienehkön 
rahasumman. 

Nykyajasta katsoen Panathenaian mielenkiin- 
toisimmaksi lajiksi kohoaa kuudennen aamun 
soihtuviesti. Joukkueurheilu oli Kreikassa yllät- 
tävän harvinaista, niin yhteisöllinen kuin maan 
kulttuuri monilta piirteiltään olikin. Soihtu- 
viestikin oli rajatun joukon kisa: juoksuun saivat 
osallistua vain ateenalaiset. Joukkueet muodos- 
tettiin kaupunginosista (fy/e). Kunnian lisäksi 
juoksussa kamppailtiin tuntuvista taloudellisis- 
ta eduista kotikulmille. 

Viesti juostiin Athenen syntymäpäivänä. Soih- 
dut sytytettiin auringon ensisäteistä Eroksen 
temppelissä kaupungin luoteispuolella. Tämän 
jälkeen kukin kaupunginosa lähti kiidättämään 
omaa tultaan kohti kaupunkia. Reitti kulki kau- 

Ratsailta tapahtu- 
vaan keihäänheit- 
toon saivat osallis- 
tua vain ateenalai- 
set. Oli tavallista, 
että palkintokisois- 
sa osa lajeista rajat- 
tiin vain järjestäjä- 
kaupungin urheili- 


joille. 

Panathenaian soihtu- 
viesti toimi esikuva- 
na, kun olympiatuli 
ensimmäistä kertaa 
kuljetettiin Olympian 
laaksosta nykyaikais- 
ten kisojen järjestäjä- 
kaupunkiin Berliiniin 
1936. Antiikin Olym- 
pian kisoissa soihtu- 
viestiä ei tunnettu. 


pungin portin kautta keskusaukio agoralle, josta 
edelleen ylös Akropoliille. Ensimmäisenä perille 
päässyt fyle sai sytyttää soihdullaan tulen Athe- 
nen alttarille. 

Antiikin olympialaisissa tulella ei ollut mitään 
osaa. Olympiasoihdun perinne tuli nykyaikai- 
siin olympiakisoihin Berliinissä vuonna 1936. 
Ajatuksen kisajärjestäjät saivat juuri Panathe- 
naian soihtuviestistä. 

Kuudes kisapäivä, hekatombaionin 28., oli suu- 
ren Panathenaian kohokohta. Aamun soihtu- 
viesti jäi ainoaksi urheilutapahtumaksi. Loppu- 
päivän ohjelmassa olivat Athenelle uuden puvun 
tuova juhlakulkue Eleusiista Ateenaan ja perille- 
pääsyn jälkeinen mittava uhritoimitus. Akropo- 
liilla uhrattiin satoja eläimiä kaupungin suoje- 
lusjumalattarelle. Athene sai itse asiassa vain 
uhrieläintensä veren ja kypsentämisestä nouse- 
van savun, liha jäi juhla-ateriaa nauttiville kau- 
punkilaisille. 

Merenkulkijakansaksi kreikkalaiset kilpailivat 
yllättävän vähän vedessä. Uintikisoista ei tunne- 
ta mainintoja, venekisatkaan eivät saavuttaneet 
laajaa suosiota. Yksinpurjehdus olisi antiikin 
laivoille ollut tekninen mahdottomuus, eikä sou- 

dussakaan suosittu pieniä veneitä. Kreikkalaisil- 
le suuret laivat edustivat turvallisuutta. Venekil- 
pailuja järjestettiin yleensä kolmisouduille, kym- 
menten miesten liikuttamille sotalaivoille. Pan- 
athenaiassakin eri kaupunginosien kolmisoudut 
kamppailivat keskenään seitsemäntenä kisapäi- 
vänä. Kilpailupaikkana oli Pireuksen satama- 
kaupunki noin viisi kilometriä Ateenan lounais- 
puolella. Ulkomaalaisilta suljettujen urheiluki- 
sojen perinne jatkui Pireuksen satamassa vuon- 
na 1896. Ateenan olympialaisissa oli lajina kreik- 
kalaisille merimiehille tarkoitettu 100 metrin 
vapaauinti. 

Kisojen päätöslaji, apobates, oli läpi historian 
yksi Panathenaian suosituimmista. Sotakypärää 
ja kilpeä vaille alastomat urheilijat ajoivat pari- 
valjakoilla, hyppäsivät juoksemaan valjakon rin- 
nalla ja tulivat taas maaliin vaunuissa. Suomeksi 
apobates tarkoittaakin "hevoselta laskeutuvaa. 
Valjakon hallinnan ja vaihtotekniikan ohella 
urheilijoilta vaadittiin hyvää juoksukuntoa. 
Pronssikypärä ja -kilpi toivat toistakymmentä 
kiloa ylimääräistä painoa. 

Suuren Panathenaian viimeisenä päivänä ei 
enää kilpailtu. Aiempina päivinä kunnostautu- 

neet voittajat saivat palkintonsa. Menestyksesta 
riippumatta kaikki saattoivat osallistua päätös- 
juhliin. Ateena juopui ja sankarilaulut kohosivat 
loppukesän tummenevaan iltaan. 


Muita palkintokisoja 


Antiikin Kreikassa juhlakisat voitiin järjestää 
lähes minkä tahansa merkkitapahtuman kun- 
niaksi. Merkkimiesten hautajaisia, taisteluiden 
muistopäiviä tai valtioliittojen solmimisia saa- 
tettiin juhlistaa urheilemalla. 

Historioitsija Ksenofonin teos Kyyroksen sota- 
retki kertoo kreikkalaisten palkkasotilaiden mat- 
kasta Persian sisällissotaan ja hupenevan soturi- 
joukon vaelluksesta takaisin kotiinsa. Kun kym- 
menentuhannen miehen joukko lopulta pääsee 
Mustallemerelle, päätetään kreikkalaisseuduille 
saapumista juhlistaa kisoin: 


»Nyt kreikkalaiset alkoivat järjestää lupaamaa- 
nsa uhrijuhlaa, sillä heillä oli nyt riittävästi nau- 
toja voidakseen uhrata Zeus Pelastajalle ja He- 
rakleelle kiitokseksi heidän johdatuksestaan ja 
muille jumalille mitä olivat kullekin luvanneet. 
He järjestivät myös urheilukilpailuja vuorelle, 
missä heidän leirinsä oli. Spartalainen Drakon- 
tios, joka oli jo poikaiällään karkotettu koti- 
maastaan, koska hän oli tahtomattaan surman- 
nut miekaniskulla toisen pojan, sai tehtäväkseen 
valmistella kilpajuoksua ja olla kisojen esimie- 
henä. Kun juhlauhri oli toimitettu, he antoivat 
uhrieläinten vuodat Drakontiokselle ja käskivät 
hänen viedä ne siihen paikkaan, johon hän oli 
suunnitellut juoksuradan. Mutta hän osoitti 
paikkaa, jossa he juuri silloin seisoivat, ja sanoi: 
"Tämä kukkula sopii siihen mainiosti; tässä voi 
jokainen juosta minne haluaa.’ Mutta miten 
voidaan painia näin kovalla ja karhealla pohjal- 
la? Hän vastasi: Sitä selvemmin tuntee hävin- 
neensä se, joka häviää.” 

Pikajuoksuun osallistui poikia, joista useim- 


mat olivat sotavankeja, pitkänmatkan juoksuun 
enemmän kuin kuusikymmentä kreetalaista, 
painiin, nyrkkeilyyn ja pankrationiin arkadia- 
laiset. Se oli kaunista katseltavaa, sillä kilpaili- 
joita oli paljon, ja kun katselijoina oli ystäviä, 
kilpailtiin hyvin kunnianhimoisesti. Järjestet- 
tiin myös kilparatsastus, ja oli ratsastettava rin- 
nettä alas, käännyttävä rannassa ja karautettava 
takaisin ylös alttarin luo. Alas ratsastettaessa 
useimmat kaatuivat, mutta tultaessa varsin jyrk- 
kää rinnettä ylös hevoset pystyivät tuskin liikku- 
maan käymäjalkaa. Huudettiin täyttä kurkkua, 
naurettiin ja kehotettiin kilpailijoita tekemään 
parastaan.» (suom. J. A. Hollo) 


Yksittäisiä kisoja järjestettiin Kreikassa satoja 
vuosittain. Toisin paikoin kisoista tuli perinne. 
Niitä alettiin järjestää säännöllisin väliajoin, esi- 
merkiksi yhden, kahden tai neljän vuoden peri- 
odilla. Tällaisia toistuvia kisoja tunnetaan sata- 
kunta. Alla esitellään tunnetuimpia. 


Delia (Apollonia) 


Soitonjumala Apollon ja hänen Artemis-sisaren- 
sa syntymäpaikkana pidetään Egeanmeren De- 
losta. Jo hyvin varhain, ehkä jo ennen olympia- 
laisia, saarella kerrotaan vietetyn juhlakisoja. 
Homeroksen nimiin laitettu Apollo-hymni ku- 
vaa Delosta: 


»Siellä on nyrkkeilyä, käy tanssi, soi laulu ja soitto, 
joonialaisia yllään nuo pyhäviitat, maata mi viistää. 
Foiboksen (Apollon) nimi soi joka kerta kun karkelo 
alkaa.» 


(suom. J. A. Hollo) 


Ainoana lähteenä kisoista ovat myöhäisemmät 
kirjailijat, etenkin historioitsija Thukydides: 


»Joonialaiset ja lähisaarten asukkaat olivat jo 
entisinä aikoina kokoontuneet sinne (Deloksel- 

Panathenaian ta- 
pahtumia esittele- 
vä reliefi: vasem- 
malla venekilpai- 
lun voittajat ran- 
tautuvat, oikealla 
soihtuviesti ja pai- 





Apollon ja Artemiin 
synnyinsaari Delos 
oli pyhää aluetta, 
jossa ei saanut 
asua. Saarelle tul- 
tiinkin vain viettä- 
mään uskonnollisia 
tai muita juhlia. 





le) viettämään suuria juhlia. (...) Siellä pantiin 
toimeen sekä urheilu- että musiikkikilpailuja, ja 
eri kaupungit lähettivät sinne kuorojansa.» 
(Suom. J.A. Hollo) 

Delian tai Apollonian nimellä pidetyistä kil- 
pailuista ei ole löytynyt pitäviä arkeologisia to- 
disteita. Eräs teoria on, että Delian kisat olivat 
varhaisaikanaan pelkästään musiikkikilpailut. 

Thukydideen mukaan varhaiset juhlakisat 
unohtuivat vähitellen. Ateenalaiset elvyttivät ki- 
saperinteen vuonna 427 eKr., jonka jälkeen niitä 
pidettiin viiden vuoden välein. Periodi oli siis 
vuoden pidempi kuin panhelleenisissä kisoissa. 
Kilpailuja Deliassa oli urheilussa ja musiikissa. 
Thukydides mainitsee ateenalaisten »panneen 
taas toimeen kilpailuja, myös kilpa-ajoja, joita ei 
aikaisemmin ollut järjestetty». Deloksella pidet- 

tiin myös teatterikilpailuja, mutta niistä käytet- 
tiin yleensä Dionysian nimeä. 


Dionysia 


Deloksen ohella Dionysia-nimisiä kisoja vietet- 
tiin säännöllisesti ainakin Ateenassa, Euboialla, 
Korfulla, Korintissa, Orkhomenoksessa, Samok- 
sella ja Spartassa. Nimensä kisat saivat viininju- 
mala Dionysokselta, jolle rituaalit oli omistettu. 
Jumalan hengen mukaisesti Dionysian vietto oli 
muita kisoja railakkaampaa. Urheilua oli yleensä 
mukana jonkin verran, soittoa enemmän. Muu- 
tamilta kisapaikkakunnilta on löydetty piirto- 
kirjoituksia, joissa kerrotaan viininjuontikisois- 
takin. Sääntöjä ei tunneta. Varmaa ei myöskään 
ole, kuuluiko viininjuonti viralliseen kisaohjel- 
maan vai toimiko se vieraiden improvisoimana 
ohjelmanumerona. 

Dionysia-kisat tunnetaan ennen kaikkea teat- 
terikilpailuistaan. Arvostetuin oli tragediasarja. 
Esiraati oli valinnut kisoihin muutamia näytel- 
mäkirjailijoita, joista jokaiselle oli varattu yksi 
päivä tuotostensa esittämiseen. Kisaan osallis- 
tuttiin tetralogialla, neljän toisiinsa liittyvän 
näytelmän ryhmällä. Näytelmistä kolme oli tra- 
gedioita, viimeisenä esitettävä satyyrinäytelmä 
saattoi olla muita vapaammin kokonaisuuteen 
sidottu. Komedioille oli oma kilpasarjansa. Kreik- 
kalaiset mestarinäytelmät saivat tavallisesti ensi- 
iltansa jossain näytelmäkilpailussa. Maineik- 
kaimmiksi muodostuivat neljän vuoden välein 
pidetyt Ateenan Dionysia-kisat. 


Monien kisojen Sparta 


Kreikan urheiluhistoriassa on palattava yhä uu- 
delleen omalaatuiseen Spartaan. Sparta, toiselta 
nimeltään Lakedaimon, sijaitsee Peloponnesok- 
sella Lakonian maakunnassa, jonka asukkaat 
olivat jo muinoin kuuluisia ytimekkäästä puhe- - 
tavastaan. Kun muuan valtiomies uhitellakseen 
spartalaisia aloitti »kun tulen kaupunkiinne, en 
jätä kiveä kiven päälle», vastasivat spartalaiset 
lakoniseen tapaan: »Jos etkä kun.» Spartaa ei 
koskaan linnoitettu. Kun vieras ihmetteli tätä, 
vastasivat spartalaiset: »Asukkaat ovat kaupun- 
kimme muurit.» 

Spartassa vallitsi varhaisina aikoina, 600 eKr. 
paikkeilla, hienostunut korkeakulttuuri, joka 
tuotti varsinkin kuvataiteilijoita ja runoilijoita. 
Sittemmin Spartan yhteiskunta kangistui ja 
muuttui suoranaiseksi sotilasleiriksi, jossa vallit- 
sivat antiikin maailmassa huomattavan vanhan- 
aikaiset lait. Ne oli säätänyt tarumainen kunin- 
gas Lykurgos, joka oli päättänyt säädöksensä 
pykälään, jonka mukaan hänen antamiaan lake- 
ja sopi muuttaa sitten kun hänen luunsa lepäisi- 
vät Spartan mullassa. Edelleen kerrottiin Lykur- 


Kamppailua nayttamolla 
ja stadionilla 


Kuluneen sanonnan mukaan urheilu on suurta 
draamaa. Antiikissa draamakin saattoi olla suurta 
urheilua. Urheilu ja teatteri olivat nimittäin lähel- 
lä toisiaan. Voidaan sanoa, että ne olivat kaksi 
leimaa-antavinta piirrettä kreikkalaiselle kulttuu- 
rille. Kummankin perinne elää vahvana myös ny- 
kyajassa. 

Stadionin ja teatterin rakentaminen olivat vaa- 
tivia ja voimia kuluttavia hankkeita. Silti ne löytyi- 
vät jokaisesta Kreikan kaupunkivaltioista. Jälleen 
kerran vaikuttimet suurten rakennushankkeiden 
takaa paljastuvat uskonnollisiksi. Alkujaan teatte- 
riesitykset niin kuin urheilukilpailutkin olivat us- 
konnollisia rituaaleja. Rituaalin alussa oli uhraus; 
urheilu tai näytelmä olivat kunnianosoituksia ju- 
malalle. Kaiken olisi toki voinut suorittaa pieni- 
muotoisestikin, mutta 
katsomoilla mahdollis- 
tettiin koko yhteisön 
mukanaolo. Samalla 
urheilu ja teatteri saivat 
tunnustetun aseman 
osana järjestäytynyttä 
yhteiskuntaa. 

Urheilu ja teatteri oli- 
vat molemmat jumalten 
aikaansaannosten esit- 
telyä. Tragedioiden 
päähenkilöt, kuten He- 
rakles tai Agamemnon, 
olivat kohtaloissaan 
usein suurempien voi- 
mien pelinappuloita. 
Jumalat vaikuttivat 
kuolevaisten elämään. 
Jotkut olivat heidän suosikkejaan, toiset joutuivat 
ansionsa mukaan jumalien epäsuosioon ja jotkut 
onnettomat sysättiin kohtalon kouriin syyttä, osa- 
na jumalten keskinäistä valtataistelua. 

Sana agon, "kamppailu, toistuu Kreikassa 
usein sekä stadionin että teatterin tapahtumien 
kuvauksissa. Mistä tahansa nahistelusta ei sanaa 
käytetty. Kreikkalaisten mielestä agon oli jotain 
suurta ja jumaliin liittyvää. Kahden tragediahenki- 
lön välistä ristiriitaa tai hahmon sisäistä kamppai- 
lua saattoi sanoa agoniksi, kun tiedettiin loppu- 
tuloksella olevan ratkaiseva vaikutus kaikkiin tu- 
leviin tapahtumiin. Tällainen oli esimerkiksi Oidi- 
pus-näytelmän kohtaus, jossa päähenkilö surmaa 
riidan päätteeksi isänsä — tuntematta vanhan 


miehen oikeaa henkilöllisyyttä. Kohtalon voimat 
veivät pienen ihmisen tilanteeseen, josta poispää- 
sy vaati verityötä. 

Katsoja saattoi päästä osalliseksi elämää suu- 
remmasta kamppailusta myös urheilukentällä. 
Juoksukilpailut ratkesivat ilman surmatöitä, mut- 
ta jumalten uskottiin olevan läsnä atleettienkin 
välisessä taistossa. Historioitsija Diodoros Sisilia- 
lainen kuvasi ensimmäisellä vuosisadalla eKr. 
ateenalaisen Dioksippoksen ja makedonialaisen 
Koragoksen välistä nyrkkeilyottelua: »Kumpaisen- 
kin ulkomuoto oli ihmeellinen, vartalot olivat voi- 
makkaita ja täynnä taistelun kiihkoa. Kaikki seu- 
rasivat heidän liikkeitään kuin jumalten välistä 
kamppailua.» Myöhemmin Diodoros vertaa voit- 
tajaksi selvinnyttä Dioksipposta Herakleeseen, 
»niin voimiltaan ja taidoiltaan ylivoimainen tämä 
oli». Hävinneelle Koragoksellekin suodaan rinnas- 
tus sodanjumala Arekseen. 

Teattereissa esitettiin 
näytelmien lisäksi 
musiikkia ja lausun- 
taa. Akustiikka oli 
poikkeuksetta erin- 
omainen. Nykyisinkin 
upean kuuluvuuden 
voi todeta esimerkik- 
si Epidauroksen teat- 
terissa. 


Yleisölle draama ja urheilu tarjosivat samaa 
kaavaa noudattavan näytännön. Kreikkalaiset tra- 
gediat pohjautuivat kansanperinteeseen. Näytel- 
mäkirjailijat eivät luoneet omia kertomuksia, vaan 
pukivat mytologiaa draaman muotoon. Katsoja 
oli tietoinen juonen pääpiirteistä jo etukäteen, 
tarkkailtavana olikin tarinan dramatisointi. Urhei- 
lussa toistui näytelmien tutun ja odottamattoman 
välinen tasapainottelu. Stadionilla nähtiin kisoista 
toiseen sama kamppailu, uusin vaihein ja loppu- 
tuloksin. Katsojan kannalta näytöksen kulku saat- 
toi olla toisinaan jopa näyttelijöitä merkittäväm- 
pää. Erityisesti roomalaisten penkkiurheilu keskit- 
tyi areenan tapahtumiin niiden esittäjien jäädessä 
sivurooliin. 

Heraiassa saivat kil- 
pailla ainoastaan nai- 
mattomat naiset, 
mikä tarkoitti yleensä 
korkeintaan 20-vuo- 
tiaita neitoja. Vesi- 
astia 500-luvun lo- 
pulta eKr. 


goksen vanhoilla päivillään matkustaneen Kree- 
talle, ja siellä hän kuollessaan vannotti uskolliset 
palvelijat lupaamaan, että he veisivät hänen ruu- 
miinsa avomerelle ja heittäisivät sen yli laidan. 
Niin jäi Spartassa voimaan ankarasti kaikkea 
ylellisyyttä vastustava lainsäädäntö, joka sisälsi 
mm. sellaisia pykäliä, että kattoa rakennettaessa 
tuli käyttää työkaluna vain kirvestä ja ovi oli 
tehtävä pelkällä sahalla. 

Vapaan spartalaisen miehen ei ollut lupa har- 
joittaa mitään ammattia, vaan hänen tuli käyttää 
kaikki aikansa sotavalmiutta edistäviin toimiin. 
Elannokseen hän sai valtiolta määräalan maata, 
jonka viljelyksestä vastasivat orjat. Kerrottiin, 
että Ateenassa oli tuomittu muuan mies sakkoi- 
hin siitä, ettei hän koskaan tehnyt kerrassaan 
mitään. Tämän kuullessaan spartalainen sanoi: 
»Ihmeellinen valtio, joka rankaisee herrasmiestä 
arvolleen sopivasta elämäntavasta.» 

Urheilukisat olivat tärkeä osa kaupungin ku- 
rinalaista ja fyysisyyttä korostavaa yhteiskunta- 
järjestystä. Spartasta tunnetaan nimeltä peräti 
yhdeksät säännöllisesti toistuneet kisat. Kaikista 

ei kisojen välistä periodia tunneta. Voidaan kui- 
tenkin olettaa, että kaupunki isännöi vuosittain 
noin viisiä kisoja. Osassa kilpailivat vain sparta- 
laiset, useimmat olivat kaikille avoimia. Lajit 
poikkesivat jonkin verran muun Kreikan kisois- 
ta. Hevosurheilusta ei tunneta mainintoja. Tans- 
sit, etenkin sotaisemmat, olivat puolestaan suo- 
sittuja. Kulttuuripuolella teatterikilpailuita ei 
pidetty edes osana Dionysiaa. 

Soturikaupungin juhlista vanhimpina pide- 
tään Gymnopaidia-kisoja. Varhaisimmat todis- 
teet juhlan vietosta ovat 600-luvulta eKr. Apol- 
lon kunniaksi vietetyissä kisoissa tanssi oli ainoa 
liikuntamuoto. Aikalaiskuvausten mukaan tans- 
sit usein jäljittelivät eri urheilumuotoja, kuten 
painia tai pankrationia. Maanlaajuisesti suurim- 
man huomion kisoille keräsi kuorolaulu. Spar- 
tan kuoroja arvostettiin suuresti, ja seudun doo- 
rilainen murre oli muuallakin käytössä kuoroly- 
riikan kielenä. 

Thermopylain taistelussa spartalaisia johta- 
neen Leonidaan luut siirrettiin Spartaan vuonna 
440 eKr., neljäkymmentä vuotta kuuluisan vii- 


vytystaistelun jälkeen. Hänen hautajaisistaan sai 
alkunsa Leonideia-kisojen perinne. Piirtokirjoi- 
tuksissa mainittuja kisalajeja olivat paini, pankra- 
tion ja juoksu. Vuosittain järjestetyissä kisoissa 
todennäköisesti kilpailtiin myös nyrkkeilyssä, 
vaikkei kirjallisia todisteita lajista olekaan säily- 
nyt. Koska Leonidaan rinnalla Thermopylaissa 
taisteli vain spartalaisia sotureita, eivät ulkopuo- 
liset saaneet osallistua hänen muistokisoihinsa- 
kaan. 

Spartan kisoista tunnetaan nimeltä myös Arte- 
mis Ortheia, Athanaia, Karneia, Parparonia, Dios- 
kureia ja Surmaia. Neljä ensimmäistä pitivät 
sisällään myös musiikkikilpailuja, Dioskureia ja 
Surmaia olivat pelkkää urheilua. 


Heraia 


Naisille urheilukilpailuja oli hyvin harvassa. Spar- 
tassa naisurheilua kuitenkin suosittiin; sikäläi- 
siin Dionysia-juhliin kuului spartalaisnaisille tar- 
koitettu 5/6-stadionin juoksu. Viitteitä naisten 
kilpailuista tunnetaan myös muista kaupungeis- 
ta. Kovin kestäviä kisaperinteitä ei kuitenkaan 
näytä syntyneen missään Olympiaa lukuun ot- 
tamatta. 

Olympian pyhäkköalueen temppeleistä van- 
hin oli alkujaan omistettu yhteisesti Zeulle ja 
Heralle. Myöhemmin Zeus sai oman uljaam- 
man temppelin, ja vanha temppeli jäi yksin 
hänen puolisolleen. Zeun suojelemat Olympian 
kisat olivat tiukasti naisilta suljetut. Heidän oli 
pysyttävä pois kisa-alueelta kuolemanrangais- 
tuksen uhalla. Naiset pääsivät Olympian leh- 
toon aivan omiin kilpailuihinsa, mistä Pausanias 
kertoo: 


»Joka neljäs vuosi 16 naista kutoo Heralle peplos- 
viitan ja järjestää juhlakisat. Nämä kisat ovat 
juoksukilpailut naimattomille neidoille. Kaikki 
eivät ole samanikäisiä; ensin juoksevat nuorim- 
mat, sitten hieman vanhemmat ja lopulta nei- 
doista vanhimmat. He juoksevat näin: Hiuksen- 
sa naiset antavat olla auki, vyöttävät tunikansa 
polven yläpuolelle ja paljastavat oikean olka- 
päänsä sekä rinnan. He kilpailevat stadionilla, 
mutta matkaa on lyhennetty kuudenneksella. 
Voittajalle annetaan oliivinlehvistä punottu sep- 
pele ja pala häränlihaa uhrattavaksi Heralle. He 
voivat myös pystyttää patsaan, johon heidän 
nimensä on kaiverrettu. Naiset myös nimeävät 
kuusitoista kisajärjestäjää. 

Neitojen kisat periytyvät vanhoilta ajoilta. Sa- 
notaan, että Hippodameia kokosi yhteen nuo 16 
naista kunnioittamaan Heraa Pelopsin kanssa 
avioituessaan. Samalla hän järjesti ensimmäiset 
Heraia-kisat.» 


Hippodameian ja Pelopsin avioliitto kuuluu 


Ylhäisönainen 
olympiavoittajana 


Spartalainen Kyniska on jäänyt historiaan an- 
tiikin olympialaisten ainoana naisvoittajana. 
Hänen omistamansa nelivaljakko seppelöitiin 
mestariksi kahdesti, 396 ja 392 eKr. Paradok- 
saalista voitossa on, ettei Kyniska Olympian 
sääntöjen mukaan olisi naisena saanut itse 
ajaa valjakkoa tai edes katsoa kilpailua. 
Omistussuhdetta eivät kisasäännöt kuiten- 
kaan naisilta kieltäneet. Kaksinkertaisen voi- 
ton kunniaksi Olympiaan pystytettiin 300- 
luvun eKr. puolessa välissä patsas, jossa Ky- 
niska oli kuvattuna nelivaljakon ja niiden aja- 
jan rinnalle. 





Naiset eivät urheilleet alasti, vaan toisen olkapään ja 
rinnan peittävässä polvipituisessa tunikassa. Pronssi- 
patsas Spartasta, noin 560 eKr. 

Kisat olivat 300-luvun eKr. lopussa markkinata- 
pahtumia, joissa yleisölle riitti viihdettä, mm. 
akrobaatteja, stadionin ulkopuolellakin. 


kreikkalaiseen tarustoon. Heidän historiallisuu- 
tensa on vähintäänkin kyseenalaista. Joka tapa- 
uksessa tarina osuu oikeaan Heraia-kisojen pit- 
kiä perinteitä kuvatessaan. Todisteita kisoista on 
500-luvun eKr. ensimmäisiltä vuosilta alkaen. 
Näin ne lienevät esimerkiksi Python kisoja van- 
hemmat. 

Heraialla on lukuisia yhtymäkohtia Olympi- 
an kisoihin: kisojen väli oli neljä vuotta, palkin- 
noksi annettiin oliiviseppele ja voittajat osallis- 
tuivat uhrirituaaliin. Heraian panhelleenisyyttä 
oli avoimuus kaikille kreikkalaisnaisille. Voitta- 
jaluetteloita ei ole säilynyt nykypäiviin, mutta 
kirjailijat kertovat teebalaisen Khloriin voitta- 
neen ensimmäiset kisat. 


Kisojen merkitys järjestäjälle 


Alkujaan urheilukisojen järjestämiseen oli päte- 

vä syy. Ne olivat yksi tapa osoittaa kunnioitusta 
jumalille. Suuret hautajaiskisat taas vaalivat vai- 
najan muistoa. Yhteiskunnan vaurastumisen 
myötä kisoihin pesiytyi hengen lisäksi raha. Ur- 
heilukilpailuista rikastuivat sekä kisajärjestäjät 
että tuhannet lähiseutujen asukkaat. 

Seppelekisoissa palkinnot eivät maksaneet käy- 
tännössä mitään. Järjestävälle kaupungille ainoa 
kulu oli tuomareiden palkka, jonka jo kisa- 
alueen kauppiaiden kymmenykset kattoivat mo- 
ninkertaisesti. Ylijäämällä huolehdittiin pyhäk- 
köalueen ja urheilupaikkojen kunnosta sekä 
uusittiin rakennuksia. Olympian kullattu Zeus- 
patsaskin pystytettiin kisoista saadulla tuotolla. 

Sitä vastoin palkintokisat eivät tulleet järjestä- 
jlleen halvoiksi. Voittopalkintojen arvo vaihteli 
kisakohtaisesti, toisin paikoin huippu-urheili- 
joille maksettiin myös pelkästä osallistumisesta. 
Kisojen budjetti jäi helposti miinusmerkkiseksi, 
mutta huveilla ajateltiin olevan hintansa. Ateena 
ratkaisi palkintokustannukset omalla tavallaan. 
Gymnasiarkhos-virkamiehet kustansivat Panat- 
henaia-kisojen palkinnot omista varoistaan. 

Jo 300-luvulla eKr. panhelleeniset kisat kärsi- 
vät mammuttitaudista. Olympiassa ja Nemeassa 
stadioneille mahtui 40 000 katsojaa. Kisavierai- 
ta on varovaisimpien arvioiden mukaan ollut 
60 000. Suurkisoissa liikkui suuri raha, josta yhä 
useammat halusivat osallisiksi. Majoitus, ruoka 
ja oheistapahtumat elättivät lukuisia perheitä. 

Useimmat kisaturisteista nukkuivat Kreikan 
leppeinä kesäöinä taivasalla. Telttamajoittujat- 
kaan eivät yöpymisestään maksaneet, mutta ar- 
vovieraat tahtoivat nukkua sisätiloissa. Kisapaik- 
kojen majatalot lienevät saaneen suuren osan 
nelivuotiskautensa liikevaihdosta yhden viikon 
aikana. Majoituksen tarjoaja sai määrätä hin- 
nan; kysyntää riitti. 

Kaikkien piti kuitenkin syödä. Kuumassa il- 
mastossa kotoa tuodut eväät eivät välttämättä 
pysyneet syötävinä koko kisojen ajan. Ruoka- 
huolto oli majoituksen tapaan yksityisten varas- 
sa. Kisaorganisaatio peri ruokakauppiailta ja ra- 
vintoloitsijoilta pienen maksun, joka oikeutti 
myyntiin kisa-alueella. Kauempana yrittäminen 
oli vapaata, mutta hintojakaan ei voinut pitää 
yhtä korkeina. Ruuan ohella kaupan oli kaikkea 
mitä kuvitella saattoi: vaatteita, koruja, eläimiä 
ja orjia. Myös ennustajat, akrobaatit ja sutenöö- 
rit halusivat osansa kisavieraiden rahoista. Pik- 
kuvarkaat ryöstelivät kisarauhaa uhmaten. 

Kisakaupungin saama hyöty oli myös välillis- 
tä. Eliin ja Kleonain kaupunkivaltioiden julki- 
suuskuva luotiin niiden isännöimissä kisoissa. 
Vieraita kestitessään kisakaupungit saivat myös 
poliittista painoarvoa. Esimerkiksi vuonna 420 
eKr. elisläiset saivat toimia välittäjinä Spartan ja 
Ateenan rauhansopimuksessa, joka neuvoteltiin 
Olympiassa. 

myös kullasta ja nor- 
sunluusta veistetyn 
Zeun patsaan pys- 
tyttämisen. Aikansa 
tunnetuin kuvan- 
veistäjä Feidias teki 
patsaan 400-luvun 
puolessavälissä eKr. 


1 
E 
> 
o 
c 
G 
Dd 
S 
L 
S 
v 
2M 
Z 


piaan tuoma vau- 
raus mahdollisti 


Ot 


N 
vrea m 
= "Y Y 


! 
<! 





— — 


EE 


€ 
-— " bonis Med or - 
- — À——— ——9— odo md MÀ——— M ——À— —— 


^ 


am 


- 


-— E 
STA a n 


L 


— — 


bas m 


ndi e on 
zt 
» 





up rtm 
n | ete 
[< K= 
! | m 
a 


nho S + 
—— ee 


em cc or NER 





m c RR ees Du) Auer dd IU Ad ania 
ee imt cde 
s. 














—- — oe -— 
———————— —— 


—— — n m— 





vUa Ca , : A binds SYS aas ee e 
‘oR NOT Po N j \ - t TUPMUE Se — 
! |, MÄ E = e eae ttt — 

o 


tá aaa 





133 









— — 


mp ttt tt ttm 











p ET Ia 
VA Cp T ` 


my de 


Asetaistelujen 
ohella etruskien 
hautajaisissa saat- 
toi olla kreikkalais- 
ten tavoin muuta- 
kin urheilua. Paini- 
ottelu 500-luvulta 
eKr. Painijoiden 
välissä näkyy kol- 
me palkintopataa. 

Etruskien perintó Roomassa 


Etruskit asuivat keskisessä Italiassa jo kauan en- 
nen roomalaisten tuloa maailmanhistorian leh- 
dille. He valmistivat taitavasti tarve- ja koriste- 
esineitä ja kävivät niillä kauppaa koko Välime- 
ren alueella. Verrattuna tiukasti keskusjohtoi- 
seen Roomaan oli etruskien valtakunta sangen 
vapaamuotoinen ja -mielinen kahdentoista kau- 
pungin liitto. Jos hieman yksinkertaistamme 
historiaa, nouseva Rooma vapautui etruskien 
vallasta 509 eKr., ja seuraavan vuosisadan aikana 
roomalaiset voittivat etruskit muutamassa so- 
dassa. Aikojen mittaan se, mitä voitetusta kansa- 
kunnasta jäi jäljelle, sulautui roomalaisiin. 
Etruskit arvostivat juhlia ja näytäntöjä. Ei 
niinkään syvällisiä ajatuksia herättävää draamaa 
tai ajankohtaisia asioita huumorin lempeällä 
piiskalla sivaltelevaa komediaa niin kuin kreik- 
kalaiset, vaan värikkäitä spektaakkeleita. Pienis- 
säkin esityksissä tärkeää oli toiminta ja komea 
näyttämöllepano. Etruskeille tehdään vääryyttä, 

jos sanotaan heidän näytäntöjään sisällöllisesti 
köyhiksi, mutta kreikkalaisen draaman syvyys 
heitä ei kiehtonut. Heidän makuunsa olivat 
enemmän temppujen tekijät, soittajat ja tanssi- 
jat, joita on kuvattu mm. heidän hautojensa 
koristelussa. Myös urheilijoita he katselivat mie- 
lellään, sillä urheilukilpailuista sai helposti näyt- 
tävän esityksen. Muuten eivät mukavuudenha- 
luiset ja hyvää ruokaa rakastaneet etruskit olleet 
urheileva kansakunta. Varhaiset roomalaiset, 
jotka olivat tuolloin sotaisaa ja laajenemishaluis- 
ta väkeä, pitivät etruskeja velttoina ja moraalit- 
tomina. Etruskien naisista, jotka viihtyivät pi- 
doissa siinä kuin miehetkin, sanottiin, että he 
olivat »hyvin kauniita ja hyvin juoppoja». Taval- 
linen adjektiivi, jolla roomalaiset luonnehtivat 
naapureitaan, oli obesus, lihava. 

Etruskien merkkihenkilöiden hautajaisista 
muodostui usein mahtavia spektaakkeleita, joi- 
hin kuului näytösluontoisia urheilukilpailuja, 
tanssi- ja soittoesityksiä sekä uhritoimituksia, 
jotka joskus huipentuivat rituaalisen kaksintais- 








telun muodossa suoritettuun ihmisuhriin. Kun 
manalan jumaluudet olivat riistäneet elävien 
keskuudesta yhden luokseen, suoritettiin hau- 
dalla ihmisuhri, annettiin manalaisille vielä toi- 
nenkin, että haudan tälle puolen jääneet saisivat 
uhrin elämättä jääneen elämän verran lisäaikaa. 

Roomalaiset oppivat etruskeilta mm. äänne- 
merkkikirjoituksen ja taidon rakentaa kivisiä 
holvikaaria ja kupoleita. Lisäksi he omaksuivat 
suuren osan siitä, mitä ensin olivat niin ponte- 
vasti arvostelleet: pidot ja tavan loikoilla pito- 
pöytien ääressä sohvilla, kaksintaistelut sekä en- 
nen kaikkea viehtymyksen näytäntöihin ja toi- 
mintaan, jota yleisö voi istumapaikoiltaan mu- 
kavasti seurata. 


Torvien soittoa ja liehuvia lippuja 


Roomalaiset pitivät toiminnasta — varsinkin sel- 
laisesta, jota voi seurata mukavasti istuen. Ker- 
rotaan, että kun Roomassa ensimmäisen kerran 
esitettiin oikea kreikkalainen draama, alkoi ylei- 

sö buuata ja vaatia tilalle nyrkkeilyottelua tai 
muuta virkistävää. Sama henki vaikutti myös 
urheilussa. Roomalaiset olivat penkkiurheilijoi- 
ta, joista vain harvalla oli omaa kokemusta siitä, 
mitä he näkivät urheilijoiden tekevän. Samoin 
eri lajien sääntöjen tuntemuksessa oli toivomi- 
sen varaa. Roomalainen yleisö arvosti reipasta 
toimintaa, jossa toinen selvästi voitti ja toinen 
hävisi. Vielä parempi, jos voitto oli sillä tavalla 
selvä, että siitä voitiin lyödä vetoa. Monimutkai- 
nen pistelasku ja ottelijoiden kesken jakaantu- 
neet tuomariäänet eivät kiinnostaneet. 

Roomalaisten mieleen olivat gladiaattoritais- 
teluiden ja kilpa-ajojen mahtavat näytökset tor- 
visoittokuntineen ja liehuvine lippuineen. Pe- 
rinteiset urheilukilpailut eivät roomalaisia niin- 
kään sytyttäneet. Kun keisari Domitianus vuo- 
den 90 jKr. paikkeilla päätti perustaa Roomaan 
olympialaisten kaltaiset kisat ja rakennutti niitä 
varten kaupunkiin jopa stadionin (joka on ny- 
kyinen Piazza Navona), jäivät kisat vaille suosi- 
ota ja ne unohdettiin pian. 





Keisari Domitianus 
rakennutti Roomaan 
keskeiselle paikalle 
stadionin 90 jKr, 
mutta yleisö ei in- 
nostunut perintei- 
sistä urheilukisoista. 

Kypärä, kilpi ja sää- 
risuojat peittivät 
gladiaattorin etu- 
puolen lähes koko- 
naan. Taisteluun 
saatiin näin liikettä, 
kun ottelijat pyrki- 
vät tavoittamaan 
vastustajan suojaa- 
mattoman yläruu- 
miin kilven sivuitse. 





Roomalainen kalenteri ei jakanut kuukausia 
viikkoihin, vaan kuukaudessa oli kolme merkki- 
päivää: Kalendae, Nonae ja Idus. Ne eivät olleet 
varsinaisia pyhäpäiviä, mutta työnteko ei ollut 
näinä päivinä suotavaa. Lisäksi kalenterissa oli 
jumaluuksien, merkittävien tapahtumien ynnä 
muiden sellaisten kunniaksi runsaasti dies feriae, 
juhlapäiviä, joina myöskään ei ollut tarkoitus 
tehdä työtä. Kaikkiaan juhlapäiviä oli noin kol- 
mannes kuukauden päivistä, ja useimpina niistä 
sopi järjestää huveja ja näytäntöjä. Lisäksi kau- 
pungin viranomaiset saattoivat julistaa myös 
juhlapyhien ulkopuolella päivän vapaaksi näy- 
täntöä varten. 

Ylivoimaisesti suosituimpia olivat kilpa-ajot 
hevosvaljakoilla, ja lähes niiden vertaista suosio- 
ta nauttivat gladiaattoritaistelut. Urheilukilpai- 
lut jäivät pahoin näiden varjoon, mutta näytös- 
ottelut vetivät sentään yleisöä. Näytösotteluista 

varsinkin kamppailulajit, paini ja nyrkkeily, oli- 
vat suosittuja. Tyrmäys tai selätys oli selvä ja 
näyttävä voitto. 

Roomalaisen ei läheskään aina tarvinnut itse 
maksaa pääsylippuaan. Näytäntöjä tarjosivat en- 
siksi viranhakijat. Kun valtakunnassa valittiin 
vaaleilla määräaikaisia virkamiehiä käytännössä 
joka vuosi, oli virkamiehiksi haluavilla varsin 
usein tilaisuus kustantaa näytäntö — vaikkapa 
painiottelu tai gladiaattoritaistelu — ja jakaa pää- 
syliput äänioikeutetuille sekä niiden mukana 
hienovarainen kehotus äänestää näytöksen tar- 
joajaa. 


»Ja tosiaankin, mitä hyvää tuo Norbanus on 
meille tehnyt? Hän pani näytteille kolmen mar- 
kan gladiaattoreja, vallan ikäloppuja, jotka vä- 
hän puhaltamalla olisi saanut nurin. Ratsumie- 
het, joita hän tapatti, olivat kuin lampun koris- 
teita, niitä olisi voinut luulla tavallisiksi kotiku- 
koiksi. Toinen oli kuin mikäkin rampa muuli, 
toinen vallan nilkku, ja varamiehenä jokin kuol- 
leen varjo, jolta jänteet olivat poikki. Ainoa, 
jossa oli vähän puhtia, oli traakialainen, mutta 
hänkin taisteli opittujen kaavojen mukaan. Ker- 
ta kaikkiaan, kaikki saivat jälkeenpäin raippoja. 
Siksi paljon heille oli suuresta katsojajoukosta 
huudettu: 'Antakaa niille selkään! Kaikki olivat 
ihan kokonansa arkalasta kotoisin. Ja sitten hän 
vielä sanoo: 'Olenhan kumminkin tarjonnut si- 
nulle näytännön.» (Petronius Arbiter: Trimalki- 
on pidot, suom. Edwin Linkomies) 


Viranhakijoiden lisäksi näytäntöjä järjestivät jo 
valitut virkamiehet. Huvien järjestämisen kat- 
sottiin kuuluvan virkamiesten toimenkuvaan, ja 
kansa tottui pian odottamaan hallitsijoiltaan 
panem et circenses, leipää ja sirkushuveja”. Osak- 
si leipä ja sirkushuvit olivat sosiaalityötä; varsin- 
kin pääkaupunkiseudulla työttömän, muodolli- 
sesti vapaan köyhälistön toimeentulo oli valtion 
varastoista jaetun ilmaisen leipäviljan varassa. 
Ilmaiset tai halvoiksi sponsoroidut näytännöt 
olivat myös keino pitää väki tyytyväisenä. Eni- 
ten ilmaisia näytäntöjä järjestivät pääkaupun- 
gissa itsevaltiaat keisarit. On liioittelua sanoa, 
että vallanpitäjät pyrkivät komeita näytöksiä tar- 
joamalla kääntämään kansan huomion pois epä- 
kohdista, mutta ilmeistä on, että moni keisari 
järjesti suurenmoisia näytäntöjä saadakseen kuul- 
la kansan hurraavan hallitsijalleen. Varsinkin 
maaseutukaupungeissa saattoivat myös varak- 
kaat yksityishenkilöt kustantaa näytännön jos ei 
koko kaupungille, niin ainakin tietylle väestön- 
osalle. 

Hyvin usein näytännön tarjoaja sai sijoituk- 
selleen tuottoa. Hyvällä näytännöllä oli suuri 
mainosarvo viranhaussa tai liiketoimissa, ja ra- 
hallista tuloa tuottivat näytäntöihin liittyneet 


kauppa-, kaupustelu- ja vedonlyéntisopimuk- 
set. 


Gladiaattoritaistelut 


»Ja huomatkaa, meillä on kolmen päivän perästä 
loistava näytäntö juhlapäivänä. Joukkue ei ole 
tavallisia gladiaattoreita, vaan siihen kuuluu 
paljon vapautettuja. Ystävällämme Tituksella on 
jalo luonto ja hän on huimapää. Mitä sitten 
saanemmekin, se on joka tapauksessa jotakin. 
Parasta kylmää rautaa hän antaa, pakeneminen 
ei tule kysymykseenkään, lihaa tehdään kaikki- 
en silmäin edessä, niin että katsomo sen näkee.» 
(Petronius Arbiter: Trimalkion pidot, suom. Ed- 
win Linkomies) 


Gladiaattoritaistelut eivät nykynäkökulmasta 
katsoen kuulu urheilun piiriin. Roomalaiset itse 
eivät kuitenkaan tehneet suurta eroa painiotte- 


lun, hevoskilpailujen tai gladiaattorinäytösten 
välillä. Amfiteattereita, gladiaattoritaistelujen 
näyttämöitä, oli kaikkialla valtakunnassa, ja vain 
hevoskilpailuissa lyötiin vetoa suuremmista sum- 
mista kuin gladiaattoritaisteluissa. Se, mitä ur- 
heilijat pystyivät kisoissaan ja näytösotteluis- 
saan tarjoamaan, joutui kilpailemaan yleisön 
suosiosta gladiaattoriareenojen väkivaltaviihteen 
kanssa. 

Gladiaattoritaistelut perustuvat etruskien hau- 
doillaan suorittamiin ihmisuhreihin. Roomalai- 
set, joilla oli dramatiikan tajua, seuloivat me- 
noista pois kaiken epäoleellisen, jolloin jäljelle 
jäi aseistettujen miesten taistelu kuolemaan asti. 
Näitä taisteluja roomalaiset järjestivät lähes koko 
tunnetun historiansa ajan. 

Gladiaattorien kouluttaja ja gladiaattorikou- 
lun pitäjä oli /anista, usein itsekin entinen gladi- 
aattori tai muuten sopivan kovakätinen mies, 
joka opetti gladiaattoreille sen, mitä heidän tuli 

Rooman Colosseum 
loistonsa päivinä. 
Tilaa oli 50 000 kat- 
sojalle, jotka voitiin 
suojata auringolta 
purjekankaisella ka- 


tolla. 

Amfiteatterin tapahtumia 
100-luvun jKr. mosaiikissa. 
Ylinná ottelijoiden esinäytös 
torvimusiikin tahdissa, seuraa- 
vana varsinaiset gladiaattori- 
taistelut, kolmantena kuole- 
maantuomittu syötetään pe- 
doille, alinna eläintaisteluita. 


taistelutaidosta tietää. Koulutus tapahtui sulje- 
tuissa kasarmeissa, joissa harjoitusareenan ym- 
pärillä olivat sellit, joihin koulutettavat teljet- 
tiin. Koulutus oli kohteliaasti sanoen tehokasta 
ja perustui siihen, että jokaista irrallaan olevaa 
gladiaattoria kohti oli riittävä määrä lujakätisiä 
kouluttajia. Gladiaattorikoulun pitäminen oli 
kallista, mutta parhaimmillaan myös tuottoisaa; 
hyvin hoidettu koulu oli pääomanomistajille 
varteenotettava sijoituskohde. 

Gladiaattoreiksi pakotettiin sotavankeja, var- 
sinkin komeavartaloisia ja vankkalihaksisia mie- 
hiä, joiden yhteistyöhalussa valloittajien kanssa 
oli toivomisen varaa. Vangit taistelivat usein 
oman kansakuntansa varustuksessa, jolloin roo- 
malaiselle yleisölle tarjoutui mahdollisuus ver- 
tailla eri kansojen aseita ja taistelutaitoja. Var- 
haisina aikoina tehtiin joskus niinkin, että kaksi 
vankia laitettiin taistelemaan keskenään — voit- 
tajan palkintona oli vapaus palata kotimaahan- 
sa. 

Gladiaattoreiksi myytiin myös uppiniskaisia 
orjia, joita ei muuten saatu ojennukseen. Lanis- 
tan ja hänen apulaistensa koulutuksen jälkeen 
monet heistä taistelivat hyvin, semminkin kun 
gladiaattorikoulun ostaman orjan »työsopimuk- 
seen» saattoi kuulua mahdollisuus päästä va- 
paaksi. 

Ei myöskään ollut harvinaista, että vapaa mies 
vakain tuumin ja harkiten otti pestin gladiaatto- 
riksi. Tavallinen sopimusmalli oli, että allekir- 
joittaja myi ruumiinsa ja sielunsa lanistalle mää- 
räajaksi, jonka kuluessa sitoutui taistelemaan 
sovitun määrän — kolme, viisi tai vaikka seitse- 
män kertaa — yleisön edessä. Sen jälkeen hän oli 
vapaa sitoumuksestaan ja sai palkkiokseen sovi- 
tun osuuden pääsylippu- ja vedonlyöntituloista. 
Kysymys oli usein rahamääristä, jotka vastasivat 
vapaan työmiehen useamman vuoden palkkaa. 
Kun tähän vielä lisätään voittoisan gladiaattorin 
nauttima kuuluisuus, ei ole ihme, että ilmeisestä 
hengenvaarasta huolimatta tarjoukset puhutte- 
livat muitakin kuin suurkaupunkien köyhiä. 

Silloin tällöin, eikä edes mitenkään mahdot- 
toman harvoin, nähtiin gladiaattoreina myös 
naisia; isäntiensä tahtoon taipumattomia orjat- 


taria, mutta myös enemmän tai vähemmän omas- 
ta halustaan alalle antautuneita. Naistaistelijan 
mainosarvo oli suuri. 


Miekka, kilpi ja kypärä 


Kaikki harjoitusottelunsa gladiaattorit taisteli- 
vat puisilla tai metallista varta vasten tylsiksi 
tehdyillä aseilla. Gladiaattorit olivat lanistan ar- 
vokasta omaisuutta, eikä ollut mitään syytä sal- 
lia heidän loukkaantua harjoitusotteluissa. Kun 
lisäksi useimmat taistelijoista olivat kaikkea 
muuta kuin vapaaehtoisia, oli aina olemassa 
kapinoinnin vaara. Oikeat aseet gladiaattoreille 
annettiin vasta juuri ennen areenalle astumista. 

Gladiaattorien pääase oli gladius, roomalaisen 
jalkaväen miekka, jossa oli noin kuudenkymme- 
nen sentin mittainen terä. Paitsi miekkaa, tar- 
koitti gladius kansanomaisessa kielenkäytössä 
myös miehen sukupuolielintä. Areenojen veren 
ja väkivallan kyllästämässä ilmapiirissä olikin 
voimakas eroottinen lataus; voittoisat gladiaat- 
torit olivat kuuluisia ja naiset saattoivat kirjai- 
mellisesti tapella heidän suosiostaan. On hie- 
man epäselvää, missä ja miten he saivat tilaisuu- 
den nauttia idoliensa suosiosta, sillä yleensä gla- 
diaattoreita säilytettiin koppeihinsa teljettyinä. 
Ei ole tiedossa, tappelivatko miehet naisgladi- 
aattoreista. 

Gladiaattorin perusaseistukseen kuului mie- 
kan lisäksi kilpi. Traakialaiseksi sanottiin kevy- 
esti varustettua taistelijaa, jolla oli pieni pyöreä 
kilpi Kreikan pohjoispuolella asuneiden traakia- 
laisten tapaan. Varustuksensa keveyden tähden 
traakialainen oli nopea ja vaarallinen vastustaja. 

Retiarius eli verkkomies oli varustettu kolmi- 
kärkisellä atraimella kuin merenjumala ikään. 
Lisäksi hänellä oli muutaman neliömetrin laa- 
juinen lujatekoinen verkko. Näillä välineillä 
hänen tuli kalastaa» vastustajansa. Gladiaatto- 
rien kesken retiariukseksi joutuminen oli epä- 
suosiossa, koska raskas heittoverkko oli hidas 
käsitellä, ja verkkomieheksi määrätty usein jäi 
häviölle saadessaan vastaansa miekkaa ja kilpeä 
käyttävän taistelijan. 

Lisäksi taisteluissa käytettiin kaikkia mahdol- 
lisia aseita ja varusteita sekä niiden yhdistelmiä. 
Gladiaattorien suojavarusteet olivat joiltakin osin 
jopa paremmat kuin sotilaiden. Yleensä heidän 
päätään suojasi umpikypärä, jossa oli leveä teräs- 
peltinen lieri ja silmikko, jonka rei'istä miekka ei 
mahtunut läpi. Miekkakäsi oli monesti haarnis- 
koitu olkapäätä myöten ja jalkineet raudoitettu. 
Sen sijaan reidet, rinta ja vatsa olivat lähes suo- 
jattomat, niin että suojautuminen kohtalokkail- 
ta vartalo-osumilta jäi taistelijan oman väistö- ja 
torjuntataidon varaan. Panssaroinnin tarkoitus 
ei ollut varjella gladiaattorin henkeä, vaan suo- 
jaamalla kasvot, kädet ja jalat saatiin taistelu 

kestämään mahdollisimman kauan, jotta yleisö 
olisi voinut nauttia sen kaikista hienouksista. 


Amfiteatterit 


Gladiaattoritaisteluita järjestettiin alun perin 
millä hyvänsä tarkoitukseen sopivalla aukealla 
paikalla — toreilla ja muilla kentillä, joilla vain 
oli tilaa taistelijoille ja yleisölle. Toisella vuosisa- 
dalla eKr. ruvettiin tarkoitukseen rakentamaan 
erityisiä amfiteattereita. Koska gladiaattoritais- 
telut olivat kalliita järjestää eikä yleisöstä ollut 
puutetta, niin mitä enemmän saatiin areenan 
ympärille katsomopaikkoja, sitä halvemmaksi 
tuli yksittäinen pääsylippu. Isojen, jopa kymme- 
niätuhansia katsojia vetäneiden amfiteatterien 
rakentaminen pelkästään tähän tarkoitukseen 
maksoi tietysti sekin, mutta hyvin tehdyn kivi- 
rakennuksen käyttöikä oli pitkä. 

Teatterissa, kreikan theatron, ’katselupaikka’, 
oli puolipyöreä näyttämö, jonka laidalta katso- 
mo nousi puolikaaressa portaittain siten, että 
jokaiselta istumatasolta oli hyvä näkyvyys näyt- 
tämölle. Amfiteatterissa (kreikan amfi, molem- 
mat’; nimi tarkoittaa siis kaksoisteatteria) näyt- 
tämö oli pyöreä, käytännössä yleensä soikea. 
Näyttämöä ympäröi parimetrinen muuri, joka 
oli sen verran korkea ettei näyttämöltä päässyt 
pakoon. Muurin takaa nousivat katsomon penk- 
kirivit sulkien näyttämön piiriinsä joka puolel- 
ta. Katsomorakenteiden alla ja joskus näyttä- 
mön alaisissa kellarikerroksissa olivat näyttämö- 
tarvikkeiden ja esiintyjien säilytykseen tarvitut 
tilat, joista johti tarpeellinen määrä portteja 
reunamuurin läpi näyttämölle. Gladiaattorien 
kasarmi sijaitsi amfiteatterin välittömässä lähei- 
syydessä ja sieltä johti enemmän tai vähemmän 
suora käytävä näyttämölle eli areenalle. 

Roomalaisten näyttämömakua kuvaa se, että 
alle kolmenkymmenentuhannen asukkaan Pom- 
peijissa, missä otettiin käyttöön valtakunnan 
ensimmäinen kivirakenteinen amfiteatteri 179 
eKr., oli myös kaksi teatteria, suuri ja pieni. 
Draamalle ja komedialle ei riittänyt yleisöä mo- 
lempiin, joten suuri teatteri muutettiin gladi- 
aattoriareenaksi, ja sen lämpiöstä, viehättävästä 
pylväskäytävästä, tehtiin gladiaattorien kasar- 
mi. Lämpiön seinustalla on paljonpuhuva gladi- 
aattorin hauta. Yksinkertaiseen paateen on kai- 
verrettu »MONTANUS X». X on roomalainen 
numero 10, ja paasi siis kertoo: »Gladiaattori 
Montanus, kymmenen voittoa.» 


Näytäntöjen järjestäminen 


Gladiaattoritaistelu oli väkivaltaviihdettä alusta 
loppuun. Täysi näytäntö amfiteatterissa kesti 
koko päivän. Näytännön johti — antamalla ai- 
tiostaan amfiteatterin henkilöstölle tarvittavat 

aloitus-, lopetus- ynnä muut merkit — joko sen 
tarjoaja tai joku kaupungin virkamiehistä, pää- 
kaupungissa usein itse keisari. Aamupäivällä tar- 
jottiin ensin lämmittelyksi kuolemaantuomit- 
tujen teloituksia. Lain mukaan Rooman kansa- 
laiset mestattiin miekalla, mikä ei tarjonnut näh- 
täväksi pitkää ja hienostunutta kuoleman tus- 
kaa; sitä paitsi vielä keisariajan alkupuolella kan- 
salaiset teloitettiin enimmäkseen jossain muual- 
la kuin yleisön edessä. Sen sijaan ei-kansalaisten 
ja orjien teloituksissa voitiin käyttää kekseli- 
äämpiä menettelytapoja. Yksi keino oli voidella 
tuomittu piellä ja tervalla ja sytyttää hänet pala- 
maan. 

Joistakin rikoksista, mm. rahanväärentämi- 
sestä, aviorikoksesta sekä valtakunnalle vahin- 
gollisiksi katsottujen uskontojen harjoittami- 
sesta, tuomittiin ad bestias, petojen eteen, ja 
tähän tuomitut olivat vuorossa seuraavaksi. Tuo- 
mitut työnnettiin areenalle joko yksitellen tai 
useampia yhdessä, ja areenan ympärysmuurin 
portista päästettiin heidän kimppuunsa nälässä 
pidettyjä, ärsytettyjä petoeläimiä. Maineikkaim- 
pia olivat leijonat, mutta myös leopardit, karhut 
ja muut kelpasivat ja tulivat usein halvemmiksi- 
kin. Joskus tuomittu sidottiin villihärän sarviin 
(Bos primigenius, metsästettiin sukupuuttoon 
1600-luvulla). Härkä töytäili mylvien ympäri 
areenaa, kunnes keksi vapautua taakastaan pus- 
kemalla tuomitun murskaksi ympärysmuuriin. 
Pedot olivat koko lailla kertakäyttötavaraa. Kun 
ne raadeltuaan yleisön riemuksi uhrinsa olivat 
päässeet veren makuun, monia niistä ei saanut 
enää takaisin koppeihinsa, ja esityksen päätteek- 
si amfiteatterin henkilökunta metsästi ne pois 
areenalta joko jousilla ampuen tai metsästysver- 
koilla ja keihäillä. 

Pyhimyslegendoissa kerrotaan tapauksista, 
joissa pedot eivät halunneet käydä marttyyrien 
kimppuun. Herra tekee ihmeitä silloin kun tah- 
too, mutta pedon silmissä kohtaloaan tyynesti 
odottava marttyyri oli kohde, joka ei paennut, 
eikä niin muodoin laukaissut pedon saalistus- 
vaistoa. Asiaan vaikutti myös säilytyskopista aree- 
nan valoon ja yleisön meteliin tuodun eläimen 
stressireaktio. 

Jo edellisenä iltana ennen esitystä oli gladiaat- 
torikasarmissa valmistauduttu tulevaan päivään 
tarjoamalla taisteluvuorossa olleille gladiaatto- 
reille cena libera, ’vapaa illallinen”, jossa tarjoi- 
lun määrä ja laatu ylittivät huomattavasti kasar- 
min tavallisen papusopan tason. Koska kaikki 
pöydän ääressä tiesivät aterian olevan mahdolli- 
sesti viimeinen tässä maailmassa, useimmat käyt- 
tivät tilaisuuden hyväkseen syöden ja juoden 
minkä jaksoivat. Samalla gladiaattorit myös te- 
kivät testamenttinsa, mikäli heillä oli jotain tes- 
tamentattavaa. Mahdollisesti myös yleisöllä oli 
tuolloin tilaisuus päästä tapaamaan gladiaatto- 


reita ja vakuuttamaan näille ihailuaan ja kannus- 
tustaan. Illallisen päätteeksi taistelijat teljettiin 


koppeihinsa. 
Ja areena täyttyi verestä 


Kun areena oli siivottu lämmittelyesitysten jäl- 
jiltä ja näytännön johtaja antoi merkin, marssi- 
vat gladiaattorit areenalle torvisoiton tahdissa. 
Asetuttuaan riviin johtajan aition eteen he ka- 
jauttivat tunnetun tervehdyksensä: Ave impera- 
tor, morituri te salutant!, ”Terve korkein käski- 
jämme, kuolemaan menevät tervehtivät sinua. 
Tervehdyksen ajatus, joskaan ei sanamuoto, saat- 
taa olla muisto muinaisilta ihmisuhrien päiviltä, 
jolloin uhrattava kuolemallaan lunasti lisäaikaa 
elämään jääville. 

Seuraavaksi oli vuorossa prolusio, 'esinàytós , 
jolloin gladiaattorit niinä pareina tai ryhminä 
kuin hetken päästä tositaistelussakin esittivät 
harjoitusaseilla näytteitä siitä, mitä oli odotetta- 
vissa. Nyt yleisöllä ja vedonlyönninvälittäjillä 
oli tilaisuus korjailla entisiä vetoja ja lyödä uu- 
sia. Vedonlyönnissä oli käytössä hyvin monen- 
laisia kertoimia riippuen siitä, kuinka todennä- 
köinen voitto oli. Jos sijoitti varmaan voittajaan, 
kerroin jäi pieneksi ja voittosumma oli vain 
vähän panosta suurempi. Jos taas asetti panok- 
sensa vaikkapa ensikertalaiselle, ontuvalle re- 
tiariukselle, joka sai vastaansa tunnetun traakia- 
laisen, oli kerroin hyvinkin suuri. Epätoden- 
näköinen voitto saattoi tuottaa muutaman assin 
(roomalainen pikkuraha) sijoituksella sievoisen 
summan. Menestyvän vedonlyönninvälittäjän 
ammattitaitoa oli pystyä määrittelemään sopivat 
kertoimet. 

Gladiaattorit taistelivat yleensä mies miestä 
vastaan, pari toisensa jälkeen. Voitiin myös jär- 
jestää jatkuva kaksintaistelu, jolloin erän voitta- 
ja sai heti vastaansa uuden taistelijan. Joskus 
gladiaattorit taistelivat ryhminä, niin että aree- 
nalla nähtiin suoranaisia pienoissotia. Jotkut 
areenat voitiin myös täyttää vedellä, ja gladiaat- 
torit kävivät venekuntina meritaisteluita. Roo- 
man Colosseumilla veteen päästettiin joskus jopa 
nälkäisiä krokotiileja tekemään selvää veden va- 
raan joutuneista. 

Paitsi toisiaan, taistelivat gladiaattorit myös 
eläimiä vastaan. Areenalla nähtiin suurin piir- 
tein kaikki nelijalkaiset villisioista mustiin pant- 
tereihin ja sarvikuonoihin asti. Espanjalaisten 
härkätaistelut ovat tavallaan näiden eläintaiste- 
lujen myöhäinen jatkumo, joskin härkätaistelun 
juuret ulottuvat paljon kauemmaksi muinaisuu- 
teen: aina Kreetalle, härkähypyn ja Minotauros- 
tarun syntyaikoihin asti. 

Gladiaattoritaistelu päättyi kuolemaan. Gla- 
diaattori sai kohtalokkaan iskun ja sortui veris- 
sään maahan. Jos maahan lyöty oli vielä elossa, 


antoi voittaja hänelle armoniskun tai kääntyi 
yleisön puoleen. Jos näytännön johtaja sekä kat- 
sojat olivat sitä mieltä, että voitettu oli taistellut 
hyvin, he huusivat mitte!, päästä hänet. Päin- 
vastaisessa tapauksessa huudettiin jugu/a!, 'puh- 
kaise kurkku. Roomalaisten kerrotaan myös 
näyttäneen merkkiä peukalolla: peukalo ylös mer- 
kitsi armoa, peukalo alas kuolemaa. Kerrotaan 
myös, ettei keisari Nero jättänyt näkemättä ai- 
nuttakaan gladiaattoritaistelua eikä johtajana 
koskaan kääntänyt peukaloaan ylöspäin. Ei to- 
sin ole varmaa, näytettiinkö tällaisia peukalo- 
merkkejä todella. 

Kun maahan lyöty oli kuollut, astui esiin ma- 
nalan lautturi Kharoniksi puettu orja, joka löi 
vainajalle koukun leukaan ja raahasi ruumiin 
näyttämöltä yleisön hurratessa voittajalle. Hä- 
vinnyttä muistivat korkeintaan ne, jotka olivat 
vedonlyönnissä jääneet tappiolle. 

Kuolleet gladiaattorit haudattiin ilman juhla- 
menoja lähimpään sopivaan paikkaan. Pääkau- 
pungissa Roomassa heidän ruumiinsa heitettiin 
Tiber-virtaan. Oman haudan ja sille kiven saa- 
nut pompeijilainen Montanus oli merkittävä 
gladiaattori. Kymmenen voittoa oli paljon. 

Niistä harvoista, joiden kohdalla yleisö oli 
huutanut mitte ja jotka oli vähissä hengin kan- 
nettu areenalta, vain muutamat toipuivat. Vaik- 
ka antiikin lääkärit paikkasivat lihashaavoja var- 
sin taitavasti, aiheuttivat rinta- ja varsinkin vat- 
saontelon puhkaisseet teräaseen iskut lähes sään- 
nöllisesti kuolemaan johtaneen tulehduksen, 
jollaisen edessä ajan lääkintätaito oli voimaton. 


Esitysten hiipuminen 


Gladiaattoritaistelujen loistoaikaa oli ensimmäi- 
nen vuosisata jKr. Suurin ja mahtavin amfiteat- 
tereista, Rooman Colosseum, otettiin käyttöön 
vuonna 80. Pääkaupungin huippuareenalla oli 
näytöksiä lähes päivittäin, hiljaisenakin aikana 
useita kuukaudessa, ja yhden ainoan iltapäivän 
kuluessa voitiin surmata kymmeniä gladiaatto- 
reita. Maakunnissa oltiin vaatimattomampia, 
mutta areenojen käyttöaste oli kaikkialla kor- 
kea. Aivan tavallista oli pienelläkin paikkakun- 
nalla, että hyvästä näytöksestä ruumisvaunuihin 
lastattiin toistakymmentä kuollutta gladiaatto- 
ria. 

Amfiteatterin pito tuli kalliiksi. Tarvittiin pal- 
jon pystyvää henkilökuntaa, ja vaikka suurin osa 
henkilökunnasta olikin orjia, eivät tällaisiin teh- 
täviin kelpaavat, pitkän koulutuksen tarvinneet 
orjat olleet halpoja. Villieläinten kulutus oli 
suunnaton. Euroopan karhukanta pyydystettiin 
sukupuuton partaalle Rooman amfiteatterien 
tarpeisiin. 

300-luvulla Rooman valtakuntaa koetteli la- 
makausi toisensa jälkeen, ja sotavankeja, sopivia 

orjia ja harvinaisemmiksi käyviä villieläimiä oli 
yhä vaikeampi saada. Yleisöllä ei ollut entiseen 
tapaan rahaa, ja samalla näytökset kallistuivat. 
Virkamiehet ja rikkaat eivät enää tarjonneet 
näytäntöjä niin usein kuin ennen; näytöksissä, 
joihin yleisö osti itse lippunsa, yhä useampi 
paikka jäi tyhjäksi, mikä taas aiheutti korotus- 
paineita lippujen hintoihin. Rapistuvien amfi- 
teatterien näytöksissä ei enää ollut entistä lois- 
toa, ja vähitellen ne jäivät pois muodista. Kris- 
tinuskon valtaannousu vuosisadan lopulla vä- 
hensi gladiaattoritaistelujen suosiota entisestään. 
Viimein keisari Honorius kielsi gladiaattoritais- 
telut 400-luvun alussa. 


Kilpa-ajot 


Roomassa valjakkoajot nauttivat suurta kansan- 
suosiota, ja parhaat ohjastajat olivat kuuluisuuk- 
sia ja saattoivat ansaita omaisuuksia voitoillaan. 
Suuresta suosiosta kertovat monet kirjalliset läh- 
teet, ja saman voimme päätellä myös Circus 
Maximuksen koosta. Se oli keisarinajan rooma- 
laisten ylpeydenaihe ja lempilapsi, mikä näkyy 
mm. siinä, että rataa ympäröivään katsomoon 
mahtuneen yleisön määrästä on säilynyt huike- 
asti liioiteltuja tietoja. 

Mistä sitten johtui roomalaisten into lajia koh- 
taan? Usein ajatellaan, että roomalaiset olivat 
ihastuneet gladiaattorinäytäntöihin niiden ve- 
renvuodatuksen takia, mutta totuus lienee toi- 
senlainen. Ylettömän verenhimon sijaan rooma- 
laiset nauttivat myös inhimillisemmistä asioista. 
Kyse oli kuitenkin samasta asiasta niin gladiaat- 
toriareenalla kuin kilparadallakin. Ihmiset tuli- 
vat hakemaan jännitystä, lyömään vetoa, kan- 
nustamaan suosikkejaan ja tapaamaan tuttuja. 
Saattoipa jollakulla olla toiveena rajun onnetto- 
muuden näkeminenkin. 


Circus Maximus 


Circus Maximus, suomeksi Suurin kilparata, oli 
nimensä mukaisesti Rooman valtakunnan suu- 
rin hippodromi. Circus Maximuksen noin 570 
metrin pituinen rata oli kuitenkin lyhyempi 
kuin esimerkiksi Olympian 770-metrinen hip- 
podromi. Suurimman ja mahtavimman siitä teki 
kokonaisuus. Rataa ympäröivät joka puolelta 
katsomot, joiden alla lähtösuoran alussa olivat 
suuret tallirakennelmat. Lisäksi vuosien saatossa 
keisarit panostivat Circus Maximuksen varuste- 
luun ja koristamiseen. 

Keisarien palatsit sijaitsivat Circus Maximuk- 
sen vieressä Palatinus-kukkulalla, ja keisarit ra- 
kennuttivat jyrkkään rinteeseen aition, josta saat- 
toi seurata kilpa-ajoja. 70-luvulla jKr. keisari 
Vespasianus kyllästyi lemuun, joka varsinkin 
helteisinä päivinä kohosi satatuhantisen yleisön 

täyttämän katsomon liepeiltä, ja rakennutti kau- 
punkiin suuren määrän julkisia käymälöitä. 
Koska hän oli tarkka mies rahan suhteen, hän 
määräsi käymälät maksullisiksi. Häntä pahek- 
suttiin tällaisen tulolähteen hyväksikäytöstä, 
mihin hän vastasi lyhyesti pecunia non olet, raha 
ei haise”. 

Circus Maximus on edelleen nähtävissä lähes- 
tulkoon Rooman ydinkeskustassa. Tosin poissa 
on menneen ajan loisto ja kilpailun huuma. 
Nykyisellään paikka on ovaalin muotoinen nur- 
mettunut aukio, jonka historiasta kertovat itä- 
pään katsomon rauniot. 

Sanonta ”leipää ja sirkushuveja (Panem et cir- 
censes) on saanut alkunsa juuri circusten kilpai- 
luista. Sirkushuvit tarkoittivat roomalaisille ni- 
menomaan valjakkokilpailuja sekä kaikkea nii- 
den yhteydessä järjestettyä viihteellistä ohjel- 
maa. Sanonnan isä on satiirikko Juvenalis. Hän 
tahtoi ivata mahtavan Rooman kansaa, joka ei 
ollut kiinnostunut politiikasta tai poliitikkojen 
toimista. Kansa oli niin kauan hiljaa ja tyytyväi- 
nen, kun se vain sai ilmaista leipää ja tyhjänpäi- 
väisiä huvituksia. 

Alun perin Circus Maximuskin oli vain tasai- 
nen alue, jolla hevoset kiersivät käännöstolppia 
— aivan kuin Homeroksen tarinoissa. Katsomo- 
na toimivat viereisten kukkuloiden rinteet. Vuo- 
sisatojen kuluessa paikasta kuitenkin muodostui 
koko Rooman ylpeys, melkein Colosseumin ve- 
roinen. Keisari Trajanuksen aikana 100-luvulla 
jKr. Circus Maximus oli mahtavimmillaan. Koko 
kompleksi oli yli 600 metriä pitkä ja 200 metriä 
leveä. Rataa kiertävän katsomon kivi- ja puu- 
penkeille mahtui yli 100 000 katsojaa. Roh- 
keimpien arvioiden mukaan luku olisi ollut jopa 
kaksi tai kolme kertaa suurempi, mikä on nyky- 
tutkimuksen valossa kuitenkin liioittelua. Kat- 
somoiden alla pylväskäytävissä olivat hevosten 
ja ajomiesten tilat sekä kymmenittäin kauppoja, 
kioskeja ja vedonvälityspisteitä. 

Itse rata oli pehmeää hiekkaa, ja se kiersi 
keskellä olevaa koroketta, jota kutsuttiin nimel- 
lä spina, selkäranka’. Korokkeella oli laitteisto, 
joka osoitti jäljellä olevien kierrosten lukumää- 
rän. Laitteeseen kuului seitsemän pronssista del- 
fiiniä, jotka kiepsahtivat yksitellen nurin aina 
kierroksen päätyttyä. Väliajalla ne toimivat suih- 
kulähteinä. Keskellä koroketta oli Egyptistä tuotu 
Ramses II:n obeliski, joka nykyisin seisoo Roo- 
man Piazza del Popololla. Kääntöpaikkojen 
merkkeinä toimivat kullatut pronssipylväät. 


Kiilaamista ja kolareita 


Kilpailut olivat tasavallan aikana yksipäiväisiä ja 
niitä oli vain parisenkymmentä vuodessa. Keisa- 
riajalla kisat olivat kuitenkin kasvattaneet suo- 
siotaan niin, että ne venyivät monipäiväisiksi. 


Päivän aikana pidettyjen kisojen määrä kasvoi. 
Niitä saattoi olla yli kolmekymmentä, kun ai- 
emmin oli ajettu vain kymmenisen kilpailua 
päivässä. Tämän takia ajettujen kierrosten mää- 
rää jouduttiin vähentämään seitsemästä viiteen. 
Monipäiväiset kisat eivät enää olleet pelkkiä 
sirkusajoja, vaan niihin liitettiin myös gladiaat- 
torinäytäntöjä ja ylevämpiäkin ohjelmanume- 
roita, kuten teatteriesityksiä. 

Vaikka kisoja järjestettiinkin usein — luulisi, 
että kyllästymiseen asti — katsomot täyttyivät 
ihmisistä. Ennen kilpailun alkua oli tehtävä os- 
toksia, tavattava tuttuja, lyötävä vetoa ja löydet- 
tävä istumapaikka. Katsojien joukossa oli roo- 
malaisia kaikista yhteiskuntaluokista. Keisarille 
oli varattu oma aitionsa aivan radan tuntumasta. 
Ensimmäisellä rataa kiertävällä penkkirivillä is- 
tuivat virkamiehet, senaattorit ja muut valtaapi- 
tävät. Kaikkein taaimpana seisomapaikoilla oli- 
vat orjat. Yhteiskunnan jakautuminen näkyi siis 
katsomoissa, mutta kaikki ihmisryhmät olivat 

kuitenkin tulleet paikalle saman asian vuoksi: 
nauttimaan viihteestä ja jännityksestä. 

Kilpailut aloitettiin uskonnollisella juhlakul- 
kueella. Sen merkitys kuitenkin väheni keisari- 
ajalle tultaessa ja uskonnollisista riiteistä tuli 
vain yksi jännittävä asia muiden tapahtumien 
joukossa. Varsinaisten valjakkoajojen lisäksi kil- 
paradalla saatettiin nähdä mitä moninaisimpia 
välinäytöksiä. Yleensä näytökset kuitenkin liit- 
tyivät hevosiin tai ratsastamiseen. Radalla saa- 
tettiin ratsastaa kilpaa eri eläimillä, vaikkapa 
norsuilla. Myös akrobaatit esittivät temppujaan. 
He ratsastivat usealla hevosella yhtä aikaa ja 
hyppivät vauhdissa hevosen selästä toisen sel- 
kään. 

Valjakkokilpailut olivat melko lailla kreikka- 
laisten esikuviensa mukaisia. Suosituin valjak- 
komuoto roomalaisissakin kisoissa oli nelival- 
jakko, mutta myös parivaljakolla ja jopa kuusi- 
tai kymmenvaljakoilla kilpailtiin. Myös lähtö- 
mekanismiin oli haettu mallia Olympian kisois- 





Pitkänomainen 
laakso Palatinus- ja 
Aventinus-kukku- 
loiden välissä Roo- 
massa oli kuin luo- 
tu hippodromiksi: 
Circus Maximuksel- 
la kilpailtiin 300- 
luvulta eKr. alkaen. 

Nelivaljakko lähes- 
tyy káántópaikkaa 
jollakin Rooman 


monista circuksista. 

ta. Roomassa tosin kaikki valjakot lahtivat mat- 
kaan samalta viivalta, kun niiden lähtökarsinan 
edestä irrotettiin köysi. Lähtömerkkinä oli val- 
koinen liina, joka pudotettiin radalle. Yleensä 
lähettäjänä toimi kisat järjestänyt virkamies. 

Kilpailut olivat dramaattisia, sillä kaarteet oli 
tehty ahtaiksi. Sangen usein yleisö sai sitä, mitä 
oli tullut hakemaankin: murskautuvia vaunuja 
ja hevosten kavioihin tallautuvia ohjastajia. Suu- 
rista summista kisaavat ammattiohjastajat eivät 
välttämättä olleet yhtä jalomielisiä kuin kreikka- 
laiset virkaveljensä. Röyhkeys kuului asiaan, eikä 
kiilaamisessa ollut mitään hävettävää. Hurjien 
ohitusten takia ohjastajilla olikin aina ruoskan 
lisäksi mukanaan tikari, jolla saattoi hätätilan- 
teessa katkaista ohjakset. Niiden perät oli kie- 
dottu ajomiehen rinnan ympärille. Vaarana näet 
oli, että jos kuljettaja putosi vaunuista, hän 
raahautui pitkin kilparataa villiintyneiden he- 
vosten vetämänä. 


Puolueet — valmennusta, 
vedonlyöntiä ja politiikkaa 


Toisin kuin Kreikassa, Roomassa eivät kilpail- 
leet kaupunkien varustamat yhteiset valjakot. Jo 

varhain Rooman kilpa-ajotallit olivat järjestäy- 
tyneet 'puolueiksi', factiones. Syyt olivat käytän- 
nölliset: kilparatojen ylläpito, vedonlyönnin jär- 
jestäminen ja siitä saatavien tulojen jako, rehu- 
jen ja tarvikkeiden hankinta, käytännön hevos- 
jalostus ynnä muut hoituivat näin helpommin. 

Alkuperäiset puolueet olivat valkoiset, factio 
albata, ja punaiset, factio russata. Kilpailuissa 
ohjastajat pukeutuivat puolueensa tunnusväriin. 
Yleisön oli helppo seurata selvästi erottuvia väre- 
jä, ja vedonlyönti, joka tuotti kilparadoille, puo- 
lueille ja hevosten omistajille sievoiset tulot, 
pääsi toden teolla vauhtiin. Ei tarvinnut olla 
asiantuntija osatakseen sijoittaa panoksensa jom- 
mankumman värin puolesta. Nyt myös kilpahe- 
vosten omistamisesta tuli hyvä sijoituskohde. 
Hevosten omistajan ei välttämättä tarvinnut olla 
asiantuntija niiden hoidossa ja koulutuksessa, ja 
hyvin juosseen valjakon palkintorahoista jäi 
mukavasti omilleen, vaikka maksoikin puolueelle 
tallipaikasta ja valmennuksesta. Kilpa-ajopuo- 
lue oli siis samaa väriä tunnustavien mutta myös 
keskenään kilpailevien valjakkojen omistajien 
katto-organisaatio. 

Järjestäytyneen kilpa-ajotoiminnan tärkein tu- 
lonlähde oli puolueiden hoitama vedonlyönti. 


Vetoa lyötiin kunkin lähdön voittajasta, joko 
väristä tai tietystä valjakosta, ja vedonlyöntiker- 
roin määräytyi voiton todennäköisyyden mu- 
kaan. Vedonlyönninvälittäjän tuli pystyä mää- 
rittelemään kussakin lähdössä juoksevien val- 
jakkojen mahdollisuudet ja määrittelemään niille 
ja niiden edustamille väreille kertoimet. Makse- 
tuista panoksista heille kertyi summa, josta he 
maksoivat voitot sekä osuuden puolueille. Ve- 
donlyöntisummat nousivat joskus valtaviksi. Mo- 
net odottivat suosikkivaljakkonsa vuoroa ja si- 
joittivat peliin viimeisetkin kolikkonsa, ja lähti- 
vät sitten kilpa-ajoista äveriäinä tai kaikkensa 
menettäneinä. Taitamaton kertoimen myöntä- 
minen saattoi viedä vedonlyönninvälittäjän va- 
rarikkoon. Ainoat varmat voittajat olivat puo- 
lueet, joiden kassoihin kertyi vuosien mittaan 
huomattavia summia. 

Keisarien aikakaudelle tultaessa syntyi kaksi 
uutta puoluetta, vihreät, factio prasina, ja sini- 
set, factio veneta. Hyvin hoidetun vedonlyónti- 
toiminnan ansiosta puolueilla oli rahaa. Niillä 
oli johtokunnat ja toimistot pääkaupungissa, ja 
ne harjoittivat tuottoisaa liike- ja sijoitustoimin- 
taa. Niillä oli talleja, hevossiittoloita ja ajomies- 
kouluja. Ennen kaikkea niillä oli runsaasti kan- 
nattajia. Kilpa-ajopuolueet tunnusväreineen al- 
koivat näkyä katukuvassa. 

Keisari Domitianuksen hallitessa 90-luvulla 
jKr. tuli kilpa-ajoradoille vielä kaksi puoluetta, 
kullanvärinen factio aurea ja purppuranpunai- 
nen factio purpurea. Ne jäivät kuitenkin lyhyt- 
ikäisiksi, ja vanhoista puolueista alkoivat valkoi- 
set lähetä vihreitä ja punaiset sinisiä, kunnes 
sulautuivat niihin. 

Käytännössä Rooman kilpa-ajoratoja hallitsi 
jo keisari Neron ajoista lähtien kaksi puoluetta: 
siniset, joihin myöhemmin myös punaisen värin 
tunnustajat kuuluivat, ja vihreät, joihin valkoi- 
set hiljalleen sulautuivat. Punainen ja valkoinen 
väri tosin nähtiin kilpa-ajoissa 300-luvulle asti, 
sillä roomalaiset olivat konservatiiveja, jotka ei- 
vät mielellään lakkauttaneet mitään. 


»Sinäkin Kario, vaikka oletkin tunnettu vihreän 
puolueen mies, asetu pöytään.» 

(Petronius Arbiter: Trimalkion pidot, suom. Edwin 
Linkomies) 


Puolueet näkyivät katukuvassa, ja moni sellai- 
nenkin roomalainen, joka ei muuten harrasta- 
nut kilpa-ajoja, tunnusti sinistä tai vihreää väriä. 
»Oikean» väriset ystävät olivat tärkeitä seurapii- 
reissä. Puolueilla oli myös yhä enemmän merki- 
tystä politiikassa. 

Kilpa-ajotoiminnan ja siihen liittyvän järjes- 
täytyneen vedonlyönnin järjestöinä siniset ja 
vihreät eivät olleet poliittisia liikkeitä, eikä niillä 
ollut minkäänlaisia ohjelmia yhteisten asioiden 





hoidosta. Ne eivät myöskään asettaneet ehdok- 
kaita virka- ja luottamusmiesten vaaleissa. Puo- 
lueiden voima oli siinä, että varsinkin pienem- 
millä paikkakunnilla helposti tiedettiin, kum- 
paa väriä kukin ehdokkaista kannatti, ja saman 
värin kannattajat tietysti mielellään äänestivät 
omaa väriään kannattavaa ehdokasta. Ja jos paik- 
kakunnan virkamiesten enemmistö kannatti 
vaikkapa vihreää, oli sinisen kannattajalla vähän 
mahdollisuuksia saada esityksiään läpi paikalli- 
sissa hallintoelimissä. 

Kun Rooman senaatissa käsiteltiin koko valta- 
kuntaa koskevaa lakiehdotusta, saattoi ehdotuk- 
sen tekijä — mikäli ehdotus oli edes suurin piir- 
tein järkevä — luottaa siihen, että muut samaa 
väriä kannattavat senaattorit olivat hänen puo- 
lellaan, varsinkin jos tiedettiin keisarin suosivan 
kyseistä väriä. Samoin voi keisari määräyksiään 
jaellessaan yleensä luottaa suosimansa värin kan- 
nattajien tukeen. 

Moni roomalainen, joka havitteli poliittista 
uraa tai asemaa seurapiireissä, otti tarkoin huo- 
mioon keisarin ja pääkaupungin seurapiirien 
mieltymykset ja valitsi värinsä niiden mukaan. 
Värin tunnustamisella ei ollut enää kovin paljon 
tekemistä varsinaisen hevosurheilun kanssa. 
Koska muodollisesti oli kuitenkin kysymys kil- 
pa-ajoista eikä sitoutumisesta tiettyyn poliitti- 
seen suuntaukseen, kävi värin vaihto, puoluees- 
ta toiseen siirtyminen, varsin helposti. 


Sankareita henkensä kaupalla 


Myös ohjastajat kuuluivat puolueeseen, mutta 
menestyksen myötä heitä saatettiin kosiskella 
kilpaileviin puolueisiin. Siksi hyvistä ajomiehis- 
tä pidettiin kiinni ja heille maksettiin reilusti. 
Lisäksi he nauttivat suurta arvostusta siviilielä- 
mässä. Saavutustensa myötä ohjastajat nousivat 


Roomassa valjakko- 
kilpailut käytiin puo- 
lueiden (factiones) 
eikä yksityisten talli- 
en kesken. Puoluei- 


ta oli neljä ja ne 


erotettiin toisistaan 
värein. Kuvassa on 
valkoisen puolueen 
ohjastaja valjasta- 
massa yhtä hevos- 


taan. 

Maineikkaat hevoset 


Kilparadoilla eivat kunniaa niittaneet ainoas- 
taan ohjastajat, vaan myós hevoset. Monia 
niistä tiedetään nimeltä. Voitokkaat hevoset 
olivat sankareita, ja niiden voitoista ja suku- 
puista pidettiin tarkasti kirjaa. Parhaita hevo- 
sia tuotettiin Espanjasta, mutta myös muual- 
la Rooman valtakunnan alueella oli maineik- 
kaita hevostenkasvattajia. 

Antiikin kuuluisin kilpahevonen lienee ol- 
lut Incitatus. Kuuluisaa siitä eivät tee niin- 
kään sen saavutukset kilparadalla vaan sen 
omistajaltaan saama ylhäinen kohtelu. Hevo- 
sen omisti nimittäin keisari Caligula. Keisarin 
hevoselleen antamasta arvostuksesta liikkui 
jo antiikin aikana uskomattomia tarinoita, 
joiden uskottavuutta ei ainakaan vähennä 
omistajan arvaamaton luonne. Tarinan mu- 
kaan keisarin hevoselleen rakennuttama 
»talli» oli komeampi kuin monen ylhäisen 
roomalaisen talo. Se oli koristeltu hohtavalla 
marmorilla, ja hevosen pilttuu oli norsunluu- 
ta. Suitset oli koristeltu jalokivin ja loimi vär- 
jätty purppuralla — värillä, joka oli Roomassa 
yleensä virkamiehen merkki. Caligulan väite- 
tään jopa suunnitelleen hevoselleen konsulin 
virkaa, mutta hänen ennenaikainen kuole- 
mansa esti hankkeen. Senaatin istunnossa 
hevonen kuitenkin ehti vierailla. Tallin lisäksi 
Incitatuksella oli oma talo huonekaluineen ja 
lukuisine palvelijoineen. Sinne Caligulalla oli 
tapana kutsua vieraita illalliselle Incitatuksen 
nimissä. Caligula itse illasti usein hevosensa 
arvokkaassa seurassa. Päivää ennen kilpailua 
Caligula määräsi vartioston partioimaan tal- 
lin ympäristössä ja takaamaan hevoselle rik- 
kumattoman valmistautumisrauhan tuleviin 
kilpailuihin. 

Muita antiikin ajan tunnettuja hevosia oli- 
vat mm. Aleksanteri Suuren rohkea sotaratsu 
Bukefalos, joka tarinan mukaan pelkäsi vain 
omaa varjoaan. 

suuren yleisön tietoisuuteen ja sankareiksi. 

Ohjastajan ura saattoi olla köyhän mahdolli- 
suus nousta suosioon ja rikkauteen, sillä useim- 
mat ohjastajat olivat gladiaattoreiden tapaan al- 
haista syntyperää. Monen orjan tai vapautetun 
ei-roomalaisen nimi on jäänyt historiaan menes- 
tyksekkään ohjastajan uran ansiosta. Roomassa 
vauraus oli usein myös tae sosiaalisesta arvostuk- 
sesta. Niinpä monia menestyneitä ohjastajia tun- 
netaan edelleenkin nimeltä. Pompeius Muscu- 
losus voitti huikeat 3 559 kilpailua. Sosiaalisesta 
ylennyksestä kielii myös se, että joskus ohjasta- 
jien nimiä liitettiin ylhäisönaisten mainetta ko- 
etteleviin skandaaleihin. 

Aina ei kuitenkaan ollut takeita menestyksestä 
ja kuolemattomasta maineesta. On arvioitu, että 
ammattiohjastajat kuolivat hyvin nuorina, kes- 
kimäärin vähän päälle 20-vuotiaina. 


Bysantin poliittinen sirkus 


Kilparatojen tapahtumat ja pääkaupungin seu- 
raelämä sekä politiikka olivat toisaalta varsin 
kaukana toisistaan, ja toisaalta ne punoutuivat 
toisiinsa ainutlaatuisella tavalla. Länsi-Rooman 
valtakunnan luhistuttua 476 jKr. jatkoi tätä pe- 
rintöä Bysantin keisarikunta. Siellä sininen ja 
vihreä puolue saivat sellaisen vallan, että aivan 
aiheellisesti kysyttiin, johdettiinko valtakuntaa 
keisarin kansliasta vai pääkaupungin hippodro- 
milta. Bysantissa mentiin jopa niin pitkälle, että 
hallitsijan säädökset tiedotettiin kansalle kilpa- 
ajoradan katsomossa, ja katsomoon kokoontu- 
nut yleisö oli suorastaan samassa asemassa kuin 
vanhan Rooman kansankokous, joka menneinä 
aikoina oli huutoäänestyksellä hyväksynyt vir- 
kamiesten esitykset. Vuonna 501 kansa ei hy- 
väksynyt keisari Anastasiuksen ilmoitusta, vaan 
ryhtyi äänekkäästi osoittamaan epäsuosiotaan; 
seuranneessa mellakassa yli 3 000 ihmistä sai 
surmansa keisarin henkikaartin vaientaessa ei- 
äänet. Kolmisenkymmentä vuotta myöhemmin 
nousi keisari Justinianusta vastaan niin sanottu 
Nika-kapina. Tapahtumat huipentuivat taas kil- 
pa-ajoradalle, mistä alkoi kolmipäiväinen veri- 
löyly, jossa keisarille uskolliset germaanipalkka- 
soturit löivät hengiltä yli 30 000 kapinoitsijaa. 
Vähin erin kilpa-ajojen suosio alkoi Bysan- 
tissakin hiipua, ja vuoden 1000 jälkeen ne olivat 
enää varjo entisestä. Bysantin joutuessa turkki- 
laisten valtaan vuonna 1453 oli pääkaupungin 
suuri hippodromi ollut jo pitkään hiljainen. 


ANTIIKISTA 


Urheilun pimeä keskiaika 


Jos kreikkalainen oli itse mielellään urheillut ja 
roomalainen katsellut kun toiset urheilivat, ei 
keskiajan ihminen tehnyt juuri kumpaakaan. 
Länsi-Rooman valtakunnan luhistumisen myö- 
tä urheiluharrastus kuihtui. Oma vaikutuksensa 
tähän oli kristinuskolla. Urheilu oli ollut paka- 
nallinen ajanviete ja urheilujuhlista suurinta, 
Olympian kisoja, oli vietetty pakanallisen yliju- 
malan kunniaksi. Siksi keisari Theodosius oli 
lakkauttanut olympialaiset 393 jKr. Jo runsasta 
vuosisataa aikaisemmin kirkkoisä Tertullianus ei 
ollut jäänyt yksin näkemyksineen, joiden mu- 
kaan jokseenkin kaikki maallinen huvittelu, ur- 
heilu ja näytännöt olivat sopimattomia. Urhei- 
leminen ruumiin iloksi ja terveydeksi, samoin 
kuin toinen pakanallisen kulttuurin perintö eli 
vapaa-ajan viettäminen kylpylöissä, oli kiinty- 
mistä ajalliseen ruumiiseen ja etäännytti kuole- 
mattoman sielun pelastuksesta. 

Suurin yksittäinen syy urheiluharrastuksen hii- 
pumiseen oli valtakunnan rappio ja luhistumi- 
nen. Kun kauppa ja liikenne eivät enää toimi- 
neet entiseen tapaan, väestön varallisuus väheni, 
eikä kilpa-ajoratoja ja urheiluareenoita voitu pi- 
tää kunnossa. Taloudellinen alamäki johti sii- 
hen, että rahataloudesta siirryttiin takaisin vaih- 
dantatalouteen, jolloin urheiluun elimellisesti 
liittynyt vedonlyönti vaikeutui. Väestöllä ei 
myöskään ollut enää vapaata aikaa näytäntöjen 
seuraamiseen. Areenojen ammattilaisilla ei kes- 
kiajan alussa ollut riittävästi maksavaa yleisöä. 
Lisäksi yhä useammat ihmiset pitivät niin näy- 
töksiä kuin vedonlyöntiäkin syntinä. Circus 
Maximuksen viimeiset hevoskilpailut ajettiin 
vuonna 549, ja jo kauan ennen niitä gladiaatto- 
ritaistelut olivat loppuneet. 

Koska kreikkalainen urheili itse, hän oli selvil- 
lä harjoittelun, valmennuksen ja ruokavalion 
vaikutuksesta ihmisen hyvinvointiin ja suoritus- 
kykyyn. Rooman valtakunnassa tällaiset tiedot 
ja taidot muuttuivat kansalaisen yleissivistykses- 
tä urheilunäytöksiä tarjoavan ammattikunnan 


erikoisosaamiseksi. Ammattikunnan kuihtuessa 
tietämys ja osaaminen suorastaan hävisi. Se ei 
ole mikään ihme. Urheilun harjoittaminen ko- 
konaisen kansakunnan laajuudessa edellyttää jon- 
kinlaista korkeakulttuuria ja olojen vakautta. 
Varhaiskeskiajan Euroopassa valtiolliset olot oli- 
vat enemmän tai vähemmän sekasortoiset. Kan- 
sainvaellusten, sotien, kulkutautien ja nälkä- 
vuosien koettelemassa maanosassa väestön — lu- 
kuunottamatta harvalukuista ylimystöä, oppi- 
neita ja luostarien munkkeja — lähes koko hereil- 
läoloaika kului seuraavan aterian hankkimiseen. 
Urheilun harrastamiseen oli useimmilla perin 
vähän mahdollisuuksia. Ruhtinashovitkin yllä- 
pitivät mieluummin hovinarria kuin urheilijaa. 
Toisaalta juuri ruhtinaiden hoveissa eli antii- 
kin urheiluperinne ritarien eli asepalvelusta suo- 
rittavien vapaiden miesten harjoitusten ja turna- 
jaisten muodossa. Turnajaisista kehittyi monesti 
lähes antiikin urheilujuhlien kaltaisia tilaisuuk- 
sia. Ylhäisten ritarien mitellessä voimiaan järjes- 
tivät myös heidän alustalaisensa ja kannattajan- 
sa omia koitoksiaan. Jonkinlainen urheilujuh- 
lien perinne pysyi hengissä ritarikulttuurin ohes- 
sa, ja samalla turnajaisten yleisö loi esikuvia 
nykyaikaiselle jalkapallohuliganismille. 
Kirkko, keskiajan auktoriteetti, suhtautui ur- 
heiluun torjuvasti. Vaikka pakanallinen ruumiin- 
kulttuuri olikin jo unohtunutta muinaisuutta, 
oli yhä erityinen hyve pysyä erossa urheilun ja 
kylpemisen kaltaisesta toiminnasta. Kenenkään 
ei tiedetä kerskanneen, ettei ollut ottanut askel- 
takaan vapaaehtoisesti, mutta pesemättömistä 
munkeista leijuva odor sanctorum, "pyhien tuok- 
su’, kertoi heidän hyveensä määrästä. Vielä 1400- 
luvulla Espanjan kuningatar Isabella Katolilai- 
nen ylpeili sillä, ettei ollut koskaan peseytynyt. 
Luostarin puutarhassa ei ollut sijaa pururadal- 
le tai punnerruspenkille. Sääty-yhteiskunnassa 
myös käsitettiin ihminen velvolliseksi tyytymään 
osaansa ja olemaan Luojansa jäljiltä sellainen 
kuin oli. Olisi ollut suorastaan sopimatonta ryh- 
tyä pontevasti harjoittelemalla muuttamaan 
luontaista olemustaan ja siten mestaroimaan 

maailman säädettyä järjestystä. Kohtalaisesti ra- 
vitun, metsästystä, ratsastusta ja miekkailua har- 
rastavan aatelistonkaan keskuudessa ei huomat- 
tu jatkuvan harjoittelun merkitystä. Ehkä siksi, 
että pojat johdatettiin harrastusten pariin pie- 
nestä pitäen, ja hyvää fyysistä kuntoa pidettiin 
aatelismiehen synnynnäisenä ominaisuutena. 

Renessanssi vaikutti varsin vähän keskiaikai- 
siin näkemyksiin ruumiinkulttuurista. Nykyai- 
kainen urheilu alkoi kehittyä markkinoilla ja 
paikallisten pyhimysten juhlissa esitetyistä ky- 
linpoikien voiman- ja taidonnäytteistä 1500— 
1600-luvuilla. Vei silti satoja vuosia, ennen kuin 
urheilu taas antiikin tapaan alkoi kiinnostaa 
suurta yleisöä. Antiikin myötä sammunut tietä- 
mys harjoittelun, valmennuksen ja ruokavalion 
merkityksestä on keksitty uudelleen vasta myö- 
hään. Vielä 1900-luvun alussa »voimamiehiä» 
pidettiin ihmeinä, joita näyteltiin sirkuksessa ja 
tultiin katsomaan matkojen takaa. 


Olympian perinne siirtyy nykyaikaan 


Kun Olympian kisat oli lakkautettu, ne jäivät 
muun antiikin kulttuurin tavoin unohduksiin. 
Menneiden valtakuntien oppien ja kulttuurin 
harrastus elpyi vasta 1300-luvulla renessanssin 
myötä. Ajan henkisyys jätti kuitenkin ruumiin- 
kulttuurin unohduksiin. Vaikka tietämys antii- 
kin urheilusta lisääntyi, eivät renessanssioppi- 
neet täysin ymmärtäneet urheilun merkitystä 
Kreikan ja Rooman kulttuureissa. 

Olympian nimi tunnettiin kyllä uuden ajan 
Euroopassa. William Shakespearen näytelmässä 
Henrik VI puhutaan antiikin olympialaisista. 
Myös paikallisiin markkinakisoihin saatettiin 
liittää sana Olympia. Tällaisia kisoja tunnetaan 
niin 1600-luvun Englannista kuin 1800-luvun 
Ruotsistakin. Yhteistä kisoilla oli antiikin olym- 
pialaisten kanssa ainoastaan nimi. Vastaavan- 
laista nimistön uudelleenkäyttöä esiintyy urhei- 
lussa nykyisinkin: Moskovan Spartakia tai Spar- 
ta Prahaa eivät ole perustaneet helleenien jälke- 
läiset, Ajax Amsterdam on Troijan sodan sanka- 
rin perillinen vain kaimatasolla, kuten myös 


Porvoon Akilles. 
Pois unohduksesta 


Kreikka itsenäistyi 1832. Vuosisatojen turkki- 
laisvallan jälkeen maa etsi omaa identiteettiä. 
Kreikkalaisuuden ytimen — oman kielen ja orto- 
doksisen uskonnon - rinnalle kansallistunnon 
luojaksi nostettiin antiikin kulttuuri. Taakse jää- 
nyttä mahtavuuden aikaa muisteltiin Hellaassa 
mielellään. Samoihin aikoihin Olympiassa aloi- 
tettiin arkeologiset kaivaukset, jotka avarsivat 
näkemystä antiikin urheilukisoista. Löydöt kiin- 
nostivat sekä Kreikassa että muualla Euroopassa. 


148 ANTIIKISTA NYKYAIKAAN 


Stadionin, aarrehuoneiden ja valtavien temppe- 
leiden kaivaminen esiin teki konkreettiseksi 
Olympian merkityksen, josta historioitsijat oli- 
vat kertoneet. 

Kaksi toisistaan riippumatonta tapahtumaa, 
Kreikan itsenäistyminen ja Olympian kaivauk- 
set, muodostivat perustan nykyaikaisen olym- 
pialiikkeen synnylle. Ajan henki tiivistyi riveiksi 
Aleksandros Soutsoksen runoon Kuolleiden dia- 


logi (1833): 


»Platon: Jos varjomme voisivat lentää maan päälle, 
ne huutaisivat rohkeana valtiaille: 

Jättäkää mitättömät kiistanne ja turhat toranne! 
Muistakaa Hellaan mennyttä loistoa. 


Kertokaa, 

missä ovat muinaiset vuosisadat. 

Missä ovat Olympian kisat? 

Loistokkaat juhlanne ja upeat teatterinne? 
Missä ovat muistomerkkinne, ja patsaanne, 
missä ovat alttarinne ja temppelinne?» 


Vaikka runo herätti ilmestyttyään keskustelua 
olympialaisten uudelleen aloittamisesta, eivät 
Platonin haastamat vallanpitäjät reagoineet vie- 
lä. Turkkia vastaan käytyjen sotien jäljiltä Kreik- 
ka oli köyhä maa. Arkipäivästä selviäminen ajoi 
suurien hankkeiden edelle. 


Zappaan olympialaiset 


Jotta kisasuunnitelmat siirtyivät paperilta ken- 
tälle, tarvittiin paitsi innokkuutta, myös vaiku- 
tusvaltaa ja rahaa. Liikemies Evangelos Zappaal- 
la (1800—1865) oli kaikkea kolmea. Hänen aloit- 
teestaan ja kustannuksillaan Ateenassa järjestet- 
tiin kesällä 1859 olympialaisiksi nimetyt kisat. 
Zappas suunnitteli kisoista neljän vuoden välein 
toistuvaa perinnettä, mutta käytännön ongel- 
mat pidensivät kisojen väliä. Niitä järjestettiin 
1800-luvun kuluessa neljät. Erotuksena kan- 
sainvälisistä, vuonna 1896 aloitetuista nykyai- 
kaisista olympiakisoista kilpailut tunnetaan ur- 
heiluhistoriassa nimellä panhelleeniset kisat tai 
perustajansa mukaan Zappaan olympialaiset. 
Ensimmäisten Zappaan olympialaisten (1859) 
yleistunnelma mainitaan innostuneeksi, mutta 
kaoottiseksi. Ateenassa ei tuolloin ollut yhtään 
stadionia, joten kenttälajit (kolmiloikka, kie- 
konheitto, paini, pikajuoksut) pidettiin Louisin 
aukiolla, pidemmät juoksumatkat kaupungin 
kaduilla. Kilpailijat eivät olleet harjoitelleet etu- 
käteen, koska urheilun perinteitä ei Kreikassa 
1800-luvun puolivälissä ollut. Osanotto oli kui- 
tenkin innokasta, ehkä juuri tasapuolisten läh- 
tökohtien vuoksi. Kuka tahansa saattoi ilmoit- 
tautua mukaan. Anekdootit kertovat, että myös 
yksi järjestystä valvonut poliisi sekä sokeaa tees- 


kennellyt kerjäläinen jättivät toimensa ja osallis- 
tuivat juoksukilpailuun. 

Täysin ongelmitta ei ensimmäinen kerta suju- 
nut. Katsojia oli paikalla yli 20 000, poliiseja 
liian vähän. Etenkin kahden mailin juoksun 
aikana katsojat yrittivät siirtyä kilpailijoiden 
mukana ja ihmisiä loukkaantui väkijoukon pai- 
neessa. Vahingosta viisastuneina seuraavat kisat 
päätettiin järjestää vasta kun niille olisi asian- 
mukainen suorituspaikka. 

Vuoden 1859 kisat olivat olleet spontaani yri- 
tys tuoda Olympian henki 1800-luvulle; toisissa 
Zappaan olympialaisissa vuonna 1870 kaikki oli 
huolellisesti suunniteltu. Esiin kaivetulla antii- 
kin Panathenaia-stadionilla käydyt kilpailut 
noudattivat monin paikoin antiikin olympia- 
laisten kaavaa: Ohjelma ja säännöt tiedotettiin 
osallistujaehdokkaille hyvissä ajoin. Mukaan 
mielivien urheilijoiden oli harjoiteltava järjestä- 
jien antaman ohjelman mukaisesti. Harjoitus- 
jakson jälkeen heidän kuntonsa mitattiin, ja 
lopulta 31 urheilijaa pääsi mukaan itse kilpailui- 
hin. Tuomareiksi oli palkattu yliopiston profes- 
soreja. 

Kisalajeja oli yhdeksän, uutuutena mm. köy- 
denveto. Kunkin lajin voittajan julisti perintei- 
seen tapaan airut. Uutta antiikin olympialaisiin 
verrattuna oli olympiahymni, jota soitettiin ava- 
jaisten ja palkintojenjaon yhteydessä. Urheili- 
joiden pienestä määrästä huolimatta kisat tuli- 
vat varsin kuuluisiksi myös Kreikan ulkopuolel- 
la. Historian kannalta merkittävintä kisoissa oli 
niiden uskollisuus antiikin kisaperinteelle. Atee- 
nan vuoden 1896 olympialaisten valmistelussa 
otettiin mallia näistä 26 vuoden takaisista ki- 
soista. Vuoden 1870 Zappaan kisat rakensivat 
siis Olympian perinteille sillan nykyaikaan. 

Kolmannet Zappaan olympialaiset vuonna 
1875 olivat suurten ennakko-odotusten ja val- 
mistelujen jälkeen valtava pettymys. Epäonnis- 
tuminen johtui pitkälti kisojen luonteen muut- 
tumisesta. Kisajärjestäjät hylkäsivät antiikin ur- 
heiluperinteen ja ottivat mallia aikansa Saksasta. 
Lopputulos oli jäykän sotilaallinen. Edellisten 
kilpailujen kansanjuhla oli vaihtunut ylioppilai- 
den vakavamieliseen paremmuudenmittelyyn. 
Osaa saivat ottaa vain oppi- ja korkeakoulujen 
opiskelijat. Urheilullisen mitäänsanomattomuu- 
den lisäksi kisat muistetaan katsomon joukko- 
tappeluista. Kilpailut jouduttiin keskeyttämään 
useaan otteeseen, kun nujakoivia katsojia vieri 
jyrkkärinteisestä katsomosta areenalle. 

Zappaan olympialaiset järjestettiin viimeisen 
kerran kesällä 1889. Kisoista on säilynyt hyvin 
vähän dokumentteja. Lehdistössä kisojen järjes- 
telyä ja tunnelmaa kehuttiin. Vähäinen julki- 
suus tarkoittanee kuitenkin kisojen olleen aiem- 
pia pienimuotoisemmat. 





Pierre de Coubertin löysi antiikin Kreikasta 
arvopohjan kansainvälisille urheilukisoille, jotka 
yhdistäisivät maailman nuorisoa rauhan mer- 


keissä. 

Ateenan olympialais- 
ten kiinted yhteys 
antiikin kisoihin näkyi 
kisaohjelman kansi- 
lehdestäkin. 


Ateena 2004 


Olympiakisat muuttuivat 1900-luvun aikana 
valtavasti. Vuonna 2004 Ateenassa pidettävät 
28. nykyaikaiset olympiakisat ovat kaukana 
vuoden 1896 olympialaisista, saati sitten antii- 
kin urheilukisoista. Tarkkaan etsimällä yhteyksiä 
kuitenkin löytyy. 

Kisoissa on yhä mukana kaksi lajia, joissa kil- 
pailtiin antiikinkin olympialaisissa: paini ja nyrk- 
keily. Juoksumatkoista 200, 400 ja 5 000 met- 
rin kisoja voidaan pitää stadionin, diauloksen ja 
dolikhoksen perillisinä. Antiikin viisiottelu on 
korvautunut nykyaikaisella, mutta siihen kuulu- 
neet kiekon- ja keihäänheitto sekä pituushyppy 
ovat ohjelmassa omina lajeinaan. Antiikissa har- 
rastetuista mutta kisoihin kuulumattomista la- 
jeista ovat vuosituhansien läpi säilyneet nykyi- 
set kisalajit jousiammunta ja uinti. 

Kuulantyöntö yhdistää Ateenan kisoissa antii- 
kin ja nykyajan olympiaperinteet ainutlaatuisel- 
la tavalla. Muista lajeista poiketen kilpaa ei käy- 
dä Ateenassa vaan Olympiassa, Peloponnesok- 
sen niemimaalla. Vaikkei kuulantyöntö ollut- 
kaan antiikissa kisalajina, tarjoaa Olympian sta- 

Olympialiike kansainvälistyy 


Urheilu oli lähes koko 1800-luvun ajan kansoja 
erottava voima, ei yhdistävä. Kilpailut olivat 
pääosin valtioiden sisäisiä, kuten Zappaan olym- 
pialaisetkin. Maaotteluita pidettiin, mutta niis- 
säkin olennaisinta oli paremmuuden mittaami- 
nen. 

Ajatus kansainvälisestä urheilujuhlasta virisi 
1880-luvun loppupuolella, jolloin Euroopan po- 
liittinen tilanne oli varautunut. Edellisen vuosi- 
kymmenen aikana oli sodittu sekä maanosan 
sydämessä Saksan ja Ranskan välillä että Balka- 
nilla. Poliittisten päättäjien mielialat olivat kan- 
sallismieliset; kansainvälisyysaate löysikin ym- 
märtäjänsä yliopisto- ja aatelispiireistä. 

Urheilun kansainvälistyminen henkilöityi pit- 
kälti ranskalaiseen paroni Pierre de Couberti- 
niin (1863—1937). Hän tutustui 1880- ja 1890- 
lukujen aikana eri maiden urheilutoimintaan 
kehitellen ajatusta kisoista, joihin jokainen maa 
voisi lähettää edustajansa poliittisista liitoista tai 
muista erottavista tekijöistä välittämättä. Cou- 
bertin lausui nykyolympialaisten syntysanat Sor- 


dion lajille näyttävän ja legendaarisen kisa- 
paikan. 

Olympialaisissa tulee esille myös antiikin 
Ateenan kisa- ja sotahistoria. Perinteitä kun- 
nioittaen olympiamaraton juostaan Feidip- 
pideen alkuperäistä reittiä pitkin. Lähtö on 
Marathonista, maali Panathenaia-stadionilla. 
Matkaa on pidennetty 1900-luvulla standar- 
diksi muotoutuneeseen 42 195 metriin kier- 
tämällä Marathonin kentällä taistelussa kaa- 
tuneiden ateenalaisten hautakumpu. Panat- 
henaia-stadion ei enää ole vuoden 1896 ta- 
paan olympialaisten päänäyttämö. Maratonin 
lisäksi siellä kilpaillaan vain jousiammunnas- 
sa. 

Panathenaia-juhlan perintöä on myös soih- 
tuviesti. Auringonsäteistä sytytetty olympia- 
tuli tuodaan Ateenan uudelle stadionille elo- 
kuun 13. päivänä 2004. Panathenaian viestis- 
sä kilpailtiin siitä, kuka saisi sytyttää tulen At- 
henen alttarille; nykyisin soihtuja on vain 
yksi. Nykyolympialaisten moton mukaisesti: 

» Osallistuminen on tärkeämpää kuin voitto.» 





bonnen yliopistossa Pariisissa pidetyssä urheilu- 
kongressissa 25. marraskuuta 1892. Hän esitti 
antiikin Kreikan olympialaisten uudelleen aloit- 
tamista, »nykyelämän olosuhteisiin sovitettu- 
na». Ehdotusta kannatettiin. 

Fi ollut sattumaa, että kansainvälinen urhei- 
luliike otti yhdistymiselleen arvopohjan antii- 
kin Kreikasta. Antiikin olympialaisten osallistu- 
jakansojen kesken luomaa rauhan ja yhteenkuu- 
luvuuden tunnetta kaivattiin myös toraisaan ja 
kansallismieliseen Eurooppaan. 1800-luvun lo- 
pun yleinen kulttuuri-ilmasto oli sekin kreikka- 
laisvaikutteinen. Arkeologiset kaivaukset olivat 
tuoneet esiin uutta, konkreettista tietoa antiikin 
historiasta. Vuosikymmenten teollisen edistyk- 
sen rinnalla Eurooppa katsoi myös taaksepäin. 
Kreikkalais-roomalainen perinne ymmärrettiin 
entistä syvemmin koko Eurooppaa yhdistäväksi 
tekijäksi. 

Kesällä 1894 Pariisissa perustettiin Kansain- 
välinen Olympiakomitea, joka toimisi kisojen 
taustavoimana. Kisojen keskeisimmät periaat- 
teet pyrittiin ottamaan antiikin olympialaisista. 
Perinteissä pysyminen näkyi lajivalikoimassa, ra- 
hapalkintojen puuttumisessa, nelivuotisessa 


olympiadissa sekä kilpailujen rajaamisessa pel- 
kästään miehille. Käytännössä olympialaiset oli- 
vat tietysti hyvinkin erilaiset antiikin kisoihin 
verrattuna. Ulkoisesti suurin ero oli kisakau- 
pungin vaihtuminen olympiadista toiseen. Myös- 
kin amatööriyden vaatimus, osanoton sallimi- 
nen kaikkien maiden kansalaisille ja myöhem- 
min käyttöön otetut symbolit (olympiarenkaat, 
-tuli ja -hymni) olivat uuden ajan tuotteita. 


Ensimmäiset nykyajan olympialaiset 


Uuden ajan ensimmäisiä olympiakisoja suunni- 
teltiin alun perin Pariisiin vuodeksi 1900. Krei- 
kan esityksestä perinne aloitettiin jo neljää vuot- 
taaiemmin Ateenassa. Kisojen jatkuvuuden kan- 
nalta päätös oli erittäin viisas. Puolentoista vuo- 
situhannen matka Olympiasta Ateenaan ei osoit- 
tautunut olympialaisille ylitsepääsemättömäksi. 
Antiikin Kreikasta 1900-luvun Ranskaan siir- 
rettyinä kisat olisivat todennäköisesti repeyty- 
neet liian rajusti juuriltaan. 

Ateenan olympialaiset järjestettiin huhtikuussa 
1896. Kisat sijoittuivat restauroidulle Panat- 
henaia-stadionille ja sen läheisyyteen. Neljään- 


Ateenan Panathen- 
aia-stadion toimi 
vuosisatojen tauon 
jälkeen 1870 Zap- 
paan olympialaisten 
kisapaikkana. Stadi- 
on restauroitiin lo- 
pulliseen muotoonsa 
vuoden 1896 olym- 
pialaisiin. 

Maratonvoittonsa 
jálkeen Spiridon Lo- 
uis ei enää osallistu- 
nut juoksukisoihin. 
Olympiahistorian en- 
simmáisená legenda- 
na hàn kuitenkin oli 
kunniavieraana mm. 
Berliinin olympialai- 
sissa 1936. 

kymmeneen kolmeen urheilulajiin osallistui 311 
kilpailijaa, joista 230 edusti isäntämaata. Käy- 
tännön järjestelyihin mallia saatiin vuoden 1870 
Zappaan olympialaisista. 

Kisojen maineelle merkittävin tapaus oli rans- 
kalaisen Michel Bréalin aloitteesta kisattu mara- 
tonjuoksu, ja etenkin sen voittaja. Juoksuhisto- 
rian ensimmäinen maraton kulki perinteistä reit- 
tiään myöten Marathonin kentältä Ateenan 
olympiastadionille. Muinaisen voitonviestin 
kaupunkiin juossut Feidippides sai arvoisensa 
seuraajan, kun Spiridon Louis (1872-1940) 
katkaisi maalinauhan voittajana ajassa 2.58.50. 
Nykyaikaiset olympialaiset olivat saaneet en- 
simmäisen legendansa. 

Antiikin olympiakisat, Feidippideen myytti- 
nen maratonjuoksu, olympialaisten uudelleen- 
syntyminen Kreikan maaperällä ja Spiridon Loui- 
sin voittojuoksu kutoutuivat yhteen legendojen 
vyyhdeksi, joka ulottui läpi vuosituhanten. 
Myytti oli herännyt henkiin ja sen maine kantoi 
eteenpäin. Historia loi kisojen tulevaisuudelle 
vakaan pohjan. Olympialiikkeellä oli juuret, joi- 
den varassa se saattoi suunnata elinvoimaisena 
kohti 1900-lukua. 


LIITE 1 
Olympiakisojen menestyneimmät 


Olympialaisten voittajaluettelot ovat säilyneet 
varsin täydellisinä nykyaikaan saakka. Elisläisen 
Hippiaan 400-luvulla eKr. aloittamaa luette- 
lointia ovat jatkaneet myöhempien aikojen his- 
torioitsijat. Etenkin 500—300-lukujen eKr. luet- 
teloita voidaan pitää luotettavina historiallisina 
dokumentteina. 


Menestyneimmät kaupunkivaltiot 


Olympiavoittoja 776 eKr.- 


Elis 84 
Sparta 75 
(Aleksandria 41)* 
Ateena 40 
Rhodos 31 
Kroton 23 
Miletos 21 
Efesos 20 
Argos 19 


* Ei perinteinen kreikkalainen polis, vaan Alek- 
santeri Suuren 332 eKr. Egyptiin perustama 
kaupunki. 


Rooman vallattua Kreikan 146 eKr. olympia- 
kisojen merkitys väheni olennaisesti. Kaupunki- 
valtioiden voimasuhteista paremman kuvan saa- 
kin, jos tarkastelee voittoja tähän vuoteen men- 
nessä. 


Olympiavoittoja 776—148 eKr. 


Sparta 70 
Elis 51 
Ateena 37 
Rhodos > 27 
Kroton 23 
Argos 16 
Syrakusa 15 
Megara 14 
Messene 13 





Menestyneimmät kaupunkivaltiot 
ja urheilijat lajeittain 


Stadion 

Sparta 24 voittoa 716—224 eKr. 
Leonidas (Rhodos) 4 voittoa 164-152 eKr. 
Diaulos 

Argos 5 voittoa 476—196 eKr. 
Leonidas (Rhodos) 4 voittoa 164-152 eKr. 
Dolikhos 

Argos 3 voittoa 460-328 eKr. 
Bithynia 3 voittoa 213-221 jKr. 
Kreeta 3 voittoa 448—384 eKr. 
Sparta 3 voittoa 720—468 eKr. 
Dromeus 

(Stymfalos) 2 voittoa 484-480 eKr. 


Ergoteles (Himera) 2 voittoa 472—464 eKr. 
Sotades 
(Kreeta ja Efesos) 2 voittoa 384-380 eKr. 


Asejuoksu 

Magnesia 4 voittoa 344-296 eKr. 
Rhodos 4 voittoa 164-152 eKr. 
Leonidas (Rhodos) 4 voittoa 164-152 eKr. 
Paini 

Sparta 13 voittoa 708-296 eKr. 
Hipposthenes 

(Sparta) 5 voittoa 624-608 eKr. 


Milon (Kroton) 5 voittoa 532-516 eKr. 


Sekä Hipposthenes että Milon voittivat 5 mies- 
ten seppeleen lisäksi myös kertaalleen poikien 
sarjan. 


Nyrkkeily 
Rhodos 6 voittoa 464-156 eKr. 
Tisandros 
(Sisilian Naksos) 4 voittoa 572-560 eKr. 


Pankration 

Aleksandria 6 voittoa 68 eKr.-181 jKr. 
Rhodos 6 voittoa 452-156 eKr. 
Arrikhion (Figaleia) 3 voittoa — 572—564 eKr. 
Doreius (Rhodos) 3 voittoa 432—424 eKr. 
Astyanaks (Miletos) 3 voittoa 324-316 eKr. 


Viisiottelu 

Sparta 5 voittoa 708-500 eKr. 
Filombrotos 

(Sparta) 3 voittoa 676-668 eKr. 
Nelivaljakkoajo 

Sparta 15 voittoa 548-388 eKr. 


Euagoras (Sparta) 3 voittoa 548-540 eKr. 
Kallias (Ateena) 3 voittoa 500-492 eKr. 

Parivaljakkoajo 


Elis 6 voittoa 408—60 eKr. 


Kukaan yksittäinen valjakon omistaja ei saavut- 
tanut yhtä voittoa enempää. 


Ratsastus 

Elis 9 voittoa 388 eKr.—53 jKr. 
Hieron (Syrakusa) 2 voittoa 476—472 eKr. 
Torvensoitto 

Megara 9 voittoa 328-296 eKr. 
Herodoros (Megara) 9 voittoa 328-296 eKr. 
Airutkilpailu 

Sinope 4 voittoa 245-261 jKr. 
Valerius Eklektus 

(Sinope) 4 voittoa 245-261 jKr. 
Poikien stadion 

Elis 3 voittoa 632-300 eKr. 
Poikien paini 

Elis 8 voittoa 436-12 eKr. 
Poikien nyrkkeily 

Elis 10 voittoa — 488-40 eKr. 


Voitto sekä poikien että miesten sarjassa 


Hipposthenes 

(Sparta) paini 632 eKr.; 624, 620, 
616,612 ja 608 eKr. 

Hetoimokles 

(Sparta) paini 604 eKr.; 600, 596, 


592 ja 588 eKr. 
Milon (Kroton) paini 540 eKr.; 532, 528, 
524, 520 ja 516 eKr. 


Alkainetos 
(Lepreon) nyrkkeily 456 eKr.; 
444 eKr. 
Euthymenes 
(Mainalos) paini 400 eKr.; 392 eKr. 


Thaliarhkos (Elis) nyrkkeily 32 jKr.; 40 jKr. 
Vähintään 4 olympiavoittoa saaneet 


Leonidas (Rhodos) 12 voittoa 
stadion, diaulos, 
asejuoksu 
164—152 eKr. 

Herodoros (Megara) 9 voittoa 
torvensoitto 
328—296 eKr. 

Astylos 

(Kroton/Syrakusa) 7 voittoa 
stadion, diaulos, 
asejuoksu 488—480 eKr. 





Khionis (Sparta) — 6 voittoa 
stadion, diaulos 


664—656 eKr. 
Hipposthenes 
(Sparta) 6 voittoa 
paini, poikien paini 
632-608 eKr. 
Milon (Kroton) 6 voittoa 
paini, poikien paini 
540—516 eKr. 
Hermogenes 
(Ksanthos) 6 voittoa 
stadion, diaulos, 
asejuoksu 81—89 jKr. 
Hetoimokles 
(Sparta) 5 voittoa 
paini, poikien paini 
604—588 eKr. 


Diogenes (Efesos) 5 voittoa 
torvensoitto 69-85 jKr. 
Demetrios (Salamis) 5 voittoa 
stadion, viisiottelu 
229—237 jKr. 
Tisandros 
(Sisilian Naksos) ^ 4 voittoa 
nyrkkeily 572—560 eKr. 
Khairon (Pellene) 4 voittoa 
paini 356—344 eKr. 
Filinos (Kos) 4 voittoa 
stadion, diaulos 
264—256 eKr. 
Nikokles (Akrion) 4 voittoa 
stadion, diaulos, dolikhos, 
asejuoksu 100—96 eKr. 
(Nero (Rooma) 4 voittoa 
airutkilpailu, tragedia, 
laulu, valjakkoajo 
66 jKr.) ** 
Valerius Eklektus 
(Sinope) 4 voittoa 
airutkilpailu 245—261 jKr. 


** Kisat järjestettiin keisarin Neron määräykses- 
tä, joten voittojen oikeudenmukaisuus on erit- 
täin kyseenalainen. Olympiakisojen voittajalu- 
ettelossa voitot on kuitenkin mainittu. 


LIITE 2 


Olympiakisojen lajivalikoima 


Laji Kisa- 
ohjelmaan 
vuonna 

Stadion 776 eKr. 

Diaulos (2 stadionin juoksu) 724 eKr. 

Dolikhos (24 stadionin juoksu) — 720 eKr. 

Viisiottelu 708 eKr. 

Paini 708 eKr. 

Nyrkkeily 688 eKr. 

Nelivaljakkoajo 680 eKr. 

Pankration 6Á8 eKr. 

Ratsastus 648 eKr. 

Poikien stadion 632 eKr. 

Poikien paini 632 eKr. 

Poikien viisiottelu 628 eKr. 

(oli ohjelmassa vain kerran) 

Poikien nyrkkeily 616 eKr. 

Asejuoksu 520 eKr. 

Muulikarryajo 500 eKr. 

(jäi pois 444 eKr.) 

Tammaratsastus 496 eKr. 

(jai pois 444 eKr.) 

Parivaljakkoajo 408 eKr. 

Torvensoitto 396 eKr. 

Airutkilpailu 396 eKr. 

Nelivaljakkoajo varsoille 384 eKr. 

Parivaljakkoajo varsoille 264 eKr. 

Ratsastus varsoille 256 eKr. 

Poikien pankration 200 eKr. 





LIITE 3 
Kronologia 
KREIKKA 


Minolainen kulttuuri Kreetalla, 
n. 2000-1200 eKr. 


Mykeneläinen kulttuuri Manner-Kreikassa, 
n. 1600-1100 eKr. 


Iliaan ja Odysseian tapahtumat, 
mm. Troijan sota, n. 1200 eKr. 


Ensimmäiset Olympian kisat, 776 eKr. 
Homeroksen teokset kootaan, n. 750—720 eKr. 
Ensimmäiset Python kisat, 586 eKr. 
Ensimmäiset Isthmian kisat, 582 eKr. 
Ensimmäiset Nemean kisat, 573 eKr. 
Ensimmäiset Panathenaia-kisat 566 eKr. 
Persialaissodat 490—480 eKr. 

Marathonin taistelu, 490 eKr. 

Thermopylain taistelu, 480 eKr. 

Klassinen kausi n. 480—330 eKr. 


Pindaros kirjoittaa oodeja voittajille, 
n. 480—460 eKr. 


Theagenes hallitsee nyrkkeilyä ja pankrationia, 
n. 480—460 eKr. 


Hippias aloittaa olympiavoittajien 
luetteloinnin, n. 440 eKr. 


Peloponnesolaissodat 431—404 eKr. 
Nemean uusi stadion, n. 340 eKr. 


Aleksanteri Suuri lähtee idän sotaretkelle, 
334 eKr. 


Hellenistinen kausi, n. 330—146 eKr. 


Herodoros torvensoiton olympiavoittaja 


9 kertaa peräkkäin, 328-296 eKr. 


Leonidas voittaa 12 olympiaseppelettä 
juoksussa, 164—152 eKr. 

Rooma valtaa Kreikan, 146 eKr. 
Paavali seuraa Korintin kisoja, 52 jKr. 


Viimeiset Olympian kisat, 393 jKr. 


ROOMA 


Romulus ja Remus perustavat Rooman 


kaupungin, 753 eKr. 


Etruskien mahti suurimmillaan, 500-luku eKr. 


Tarquinius Superbus karkotetaan, 
Roomasta tasavalta, 509 eKr. 


Kilpa-ajot Circus Maximuksella alkavat, 
300-luku eKr. 


Ensimmäinen kivinen amfiteatteri, 179 eKr. 


Kulttuurin kreikkalaistuminen, n. 150—120 eKr. 


Circus Maximus monumentalisoituu, n.100 eKr. 
Roomasta keisarikunta, n. 31 eKr. 

Keisari Nero voittaa olympialaisissa 66 jKr. 
Colosseum valmistuu 80 jKr. 

Domitianuksen stadion valmistuu 90 jKr. 


Rooma jakautuu Itä- ja Länsi-Roomaksi 


395 jKr. 
Viimeiset gladiaattoritaistelut, n. 410 jKr. 
Germaanit valtaavat Länsi-Rooman, 476 jKr. 


Viimeiset kilpa-ajot Circus Maximuksella, 
549 eKr. 

